
GIORDANO BRUNO (1548-1600), filozof italian, năs- 
cut la Nola, în Regatul Neapolelui. Acuzat de erezie pe cînd 
era călugăr la mînăstirea dominicană San Domenico Maggiore, 
se exilează și trăieşte succesiv la Geneva, Toulouse, Paris, 
Londra, precum și în cîteva orașe germane. Ţine prelegeri la 
Universitățile din Toulouse și la Oxford, în care critică filo- 
zofia scolastică și pe Aristotel, intrînd în dispute cu mulți 
reprezentanţi ai doctrinelor oficiale ale cîtorva Biserici (ca- 
tolică, protestantă, anglicană). Revine în Italia, la Veneţia, un- 
de este acuzat de erezie de către Inchiziţie. Procesul său, început 
chiar la Veneţia și continuat la Roma, se încheie cu condamnarea 
sa la ardere pe rug, dusă la îndeplinire în anul 1600 la Roma. 

NOTĂ ASUPRA EDIŢIEI INTEGRALE 
A OPERELOR ITALIENE ALE LUI 
GIORDANO BRUNO 


Prezenta ediţie își propune să ofere pentru prima 
dată cititorului român versiunea românească integrală a 
operelor italiene ale lui Giordano Bruno, ultimul și 
probabil cel mai mare și mai autentic filozof al Renaș- 
terii italiene. Seria va cuprinde, în volume distincte, 
cele șase dialoguri: Cina din Miercurea Cenușii, Despre 
cauză, principiu şi unu, Despre infinit, univers și lumi, 
Alungarea bestiei triumfătoare, Cabala calului pegasian, 
Despre eroicele avînturi, şi comedia Lumiînărarul (ree- 
ditare a traducerii noastre apărute în anul 2000). 

Am dorit să introducem întreaga serie prin studiul com- 
plet, limpede și înflăcărat al lui Edgar Papu, Giordano 
Bruno. Viaţa și opera, Bucureşti, Fundaţia Regele Mihai I, 
1947, nu numai deoarece continuă să fie proaspăt și cu- 
ceritor, dar şi pentru că, pe această cale şi prin el, vrem să 
aducem un omagiu acelor români, nu puțini, care au avut 
și au o contribuţie inteligentă și pasionată la studiile bru- 
niene și care l-au făcut cunoscut pe Bruno în România. 
Intervenţia noastră asupra acestui text s-a redus la o adu- 
cere la zi a scriiturii, adică la armonizarea ortografiei, 
punctuaţiei, a cîtorva expresii și a topicul, cu normele lim- 
bii române literare de astăzi. 

Dintre cele șase dialoguri italiene, unul singur a apă- 
rut pînă acum în traducere românească sub titlul Despre 

cauză, principiu și unitate, în „Colecţia marilor gîndi- 
tori italieni“, București, Societatea Română de Filozofie, 
1941, în tălmăcirea şi sub îngrijirea Ioanei Anin. Din 
respect şi admiraţie pentru curajul acestei cercetătoare, 
ne propusesem ca în ediţia noastră să oferim reeditarea 
acestui dialog. Dar, spre deosebire de studiul lui Papu, 
această versiune a îmbătrînit nu numai ca limbă ci și ca 
înțelegere și interpretare, deoarece — trebuie să o spu- 
nem pentru a nu știrbi meritul acestui pionierat — stu- 
dule dar mai ales ediţiile operelor bruniene au făcut în 
ultimele decenii uriașe progrese. De aceea îi oferim ci- 
titorului o versiune nouă și a acestui dialog, pe care o 
sperăm mai corectă și mai apropiată de exegeza recentă. 
Respectul întreg pe care îl purtăm efortului Ioanei Anin 
se reflectă, dacă nu altminteri, în mărturisirea că am lu- 
crat noua versiune cu tălmăcirea ei dinainte, care nu de 
puţine ori ne-a făcut să reflectăm și ne-a ajutat. 

Și o ultimă mărturisire: operele italiene bruniene sînt 
socotite printre textele cel mai greu de tradus din cultu- 
ra italiană și, ca atare, pentru orice traducător ele sînt o 
mare provocare: pentru că stilul său este bogat în regis- 
tre, de multe ori eliptic, și, în pofida vechimii, extraordinar 
de tînăr și de neconformist; pentru că Bruno împletește 
în el proza cu teatrul și cu poezia, împănînd discuţiile 
cu numeroase poeme, proprii sau ale altora, în italiană 
sau în latină; pentru că, asemeni multor filozofi de 
dinaintea lui Newton, contopeşte, în mod tulburător, 
filozofia cu alte domenii ale cunoaşterii care pentru 
omul modern sînt distincte și au metodologii și termi- 
nologii proprii; pentru că gîndirea lui operează în egală 
măsură cu raționamente, cu intuiţii și cu dezlănţuiri ale 
imaginaţiei poetice. Am înfruntat această provocare cu 
patima pe care o merită. Sperăm ca ceva din ea să stră- 
bată pînă la cititor. 


S.B.E. 


GIORDANO BRUNO 
VIAŢA ȘI OPERA 


Viaţa 


Giordano Bruno, ultimul şi cel mai de seamă filozof al 
Renașterii, rămîne consacrat, printre altele, drept creato- 
rul panteismului modern, potrivit căruia materia univer- 
sală se află animată de un spirit ce sălăşluiește chiar înlă- 
untrul ei şi se identifică cu ea. Deși, mai tîrziu, panteismul 
a fost dezvoltat pe o altă cale, și cu mai multă rigoare în 
raționamente, de către Spinoza, numele cugetătorului ita- 
lian evocă iniţiativa genială a acestei vederi în filozofia ul- 
timelor veacuri. Dar nu numai ideea panteistă, ci și alte 
elemente i importante, care intră în patrimoniul cugetării 
europene de mai tîrziu, cum ar fi accepţia universului 
infinit și închipuirea monadelor, î își au începutul în mintea 
marelui gînditor din Renaștere. De aceea, a ne ocupa de 
principalele probleme în legătură cu activitatea filozofică 
a lui Giordano Bruno înseamnă a ne cobori la una din sur- 
sele cele ma: importante ale gîndirii moderne. 

Pe adevăratul său nume Filippo Bruni, filozoful s-a năs- 
cut la Nola, mică localitate de lîngă Napoli. El aparținea 
unei familii nobile, însă scăpătate, avînd ca părinți pe 
Giovanni Bruno, om de arme, și pe Frauliss Savolino. Do- 
vedindu-se de o natură inegală, înclinată către extreme, fiul 
lor se lasă dominat cînd de cel mai pasionat entuziasm, 
cînd de o totală deprimare. Cu asemenea fire, și îndemnat 
numai de impulsul momentului, este firesc ca tînărul 
Filippo să fi fost ispitit la săvîrşirea anumitor acte, regre- 
tate la urmă, şi care i-au fost fatale pentru tot restul vieții. 

Probabil sub puterea unui atare entuziasm necugetat a 
intrat el, în vîrstă fiind numai de 16 ani, în mînăstirea San 
Domenico Maggiore de lîngă Napoli, care pe atunci era 
adevărata academie a filozofiei şi teologiei tomiste. Aici 
primește în locul numelui de Filippo pe acela călugăresc 
de Giordano, adoptat tot restul vieții, și cu care a rămas 
cunoscut posterității. Acest prim pas greșit, făcut fără să 
posede încă o deplină cunoaștere de sine, i-a adus o parte 
din restriștile ce l-au urmărit în tot cursul existenţei sale. 
Curând, poate, după ce a îmbrăcat rasa albă a fraților 
dominicani, sufletul său tînăr și neastimpărat și-a dat sea- 
ma că nu se află în locul care i se potrivește. Disciplina se- 
veră a ordinului monastic decide ivirea primului ferment 
de afirmare a unei atitudini proprii. El ajunge, cu încetul, 
a se face suspect în mînăstire printr-o comportare care nu 
era în totul adecvată preceptelor instituției unde intrase. 
Printre altele, după cum mărturisește el singur mai târziu, 
ar fi îndepărtat din celula sa orice imagine sacră, nepăs- 
trînd decît un crucifix. Cum era firesc să se întîmple, fap- 
tul a atras asupră-i bănuiala unei eretice simpatii faţă de 
protestantism. Nu ne-a rămas nici un document intim 
privitor la transformările din conștiința lui Bruno în cursul 
anilor petrecuţi între zidurile mînăstirii San Domenico 
Maggiore. Ne putem, însă, închipui că bogata ei bibliote- 
că a atras curiozitatea pasionată a tînărului și studiosului 
diacon şi n-a fost străină de acele transformări. Printre 
alte cărți, biblioteca poseda lucrările lui Erasm, cunoscut 
pentru atitudinea sa de frondă î împotriva dogmelor religi- 
oase. Deși Bruno însuși mărturiseşte că începutul conflic- 
tului ar fi pornit de la niște scrieri datorate autorului men- 
ționat, totuși orientările spirituale ale învățatului olandez 
nu sînt comune cu acelea pe care și le-a însușit mai tîrziu 
filozoful italian; însă nu ne e îngăduit să presupunem că 
adolescentul călugăr ar fi avut de pe atunci o preferință ide- 
ologică netă. De aceea putem deduce că, mai mult decît 
prin ideile sale, Erasm l-a atras prin temperamentul său. Ori- 
ginalitatea, ironia şi sarcasmul maestrului din Rotterdam au 
răsunat într-o conștiință încă neformată, dar care va 

dovedi mai târziu aceleaşi trăsături temperamentale. Pe 
lîngă aceasta, este imposibil ca Bruno să nu fi găsit în acea 
bibliotecă și alte cărți, care i-au frămîntat conștiința și i-au 
clătinat ignoranţa de tînăr. Astfel, n-ar fi greşit să afirmăm 
că mînăstirea ascundea chiar între pereţii săi primejdia 
care o va face să piardă pe noul adept. 

Dar se pare că nu numai cărțile au contribuit la germi- 
narea unei alte vieți în conștiința lui Bruno. Condiţii tot 
atît de puternice se cuvin a fi căutate în propria-i natură. 
Senzualitatea sa meridională, cu care Bruno s-a luptat toa- 
tă viaţa, trebuie, deopotrivă, ţinută în seamă. În comedia sa 
de mai tîrziu, intitulată Candelaio, cruditatea expresiei şi a 
situaţiilor este atît de excesivă, încât ne reţine de la îndem- 
nul de a da exemple pentru a ne susţine afirmaţia. În orice 
caz, din lectura ei, sîntem cu totul departe de a bănui că 
autorul ar fi fost vreodată călugăr. Nu putem presupune 
că Bruno şi-ar fi ignorat această senzualitate în momentul 
deciziei de a păși pragul mânăstirii. Însă, în tinereţea sa en- 
tuziastă, s-a lăsat răpit un moment de avântul generos al 
renunțării și al dăruirii. Și-a dat seama, apoi, că nu în felul 
ales îşi poate reprima pornirile fireşti, pe care le va com- 
bate, totuși, prin mijloacele unei etici personale. 

În sfârşit, oricare ar fi cauzele inadaptării sale la mediul 
monastic, Bruno părăsește San Domenico Maggiore în 1576, 
deoarece bănuielile de erezie se întețeau în jurul său. El fu- 
ge la Roma și se ascunde tot într-o mînăstire dominicană. 
Dar fiindcă nu lipsea mult să i se dea de urmă, Bruno sca- 
pă și de aci, îndreptîndu-se către nordul Italiei, după ce și-a 
lepădat straiele de călugăr. Îl găsim, astfel, la Noli, lîngă 
Genova, unde conduce un institut de copii și dă lecții de 
astronomie cîtorva tineri nobili. Dar nu stă mult nici în a- 
ceastă localitate și pleacă la Torino. Apoi deodată îşi schimbă 
traiectoria, care-l mînă către exteriorul Italiei, și îl întîlnim, 
de astă dată, la Veneţia. Informat, însă, că nu s-ar afla în 
siguranţă nici în acest oraș, el se decide să plece în Franţa. 
Abia ajuns pe pămîntul francez, la Chambery, i se aduce la 
cunoștință că n-ar fi oportun să-şi mai continue călătoria 
în acea ţară. Atunci își schimbă ruta, se îndreaptă către 

Elveţia şi se instalează, în sfîrșit, la Geneva. Acest popas 
genevez va însemna pentru viaţa sa stadiul unei decepții 
mai amare decît cea încercată în mînăstire. 

Nu este inutil a înfățișa atmosfera spirituală a Genevei, 
care pe acel timp era un fel de Romă a calvinismului. Tre- 
cuseră numai puţine decenii de cînd fusese redactată acolo 
vestita Confession de la foy... (1536-1537), atribuită lui 
Farel şi Calvin, care decreta drept autoritate unică Cuvîn- 
tul lui Dumnezeu. Această vedere a fost dezvoltată într-o 
a doua Confession de foy (1559), sancţionată mai tîrziu de 
un sinod ecumenic calvin. În ea se află şi articolul următor: 
„Întrucît cuvîntul lui Dumnezeu este regula oricărui ade- 
văr, conținînd tot ceea ce este necesar pentru slujirea lui 
Dumnezeu şi a mîntuirii noastre, nu este permis oameni- 
lor, și nici chiar îngerilor, de a-l ajusta, de a-l diminua sau 
de a-l schimba. De unde urmează că nici vechimea, nici 
mulțimea, nici înțelepciunea omenească, nici judecățile, 
nici deciziile, nici edictele, nici decretele, nici consiliile, nici 
viziunile, nici miracolele, nu trebuie să fie opuse Sfintei 
Scripturi.“ Vedem astfel, cum, pentru o minte avîntată ca 
aceea a lui Bruno, se înalță, pe neașteptate, o opreliște în- 
tunecată și sinistră. În vreme ce catolicismul, mai larg, ad- 
mitea Și interpretările patristice, considerate drept revela- 
tii, rigidul fanatism calvin nu îngăduia nici cea mai îngustă 
contribuţie a minţii omenești. Totuşi, fapt ciudat, cu toată 
antipatia pe care viitorul filozof, după cum arată de atîtea 
ori mai tîrziu, trebuie s-o fi avut față de doctrina calvină, 
există dovezi sigure, că el a îmbrățișat calvinismul. 

S-ar crede că acest act a fost dictat tot de unul din mo- 
mentele necugetate ale lui Bruno, ca şi decizia anterioară 
de a se face călugăr, fapt ce se explică deopotrivă prin ig- 
notarea confesiunii la care adera. Mai probabilă rămîne 
însă ipoteza unui simplu subterfugiu formal, necesar pen- 
tru a pătrunde în anumite cercuri ale orașului. Deși negată 
de el, trecerea lui Bruno la calvinism trebuie să se fi produs 
într-adevăr, fiindcă ea este confirmată de două fapte. În 
primul rînd rămîne cert amănuntul că el s-a înscris ca stu- 
dent la universitatea din Geneva. Dar încă din 1559 exista 

în acel oraș o Confession de foy des Escholiers, la care erau 
obligaţi să subscrie toți profesorii și studenții Academiei 
geneveze. Între altele, în acea „Mărturisire de credință a 
şcolarilor“ se găsesc următoarele: „Îndeobște resping toate 
modalităţile care au fost introduse pentru slujirea lui Dum- 
nezeu fără autoritatea cuvîntului său, așa cum sînt toate 
ceremoniile papalității“. Prin urmare, orice student al ace- 
lei universităţi nu putea fi primit ca atare dacă, o dată cu 
abjurarea catolicismului, nu îmbrăţişa calvinismul. În al 
doilea rînd, se ştie că Bruno a fost excomunicat mai tîrziu 
de către autorităţile bisericii calvine, fapt care nu s-ar fi 
putut produce dacă el n-ar fi făcut parte efectiv din acea 
comunitate religioasă. După cîte știm despre firea fostului 
călugăr, nu este greu să înţelegem că atmosfera îi devine tot 
mai apăsătoare, pînă în momentul cînd atacă în scris pe 
unul din profesorii săi, Anthoyne de la Faye. Legile aspre 
ale teocraţiei geneveze au recurs, pentru acel simplu fapt, 
la o sancţiune exemplară, aruncarea îndrăzneţului în tem- 
niţă. Deși, în felul acesta, este constrîns să retracteze cele 
scrise, Bruno nu mai poate rămîne mult acolo şi părăsește 
Geneya. Astfel, după trista experienţă încercată în cetatea 
calvină, îl vedem iarăși bătut de vîntul pribegiei. 

Bruno nu mai şovăie, de astă dată, să ia calea Franţei. El 
ajunge să se stabilească la Toulouse, unde predă cursuri la 
universitatea oraşului; acolo interpretează, timp de doi 
ani, texte din Aristotel. Totodată, după dezastruoasa în- 
cercare avută în Geneva calvină, Bruno caută să se apropie 
iarăși de catolicism. Cercurile catohce sînt gata pentru o 
împăcare, dar numai cu condiţia ca el să reintre în mînă- 
stire. Tînărul magistru de filozofie nu se poate decide la 
aceasta, însă nu-și pierde speranţa unei concilieri cu biseri- 
ca pe care o părăsise. El rămîne în Toulouse ceva mai mult 
de doi ani, în cursul cărora atmosfera cordială a orașului, 
precum și succesul său la prelegerile universitare, îl vin- 
decă întrucâtva de amărăciunea cu care îl lăsase Geneva. 
Întărit sufletește, el devine sigur de începutul maturizării 
sale şi, în această stare de conștiință, Bruno se vede capa- 
bil să-și încerce norocul chiar în capitala Franţei. 

Astfel, pe la 1582, Giordano Bruno se află instalat la 
Paris, unde în curînd reușește să cîştige favoarea regelui 
Henric III, căruia îi dedică una dintre primele sale lucrări, 
De umbris idearum. Încă dinainte de venirea sa aci el se pa- 
sionează de mnemotehnică sau știința memoriei, al cărui 
maestru fusese în Evul Mediu filozoful spaniol Raimundus 
Lullus (Ramon Lull). Deși preocupările sale în legătură cu 
această disciplină, la modă pe atunci, n-au nici o legătură 
cu miezul adevăratei sale filozofii de mai tirziu, ele au 
deșteptat, totuși, un remarcabil interes la contemporanii 
săi. Șuinţa memoriei se pare că ar fi fost o veche patimă a 
lui Bruno, încă de pe cînd se afla în mînăstire; după cum ni 
se relatează, într-o scurtă ședere la Roma din acea vreme el 
ar fi recitat în faţa papei Pius V un psalm în limba ebraică, 
memorizat prin mijloacele mnemotehnice pe care și le în- 
sușise parţial încă de pe atunci. Lucrările sale de mnemo- 
tehnică sînt Ars memoriae și, în directă legătură cu Lullus, 
De compendiosa architectura et complemento Artis Lulli. 
Tot în acest timp scrie şi comedia intitulată Candelario, de 
care am amintit la început. Activitatea tînărului filozof atra- 
ge interesul lui Henric III, ce-i arată multă simpatie și chiar 
îl trimite cu niște scrisori la ambasadorul său la Londra, 
marchizul Michel de Castelnau de Mauvissiere. 

Ajuns la Londra, Bruno are fericirea să găsească în mar- 
chizul de Castelnau un om de o vastă cultură și de largă 
înţelegere umană. Ambasadorul francez nu întârzie să-l in- 
troducă în cercurile elitei londoneze. Popasul lui Bruno la 
Londra este cel mai norocos din întreaga sa carieră filozo- 
fică, fiindcă aici redactează el scrierile sale capitale, cunos- 
cute sub numele de Dialoguri italiene. Aceste dialoguri, con- 
cepute în italienește, sînt următoarele: Cena de le ceneri; De 
la causa, principio et uno; De Pintinito, universo e mondi; 
Spaccio de la bestia trionfante; Cabala del cavallo pegaseo 
și De gli eroici furori. Renumele său ajunge pînă la vesti- 
ta universitate din Oxford, care îl cheamă să ţină prelegeri. 
El nu întârzie să dea curs invitației și se duce să expună la 
acea universitate o parte din ideile sale psihologice și astro- 
nomice. Dar în curînd Bruno se ciocneşte de vechea men- 

talitate medievală a profesorilor din Oxford, pe care filo- 
zoful îi privește ca pe nişte barbari. Invitat să ia parte la o 
dispută publică, ce se ţinea în capela universităţii, în cinstea 
prințului polonez Laski, Bruno ajunge să indispună peste 
măsură corpul academic al acelei citadele universitare. După 
'cum ni se relatează, el reduce de paisprezece ori la tăcere pe 
adversarii săi. Din acel moment șederea la Oxford îi devine 
penibilă și el trebuie să părăsească orașul. Se reîntoarce la 
Londra, însă nu mai rămîne mult nici aci, luînd înapoi 
drumul Parisului. 

Cei doi ani și jumătate petrecuţi în Anglia au fost de o 
fecunditate fără precedent. Pe lîngă menţionatele dialoguri 
italiene, el mai publică între timp și unele lucrări mnemo- 
tehnice ca Triginta sigillorum explicatio ș și Sigillus sigillorum. 
Cu toată această excepţională producție, care presupune o 
stare de liniște și de mulțumire, se crede, după propriile sale 
mărturii, că filozoful nu s-a simțit bine în Anglia. Faptul ar 
părea cu atît mai surprinzător, cu cît, pe lingă solicitudinea 
distinsului Castelnau, Bruno își atrăsese și simpatia aristo- 
craţiei britanice. El leagă acolo prietenie cu unele din spiri- 
tele cele mai ilustre ale epocii, cum ar fi poetul Philip Sidney; 
ba ajunge chiar pînă în faţa tronului Elisabetei, pe care o ce- 
lebrează, într-o scriere a sa, sub numele de Amfitrite, regina 
mărilor. Explicarea apăsării sufleteşti, încercată de Bruno în 
Anglia, trebuie aflată mai întâi în propria-i fire, veşnic ne- 
mulţumită. Dar ea mai poate fi deslușită şi prin sensibilitatea 
sa de meridional cultivat, ce cutreierase în tinereţe orașele 
Renașterii italiene, faţă de care aspectele civilizaţiei engleze 
a timpului i se păreau prea reduse. 

Bruno se reîntoarce, așadar, la Paris. Ca și în timpul pri- 
mei sale șederi aici, el încearcă din nou o apropiere de ca- 
tolicism. Dar condiţia pusă — veșnic aceeași —, adică rein- 
trarea în mînăstire, nu poate fi acceptată și dorinţa sa rămî- 
ne iarăși în suspensie. Între timp, în activitatea sa filozofică 
de la Londra, gîndirea i se precizează în tot ceea ce are ea 
mai de preţ. Această gîndire se situa într-un contrast ire- 
ductibil faţă de orientările cercurilor aristotelice din Paris, 
cu care el intră în conflict. Astfel, Bruno se vede pus în si- 

tuaţia de a părăsi și capitala Franţei. După ce experienţele 
sale spirituale în Elveţia, Franţa şi Anglia fuseseră consuma- 
te, îi mai rămînea filozofului o singură rezervă, Germania. 

Deși gîndul împăcării cu catolicismul nu-l părăsise încă, 
spera totuși o mai largă posibilitate de dezvoltare a ideilor 
sale în mediul bonom și liberal al protestantismului ger- 
man. Dar și șederea sa în Germania începe în condiţii fur- 
tunoase, datorită, în mare parte, naturii sale independente 
și violente. Astfel, la Marburg, fiindcă i se refuză dreptul 
de a ţine cursuri, Bruno are cu rectorul universităţii o al- 
tercație serioasă, după care trebuie să părăsească orașul. 
La Wittenberg se simte mai bine și poate chiar să rămînă 
doi ani, însă, spre nenorocul său, după acest interval, vine 
la putere, în fruntea orașului, fracțiunea calvină, faţă de 
care el nutrea o adevărată repulsie; se decide deci să plece 
și de aici. Mai înainte de a părăsi localitatea, într-o Oratio 
valedictoria — cuvîntare de rămas bun — Bruno face elogiul 
acelei culturi, din care ieșise un Cusanus, un Paracelsus și 
un Copernic. În sfârșit, după scurte popasuri la Praga și la 
Helmstedt, orașe catolice, filozoful se oprește la Frankfurt, 
unde se ocupă mai mult cu editarea manuscriselor sale. În 
cetatea de pe Main văd lumina tiparului operele care apar- 
ţin ultimei perioade din activitatea sa filozofică. Acestea 
sînt trei poeme filozofice latine: De triplici minimo, De 
monade şi De immenso!. Într-însele se află reluate diferite 
idei, pe care Bruno le expusese în Dialogurile italiene de 
la Londra. 

Tocmai cînd Bruno trăia asemenea momente de dispo- 
nibilitate la Frankfurt, nu se ştie din ce motive este nevoit 
să părăsească localitatea. După cît se cunoaște, magis- 
tratura orașului n-ar fi privit favorabil, încă de la început, 
șederea lui acolo. Între timp primeşte și fatala invitaţie a 
tînărului nobil Giovanni Mocenigo, de a se întoarce în 


! Adevăratele titluri, mai lungi, ale acestor lucrări sînt urmă- 
toarele: De triplici minimo et mensura; De monade, numero et 
figura și De immenso et innumerabilibus. 

Italia, și anume la Veneţia. Gîndul la ţara sa, adăugat spe- 
ranței de împăcare cu catolicismul, îl îndeamnă să asculte 
ademenirea reintrării în patria îndelung părăsită. Nădăj- 
duind repaosul, de care avea nevoie, Bruno aleargă, fără să 
știe, către flăcările rugului, ce-l vor mistui. În drum spre 
Italia, mai face un scurt popas la Zurich, care va însemna 
adevăratul rămas bun luat străinătății. 

Ajuns la Veneţia, el rămîne să-l iniţieze pe Giovanni 
Mocenigo în ştiinţa mnemotehnicii și în alte idei ale sale. 
În același timp, Bruno începe să reflecteze tot mai serios 
la posibilitatea unei împăcări cu biserica romană. Plănu- 
jește să dedice o lucrare a sa Papei și chiar să repudieze sau 
să amendeze o parte din scrierile sale, ce păreau a nu fi de 
acord cu catolicismul. Dar tocmai cînd gîndea la aceste lu- 
cruri, el se vede denunțat Inchiziției din Republica Sere- 
nissimă de însuși Mocenigo, frămîntat între timp de scrupule 
religioase pentru ospitalitatea ce i-o oferise. Ba chiar mai 
mult, pînă cînd organele competente vor veni să-l areste- 
ze, tînărul sicofant îl ţine închis în propria sa casă pe nefe- 
ricitul filozof, care-și dă deodată seama că azilul trădător 
îi devenise temniță’. Motivele denunţului erau cuprinse 
atît în unele cuvinte privitoare la dogmă şi la religie, pe 
care Mocenigo pretinde că le-ar fi auzit din gura lui Bruno, 
cît și în anumite idei expuse în textele publicate. În faţa tri- 
bunalului clerical, filozoful își mărturisește credinţa cato- 
lică, pe care totdeauna ar fi păstrat-o în adîncul conştiinţei. 
Totodată, cu destulă îndemânare, el arată că ideile sale n-ar 
contrazice întru nimic dogmele Bisericii şi că el ar fi ex- 
primat numai prin alte simboluri adevărurile fundamen- 
tale, ce sînt comune și creștinismului. Deși, la examen cri- 


2 După o depoziţie a lui Bruno în faţa tribunalului venețian, 
se pare că Mocenigo, în realitate, ar fi exercitat un șantaj asupra 
sa, cu scopul ca filozoful să rămînă a-l instrui mai mult decît le-a 
fost convenţia. Fiindcă Bruno, care trebuia să se întoarcă la 
Frankfurt pentru a-și tipări acolo o nouă lucrare, n-a vrut să se 
lase exploatat, învățăcelul, folosindu-se de unele afirmaţii ale 
maestrului, a recurs la actul său josnic. 

tic mai atent, nu se știe dacă apărarea lui Bruno rămiînea în 
picioare, poate că pînă la urmă ar fi reușit să se descurce, 
dacă nu se sesiza între timp Inchiziția romană, care 1-a ce- 
rut extrădarea. După o oarecare ezitare, guvernul vene- 
tian se decide să-l predea pe captiv autorităţilor papale. 

Filozoful este transportat la Roma și aici închis în tem- 
niţa Sfîntului Oficiu. În acea vestită închisoare romană se 
afla prizonier de mai multă vreme, tot pentru ideile sale, 
celălalt mare filozof italian al timpului, mai tînăr decît 
Bruno, Tommaso Campanella. Poate Campanella nu face 
aluzie numai la sine cînd, într-un frumos sonet al său, 
afirmă că după cum corpurile grele tind către centrul pă- 
mîntului și după cum nevăstuica aleargă aproape singură 
în gura monstrului — a șarpelui ce o va devora — tot astfel 
orice iubitor de adevăr cade, în mod fatal, în întunericul de 
temniţă al Sfîntului Oficiu. Aici rămîne închis Bruno timp 
de opt ani, audiat de mai multe ori, în care interval i se tot 
amînă sentinţa. Amănunte nu prea se cunosc fiindcă ac- 
tele procesului de la Roma au dispărut, nu se ştie prin ce 
împrejurare, din arhivele pontificale. Judecătorii, printre 
care viitorul cardinal Bellarmino, s-au arătat cu mult mai 
severi decît cei de la tribunalul din Veneţia; dar și intran- 
sigenţa lui Bruno a fost mai mare. 

Se ştie numai că i s-a cerut să retracteze opt puncte din 
scrierile sale, iar filozoful tot de atîtea ori a refuzat. La 
acuzaţia de erezie Bruno răspundea că eretică ar fi inter- 
pretarea pe care judecătorii o dau textelor sale. El și-a re- 
dactat în mod special apărarea, ce voia s-o supună direct 
Papei. După cîte se știe, această pledoarie proprie, deși 
deschisă, n-a fost citită. În sfârşit, dovedindu-se zadarnică 
orice nouă încercare de a-l aduce pe filozof la pocăință, în 
ziua de 9 Februarie 1600 i se anunţa sentinţa. Bruno este 
predat autorităţilor civile, adică guvernatorului Romei, cu 
rugămintea ipocrită, cum se obișnuia în asemenea împre- 
jurări, de a fi tratat cu blindete și fără vărsare de sînge. La 
aceasta se spune că filozoful ar fi răspuns cu demnitate şi 
indignare: „Poate că vă temeţi mai mult voi, care daţi sen- 
tinta, decît eu, care o primesc.“ În ziua de 17 Februarie 1600 

Giordano Bruno este ars pe rug în locul ce se numește și 
astăzi Campo dei Fiori. După relatările martorilor, el și-ar 
fi îndurat martiriul cu un curaj exceptional, sigur de ade- 
vărul din gîndul său, cu care murea. Astfel se încheie una 
dintre cele mai patetice și mai frămîntate vieți trăite vreo- 
dată de un filozof. 

Din portretul său fizic, care ne-a rămas, se vede chipul 
unui tînăr frumos dar întunecat. Înclinarea capului destăi- 
nuiește starea abătută a unei fiinţe consumată de gînduri. 
Ochii săi mari, obosiţi, melancolici, par a nu vedea nimic 
în faţa lor, fiind absorbiți de universul lăuntric din cugetul 
său. Astfel se înfățișa marele Giordano Bruno, al cărui tra- 
gic sfîrşit se afla scris în el însuși. 


Introducere în studiul operei 


Bruno şi sincretismul 


Mai înainte de a interpreta ideile filozofice ale lui Bruno, 
este necesar să procedăm la o introducere în opera sa. Dar 
în prealabil se cuvine a fi studiate anumite puncte, prin 
cunoașterea cărora sîntem abia în măsură să trecem la pre- 
liminarii. O asemenea introducere a introducerii alcătu- 
iește obiectul preocupărilor din capitolul de față. 

Revenind la primul proces al lui Bruno — cel venețian —, 
de unde ne-au rămas documente cu mult mai bogate decît 
de la ultimul dintre ele, ne oprim la felul cum filozoful a în- 
teles să se apere acolo. La Veneţia Bruno a declarat că n-ar 
exista nici o disensiune între vederile sale și catolicism, 
numai că el exprimă prin alte simboluri dogmele Bisericii. 
Așa, bunăoară, Sufletul Lumii, considerat ca intrinsec Uni- 
versului — relaţie ce susține universul animat al panteis- 
mului său — n-ar fi în fond decît ceea ce doctrina creştină 
numește Sfîntul Duh, adică tocmai acel aspect al Divini- 
tăţii, prin care ea se leagă de lumea creată. Mai tîrziu, la 
Roma, intransigenţa lui Bruno, declarînd că nu există ni- 
mic eretic în lucrările sale, pare a fi consecventă cu depo- 

ziţiile sale de la Veneţia. Nu putem şti dacă în gîndul acu- 
zatului această invocare a fost numai un pretext pentru a-şi 
salvgarda cu orice preț construcția de cugetare sau dacă 
filozoful era într-adevăr de bună-credintță. În ultimul caz 
poate că s-ar cere să ne revizuim convingerea asupra deza- 
cordului dintre sistemul său de gîndire şi Biserică. Repe- 
tatele încercări făcute de el pentru a se apropia de catoli- 
cism vin să confirme această ipoteză. Faptul că nu era în- 
clinat către viața monastică nu presupune și o separare 
generală de corpul catolicismului. Pe de altă parte însă, 
nucleul concepţiei sale infirmă ipoteza menţionată, fiind- 
că panteismul monist nu poate fi în nici un caz o doctrină 
agreată de dualismul teologic”. Rămîne, astfel, un semn de 
întrebare în legătură cu ceea ce s-a petrecut în cugetul fi- 
lozofului. 

Avem însă toate temeiurile să afirmăm că o parte, cel 
puţin, din apărarea lui Bruno era cu totul sinceră. Și aici 
ne referim tocmai la identificarea, pe care o face el între 
Sufletul Lumii şi Sfîntul Duh. Afirmația nu se situează în 
dezacord cu înclinația sa predilectă către spiritul identi- 
ficărilor, atît de abundente în scrierile sale. 

O dată cu aceasta părăsim punctul de plecare al apărării 
procesului sau mai curînd al relației sale cu catolicismul — 
amănunte ce vor fi studiate într-un capitol special, care 
tratează raporturile lui Bruno cu religia — și păşim către o 
altă problemă. Ceea ce ne preocupă, în momentul de față, 
priveşte o trăsătură esenţială din felul de cugetare al filo- 
zofului, trăsătură aplicată, în cele din urmă, la discutarea 
originalității sale. Această problemă se leagă de factura 


3 Un filozof creștin din zilele noastre confirmă încă o dată 
atitudinea ireductibilă a catolicismului în această privinţă. El 
face următoarele afirmaţii deosebit de interesante: „Considerat 
din punct de vedere filozofic și religios, orice panteism este ne- 
garea, dintr-o rațiune sau alta, a creștinismului. Și orice negare 
a creştinismului se reduce, într-un fel sau altul, la panteism“ 
(A.Carlini, S. Tommaso e il pensiero moderno în Giornale di 
metafisica, A. II, Nr.1, lanuarie 1947, p. 1). 

sincretică a gîndirii bruniene, care a mai fost luată pînă 
acum în consideraţie. Conflictul din cugetele filozofilor 
între înclinația către coordonatele gîndirii laice și vechile 
dogme teologice nu este nou în cazul lui Bruno. El apar- 
ține aproape întregii Renașteri și mai cu seamă celei itali- 
ene. Bruno se rînduiește tocmai printre ultimii cugetători 
care au fost încercați de această frămîntare. 

La conflictul amintit s-au găsit două soluţii mai impor- 
tante. Una se datorește filozofului padovan Pomponazzi, 
rămas celebru printre aristotelicienii Renașterii. El enunță 
acea idee legată de o duplicitate cu privire la noțiunea de 
adevăr. Admiţîndu-se existenţa a două adevăruri, unul ră- 
mîne valabil pentru teolog, iar celălalt pentru filozof. Lipsa 
lor de acord dă naștere numai unei relații neutre de indife- 
rentă, deoarece ele acţionează în domenii separate, care nu 
se întîlnesc niciodată. Dar mai înainte de ideea lui Pom- 
ponazzi asupra duplicității adevărului, Renașterea găsise 
O altă soluţie menită să împace divergenţa dintre orientările 
gîndirii laice și dogmele teologice; aceasta este cunoscută 
sub numele de sincretism. Pluralităţii adevărurilor, postu- 
lată de filozoful din Padova, sincretismul îi opune plurali- 
tatea de forme a aceluiași unic adevăr. Această doctrină se 
luptă totdeauna să caute fondul comun a două sau mai 
multe concepţii deosebite. 

Sincretismul, dezoltat în veacul XV în cadrul Academi- 
ei platonice din Florenţa, se află ilustrat îndeosebi: de Mar- 
silio Ficino și de Giovanni Pico della Mirandola. Primul 
dintre ei, în lucrarea sa intitulată Theologia platonica, se 
străduiește să arate miezul comun dintre concepția lui 
Platon și religia creștină. Între platonism și creștinism ar 
exista un acord perfect, de vreme ce filozoful grec este 
chiar precursorul lui Crist. Pico della Mirandola, la rîndul 
său, în lucrarea numită Heptaples, caută să interpreteze 
Biblia prin mijloacele Cabalei și ale neo-platonismului, 
doctrina lui Plotin. După cum se vede, sincretismul a de- 
butat prin încercarea de conciliere a dogmelor creștine cu 
alte vederi religioase și cu diferite filozofii laice. Însă une- 
ori s-a abătut de la punctul de plecare, excluzînd creștinis- 

mul din interesul identificărilor sale. Tot Pico della Mi- 
randola, bunăoară, într-o altă lucrare intitulată De ente et 
uno, caută să demonstreze fondul comun dintre filozofia 
platonică și cea aristotelică, înglobînd laolaltă cu ele şi 
preceptele lui Moise. Dar exemplele amintite atrag, tot- 
odată, și necesitatea de precizare a distincției care există 
între sincretism și O altă metodă, cea eclectică. De aceea tre- 
buie precizat că, în vreme ce eclectismul adună elemente 
de la diferite construcții de gîndire și le combină între ele, 
sincretismul caută să extragă din ele latura lor comună. 
Cicero, bunăoară, este un eclectic, pe cînd Marsilio Ficino 
și Pico della Mirandola sînt niște filozofi sincretici. 

Sincretismul a avut un mare răsunet în tot timpul Re- 
nașterii, iar afirmaţia lui Bruno în faţa judecătorilor cleri- 
cali, că Sufletul Lumii ar fi tot una cu Sfintul Duh, ne ră- 
sună acum, în lumina celor amintite, ca un ecou cunoscut. 
Dar mai înainte de a verifica acordul acestei idei cu factura 
generală a cugetării sale, trebuie să ne punem şi altă între- 
bare. Este sincretismul o simplă tehnică, însușită de Bruno 
numai în virtutea momentului istoric pe care-l trăia, sau 
alcătuiește o trăsătură esenţială din constituţia gîndirii sale ? 
Pînă a afla răspunsul la o asemenea întrebare în analizarea 
textelor sale, ne pot da unele sugestii, în această privinţă, 
și alte constatări mai generale. Momentul istoric al sincre- 
tismului se declară în Renașterea florentină, însă el se re- 
petă deseori în cadrul cugetării italiene. Cu mult după 
epoca Renașterii, și în diverse vremuri, marii gînditori ita- 
lieni s-au folosit, în chip deosebit, de elemente sincretice 
în creaţiile lor. 

Bunăoară Giambattista Vico, cel mai de seamă filozof din 
veacul X VIII, găsește că ar exista un fond spiritual comun la 
anumite manifestări istorice din locuri şi timpuri deosebite. 
Astfel, el descoperă, primul, identitatea de mobile care ani- 
mau atît pe profeții biblici cît și pe augurii păgînif. Mulţu- 


t Pentru a fi mai exacti, trebuie să precizăm că Vico este numai 
primul gînditor care valorifică această idee fără a fi propriu-zis 

mită acestor interpretări sincretice a putut Vico să gru- 
peze diferitele forme de manifestări istorice în tipuri și să 
fundeze filozofia istoriei. În vremea noastră un Benedetto 
Croce reprezintă momentul de conciliere al idealismului 
cu pozitivismul, vechile curente rivale din veacul XIX. 
Activitatea lui Croce s-a manifestat îndeosebi pe planul 
esteticii, unde a găsit substratul comun ce unește punctul 
de vedere pozitivist al formei cu cel idealist al conţinutu- 
lui. Predilecţia generală către identificări din structura gîn- 
dirii crociene dezvăluie aceeași tendinţă specifică şi altor 
filozofi italieni. În sfârșit, în mai mică măsură, un Giovanni 
Gentile descoperă apropierea dintre idealism și intuițio- 
nism sau Armando Carlini dintre idealismul gentilian și 
realismul neo-tomist. Sincretismul apare, astfel, destul de 
frecvent în făgașul gîndirii italiene. Faptul nu ne îndritu- 
ieşte la concluzii dogmatice, dar el ne arată totuşi că meri- 
tă să reflectăm asupră-i. Aplicat în mod special la fenome- 
nul cugetării lui Bruno, nu este riscant să gîndim că sin- 
cretismul poate fi mai mult decît o simplă injoncţiune a 
momentului istoric trăit de filozof. 

Ca şi în cazul înaintașilor din Academia platonică de la 
Florenţa, cît și al filozofilor italieni mai noi, sincretismul 
brunian presupune o erudiție dintre cele mai hrănite. În- 
deobște orientarea sincretică pare să se rînduiască printre 
modalităţile marii erudiţii filozofice. Iată, bunăoară, cunoş- 
tințele, pe care Dicson, personaj al dialogului De la causa, 
principio et uno, le are în legătură cu speculațiile agnos- 
tice asupra infinitei substanţe divine: „Prin urmare, din 
substanţa divină, atît prin faptul că este infinită cît și prin 
aceea că este foarte depărtată de efectele ce sînt ultimul 
termen din cursul facultăţii noastre discursive, nu putem 
cunoaște nimic decît în chipul vestigiului, cum spun ag- 
nosticii, al efectului depărtat cum spun peripateticienii, al 


descoperitorul ei. Paternitatea ideii în discuţie se cuvine a fi atri- 
buită lui Spinoza ( Tractatus Theologico-polizicus, $1: „Certum 
est, hoc nomen etiam in bonam sumi, et quos gentiles solebant 
vocare auguros et divinos, veros fuise prophetas“ .) 

învelișurilor cum spun cabaliștii, al spinărilor sau dosului 
cum spun talmudiștii, al oglinzii, umbrei și enigmei cum 
spun apocalipticil.“? O asemenea pasiune de a surprinde, 
sub simboluri variate, fondul comun al diferitelor doctri- 
ne, întreprindere susţinută printr-un bogat aparat de eru- 
die, este foarte adesea raportată la propria sa concepție. 
În felul acesta caută filozoful să afle multiplele avataruri 
ale ideilor sale de bază. Intelectul Universal, care la Bruno 
se confundă cu amintitul Suflet al Lumii, este descoperit 
același în diferitele-i apariţii din istoria cugetării. Discu- 
tarea lui atrage o măreaţă îmbrăţișare a gîndirii omenești: 
„Acesta este numit de către pitagoricieni motor sau mișcă- 
tor al universului... de către platonicieni faurul lumii... E 
numit de către magi prea rodnicul în seminţe sau semănă- 
torul... Orfeu îl numește ochiul lumii... De către Empedo- 
cle este chemat distingătorul... Plotin îi spune părinte sau 
zămislitor... De către noi e numit meșter lăuntric (artefice 
interno)“6. Mai lipsea să adauge ceea ce a afirmat în faţa 
tribunalului venețian, adică faptul că acest meșter lăuntric ar 
fi tot una cu Sfîntul Duh al religiei creștine. Fiecare simbol 
menţionat se leagă de cîte o singură funcţiune a principiului 
lumii, care le presupune pe toate celelalte în mod latent. 

În Sfârşit nu trebuie să trecem cu vederea o altă încer- 
care sincretică, aceea de a reduce la unitate politeismul cu 
monoteismul. Aici Bruno dovedește, ca atîţia oameni din 
Renaștere, că are cunoștință de acea străveche știință se- 
cretă sau iniţiatică — manifestată, printre altele, în mis- 
terele orfice și în deosebite doctrine ale Orientului — ce s-a 
perpetuat subteran de-a lungul veacurilor, ieșind numai în 
răstimpuri la suprafaţă. Potrivit sugestiilor date de men- 
ționata sursă, filozoful declară că zeitățile păgîne nu sînt în 
realitate multiple, ci ele se contopesc în una şi aceeași Divi- 
nitate; iar aceasta din urmă primește numai diferite nu- 
miri în acord cu variatele sale atribuţii: „Divinitatea în mare 


5 De la causa, principio ed uno în Opere italiane, |, (Dialoghi 
metafisici). Ed. Giov. Gentile, II, Bari, Laterza, 1925, p. 176. 
é Idem, p. 179. 

a fost numită Neptun, în soare Apollo, pe pămînt Ceres, în 
deșerturi Diana...“ Totodată, monoteismul ebraic n-ar fi 
original la Moise, fiind adoptat de acesta de la egipteni. 
Astfel, ideea Divinităţii unice exista și în Egipt, dar avea un 
„nume inefabil“7, de unde se desprind apoi tot mai multe 
nume accesibile omului; urmînd anumite direcții simbolice, 
zeitățile sporesc pînă la numărul infinit al speciilor. Ele, 
însă, se reduc la aceeași unică Divinitate originară. Aceas- 
tă identificare a politeismului cu monoteismul capătă o 
deosebită importanţă în lumina propriei sale concepții, 
unde el caută să acorde viziunea universului multiplu cu 
fondul unităţii aflător în el. Teoria monadelor infinite, ce 
va fi considerată într-un capitol viitor, se reduce la princi- 
piul unei superioare și unice monade a monadelor, care 
este însuși Dumnezeu sau Universul. 

Plecînd de la modalitatea în care Bruno a înţeles să se 
apere în procesul de la Veneţia, trecînd apoi la omogenita- 
tea ce pare să lege unele aspecte ale cugetării italiene și, în 
sfîrşit, la considerarea textului său, ne-am putut convinge 
că sincretismul nu prezintă la el efectul simplei contin- 
gențe, ci ţine de țesătura intimă a cugetării sale. Dar aceas- 
tă constatare ne pune în faţa unei probleme grave, care se 
leagă de întrebarea privitoare la contribuţia creatoare adusă 
de filozoful italian în istoria gîndirii. Trebuie să precizăm 
din capul locului că sincretismul nu definește o atitudine 
de creaţie, ci numai una de hermeneutică sau interpretare 
filozofică. Un Marsilio Ficino, bunăoară, n-a avut pre- 
tenția de construcţie a unui nou sistem de idei, ci s-a mul- 
tumit să declare că el ar fi doar simplul comentator al lui 
Platon. Într-adevăr, vechiul filozof florentin apare ca un 
interpret foarte personal, introducînd puncte de vedere 
inedite în tălmăcirea textelor platonice și neo-platonice, 
însă nu s-ar putea afirma cert că el a pătruns în posteritate 
cu chipul creatorului original. Despre Vico — afirmaţia 


7 Giordano Bruno, Spaccio de la bestia trionfante în Opere 
italiane II (Dialoghi morali). Ed. Giov. Gentile, II, Bara, 
Gaterza, 1927, p. 191. 

fiind valabilă și pentru alți cugetători italieni — sîntem în 
măsură a preciza că, pe temelia operaţiilor sincretice ale 
gîndirii sale, el adaugă sinteze cu totul noi, care ne autori- 
zează să vorbim de contribuția sa proprie în procesul de 
îmbogăţire a gîndirii filozofice. 

Rămîne să ne întrebăm dacă și Bruno, la rîndul său, ac- 
ționează ca simplu sincretist, aşa cum i-am văzut pe re- 
prezentanții Academiei platonice din Florenţa, sau el este, 
în același timp, și un creator original. Fără a mai rezerva 
nici o surpriză și fără a mai ţine încordată curiozitatea, 
putem răspunde cu anticipație în favoarea ultimei alter- 
native. Rămîne deci a trece în cele ce urmează, de la consi- 
derarea gîndirii sale sincretice, la aspectele ce-i constituie 
adevărata originalitate. Dar pentru această operație tre- 
buie să prezentăm, în prealabil, linia mare a filozofiei din 
care face parte Bruno, precum și ceea ce aduce el nou pe 
traiectul acelui fir de cugetare. Cu alte cuvinte, străduinţa 
noastră va fi acum să identificăm locul cugetătorului din 
Renaștere în etapele mai importante ale curentului ideo- 
logic în care se integrează. Această îndeletnicire va alcătui 
obiectul capitolului următor. 


De la Platon la Bruno 


Între concepţiile filozofice culminante ale Greciei, adi- 
că între doctrina lui Platon și cea a lui Aristotel, se înfrun- 
tă, desigur, deosebiri esenţiale, pe care mai multe veacuri, 
atît din Antichitate cît și din epoca modernă, le-au pus în 
evidență. Totuși, între ele există și o vagă analogie formală 
— am spune o schiţă de asemănare. Apropierea dintre cele 
două vederi filozofice este mijlocită de către latura comu- 
nă a dualismului. Dar, o dată cu atingerea acestei noţiuni, 
nu putem dezvolta mai departe teza unei afinități între 
ele, deoarece chiar din perspectiva structurii lor dualiste 
se desfac peisagii cu totul diferite. 

Dualismul aristotelic se rezolvă în perechile de concepte 
materie-formă, virtualitate—act și mișcător—mișcat. Con- 
cepţia dualistă a lui Platon priveşte pe de o parte lumea 
sensibilă iar pe de alta lumea supra-sensibilă sau a Ideilor. 


24 


Dar numai în cugetarea lui Aristotel elementele duale sînt 
fiecare perfect consolidate în domeniul lor. La Platon nu 
se întîmplă acest lucru, în vreme ce lumea sensibilă presu- 
pune numai o semi-existenţă sau chiar mai puţin decît 
atît. Ea este înţeleasă numai ca o întruchipare de reflexe 
palide a Ideilor din zona supra-sensibilă, singura imuabilă 
și eternă. Numai atît cît sîntem autorizaţi să atribuim 
existenţă unor umbre, putem vorbi și de realitatea lumii 
sensibile. Cu alte cuvinte, dualismul lui Platon implică în 
adîncurile sale un monism latent. 

Sub acest raport, diferenţa dintre concepţia platonică și 
cea aristotelică se va transmite cu o notă distinctivă și la 
aderenţii filozofilor respectivi. Elementele dualității din 
cugetarea lui Aristotel sînt atît de perfect determinate și 
consolidate, încît urmașii săi nu vor mai avea nimic de ex- 
plicitat. Influenţa exercitată de către acest filozof va fi de 
natură statică, sistematică și clasificatorie, așa cum apare, 
bunăoară, la Toma din Aquino. Este drept că s-au ivit în 
decursul timpului și altfel de interpretări asupra lui Aris- 
totel — în sens naturalist și panteist —, dintre care mai im- 
portante sînt cea a lui Alexandru din Afrodisia și a filozo- 
fului arab Averroes. Ele par însă a fi mult depărtate de 
adevăratul spirit aristotelic, care se înfățișează în esenţă 
dualist, așa cum îl vede Toma din Aquino, filozof sistema- 
tic și autor de clasificări statice. Dimpotrivă, cugetarea lui 
Platon deschide o zonă umbrită de sugestii ce se cer dez- 
voltate. Urmașii vechiului filozof vor fi contaminaţi în 
sens dinamic de spiritul său, adică se vor strădui mereu să 
expliciteze acel nucleu monist, inclus în arhitectura dua- 
listă a gîndirii sale. Dar o asemenea operație va avea loc nu- 
mai gradual, prin cuceriri treptate. În cele ce urmează vom 
verifica această constatare, considerînd cîteva etape semni- 
ficative, dezvoltate din gîndirea filozofului: academic. 

Prima etapă la care ne oprim este aceea a neo-platonis- 
mului, adică a lui Plotin. Doctrina acestui filozof implică 
o primă revendicare monistă în cadru platonic, însă nu în 
sensul strict al filozofiei lui Platon, deoarece gînditorul 
din Alexandria a fost solicitat și de iniţiativele străine ale 

misticii orientale dinspre sfîrșitul Antichității. În linii largi 
păstrează și Plotin dualismul maestrului său, alcătuit din- 
tr-o lume sensibilă și una supra-sensibilă. Însă, în fond, 
acest dualism se vede pulverizat într-o multiplicitate, care-l 
face aproape de nerecunoscut. Într-adevăr la Plotin se 
pierde cu totul acea linie dură, despărțitoare între un do- 
meniu și celălalt. Iar fiindcă multiplicarea unei limite nu 
este decât cel dintîi pas către propria ei anulare, vom recu- 
noaște și noi, în noua concepţie filozofică, primul demers 
pentru desfiinţarea dualismului platonic. 

Plotin caută să umple acest hiat, care există la Platon în- 
tre lumea supra-sensibilă și cea sensibilă, printr-o sumă de 
degradări, ce ajung să se scufunde la urmă în beznele ne- 
fiinţei. Această operaţie alcătuiește vestitul emanatism al 
filozofiei sale. Plecînd de la ideea că efectul este mai puţin 
perfect decît cauza, principiul emanaţiei la Plotin concepe 
Universul sub chipul unor terase de cauze descendente în 
ordinea desăvirșirii și deci a realităţii. Substanţa cea mai 
împlinită a lumii este unitatea originară sau Unu, cum îl 
numește el. Acesta luminează Inteligența, mai puţin per- 
fectă, care, la rîndul său, trimite o rază asupra Sufletului. 
În sfîrșit, de la Suflet descinde ordinea inferioară a lumii, 
multiplă și discordantă. Vidul platonic dintre zona supra- 
sensibilă și cea sensibilă dă naștere, în cazul de fată, unui 
plin, unei neîntrerupte succesiuni de cauze tot mai insub- 
stanțiale. Prin urmare, spre deosebire de doctrina lui Pla- 
ton, cea a lui Plotin dezvăluie firul acelei legături și 
solidarități desăvîrșite, ce duce de la izvorul originar al 
lucrurilor pînă la lumea sensibilă. În vreme ce treapta 
ultimei perfecţiuni platonice rămîne zona Ideilor, ceea ce 
ar corespunde la discipolul său cu lăcașul Inteligenţei, 
filozoful neo-platonic situează deasupră-i o regiune mai 
înaltă, aceea a Unului, care „este deasupra vieţii și cauză a 
vieții“8; de la el coboară, în cele din urmă, prin filiera ară- 
tată, multiplicitatea lumii inferioare. 


8 Plotin, Ennéades, Vol. III. Texte établi et traduit par Emile 
Brâhier, Paris, Les belles lettres, 1925, p. 166. 


26 


Nu putem vorbi la Plotin de un monism perfect, fiindcă 
universul nu se află străbătut pretutindeni de același grad 
al realității. Totuși, se afirmă o legătură indisolubilă între 
diferitele ei trepte, emanate una din alta, cum este aceea 
între soare şi radiaţiile sale. Dacă ar fi să utilizăm o altă ana- 
logie, ne-am folosi de imaginea pămîntului înconjurat de 
atmosferă, aceasta de stratosferă și așa mai departe pînă în 
regiunea vidului. Exemplul nostru e departe de a prezenta 
o asemănare potrivită și exact corespunzătoare, deoarece 
se desfășoară pe planul străin al empiricului, însă ne poate 
aduce de departe sugestia unui univers conceput spiritual, 
solidar între părțile sale, ce se desfășoară pe trepte tot mai 
sărace în realitate și substanță. Această vedere neo-plato- 
nică, a unei cascade de spirite care coboară în subordine 
ierarhică, umplînd golul dintre Dumnezeu și lume, a pă- 
truns în Renașterea italiană prin Academia platonică din 
Florenţa și îndeosebi prin concepţia filozofică a lui Mar- 
silio Ficino. 

Etapa imediat ulterioară, în drumul urmărit după cei doi 
filozofi greci, e reprezentată de către Sf. Augustin. Acesta, 
căutînd iarăși să reducă monistic dualismul platonic, ar 
marca, în scrierile sale, o îndepărtare de închipuirea mai 
nouă a lui Plotin și un fel de revenire la Platon. Ne însuşim 
această concluzie cel puţin după schema formală a concep- 
uei sale. Astfel, multiplicitatea neo-platonică de straturi 
ale realității, ce se condiţionează regresiv, este anulată în 
vederile lui Augustin, o dată cu reîntoarcerea la arhitectura 
mai simplă a celor două lumi platonice. Vederile lui Platon 
despre îndoita alcătuire a Universului sînt parafrazate, de 
astă dată, prin simboluri adecvate noii religii, la care fos- 
tul păcătos se convertise. 

Astfel, lumii supra-sensibile a Ideilor lui Platon i-ar co- 
respunde Civitas Dei — adică cerul, în înțeles spiritual creș- 
tin —, pe cînd lumea părelnică, trecătoare și sensibilă a um- 
brelor ar fi Civitas terrena. Rămîne însă să verificăm dacă 
schema menţionată a lui Augustin reprezintă un dualism 
cel puţin tot atît de rudimentar ca și acela platonic. Apa- 
rențele inferioare, de ordin sensibil, ale platonismului nu 

viază prin ele însele, ci trăiesc numai în virtutea participă- 
rii lor la zona Ideilor nemuritoare, așa cum nici umbra nu 
există în sine, ci numai întrucît participă la corpul care o 
proiectează. Doctrina lui Augustin ruinează însă și prin- 
cipiul participaţiei, ce mai susținea încă rudimentul de 
existenţă al lumii sensibile la Platon. Civitas terrena, pan- 
demoniu al răului şi al păcatului, nu poate participa la lu- 
mina cerească a Cetăţii lui Dumnezeu; ea este menită să 
expire în întunericul inexistenţei. 

Augustin afirmă o dată că prezentul nu există, fiindcă îi 
lipsește atributul extensiunii temporale. Dacă el s-ar putea 
extinde, atunci implicit s-ar divide în trecut și în viitor: 
„praesens autem nullum habet spatium“ sau mai precis 
„sine ullo spatio est per quod transitur ex futuro in prate- 
ritum®. Această idee se află reluată o dată cu discutarea 
relației dintre Creator și lume. Omul — fiinţă aruncată în 
Civitas terrena — de care Divinitatea s-a separat nu-l mai 
poate gîndi pe Dumnezeu decît sau într-un trecut depărtat, 
independent de existența universului, sau în viitor, cînd su- 
fletul se va reconcilia cu El, eveniment ce nu mai poate 
avea loc pe acest pămînt. Cu alte cuvinte, lumii sensibile îi 
este rezervat numai prezentul, care am văzut că nu există, 
fiind o noţiune lipsită de suport real. De aici rezultă anxi- 
etatea inexistenţei pe acest pămînt, exprimată atît de 
patetic în Confesiunile filozofului creştin: „Tu îndemni să 
ne desfătăm în a te lăuda, fiindcă ne-ai făcut pe noi pentru 
Tine și zbuciumată este inima noastră pînă nu se va odih- 
ni în Tine.“!0 

În sfârșit, orice existenţă la Augustin se află sancționată 
prin ideea de lege. Dar pentru el, care a trăit epoca de des- 
trămare a statului roman, nu există decît o lex aeterna. Lumea 
pămîntească, identificată aproape în întregime cu istoria 


? Aurelii Augustini „De civitate Dei“, Vol. I, Ed. Dombart, 
Lipsiae, In aed. Teubneri, 1877, XIII, 11, p. 569. 

10 Sancti Aurelii Augustini „Confesionum libri XIII“ cum 
notis Rev. P. 4. Wagnereck, Editio septima, Taurini-Romae, 
Maerietti, 1928, p. 2. 

Romei, de la întemeiere și pînă în timpul său, nu ne oferă 
decît spectrul crimei, al desfrîului, al nedreptății brutale. 
Tot ceea ce glorificau poeţii și istoricii romani este văzut de 
către Augustin ca purtînd întipărirea impură a Demonului. 
Lumea fiind deci diabolică şi obnubilată de păcate, nu poate 
avea lege. Numai cu mult mai târziu Sf. Toma din Aquino 
va postula, pe lîngă lex aeterna, şi o lex naturalis. S-ar părea, 
totuşi, CĂ există o instituţie, și anume Biserica, prin care lu- 
mea sensibilă ia act de nişte legi. Dar Ecclesia, în concepţia 
lu Augustin, nu este decît o parte militantă, o ambasadoare 
a cetăţii cerești; ea nu aparţine pămîntului. Cu alte cuvinte, 
singurul cîmp de mijlocire a legilor în lumea sensibilă apare 
străin acestei zone inferioare. Asttel, lipsa de legalitate a lui 
Civitas terrena confirmă încă o dată i inexistenţa el. 

Din cele constatate rezultă că doctrina lui Augustin a- 
junge la un monism desăvârșit, iar pentru el singură lumea 
supra-sensibilă — Civitas Dei — se află investită cu atributul 
realității. După cum s-a văzut, cealaltă regiune inferioară, 
adică Civitas Diaboli sau Civitas terrena nu există decît nu- 
mai cu numele. Monismul lui Augustin este acela al mis- 
ticilor medievali, curent reînviat apoi în inspiraţia religi- 
oasă a Barocului, și care urmărește contopirea desăvîrşită a 
sufletului cu Dumnezeu. În veacul XVII baroc un mistic ca 
Angelus Silesius a putut scrie următoarele versuri: 


Nimic nu face să te depăşești mai mult decît nimicirea; 
Cine este mai nimicit, acela are mai multă dumnezeire. 


Această „nimicire“ nu înseamnă altceva decît distrugerea 
nefiinţei de pe acest pămînt, ce întreține iluzia dualității, du- 
pă care abia se ajunge la „dumnezeire“, adică la fuziunea su- 
fletului cu Divinitatea într-o realitate monistă. Un asemenea 
act corespunde cu ceea ce la filozoful creştin ar fi însemnat 
intrarea în Civitas Del „ai cărei cetăţeni dorim a deveni prin 
acea iubire ce ne-o insuflă clăditorul e1“!!. Astfel, o dată 


11 Dec civitate Dei, vol. I, XI, 1, p. 461. 

cu Augustin, se recurge la modalitatea specifică a inter- 
pretării lui Platon în sens ascetic creştin. Această vedere a 
izbutut să derive pentru prima dată un monism desăvârșit 
din implicațiile dualismului platonic. 

Dar realizarea lui Augustin nu exclude și alte resurse, 
cu totul opuse, pentru dezvoltarea anumitor germeni mo- 
niști în doctrina lui Platon. O dată cu aceasta trecem la 
etapa lui Nicolaus Cusanus, aflătoare deopotrivă pe firul 
motivelor de cugetare ce le urmărim. Ca și unu sincretiști 
florentini, contemporani cu el, Cusanus caută o reconci- 
liere între Platon și Aristotel. Totuși, operaţia sincretică 
rămîne subalternă la Nicolaus din Cusa, în vreme ce filo- 
zotul înclină puternic pe linia celui mai bătrîn dintre frun- 
tașii gîndirii grecești. De astă dată, încercarea de a se scoate 
la suprafaţă miezul monist al dualismului platonic nu se va 
mai Săvîrși atîta prin dezvoltarea icoanei despre lume lăsată 
de Platon, cât pe baza unei metode de cercetare și a unei 
epistemologii conforme cu indicaţiile platonismului. În 
mod formal sistematic se păstrează tot tiparul dual din ar- 
hitectura filozofică a vechiului cugetător grec, exprimat la 
Cusanus prin capitolul Dumnezeu și prin capitolul Lume; 
însă nu această vedere constituie latura cea mai importan- 
tă din gîndirea filozofului ce ne preocupă. 

După cum am amintit, îndeosebi metoda de cunoaștere 
este aici punctul menit să ne fixeze atenţia. Primul aspect 
al modalităţii epistemologice platonice, utilizat de către 
Cusanus, poate fi aflat în manevrarea simbolurilor nume- 
rice și îndeobște matematice, pe care și Platon, la rîndul 
său, le adoptase de la Pitagora. Dar de aci derivă un alt as- 
pect mai bogat în consecințe. Deducția numerică, printr-o 
anumită serie de operaţiuni, deschide calea infinitului, dînd 
naştere la o perspectivă deschisă, neconsolidată, bogată în 
sugestii și plină de raporturi mișcătoare între elementele 
lumii, mai apropiată de caracterul gîndirii lui Platon. Ea se 
opune construcţiei statice și definitive a cugetării aristote- 
lice, înălţată din tipul de formă închisă pe care-l oferă tri- 
unghiul perfect al silogismului logic. 

Matematismul lu: Cusanus creează noţiuni cu relaţii 
plurivalente — cu perspective felurite — care, prin relativi- 
tatea lor, ajung să ruineze faţada dogmatică a postulatului 
său dualist, î împărțit între existența lui Dumnezeu și a Lumii. 
În felul acesta, prin Nicolaus din Cusa ia ființă un nou prin- 
cipiu monist, derivat din concepţia platonică. lată, o dată 
cu textul lui Cusanus, cum se alcătuieşte acest monism, 
privit prin lumina simbolismului matematic: „Dumnezeu 
se află înlăuntrul totului fiindcă e centru infinit; e în afara 
totului fiindcă-i circonferinţă infinită; pătrunzînd totul, 
fiindcă-i diametru infinit; principiu al tuturor lucrurilor 
fiind centru, sfîrșit al tuturor lucrurilor fiind circonferinţă, 
mijloc al tuturor lucrurilor fiind diametru. Cauză eficientă 
fiind centru, formală fiind diametru, finală fiind circonfe- 
rintă. Centru dînd fiuntă, diametru guvernînd, circonferinţă 
păstrînd.“!? Din toate aceste afirmaţii reținem îndeosebi 
faptul că Dumnezeu se află înlăuntrul lucrurilor și că le stră- 
bate în întregime. Astfel, la Cusanus, pentru prima dată 
soluția monistă, desprinsă din sugestia platonică, este de 
factură panteistă, ceea ce la Plotin alcătuia numai o simplă 
înmugurire. 

După cum s-a putut recunoaște, panteismul lui Nicolaus 
din Cusa derivă din noua relaţie pe care o întrevede el între 
Dumnezeu și Lume. Prima noţiune este închipuită ca un 
maximum absolut, i iar a doua ca un maximum restrîns. Însă 
cel dintii dintre termeni intră cu necesitate în ultimul, 
fiindcă „EI (adică Dumnezeu) este într-un fel absolut în tot 
ceea ce este într-un fel restrîns“!5. Cusanus folosește aici 
vechea formulă a lui Anaxagoras: totul este în totul și orice 
în orice. Monismul din cadrul de fară, dedus pe calea j ju- 
decăților și analogiilor matematice, apare mai complet de- 
cît al lui Augustin, fiindcă nu se află sărăcit de elementele 
lumii sensibile. El va deschide direct calea perspectivei 
centrale a preocupării noastre. 


12 Nicolas de Cusa, De la docte ignorance, trad. L. Moulinier, 
Introd. Abel Rey, Paris, Alcan, 1930, p. 84. 
15 Idem, p. 120. 

Conceptia lui Cusanus s-ar părea că indică posibili- 
tatea-limită a oricărei deducții moniste din doctrina plato- 
nică. Dar parcursul nu este încă terminat, astfel că ultimul 
cuvînt va fi rezervat lui Giordano Bruno. Deşi, potrivit ve- 
derii lui Cusanus, Divinitatea sălășluieşte în univers și îl 
străbate, totuși între maximum absolut şi cel restrîns nu se 
săvîrșește nici contopirea așteptată și nici chiar vreo aco- 
modare definitivă. O singură dată omul — adică micro- 
cosmul universului — atinge gradul identificării desăvîrşite 
cu maximum absolut, dar atunci el devine Dumnezeu. Ast- 
fel, în limitele gîndirii lui Cusanus întîlnim numai un pan- 
teism relativ și deficitar. Pentru prima dată la Bruno se vor 
desemna coordonatele panteismului absolut, care să to- 
pească laolaltă lumea supra-sensibilă cu cea sensibilă. Con- 
cepţia bruniană reprezintă, într-adevăr, ultimul stadiu posi- 
bil de dezvoltare monistă din dualismul platonic. Cugetarea 
europeană numai rareori a putut face altceva, în această pri- 
vină, decât să combine în noi relaţii tot vechile alternative. 

La Bruno nu mai există feţele diferitelor perspective ma- 
tematice din gîndirea lui Cusanus. El caută să-și consoli- 
deze vederile moniste pe altă cale. Acceptînd în germene 
treptele realităţii din universul lui Ploun, Bruno le modi- 
fică în alt sens; el le anulează ordinea descendentă. Pe cînd 
mobilul dinamic al universului plotinian se întemeiază nu- 
mai pe ideea de cauză, ce se prezintă totdeauna superioară 
efectului său, Bruno mai adaugă și noul concept de princi- 
piu, adoptat de la Cusanus, în ale cărui vederi el apare drept 
centru al tuturor lucrurilor, fiind aflător într-însele. Pentru 
Plotin realitatea cauzei se află în tot mai mică măsură în 
efectul produs. Bunăoară substanţa Unului apare mai pu- 
tin în Inteligență, conținutul acesteia și mai puţin în Suflet, 
într-o scară de rarefieri continue. Dimpotrivă, la Bruno, 
cauza nu mai poate fi găsită nici măcar ca substanţă dimi- 
nuată în efectul său, ea situîndu-se cu totul în afara lucru- 
lui produs. Dar în schimb principiul — ca în concepţia lui 
Cusanus, mai puţin coloratura matematică — rămîne în 
întregime înlăuntrul acelui lucru, fără împuţinarea trep- 

tată din gîndirea lui Plotin. Cauza și principiul sînt perspec- 
tivele deosebite de acţionare ale aceleiaşi unice realități. 

Corespunzătoare acestor noțiuni, Inteligența și Sufle- 
tul nu se mai situează, ca la Plotin, în raport de degradare 
ierarhică, ci ele se identifică. Prin funcțiunea de Inteligență, 
care la Bruno ia numele de Intelect Universal, entitatea su- 
premă este numai cauză; dar prin aceia de Suflet, numit de 
către filozoful italian Suflet al Lumii, ea apare și ca princi- 
piu, deoarece „umple totul, luminează universul și mînă 
natura să producă speciile ce i se potrivesc“!f. Totodată 
Intelectul Universal și Sufletul Lumii nu se identifică nu- 
mai între ele, ci și cu acel Unu corespunzător noțiunii plo- 
tiniene, în care se săvirşește coincidenta opuselor. Astfel, 
nu mai întîlnim, ca în cazul concepției lui Plotin, o linie des- 
cendentă de la Unu la Inteligență și apoi la Suflet, ci, pentru 
Bruno, toate aceste trepte se contopesc la un nivel unic, in- 
dicînd numai funcțiunile deosebite ale aceleiași entităţi 
supreme. Iar din atribuţia Divinităţii de Suflet al Lumii, 
adică de principiu care umple tot universul, rezultă și pan- 
teismul desăvîrşit al concepției bruniene. 

Aşadar, cu toată încercarea sincretică a lui Bruno de a 
descoperi fondul comun al Sufletului Lumii în ideea ana- 
logă a lui Plotin și în cele ale altor filozofi, putem recu- 
noaște că este vorba aci de o noţiune cu totul separată, ce 
dezvăluie trăsătura de profundă originalitate a cugetătoru- 
lui din Renaștere. Sincretismul brunian se manifestă într-o 
zonă prea vagă şi generală, care, apropiată într-un cîmp mai 
strict de observaţie, aduce la lumină şi adevărata sa contri- 
buţie creatoare. Dar pentru a desluși mai concret origina- 
litatea lui Bruno în această privinţă, precum și în alte laturi 
ale cugetării sale, se cuvine să ne extindem cercetarea și la 
anumite fenomene din Renaștere, anterioare sau contem- 
porane cu marele gînditor. Din ele se va limpezi complet 
precipitatul specific al concepţiei bruniene despre lume și 


14 Giordano Bruno, De la causa, principio ed uno în op. cit., 
p. 179. 

viaţă. Aceste manifestări, în legătură cu începuturile știin- 
ței moderne, cu noile idei privitoare la natură și la materie, 
vor alcătui obiectul nostru de studiu în cele ce urmează. 


Bruno şi naturismul Renașterii 


Explicarea panteismului lui Bruno, în trăsăturile sale cele 
mai personale, rămîne a îi întregită și prin intervenția al- 
tor elemente, adăugate sau interpuse pe linia sa de posteri- 
tate platonică. Antecedenţa lui Plotin nu descrie numai 
punctul de plecare al filozofării sale; ea ne arată, deopotri- 
vă, şi modificările pe care cugetătorul Renașterii le-a adus 
ordinii sistematice, închipuită de către vechiul filozof din 
Alexandria, pentru a înfiinţa, pe temelia acelor schimbări, 
originalitatea vederii sale. Dar acea antecedență nu ne des- 
lușește și raţiunea pentru care Bruno a mutat axul concep- 
tiei lui Plotin tocmai în sensul cunoscut de noi ca aparţinînd 
filozofiei sale. Asimilarea ideii de principiu a lui Cusanus, 
care a contribuit atît de simţitor la definirea panteismului 
său, nu este totuşi îndestulătoare pentru ceea ce urmărim 
în momentul de faţă. Atitudinea panteistă a lui Nicolaus 
din Cusa apare mai mult ca o schemă constructivă a ana- 
logiilor sale matematice, fără să redea acel sentiment direct 
al naturii, acea intuiţie vie a aparenţelor concrete din uni- 
vers, trăsături atât de intens profilate în gîndirea lui Bruno. 
Contribuţia specifică a filozofului italian, ce duce la solu- 
tia panteismului său integral — după care și cele mai neso- 
cotite aspecte sensibile ale lumii se află cutreierate de un 
curent spiritual —, se datoreşte unei noi demnități acorda- 
te de el materiei, amănunt inexistent în toate celelalte vederi 
platonice și neo-platonice, inclusiv la Cusanus. În această 
privinţă, pentru a ne informa mai temeinic asupra structu- 
rii de gîndire a lui Bruno, nu putem face apel decît la com- 
plexul de idei din Renaștere. 

Noţiunea de materie nu este decît unul din aspectele 
ideii mai largi de natură, pe care o cultivă, în mod deose- 
bit, marele moment istoric contemporan filozofului. Se 
vorbeşte curent de naturismul Renașterii, însă acea epocă 

înțelegea, în două chipuri diferite, noţiunea amintită. În 
primul rînd, natura era privită în raporturile sale fizice și 
mai cu seamă matematice. Cu alte cuvinte, își afla explica- 
ţia în legile care o guvernează, ceea ce a dus la principiile 
științei moderne. Dar, pe de altă parte, natura mai era în- 
ţeleasă și în vechiul chip al presocraticilor, adică prin re- 
ducerea la elementele materiale componente, uneori la o 
materie unică, nediferenţiată. În felul acesta se descoperă 
fata materialistă a Renașterii, deosebită de cea scientistă, în- 
temeiată pe sensurile gîndirii moderne. Cele două aspecte 
naturiste își găsesc locul, deopotrivă, în vederile filozofice 
ale lui Bruno. Totuși, trebuie să mărturisim că ele nu-și 
află sinteza perfectă în nici o iniţiativă teoretică a timpului, 
ci numai în artă. Pictura Renașterii este singura activitate 
spirituală, care cunună armonios intuiţia sensibilă a aspec- 
telor matenale cu exigenţele canoanelor de natură numerică 
sau geometrică. În scrierile teoretice ale vremii găsim sau 
cultivarea exclusivă a materialismului (Telesio), sau a ma- 
tematismului scientist (Copernic). Chiar în construcţia 
atît de complexă a lui Bruno se recunoaște locul prepon- 
derent pe care-l deţine prima alternativă, față de care a doua 
are numai o situaţie subalternă. Totuși, le vom studia pe 
amândouă în opera bruniană, acordînd firește locul de 
frunte celei dintâi dintre ele. Dar în prealabil vom semnala 
sumar principalele antecedente. 

Astfel, mai înainte de a ne opri la implicaţiile materialis- 
te din opera lui Bruno, se cuvine să amintim că reprezen- 
tantul cel mai de seamă al materialismului: din Renaștere 
este Bernardino Telesio, autorul unei lucrări imense, inti- 
tulată De rerum natura. 'Telesio reduce componentele na- 
turii la două principii: căldura și frigul. Din variatele mo- 
dificări pe care căldura emisă de soare o provoacă asupra 
răceli pămîntului, se naşte infinita diversitate a lucrurilor. 
Dar atît căldura cît și frigul sînt elemente incorporale. 
Pentru ca ele să se poată valorifica pe plan concret, mai 
este nevoie şi de un terţ principiu al universului: materia. 
Astfel, „nici pămîntul nu e alcătuit numai din frig; nici 

soarele și celelalte stele, nici vreo altă porțiune sau entitate 
a cerului, constituită din căldură, nu-i numai căldură; ci se 
pare că toate sînt făurite și dintr-o substanţă corporală“ *. 
Iar în legătură cu rolul, pe care-l îndeplinește această ma- 
terie, Telesio precizează următoarele: „Materia n-a fost 
creată de Dumnezeu ca să săvîrşească vreo acţiune sau ope- 
rație proprie, şi n-a fost creată nici sub forma unei entităţi 
care subzistă prin ea însăși; ci ca să sprijine naturile ce acțio- 
nează și din inexistente, cum erau, să le schimbe în entităţile 
care astfel se produc prin ajutorul ei.“16 Această funcţiune a 
materiei prezintă un grad de importanţă superior celei în- 
chipuite de Aristotel. De aceea doctrina lui Telesio rămîne 
principala sursă ce face să se vorbească despre un materialism 
al Renașterii; tot ea ne indică, printre altele, și antecedentul 
care-l stimulează pe Bruno către studiul materiei, în vederea 
soluției sale panteiste, directivă dezvoltată numai în liniile ei 
largi sub auspicii neo-platonice. 

Dar Giordano Bruno nu-și întemeiază o singură con- 
cepţie în această privinţă. El deschide asupra noţiunii de 
materie două perspective, dacă nu opuse, în orice caz cu 
totul deosebite una de alta. Prima este considerarea prin- 
cipiului material „după raţiunea posibilității sau potenţei“. 
A doua se referă la materie după „raţiunea ei de a fi subiect“. 
Urmează a vedea ce înseamnă fiecare din aceste două de- 
terminări. În primul rînd, principiul material după rațiu- 
nea posibilității sau a potenței, adică materia privită sub 
raportul pasivităţii sale, prezintă mai puţină importanţă la 
Bruno și este de proveniență aristotelică. Am afirmat că a- 
ceastă vedere are o mai redusă însemnătate pentru Cunoaș- 
terea filozofului, în sensul că apare mai străină de miezul 
ideilor sale, implicînd oarecum o accepţie dualistă, pri- 
vitoare la structura realității. Prin ea se reeditează vechea 
dezmembrare a realului, așa cum a fost concepută de către 
Aristotel, care postulează pe de o parte un principiu for- 


> Bernardini Telesu „De rerum natura“, Ed. Spampanato, 
Moda vol. I, p. 17. 
16 Idem, p. 22. 

mal, iar pe de alta unul material. Dualismul formei și al ma- 
teriei se reduce, pentru filozoful italian, la problema unui 
dualism de potenţe. Forma ar fi potenţa „de a face, de a 
produce, de a crea“, pe cînd materia este potenta „de a fi 
făcut, de a fi produs, de a fi creat“. Există, prin urmare, în 
univers, dualismul posibilităţii active şi al celei pasive. Este 
adevărat că Bruno nu întîrzie să se ridice de aici pe făgașul 
său firesc al monismului, admiţind că în entitatea supremă 
ambele potenţe se identifică. Însă, după cum se vede, el a- 
junge la această soluţie, în care regăsim atmosfera obișnuită 
a gîndirii sale, numai printr-o mediaţie dualistă. 

Cu mult mai familiară cugetării bruniene apare cealaltă 
vedere asupra materiei, după raţiunea ei de a fi subiect — 
cu alte cuvinte, în ipostaza activității iar nu a pasivității sale. 
În această privinţă, Bruno, luînd o atitudine netă împotriva 
lui Aristotel, proclamă desăvîrşirea, și deci realitatea exclu- 
sivă a elementului material. Dimpotrivă, orice formă şi 
entelechie aristotelică se prezintă accesorie și adventice; 
așa, bunăoară, din aluatul materiei informe natura creează 
piatra, artistul dă acesteia chipul statuii, într-o succesiune 
de schimbări, care dezvăluie imperfecţia naturii formale. 
Singurul principiu etern este materia, în vreme ce numai 
ea dăinuie aceeași sub caducitatea formelor. Continuînd 

a-l combate pe Aristotel, Bruno arată, în sfîrşit, că mate- 
ia nu-și manifestă nici o apetenţă pentru forme, deoarece 
o întruchipare superioară nu poate dori una inferioară ei. 
Dar realitatea materiei respinge această ipoteză îndeosebi 
din motivul că formele se şi află cuprinse într-însa; este na- 
tural deci că apetenţa nu se poate exercita decît asupra a 
ceea ce lipseşte subiectului. În sînul materiei zac însă toate 
formele posibile, pe care ea le leapădă dinlăuntrul său. Ne- 
sfîrșita varietate formală nu este decît o înfățișare degrada- 
tă a suportului ei material; formele dau iluzia unei multi- 
plicitări ireconciliabile, în vreme ce numai materia singură 
cuprinde principiul real al unicităţii. Prin urmare, această 
materie, privită după raţiunea ei de a fi subiect, duce direct 
la soluția monismului brunian, fără intervenţia niciunei 
alte operaţii mediate. 

Dar pentru a îndepărta orice echivoc sub raportul de 
față, trebuie să precizăm că prestigiul cu care Bruno îm- 
bracă ideea de materie nu ne poate autoriza să vorbim de 
un materialism al său. Elementul material ne prezintă doar 
o simplă perspectivă sub care apare realitatea; materia dez- 
văluie acea față a Unului originar, ce cuprinde diversitatea 
multiplă. Însă Unul amintit rămâne tot de natură spirituală, 
așa cum a fost conceput și în cadrul vederii plotiniene. Atri- 
butul spiritualității, acordat de Plotin în întregime numai 
entității supreme, este conferit de către Bruno și celei mai 
de jos trepte din scara neo-platonică, adică aspectelor sen- 
sibile, respectiv principiului material. Unul originar, de 
esenţă spirituală, își descoperă una din feţele sale chiar în 
elementul materiei universale, care apare, astfel, însuflețită. 

Am afirmat că mentionata idee bruniană, care modifică, 
în sensul indicat, structura neo-platonismului, își află, prin- 
tre antecedentele ce o secondează, și materialismul lui Te- 
lesio. Dar mai apropiat vederii lui Bruno, adică ideii despre 
existența materiei însuflețite, apare alt fenomen, deosebit 
de important pentru gîndirea sa. Este vorba de magia Re- 
nașterii, ale cărei certitudini se întemeiază tot pe interesul 
asupra naturii, privită după criteriile unui fel de materialism 
spiritualist. Rămîne, în cele ce urmează, să privim diferitele 
aspecte ale acestui fenomen. 

Magia nu alcătuiește decît o ramură specială din capi- 
tolul larg al ocultismului general, cultivat în acea epocă. Au- 
toritatea principală de la care pleacă studioșii ce s-au ocupat 
în momentul menţionat cu științele oculte este Hermes 
Trismegistul, autor fabulos dinspre sfîrşitul sec. III d. C., 
în ale cărui pretinse scrieri doctrinele platonico- -pitagoreice 
sînt amestecate cu cele egiptene și orientale. El a avut tre- 
cere mai cu seamă la alchimiști, dintre care s-au ilustrat în 
Renaștere un Isaac Hollandus, precum și călugărul bene- 
dictin Basilius Valentinus. Îndeletnicirea cu științele oculte, 
ce fusese oprimată în cursul Evului Mediu, se dovedeşte 
mai pronunţată în cultura germană a timpului; aici se ocu- 
pă de ocultism nu numai teoreticieni renumiţi ca Paracelsus, 
Agrippa von Nettesheim sau Kepler, ci și unii artiști, cum 

este cazul pictorului Albrecht Diirer. În Franţa, deşi mai 
puţin cultivate disciplinele oculte, se ivește, totuși, figura 
devenită aproape legendară a vestitului medic și astrolog 
Nostradamus. Dar dacă ocultismul, privit în generalitatea 
sa, se dezvoltă îndeosebi în Germania și în alte centre spi- 
rituale, sectorul special ocupat de magie atinge înflorirea 
sa culminantă numai în Italia Renasterii. 

În cadrul mai vechi al Academiei platonice de la Florenta, 
Marsilio Ficino începe să se ocupe de această disciplină 
ocultă, după cum putem afla din cunoscuta sa lucrare inti- 
tulată Sopra lo amore. Potrivit vederii lui Ficino, magia 
este „atracția reciprocă a lucrurilor în urma unei similitu- 
dini de natură“. Forţele magice acționează în întregul 
univers: magnetul atrage fierul, luna mişcă apele, soarele 
îndreaptă florile și frunzele înspre el. Respirația vietii se 
întinde asupra tuturor lucrurilor, relevînd un animism ob- 
ștesc sub chipul repetatului act magic, același în diferitele 
sale variatiuni. Dar, în mod deosebit, Ficino î își îndreaptă 
atenţia către fenomenul fascinaţiei, care, hotărît, în timpul 
său alcătuia un capitol al magiei. Aplicînd probabil unele 
achiziţii ale științelor oculte arabe, atît de acreditate în 
cursul Evului Mediu și în Renaștere, filozoful florentin 
schiţează anumite observaţii asupra acţiunii ochilor în în- 
drăgostire, de unde „ca prin ferestre de sticlă“1t spiritul ar 
trimite un fel de radiații materiale. Mai tîrziu, Bruno, fără 
a face aluzie la nici un autor, dovedește că are cunoștință 
de această teorie asupra fascinaţiei, însă pare a o ironiza, de 
vreme ce, în Candelaio, o pune în gura vraciului- înșelător 
Scaramure, unul din personaj jele comediei!?. În orice caz, 
din natura acelor radiaţii incantatorii, se recunoaște impli- 
cația materialistă ce o presupune această disciplină. 

Mai temeinică apare contribuția lui Campanella, con- 


17 Marsilio Ficino, Sopra la amore ovvero Convito di Platone. 
Ed. Gius Rensi, Lanciano, Carabba, 1934, p. 107. 


18 Idem, p. 137. 
19 Giordano Bruno, Candelaio, Ed. Spampanato, Bari, Laterza, 


1923, pp. 48 şi urm. 

temporanul mai tînăr al lui Bruno, care în micul său tratat 
intitulat Della magia, pleacă, deopotrivă cu Ficino, de la 
concepția unui animism universal. Magia se prezintă ca o 
disciplină, în același timp speculativă și practică”, tinzînd 
către aplicaţii utilitare. Ea se face cunoscută sub trei spe- 
cil: divină, diabolică și naturală. Prima dintre ele cuprinde 
acţiunile produse de harul dumnezeiesc, prin care pot fi 
săvîrşite miracole, așa cum se întîmplă la întemeietorii de 
religii și îndeobşte la primii oameni, ce se aflau mai apro- 
piaţi de Creator. Această idee asupra magiei divine pare a 
nu fi originală la Campanella, deoarece ea se dezvoltă mai 
înainte la Francesco Patrizi, unul din cugetătorii Renaște- 
rii, care, asemenea lui Bruno, era iniţiat în amintutele științe 
secrete, tradiționale. O asemenea formă de magie, preci- 
zează Patrizi, s-ar îi produs prin puterea deținută cîndva 
de fenomenul vorbirii, adică printr- un fel de magnetism al 
cuvîntului. Așa cum am văzut și la Campanella, acest cu- 
getător afirmă că atunci cînd omul sălășluia, odinioară, mai 
aproape de luminile cereşti, într-un „eter limpede“2!, lim- 
bajul îi era atît de perfect, încît cu el putea săvârși miracole, 
ajungînd chiar pînă la proprietatea de a învia morţii. Ope- 
rațiile magiei divine — urmînd iarăși firul ideilor lui Cam- 
panella — îşi dovedesc eficacitatea şi fără secondantul vre- 
unui lucru natural; spre deosebire de aceasta, a doua specie 
se întemeiază pe o prealabilă cunoaștere, din partea Demo- 
nului, a tuturor efectelor posibile dinlăuntrul aspectelor ce 
ne înconjoară. După cum ni se relatează, această magie dia- 
bolică era practicată pe o scară foarte întinsă în Italia Re- 
nașterii. În celebra Viaţă a sculptorului Benvenuto Cellini, 
unul din documentele cele mai importante ale timpului, se 
află descrisă, cu deosebit fast, o scenă de magie între rui- 
nele Coloseului din Roma, scenă la care a asistat și artistul. 
Din descrierea ei desprindem următoarele rînduri: „...Du- 


20 "Tommaso Campanella, Della magia în Del senso delle cose 
e della magia, Ed. Bruers, Bari, Laterza, 1925, p. 223. 

21 Francesco Patrizi, I Lamberto ovvero de parlare în Della 
retoria dieci dialoghi, Venezia, Senese 1562, p. 6. 

pă ce necromantul a început să facă acele invocaţii îngro- 
zitoare, a chemat pe nume o mare mulţime de demoni, capi 
ai acelor legiuni, și lor le poruncea prin virtutea și puterea 
lui Dumnezeu necreat, viu şi etern, în cuvinte ebraice, cî- 
teodată grecești și latinești, astfel încît în scurt timp se 
umplu Coloseul (de demoni) de o sută de ori mai mulți 
decît prima dată...“22 În această a doua modalitate, spre 
deosebire de prima, începe să se afirme și elementul mate- 
rial, deoarece amintita invocare s-a putut săvârși numai prin 
virtutea anumitor substanţe. 

În sfârșit, insinuarea materialismului sporește culminant 
în a treia specie, adică aceia a magiei naturale. Ea se aplică asu- 
pra materialitării aflate în întreaga natură. Magia naturală 
este cea utilizată de învăţat; în felul acesta, orice știință, în 
latura sa utilitară, slujeşte magiei. Campanella susţine că în- 
suşi legiuitorul ar trebui să fie un mare mag, hărăzit să in- 
troducă lucruri utile şi plăcute pentru toți supușii săi. 

Bruno, la rîndul său, a scris şi el două opuscule de magie. 
De magia et theses de magia şi De magia matematica, însă 
această preocupare se găsește răspîndită și în cuprinsul di- 
alogurilor italiene. El consideră o asemenea disciplină drept 
„acea înţelepciune şi judecată, acea artă, lucrare și folosință 
a luminii intelectuale“, care totdeauna este revelată lumii, 
cîteodată mai mult, altădată mai putin. Bruno împarte 
magia tot în trei modalităţi, însă altfel decît Campanella. În 
primul rînd este specia divină, ce se îndreaptă către prin- 
cipiile supra-naturale, apoi cea naturală, aplicată la natură 
și la „Scrutarea secretelor ei“? și, în sfîrșit, cea mijlocie, 
care se adresează raţiunilor și actelor sufleteşti. În unele 
variante, aceasta din urmă se află înlocuită prin termenul 
de magie matematică, fiind divizată în diferite arte, ca ne- 
cromanţia, vraja şi divinaţia. Felul magiei care ne intere- 
sează mai mult în cazul de faţă, comună atît lui Bruno cît 


22 Benvenuto Cellini, La vita, Ed. Giuseppe Campori, 


Milano, Sonzogno, p. 111. 
23 Giordano Bruno, Spaccio de la bestia trionfante în op.cit. 


p. 190. 

și lui Campanella, este modalitatea naturală. Ea se înca- 
drează în ansamblul de interese al Renaşterii asupra natu- 
rii, privită nu sub raportul legilor matematice, ci sub acela 
al însușirilor cuprinse în propria sa materialitate. 

Rămîne să ne întrebăm, în momentul de faţă, pentru 
care motiv privirea aspectelor naturale, condusă adesea de 
criteriile laice, speculative, ale intelectului, se află integrată 
de către Bruno în domeniului „ocult“ al magiei. Negreșir 
că la dezlegarea unei atari probleme poate răspunde, în pri- 
mul rînd, noţiunea de „utilitar“, proiectată ca ultim scop 
atît pentru orice operaţie magică, cât și pentru cunoașterea 
raţională a naturii. În acest sens, rostul practic, aplicativ, 
al științei moderne pleacă de la același deziderat ce anima 
și magia. Sub raportul de faţă, toate ştiinţele, care nu erau 
perfect dezvoltate în Renaștere, lasă mai ușor să se între- 
vadă afinitatea lor de ordin utilitar cu menționata disci- 
plină ocultă. Se explică, astfel, alunecarea eronată de la 
stabilirea unei identități de scopuri la stabilirea unei iden- 
tități de conţinut şi metodă. 

Dar faptul că interesul intelectual asupra manifestărilor 
și aspectelor naturale este interpretat ca un capitol din do- 
meniul magiei mai are şi altă explicaţie, care se leagă direct 
de noţiunea de „ocult“. În Renaștere, procesul de pătrun- 
dere al î întregii bogății pe care o cuprinde firea se afla abia 
la începutul său. Natura era privită ca un secret cosmic, 
astfel încît cercetătorul îndrumat numai de autonomia ra- 
țiunii sale avea un prestigiu al alesului, destinat să des- 
copere unele din ascunzișurile ei. De aceea Bruno vede în 
magie un fel de înţelepciune, pe care „soarele inteligibil“ 
cînd și cînd o revelează lumii; iar în legătură directă cu ma- 
gia naturală accentuează el „scrutarea secretelor naturii“. 
Considerarea firii ca enigmă universală care ademenește 
curiozitatea cercetătorului începe să se dezvolte o dată cu 
înmugurirea ştiinţelor experimentale, şi anume în cugetul 
lui Leonardo da Vinci. Într-un manuscris păstrat la Mu- 
zeul Britanic, marele artist evocă, pe calea unei viziuni tul- 
burătoare, sentimentul său metafizic față de misterul naturii 
nepătrunse, simbolizată prin imaginea cavernei: „...Împins 

de voinţa mea arzătoare, doritor de a vedea marele amestec 
de forme felurite şi stranii întocmite de măiastra natură, 
furișîndu-mă printre rîpi umbrite, ajunsei la intrarea unei 
mari peșteri: în faţa căreia rămînînd uimit şi neștiutor de 
acest lucru, îndoindu-mi mădularele în chip de arc, cu mîna 
ostenită pe genunchi, cu dreapta îmi făcui umbră genelor 
coborite și închise; și de multe ori mă aplecai încoace și 
încolo pentru a vedea dacă se zăreşte ceva înlăuntru; oprit 
fiindu-mi văzul de marea beznă dinlăuntru, după ce am 
stat câtva timp, se treziră în mine două stări, teamă şi dorință: 
teamă de peştera amenințătoare şi tenebroasă; dorință de 
a vedea dacă se întîmplă ceva miraculos înlăuntru.“2* Cele 
citate se pot compara cu următoarele rînduri ale lui Bruno, 
scrise, după toate probabilitățile, fără ca filozoful să cu- 
noască manuscrisul lui Leonardo: „Se merge, deci, cură- 
țindu-se de pădurea lucrurilor naturale, unde sînt atîtea 
înfăușări sub umbră şi sub mantie; și ca într-un fel de pus- 
tiu des și deșert, adevărul își are peșterile și ascunzișurile 
cavernoase, întreţesute cu ghimpi, închise cu plante pădu- 
roase, aspre şi frunzoase, unde, tocmai împreună cu raţi- 
unile cele mai demne și înalte, adevărul se ascunde, se în- 
văluie şi se îngroapă.“2 Natura își tăinuiește adevărurile 
ei cele mai auguste în obscurități de grote, așa cum facem și 
noi cu comorile noastre, pe care le dosim cu mare grijă, 
pentru a nu fi descoperite decît anevoie. După cum se vede, 
Renașterea, atît prin ochii lui Leonardo da Vinci cît şi ai 
lui Giordano Bruno, privea natura, în adîncul întocmirilor 
ei, ca pe Isis cea misterioasă, străvechea zeiţă cu chipul în- 
văluit, ce nu îngăduie oricui să-i pătrundă enigma. În această 
lumină poate fi aflată o altă explicație pentru care domeniul 
de cercetare al naturii se află asimilat cu acela ocult al magiei. 

Dar ceea ce ne interesează îndeosebi este felul cum aceas- 
tă disciplină, în înţelesul ei strict, pre-științific, a secondat 


24 Cit. de Giovanni Gentile în Giordano Bruno ed il pen- 
siero del Rinascimento, Firenze, Vallecchi, 1925, p. 106. 

25 Giordano Bruno, De gli eroici furori în Opere italiane II 
(Dialoghi morali), pp. 470 şi urm. 

panteismul lui Bruno. Filozoful, voind să sprijine vederea 
sa privitoare la o universală materie însuflețită, recurge toc- 
mai la unele achiziţii pe care şi le însușise practica magiei. 
Astfel, aminteşte el de niște rădăcini uscate, care, tratate în 
anumite feluri, arată indicii de viață. De asemenea, multe 
pietre sau nestemate, tăiate și îmbucătăite după norme 
speciale, fac să se ivească anumite modificări atît în corpuri 
cît şi în suflet. „Atari efecte, conchide Bruno, nu pot avea 
loc din calităţi pur materiale, ci se referă cu necesitate la 
un principiu simbolic, vital şi însuflețit.“2 Filozoful își 
află precedentul, în această privinţă, în vechiul panteism al 
Cabalei, care se sprijinea deopotrivă pe sensurile magiei. 
Astfel, am considerat pînă-n momentul de față elementul 
care, colaborînd cu firul de cugetare plotiniană al lui Bruno, 
a stimulat realizarea integrală a panteismului său. Acest nou 
element este naturismul Renașterii, care a acţionat asupra 
gîndirii sale neo-platonice în sens materialist. Cele două as- 
pecte ale naturismului, în accepţia menționată, sînt doctri- 
na lui Bernardino Telesio și fenomenul general al magiei. 
În mai mică măsură este influențat Bruno de cealaltă ra- 
mură a naturismului din Renaștere, care privea natura în 
raporturile sale matematice. Începuturile geniale ale aces- 
tei perspective se leagă de numele lui Leonardo da Vinci, 
ce consideră, totodată, universul şi în fenomenele sale sen- 
sibile, materiale. O sinteză între cele două vederi n-a reali- 
zat Leonardo decît pe planul artei; sub raport teoretic, 
prodigioasele anticipări ale științei moderne, realizate în 
mintea acestui om, au fost așternute numai ca simple nota- 
ţii, rămase în multiplele sale manuscrise, pe care studioșii 
Renașterii le-au ignorat. Astfel, nu ne putem gîndi la nici 
o influenţă a lui Leonardo asupra lui Giordano Bruno. 
Deși se știe că filozoful a studiat într-un rînd matema- 
ticile, prea putin din rezultatele acestui studiu se repercu- 
tează în liniile cugetării sale; iar dacă ar fi să se deosebească 


2% Giordano Bruno, De la causa, principio ed uno în op. cit. 
p. 188. 

filozofii în matematici și a-matematici, Bruno se așează 
mai degrabă în rîndul acelora din urmă. Totuși, nu poate 
fi trecută cu vederea marea contribuţie, pe care a adus-o 
un Copernic în dezvoltarea gîndirii sale. Dar și aici, la 
admiraţia arătată de Bruno acelui deschizător de drumuri, 
se adaugă regretul că ideile marelui astronom ar fi fost nu- 
mai efectul calculelor matematice, iar nu al unui contact 
direct cu natura. Chiar și din această perspectivă, iese pu- 
ternic în evidenţă factura specifică a gîndirii bruniene. 

După cum se știe, Copernic înlocuieşte vechea vedere 
geocentrică a lui Ptolemeu și Aristotel printr-una helio- 
centrică. Potrivit convingerii din Antichitate, adoptată şi 
în Evul Mediu, pămîntul ar fi imobil și soarele s-ar învîrti 
în jurul său; Copernic demonstrează, dimpotrivă, exis- 
tența soarelui ca punct fix în centrul universului, în vreme 
ce pămîntul este acela care se mișcă, avînd rolul subaltern, 
atribuit mai înainte globului solar. Dar astronomul nu face 
mai mult decît atît, încolo lumea apare închisă tot în vechile 
coordonate ptolemaice şi aristotelice. Astfel, în mintea lui 
Copernic, universul rămîne deopotrivă de finit ca la Aris- 
totel, compus fiind din opt sfere suprapuse şi concentrice, 
despărțite între ele prin pereţi de cristal. 

Filozoful italian, acceptând ca punct de plecare contri- 
buţia creatoare a teoriei copernicane, merge mai departe, 
anulînd limitele acelor presupuse sfere prin postularea 
unui univers deschis și infinit. Această constatare, ce ni se 
pare atît de obișnuită astăzi, nu este, după cum se vede, 
decît o achiziţie relativ recentă în raport cu istoria umani- 
tăţii, datorîndu-se în întregime minţii lui Giordano Bru- 
no. Pentru a-și sprijini teza, el se foloseşte de observaţiile 
asupra cometelor, pe care le făcuse cu puţin timp înainte 
învățatul danez Tycho Brahe. După constatările acestuia, 
cozile cometelor ar străbate sfere diferite, ceea ce pune la în- 
doială, o dată cu limitarea dintre ele, şi existenţa lor însăși. 
Astfel, concluzia, care se oferă cu necesitate lui Bruno este 
aceea a unui univers nelimitat și nemărginit. Pe lîngă aceas- 
ta, în vreme ce Copernic mai admitea încă fixitatea soarelui, 

cugetătorul italian afirmă mișcarea neîntreruptă a tuturor 
corpurilor cerești, presărate în infinitul spaţiu interstelar. 
Iluzia de imobilitate a anumitor astre s-ar datora numai 
depărtării lor, tot aşa cum și o corabie, privită de la mare 
distantă, pare să stea pe loc, chiar dacă ea înaintează cu vi- 
teză. După cum se vede, prima cucerire a gîndirii lui Bruno, 
în această privinţă, rămîne conceperea unei lumi: deschise 
și nesfîrşite, iar a doua este ideea universalei mișcări. 

Atât teoria lui Copernic cît şi a lui Tycho Brahe nu cons- 
truiesc, pentru marele cugetător al Renaşterii, decît se- 
condante și puncte de sprijin. Adevărata sursă care-i co- 
mandă soluţia universului infinit, plin de lumi mișcătoare, 
este tot aceea a panteismului său, provenit din intuiţia ma- 
teriei obşteşti, peste tot aceeași. În concepția celor vechi, 
păstrată şi de Copernic, se include o diferențiere precisă 
între elementele cosmosului. Intervalele dintre cele opt 
sfere, unele mai apropiate altele mai depărtate de centrul 
lumii, precum și diferența dintre corpurile cereşti mobile şi 
cele fixe, desenează un specific tablou al universului, con- 
ceput după criteriile de ordin ierarhic ale celor vechi. El pre- 
supune o deosebire calitativă în lumea astrelor. La Bruno se 
desfiinţează această perspectivă diferențiată și se instau- 
rează ideea despre o universală materie însuflețită, ce apare 
identică pretutindeni. Se postulează acea „indiferenza della 
natura“ care închipuie tocmai titlul de demnitate al uni- 
versului, omagiul adus unităţii sale desăvârșite. În felul 
acesta, naturismul Renașterii luminează definitiv puterni- 
ca originalitate a filozofului, care încheagă în mintea sa una 
din cele mai armonioase icoane ale lumii. 


Opera 


Trăsături generale în opera lui Bruno 


Nenorocul vieţii lui Bruno acoperă multă vreme și în- 
făptuirile sale filozofice. Tot ceea ce el a scris, suferind în- 
fierarea Bisericii, apare ca operă blestemată, pe care, timp 

de aproape un veac și jumătate, lumea învățaţilor a fost 
nevoită să o uite.” În această privinţă, scrierile lui Bruno 
împărtășesc soarta neprielnică avută de lucrările altui filo- 
zof italian de mai tîrziu. Este vorba de opera lui Vico, care 
s-a bucurat de prestigiul meritat numai în secolul următor 
activităţii autorului. Tot astfel și despre scrierile lui Bruno, 
începe să se ocupe, abia în prima jumătate a veacului XVIII, 
filozoful englez John Toland, care rămîne, totodată, şi pă- 
rintele termenului de „panteism“, ignorat de către marele 
cugetător italian. Firul gîndirii bruniene este reluat apoi în 
ultima jumătate a aceluiași secol de către filozoful german 
Jakobi. În sfârșit, numai o dată cu Hegel, dar mai ales cu 
Schelling, ilustrul său discipol, opera lui Bruno își capătă 
recunoașterea ce i-o acordă toată filozofia mai nouă. 
Gîndirea bruniană, despre care un învăţat italian con- 
temporan, Guido de Ruggiero, declară că „apare ca un 
microcosm, unde se reflectă toate aspectele spiritului din 
Renaștere“ 78, este în esenţa sa foarte simplă și luminoasă. 
Fa, însă, oferă o aparenţă stufoasă, prea bogată în idei și 
cunoștințe, cîteodată plină de contradicții, făcînd aluzie la 
prea multe curente și doctrine filozofice. Hegel, care vor- 
beşte în legătură cu cele menţionate, de caracterul bacantic 
al filozofiei bruniene, afirmă că „în Bruno se vede o ase- 
menea bogăţie dezordonată și multiplă; și de aceea expu- 
nerile sale iau adesea o fizionomie tulbure, confuză, ale- 
gorică, de exaltare mistică“?. Totuși, așa cum se prezintă, 


2 Hegel însuși, pe la începutul veacului trecut, deplînge difi- 
cultatea creată în cunoașterea directă a textelor lui Bruno, ele 
fiind interzise atît de autoritățile catolice cît și de cele protes- 
tante. Bunăoară, în bibliotecile unui vechi centru de cultură ca 
Dresda, lucrările bruniene erau oprite și nu puteau fi arătate ci- 
titorilor din vremea Hegel (Georg. Wilh. Friedr. Hegel, Geschichte 
der Philosophie, zweiter Teil, în Werke, XV Bd. Berlin, 
Duncker, Humblor, 1844, p. 203). 

23 Guido de Ruggiero, Rinascimento, Riforma e Controri- 
forma, Bari, Laterza, 1930. 

22 Hegel, op. cit., p. 203. 

realizarea sa apare ca una din cele mai fecunde și prodigi- 
oase opere de gîndire. Ea se situează printre marile răscruci 
ale cugetării, fiind totodată un sfârșit și un început. Este 
sfîrşitul filozofiei din Renaștere, precum şi al interpretări- 
lor moniste dezvoltate din filozofia platonică; dar, prin a- 
ceasta, ea apare şi ca început al panteismului modern. Sub 
raportul de față, Wilhelm Dilthey afirmă următoarele: 
„Giordano Bruno este prima verigă în lanțul gînditorilor 
panteiști, care, prin Spinoza și Shaftesbury, prin Robinet, 
Diderot, Deschamps și Buffon, prin Hemsterhuys, Herder, 
Goethe și Schelling, ajunge pînă-n actualitate.“ Tinînd 
seama că el a trebuit să-şi încheie cariera filozofică la pa- 
truzeci şi patru de ani, opera sa — în raport cu vîrsta de 
maturitate a oricărui filozof — trebuie considerată ca una 
de tinereţe. După mărturiile lui Bruno, avem toate moti- 
vele să credem că, o dată cu întoarcerea în Italia, el dorea 
să-și continue activitatea creatoare. Această activitate ar fi 
constat, fără îndoială, și într-o limpezire formală a ideilor ce 
și le însușise pînă atunci. 

Dat fiind că nu s-a putut realiza acest lucru, abordarea 
filozofiei bruniene, așa cum ne-a rămas din redactările sale, 
poate să apară încă multora un lucru nu destul de uşor. 
Astfel, s-a ajuns a se vorbi nu de una, ci de mai multe filo- 
zofii ale lui Bruno, aşa cum a fost cazul mai târziu cu 
opera lui Schelling. Bunăoară, italianul Felice Tocco sta- 
bilește trei etape cu totul deosebite ale cugetării sale, teză 
adoptată de unii distinși istorici ai filozofiei, ca Vorlaender 
și Hoeffding (acesta din urmă admite cu unele rezerve men- 
ționata diviziune tripartită). Dacă nu o valoare de realitate, 
întocmirea lui Tocco cuprinde cel puţin o valoare siste- 
matică, cu toate criticile îndreptățite ce i s-au adus mai 
tîrziu. Fără a ne însuşi comentariile mai amănunțite ale ace- 
lui cercetător, ne lăsăm și noi orientaţi, în linii largi, după 


30 W, Dilthey, Weltanschauung und Analyse des Menschen 
seit Renaissance und Reformation, Leipzig u. Berlin, Teubner, 


1914, p. 297. 

planul său, care va folosi numai ca punct de plecare pen- 
tru interpretările noastre. 

Potrivit diviziunii lui Tocco, faza iniţială cuprinde re- 
flecțiile din De umbris idearum, a doua însumează dialo- 
gurile italiene, scrise la Londra, iar ultima poemele latine 
redactate în Germania. Prima dintre aceste perioade se 
dovedește și cea mai puţin importantă, fiindcă Bruno încă 
nu-și cucerește definitiv propria-i poziţie panteistă. To- 
tUȘI, ȘI aici se vorbeşte despre o realitate, care este una; iar 
străduința gîndirii noastre ar fi să depășească toată multi- 
plicitatea de aspecte ce ne solicită și să tindă către unitatea 
originară. Dar chiar dacă mintea omenească reușește acest 
lucru, ceea ce ea a cîștigat nu este decît o umbră a adevă- 
ratelor Idei, pînă unde cugetul nostru nu se poate înălța. 
Cu tot tiparul platonic al primului său edificiu de gîndire, 
noţiunea de Idee nu este identică la Platon şi la Bruno. 
Pentru filozoful grec, Ideile rezultă din extragerea însușiri- 
lor comune, ce aparţin tuturor intuiţiilor particulare; acest 
proces de abstracţie face dintr-însele niște concepte gene- 
rale. Pentru Bruno, dimpotrivă, raportul Ideilor faţă de 
intuiţiuile inferioare nu se mai situează, ca la Platon, în ecu- 
ația general-particular, ci în aceea de unitate-muluplici- 
tate sau tot şi parte. Filozoful italian nu se mai urcă pe 
scara Ideilor printr-o operaţie de abstracţie generalizantă, 
ci printr-una de legare organică a tuturor intuiţiilor par- 
ticulare în ansambluri concrete. 

Această accepţie se dovedește de o deosebită importan- 
tă, fiindcă ea marchează începutul a ceea ce putem numi 
organicismul lui Bruno, factor atît de hotărîtor nu numai 
pentru tot restul activităţii sale filozofice, ci și pentru o 
bună parte din cugetarea modernă. Pe cînd, mai înainte, 
un Telesio întîmpină dificultăți neînvinse cînd este vorba 
să explice trecerea de la anorganic la organic, Giordano 
Bruno are iniţial în vedere intuiţia organică, pe care o ex- 
tinde asupra întregii naturi. 

Tendinţa aceasta a primei faze culminează mai tîrziu în 
De la causa, principio et uno, unde apare extinderea crite- 

riului organicist de la formele recunoscute îndeobşte ca 
vii la tot restul materiei. Acel „meșter lăuntric“, menționat 
într-un capitol precedent, „modelează (materia) dinlăuntru, 
tot așa cum dinlăuntrul seminţei sau rădăcinii dă drumul 
în afară vlăstarului; dinlăuntrul vlăstarului face să iasă ra- 
murile; dinlăuntrul ramurilor face să tîşnească mugurii; 
dinlăuntrul lor înfiripează, modelează și întreţese parcă cu 
nişte nervi frunzele, florile și fructele; și tot dinlăuntrul, 
în anumite timpuri, recheamă sucurile sale din frunze și 
fructe în crengi, din crengi în ramuri, din ramuri în vlăstar, 
din vlăstar în rădăcină “1. Acest proces circular nu este 
închipuit numai înăuntrul organismelor propriu-zise, ci Și 
înăuntrul întregii materii. Faptul l-a determinat mai tîrziu 
pe Campanella să atribuie tuturor organizărilor din natu- 
ră o dezvoltare analogă plantelor şi animalelor, după cum 
rezultă din următoarele rînduri: „Toate metalele și pietrele 
se nutresc și cresc transformînd pămîntul în care apar la 
început, cu ajutorul soarelui, nu altfel decît ierburile, în 
lichid, şi atrăgîndu-l la ele prin vinele lor, din care fapt dia- 
mantele cresc în formă de piramidă, cristalele în figuri cu- 
bice.“ Campanella este, astfel, primul din seria acelora ce 
au dezvoltat sugestia venită de la Bruno, după care pante- 
ismul ar fi corolarul unei vederi organiciste asupra lumii. 

Mai tîrziu, Goethe şi Schelling dau un răsunet și mai 
amplu acestei idei. Dar, după cum am văzut, primul la care 
ea se ivește în epoca modernă este însuși Bruno, reprezen- 
tat chiar prin activitatea de la începutul carierei sale filo- 
zofice. Faptul de a fi înlocuit conţinutul abstract al Ideilor 
platonice prin sensul concret al totalității și unităţii ni se 
pare meritul cel mai înalt al primei sale perioade de creatie, 
cînd a produs De umbris idearum. Iniţiativa acestei vederi 
a dat naştere noii vederi organicistice, extinsă în atîtea dez- 
voltări ale timpurilor noastre. 


31 Giordano Bruno, De la causa, principio ed uno în op. cit. 


p. 180. 
32 Tommaso Campanella, Del senso delle cose, p. 299. 

De a doua fază, cea mai importantă și cea mai cunoscută 
din activitatea lui Bruno, nu ne vom ocupa decît partial. 
Adică vom considera numai cele trei dialoguri metafizice: 
Cena de le ceneri; De la causa, principio et uno şi De Pin- 
finito universo e mondi. Dialogurile morale vor fi studi- 
ate în capitolele următoare, unde vom considera diferitele 
ramuri ale activității sale filozofice. Dialogul Cena de le 
ceneri, lucrare de mai redusă importanță și De la causa, 
principio et uno, rezervat privirii noastre cu un alt prilej, 
vor fi mai sumar semnalate. În schimb ne va atrage luarea 
aminte, în chip deosebit, De infinito universo e mondi . 

Titlul ciudat al dialogului Cena de le ceneri apare ca 
una dintre multiplele sugestii conviviale, date de numele 
Banchetului platonic. Tot după Platon mai intitulase şi 
Dante una din lucrările sale Ospăţui (Convivio), ceea ce 
simboliza masa la care sînt servite bucatele înțelepciunii. 
Bruno, prin numele de Cena de le ceneri, îmbracă ideea 
banchetului platonic cu un colorit creștin. „E un ospăț“, 
deslușește filozoful italian, „făcut după asfinţitul soarelui, 
în prima zi a postului mare, numită de preoții noștri dies 
cinerum şi cîteodată ziua de memento. 3” Dar cu toată to- 
nalitatea creștină a titlului şi a deslușirii lu: Bruno, lucrarea 
este, în cea mai mare parte, străină de preocupări religioase. 
În Cena de le ceneri, Bruno consideră ideile lui Copernic, 
face apologia acestuia, arată absurditatea geocentrismului, 
demonstrează mișcarea pămîntului ș și stabilește o interesan- 
tă relaţie între adevărul fizicii noi și cel al Sfintei Scripturi. 

În De la causa, principio et uno, după cum am amintit, 
el face deosebirea dintre cauza exterioară lucrului produs 
şi principiu, care rămîne intrinsec efectului. Trebuie să ac- 
centuăm, de astă dată, că, deși Bruno admite existența amîn- 
durora, se foloseşte numai de ultima noţiune, ce a iniţiat-o 
el. Pe cînd cauza constituie mobilul explicaţiei teologice a 
lumii, principiul dezvăluie modalitatea filozofică a pă- 


33 Giordano Bruno, Le più belle pagine, Ed. Luigi Salvatorelli, 
Milano, Treves, 1936. pp. 46 și urm. 

trunderii sale. Consecința cea mai importantă a acestei ve- 
deri este că universul poate fi explicat dinăuntru; el își află 
o cauzalitate imanentă, fără să mai reclame cu necesitate 
una transcendentă şi exterioară. Această căutare a origi- 
nilor chiar în interiorul fenomenului este în directă legă- 
tură cu menţionatul organicism al lui Bruno. Tot în De la 
causa, filozoful mai foloseşte şi alte două idei ale lui Cu- 
sanus, pe lîngă cea de principiu. Prima este în legătură cu 
coincidenţa opuselor în entitatea supremă; a doua, ple- 
cînd de la termenul possest al lui Nicolaus din Cusa, afirmă 
că în Dumnezeu se celebrează contopirea perfectă dintre 
act și potență. Creatorul întrunește laolaltă actualitatea şi 
posibilitatea, concepute ca separate în filozofia aristotelică. 
Asupra acestor două idei vom mai reveni cu explicaţii în 
alte prilejuri. În orice caz, De la causa rămîne opera sa cea 
mai de seamă, deoarece într-însa filozoful își mobilizează 
toate resursele minţii pentru a dezvolta înţelegerea pan- 
teistă a lumii — focarul sistemului său. 

În sfârşit, în De l'infinito universo e mondi, Bruno des- 
fiinţează vechea perspectivă aristotelică și ptolemaică a unei 
lumi finite, alcătuită din sfere suprapuse, cu pereţi de cristal. 
Noua viziune cosmică a universului deschis, presărat cu 
un nesfîrșit număr de lumi solare, se află expusă, cu ac- 
cente de amplu pathos prometeic, chiar în sonetul de la în- 
ceputul dialogului, ce servește drept proemium: 


Îmi întind aripele sigure în văzduh 

ȘI nu mă mai sperie zăgazuri de crista] sau sticlă, 
Ci tai în zbor cerurile şi mă avînt în infinit. 

Și în timp ce de pe globul meu pe altele mă ridic 
Și prin etericul cîmp dincolo străbat, 

Ceea ce alţii de departe văd, eu în urmă las. 


Sub raportul perspectivei infinite a universului, Bruno îl 
are drept precursor pe un anume Palingenius, care în 1552 
și-a publicat poemul filozofic intitulat Zodiacus Vitae. În 
lucrarea sa, Palingenius, admiţînd întocmai ideea celor opt 

sfere suprapuse, mai închipuie, dincolo de ele, o lume ima- 
terială și infinită. Chiar dacă Zodiacus Vitae a avut pentru 
concepția bruniană rolul unei sugestii, nu se poate vorbi, 
totuși, de o influență propriu-zisă, deoarece gîndirea mai 
emancipată și mai personală a lui Bruno se construiește cu 
totul pe alte temeiuri. Punctul de plecare din De /'infinito 
universo e mondi este mai curînd modificarea unei vederi 
plotiniene, așa cum se întîmplă cu multe din ideile sale. Pe 
cînd la Plotin efectul trebuie totdeauna să conţină mai pu- 
tin decît cauza, la Bruno, dimpotrivă, orice lucru nu poate 
fi decât identic cu izvorul de unde provine. Infinitatea lui 
Dumnezeu va avea drept efect infinitatea lumii. Însă uni- 
versul nu apare infinit în toate aspectele sale, deoarece el 
se află încrustat și cu lumi finite; una din acestea e sistemul 
solar împreună cu pămîntul. Numai Dumnezeu rămîne 
infinit în întregime, fiindcă se afirmă cu atributul nemăr- 
ginirii în fiecare parte separată și finită a universului.’ 
Una din consecinţele importante ale reflecţiilor din acest 
dialog este principiul descentralizării. Cei vechi nu- şi pu- 
teau închipui icoana lumii decît axată în jurul unui centru 
imobil. Copernic n-a făcut decît să schimbe locul acestui 
centru, păstrînd încolo tot relațiile din tabloul cosmic al 
Antichității. Numa: Bruno vede o uimitoare pluralitate de 
lumi în mișcare, aruncate şi împrăștiate în spaţiul infinit al 
universului. De aci decurge o altă consecinţă importantă, 
aceea a relativismului brunian. Relaţiile precise față de cen- 
trul fix din concepția Antichității făceau să rezulte rosturi 
imuabile și absolute pentru toate fenomenele și categoriile. 
Universul acentrat al lui Bruno atrage cu sine și relativi- 
zarea noţiunilor de spaţiu, de timp, de mișcare și de pon- 
dere, fiindcă nu mai există un singur centru, la care aceste 
categorii să se refere. Gravitatea, bunăoară, este tinderea 


t Trebuie semnalat cît de apropiată este această vedere de 
structuralismul modern, a cărui filiație directă porneşte însă de 
la idealismul german, îndeosebi de la Fichte, şi după care între- 
gul unui lucru se răsfrînge în fiecare parte a sa, luată izolat. 

unui corp către locul său natural. Dar locul natural al unei 
pietre ce cade de pe o înălțime nu poate fi altul decît pă- 
mîntul. Prin urmare numai pentru pămînt acea piatră pare 
grea, iar nu și pentru alte planete, străine acelui corp. Re- 
lativismul lui Bruno constituie una din laturile cele mai 
profund moderne ale cugetării sale. 

În sfârșit, contribuţia ultimei perioade creatoare ar fi aceea 
a ideii de monadă (numită, totodată, atom sau minima). 
Sugestia noii noţiuni bruniene poate veni de la materialis- 
mul atomistic al lui Democrit și Epicur. Pentru aceștia as- 
pectele universului sînt alcătuite din niște corpuscule ma- 
teriale indivizibile, care, în căderea lor, se întîlnesc şi se 
îmbină în diferite corpuri, aflătoare pe lume. Monada lui 
Bruno, spre deosebire de atomul democritic — alcătuire 
pur materială — se află dotată și cu o virtute spirituală in- 
trinsecă e1. Pe lîngă aceasta, se pare că filozoful italian are 
două accepții cu totul diferite asupra monadei. În primul 
rînd, privită principial și absolut, minima apare ca un cor- 
puscul indivizibil. Bruno, însă, după cum am mai văzut, 
preferă criteriile relativiste în judecarea oricărui lucru, 
deci şi a monadei. În felul acesta, minima depinde de an- 
samblul la care se află raportată pentru a deveni un prim 
element constitutiv. Faţă de cosmos, în totalitatea sa, în- 
suşi sistemul solar este o monadă; ba chiar întregul univers 
ajunge să fie privit ca atare. Sufletul Lumii sau Dumnezeu 
este, la rîndul său, tot o monadă a monadelor.* Prin pre- 
ferința acordată accepţiei relativiste a minimelor, care ajung 
uneori să-și dilate sensul pînă a deveni maxime (Universul, 
Sufletul Lumii), Bruno dovedeşte o perfectă consecvență 
față de propria-i preferință, îndreptată spre relativitatea 
perspectivelor. 

Călăuzindu-ne, în linii largi, după schema lui Tocco, am 
putut constata o primă fază platonizantă, o a doua pante- 


35 Acest sens variabil, elastic, deschis, al monadei lu: Bruno 
o deosebește de accepţia rigidă, închisă, impenetrabilă a ceea ce 
va fi mai tîrziu monada pentru Leibniz. 

istă și o terță fază atomistă. Printre alţii, Giovanni Gentile 
aduce obiecţii acestei întreite succesiuni, atribuită gîndirii 
filozofului din Renaștere; el susține că laturile separate ale 
cugetării bruniene ar fi în fond simultane şi că străduinţa 
lui Bruno a fost mereu să unifice aceste aspecte discor- 
dante ale filozofiei sale.** Faptul, însă, că noi am privit 
succesiv elementele acestei cugetări se datorește valorii sis- 
tematice ce o recunoaștem, în parte, diviziunii lui Tocco; 
ea oferă, în orice caz, excelente avantaje, cînd este vorba 
de simplificarea expozitivă a unei gîndiri polifonice. Și 
chiar dacă toate tendinţele cugetării bruniene s-ar produce 
simultan, există, negreșit, anumite etape succesive ale sale, 
în care se manifestă cu preponderență unele din aceste ten- 
dinţe în dauna altora. Sub raportul accentului funcţional al 
celor trei perioade se pare deci că Tocco ar avea dreptate. 
Dar dreptatea este de partea lui Gentile, atunci cînd ne în- 
deamnă să nu acordăm un credit exclusiv limitelor rigide 
dintre etapele menţionate. 

Noi le-am expus în așa fel încît să împăcăm ambele ve- 
deri. Prin coloritul particular al fiecărei faze am căutat să 
alegem firele unitare, care le străbat pe toate deopotrivă. Unul 
dintre acestea este principiul trecerii de la multiplicitate la 
unitate. În prima fază el se manifestă prin cugetarea as- 
pectelor disparate și discordante ale lumii sub raportul 
unităţii perfecte; în a doua fază această trecere se efectuează 
prin ideea de coincidență a opuselor în entitatea supremă; în 
a treia fază ea se obține prin postularea unei unice monade 
a monadelor, ce le cuprinde pe toate. Un alt fir, care tra- 
versează unitar gîndirea lui Bruno, este principiul organi- 
cist, adevăratul îndreptar către panteismul său. În prima 
fază, Ideea abstractă a lui Platon devine la el o realitate 
concretă de ordin organic. În a doua fază, Bruno concepe 
o dezvoltare dinăuntru a tuturor aspectelor realităţii, ca în 
cazul organismelor (ceea ce îl determină chiar să numească 
întreg pămîntul un mare animal). În a treia fază, el închi- 


36 Giovanni Gentile, op. cit., pp. 214-216. 

puie o forță activă, spirituală, care mînă monadele dină- 
untrul lor. În sfîrşit, o altă idee, pe care am lăsat-o să se în- 
trevadă peste tot la Bruno, este relativismul său. Unitatea 
postulată în prima fază a cugetării sale, ca supremă încu- 
nunare a minţii noastre, are o simplă valoare relativă, apă- 
rînd doar sub chipul umbrei în raport cu lumea Ideilor. În 
a doua fază, amintita descentralizare și lipsa unui punct 
fix, la care elementele lumii să se refere în relaţiile lor, ne 
dezvăluie iarăși relativitatea legăturilor dintre fenomene. În 
sfârșit, în a treia perioadă, ideia de minimă sau de monadă, 
al cărui obiect variază după ansamblul unde se încadrează 
ca prim element constitutiv, menține nealterată factura 
relativistă a gîndirii bruniene. 

Dar trecerea de la multiplicitate la unitate, organicismul 
și relativismul său, faţetat în atîtea perspective, include un 
alt agent, mai adînc întreţesut în aerul acestei cugetări. 
Universul lui Bruno este unul care veșnic se face, veşnic 
se arată într-un fel sau altul. Curentul formativ originar al 
acestei viziuni metafizice apare deci mișcarea. S-au făcut 
unele apropieri între concepţia lui Bruno și cea a eleaulor 
din Antichitate, prin faptul că şi icoana despre lume a acelor 
filozofi greci se desena tot în linii panteiste. Dar pe cînd 
eleații postulau imobilitatea absolută, pe care unii dintre 
ei, ca Zenon din Elea, încercau s-o demonstreze cu mare 
lux de argumente, universul lui Bruno se prezintă dinamic, 
fiind acţionat de o forţă neobosită. Într-unul din sonetele 
proemiale la De la causa, principio ed uno, Bruno își afir- 
mă programatic crezul filozofic, după care unul din ele- 
mentele creaţiei, pe lîngă ființă și viaţă, ar fi și mişcarea. 


Causa, principio ed uno sempiterno 
Onde lesser, la vita, il moto pende... 


Trebuie să precizăm, totuși, că mișcarea la Bruno nu apare 
asemenea unei simple curgeri, ca în cazul lui Heraclit, sau 
asemenea căderii unei ploi atomice, ca în cazul lui Democrit. 
Fa se luminează cu un precis rost teleologic, aflîndu-se armo- 

mizată și ritmată după diferitele scopuri ce le are în vedere. 
Această trăsătură este, totuși, departe de sensul aristotelic, 
ce presupune și o primă cauză imobilă. În viziunea filo- 
zofului din Renaștere, absolut toate elementele închipuirii 
sale se află într-o eternă mișcare, care creează și reînnoieşte 
neîncetat armonia lumii. Un asemenea dinamism exclusiv, 
bine definit în intenţia sa de a genera şi păstra echilibrul uni- 
versal, se va aprecia mai la suprafaţă în alte sectoare speciale 
aparținătoare gîndirii lui Bruno, cum ar fi teoria cunoaș- 
terii Și etica. Aceste ramuri ale cugetării sale vor fi arătate, 
sub raportul menţionat, în următoarele două capitole. 


Teoria cunoașterii 


Am expus pînă acum controversele dintre cei care vor să 
descopere la Bruno o triplă icoană despre lume, împărțită 
între diferitele sale etape succesive de cugetare, şi cei care 
susțin unitatea ireducuibilă a gîndirii bruniene. Această 
neînțelegere are loc însă numai pe planul delimitat al on- 
tologiei, care favorizează într-adevăr confuzia ce a deter- 
minat polemica menţionată. Însă pe planul epistemologic, 
cel care ne fixează atenția în momentul de față, nu mai 
poate fi vorba de niciun echivoc. Bruno afirmă, de astă 
dată, deslușit că există două modalităţi de a cunoaște reali- 
tatea. Este adevărat că numai ultima din aceste cunoașteri 
merită numele de filozofică, însă, pe de altă parte, tocmai 
ea se dovedeşte a fi și cea mai imperfectă. 

Dacă ne amintim de capitolul anterior, acolo am afirmat 
că, în prima fază a activităţii sale, Bruno nu-și cucerește pe 
deplin poziţia panteistă, fiind încă stimulat și de înclinații 
dualiste. Dar acest dualism din De umbris idearum se da- 
torește tocmai elementelor epistemologice din ea. Am 
menţionat că, în acea lucrare, Bruno postulează conceperea 
aspectelor multiple ale realităţii în sensul unei întruchipări 
unice; dar și această unitate este doar o umbră în raport cu 
adevărata lume a Ideilor, pînă unde mintea noastră nu poate 
ajunge. O asemenea lume, concepută pe două planuri, se 
află schematizată mai mult după puterea și limitele facul- 

tăilor noastre de cunoaștere decît după realitatea ei intrin- 
secă. Acest dualism de ordin cognoscitiv, distinct de unita- 
tea ontică a lumii, se va pronunţa şi în restul activităţii sale. 

De aceea vom vedea, în primul rînd, cum sistematizea- 
ză Bruno realitatea după categoriile înţelegerii noastre și, 
apoi, vom urmări valoarea ce o acordă el inteligenţei ome- 
nești. Potrivit vederii filozofului, adevărul se află, mai 
întâi, înaintea lucrurilor, întrucît este cauza și principiul de 
care ele depind; apoi apare chiar în lucruri, dîndu-le con- 
sistenţă; şi, în sfârșit, se înfățișează după toate lucrurile, în 
felul cum se lasă a fi înţeles de noi. Cu alte cuvinte, ade- 
vărul este ideal, natural şi rațional. Dar, din toate trei fe- 
lurile, numai ultimul rămîne în întregime accesibil minţii 
noastre. Pentru a înţelege de ce ne este dat să înţelegem nu- 
mai atât, trebuie să vedem cum apreciază Bruno inteligența 
omenească. În limbajul său alegoric, el privește această 
facultate ca imagine a lunii. După cum luna este cel mai 
neînsemnat din toate corpurile cerești și, în același timp, 
cel mai apropiat de noi, tot astfel se prezintă și inteligenţa 
omului faţă de orice alte inteligenţe. Asemenea astrului de 
noapte, și mintea omenească se află amestecată cu întuneric, 
fiind luminată numai în partea ce priveşte lucrurile supe- 
rioare, și umbrită în raportul ei cu aspectele mărginite ale 
lumii. Din această relaţie rezultă și starea de imperfecţie a 
puterii noastre de înțelegere, care nu este capabilă să cu- 
prindă nesfîrșitul domeniu al realităţi. Dincolo de limitele 
inteligenței omenești, „izvorul tuturor numerelor, al tu- 
turor speciilor, al tuturor raţiunilor“ nu poate fi închipuit 
decît printr-un act de credinţă. Se ivesc, astfel, două feluri 
de cunoaștere, în considerarea cărora noi vom începe cu 
cea mai înaltă, adică cu gnoza supra-raţională. 

O asemenea cunoaștere a adevărului ideal — a cauzei şi 
a principiului —, spre deosebire de aflarea adevărului ra- 
tional, este mai puţin originală în concepţia bruniană. Ea 
aparține în parte lui Cusanus și întregii epistemologii mis- 
tice, de unde și acesta a adoptat-o. Nicolaus din Cusa jus- 
tifică o atare atitudine supra-raţională prin deficienta in- 
teligenţei noastre, care se prezintă limitată. Orice noţiune, 

ce ne vine în minte, aduce cu sine și o alta opusă, ridicînd, 
prin aceasta, propria-i barieră chiar din clipa înfiripării; 
noţiunile mărginite, singurele în măsură a fi procurate cu 
ajutorul minţii omenești, nu-l pot cuprinde î însă pe Dum- 
nezeu, care este infinit. De aici, prin însăși conformația 
noastră mentală, generatoare numai de noţiuni finite, de- 
limitate prin opusele lor”, sîntem sortiţi a stărui în ignoran- 
tă. Însă ignoranţa aceasta nu rămîne inoperantă, ci devine un 
mijloc infailbil de cunoaștere, deoarece cu cît ea va fi mai 
conștientă (docta) de propria-i incapacitate, cu atît ne aflăm 
mai aproape de sensul realității. Dacă voim să ajungem la 
cuprinderea celor mai înalte adevăruri pe calea directă a 
inteligenţei noastre, fără să ţinem seama de limitele ei, ne 
izbim de dificultatea întâlnită la „bufniţele, care încearcă 
să vadă soarele“3*. Bruno ajunge la aceeași concluzie, o 
dată cu abandonarea raţiunii discursive, pentru a pătrun- 
de esenţa Inteligenţei supreme. După cum afirmă el, în 
această privință, Dumnezeu poate fi cunoscut mai curînd 
„prin tăcere“ decît prin cuvinte, idee ce atinge domeniul 
teologiei negative a misticilor. 

Rămîne, în momentul de faţă, a desluşi ce se întelege 
prin noţiunea de „teologie negativă“ și a preciza legătura ei 
cu epistemologia bruniană. Este vorba aici de încercarea în- 
dreptată către cunoașterea esenței divine, o dată cu negarea 
oricărui atribut, capabil a fi cuprins de mintea omenească. 
Astfel, ajungem la acea stare care, raportată la mijloacele 
noastre de investigaţie, apare drept ignoranță; însă tocmai 
această ignoranță ne aduce certitudinea că Dumnezeu să- 
lășluiește într-un alt plan de existență, ce întrece cu mult 


37 Exemple mai amănunțite din asemenea perechi de noțiuni 
opuse nu ne sînt date nici de Cusanus, nici de Bruno. Ele pot fi 
aflate cu mult mai târziu la Schelling, care ne prezintă următoarele 
opoziții: libertate-necesitate, conștient-inconștient, infinit-fi- 
nit, subiectiv-obiectiv. (Friedr. Wilh. Jos. Schelling, System des 
transcendentalen Idealismus, Tübingen, Cotta, 1800, pp. 422, 
454, 463, 464, 465, 471, 472.) 

38 Nicolaus Cusanus, op. cit., p. 38. 

tot ceea ce putem noi să închipuim. Bruno, potrivit iniţi- 
erii sale în științele secrete, vrea să ne sugereze că ideea unei 
filozofii negative ar veni la el de foarte departe, și anume de 
la caldeeni; aceștia, cultivînd deopotrivă mijloacele su- 
pra-raționale ale cunoașterii, prilejuiesc filozofului italian 
următoarele reflecţii: „Caldeenii îl căutau (adevărul) pe 
căile substracţiunii, neștiind ce să afirme despre el; ei pro- 
cedau fără câinii demonstrațiilor şi silogismelor; ci se stră- 
duiau numai să adîncească, răsturnînd, săpînd și dezgro- 
pînd prin negarea tuturor speciilor și predicatelor i incom- 
prehensibile și secrete.“?? Astfel, întrebuintînd una din ima- 
ginile sale cinegetice, pentru care el avea o deosebită predi- 
lecție, Bruno vede, în investigația rațională, acea întreprin- 
dere ce se foloseşte de cîinii de vînătoare ai silogismelor, 
destinaţi să prindă vînatul cunoașterii. Dar pentru mo- 
dalitatea cognoscitivă supra-rațională, aceste instrumente, 
împreună cu toate efectele lor, se dovedesc nu numai za- 
darnice, ci chiar împovărătoare, în vreme ce ultimele ade- 
văruri se sustrag și nu se lasă captivate de mijloacele im- 
perfecte, limitate, ale minţii noastre. Singura cale indicată 
în cazul de față rămîne, după cum spune filozoful cercetat 
de noi, substracțiunea, adică negarea tuturor atributelor. 
Se pare însă că sursa directă a teologiei negative ar fi 
ceva mai apropiată în timp decît cum pretinde Bruno. Ea 
provine de la Dionisie Pseudo-Areopagitul, scriitor mistic 
bizantin de pe la sfîrșitul veacului V sau începutul veacu- 
lui VI, ale cărui scrieri s-au bucurat de o trecere conside- 
rabilă în cursul Evului Mediu și chiar în Renaștere. În orice 
caz, este cert că el l-a influenţat de-a dreptul pe Cusanus. 
Pseudo-Areopagitul, constatînd incapacitatea noțiunilor 
minții de a ne face să cuprindem esenţa și atributele lui Dum- 
nezeu, a recurs la o serie nesfîrșită de definiri prin negații. 
Redăm cîteva dintre ele: „El nici nu stă, nici nu se mișcă, 
nici nu-i liniștit; nu are putere, nici nu este putere sau lu- 
mină; nu trăiește și nu este viaţă; nu e nici substanță, nici 
veac, nici timp. “Şi mai departe: „Ea (Dumnezeirea) nu e 


3 Giordano Bruno, De gli eroici furori în op. cit., p. 471. 

nici ştiinţă, nici adevăr, nici domnie, nici înţelepciune; nici 
unul, nici unitate; nici divinitate, nici bunătate, nici duh, 
așa cum știm noi.“* Astfel, înţelegem mai bine felul cum 
Bruno ajunge la postularea cunoașterii desăvârșite a lui 
Dumnezeu „prin tăcere“, făcînd să amuţească tot ceea ce 
știe mintea noastră imperfectă și tot ceea ce ea își poate în- 
chipui. Este demn de relevat faptul că acest motiv al tăcerii 
în contemplația religioasă poate fi aflat îndeosebi la scriito- 
rii ȘI poeţii mistici, printre alții la Sfînta Teresa de Avila“! 
şi la Angelus Silesius (Drum ist das beste: Schweigen)®. 
O asemenea metodă de cunoaştere se dovedeşte singura ce 
poate fi folosită atît pentru cuprinderea adevărului ideal cît 
și a unei părți din adevărul natural. 

Însă adevărata contribuţie a lui Bruno trebuie aflată în 
cealaltă modalitate a cunoașterii, ce urmărește adevărul 
rațional pe cale strict filozofică. Aici intră în rol factorul 
important al mișcări, pe care l-am descoperit la temelia gîn- 
dirii bruniene. Cu toate neajunsurile rezultate din limitarea 


° Dionisie Pseudo-Areopagitul, Teologia mistică în Despre 
numele divine, Teologia mistică, trad. C. Iordăchescu şi Th. 
Simenschy, Iaşi, Serek, 1936, p. 122. 

4 Santa Teresa de Jesus, Libro de su vida în Obras escogidas, 
Coleccion española Nelson, p. 293: „fiindcă toate simţurile se 
bucură atît de mult, încît faptul nu se poate exprima și astfel e 
mai bine a nu mai spune deloc“. 

42 Tăcerea ca modalitate supremă a cunoașterii poate fi întâl- 
nită, cu un ecou similar, şi în unele vederi metafizice contempo- 
rane. Un cugetător argentinian, Juan Sepich, dezvăluie următoa- 
rele reflecții, care ne evocă postulatul lui Bruno pentru aflarea 
adevărului ideal: „...Aceasta este starea taciturnă sau tăcerea 
umană: reculegere liniștită prin care sufletul comunică cu pro- 
priul său patrimoniu de frumuseţe, adevăr, bunătate și viață. 
Din acest punct de vedere, lăsînd la o parte cazurile vulgare de 
psihopatii cunoscute și explicabile prin alte cauze, se poate 
aprecia profunzimea unei cugetări prin atracția pe care o exer- 
cită faţă de comunicarea interioară, liniștită și taciturnă“. Juan 
R. Sepich, „Determinación y alcance del saber metafisico“ în 
Giornale di metafisica, A. II, Nr. 2 Martie, 1947, p. 115. 

sa, inteligenţa omenească posedă virtutea unei aspirații uriașe, 
ce-i mînă fiinţa către o neobosită acţiune. Contrastul dintre 
realitate, care este infinită, și mintea omenească, întocmire 
imperfectă și finită, determină caracterul specific al acesteia 
din urmă. Fără a putea fi cuprins niciodată, infinitul se cere 
veşnic fugărit de inteligenţa noastră. 

În felul acesta, procesul cunoașterii la Bruno se află sim- 
bolizat prin mitul lui Acteon, vînătorul legendar care, pen- 
tru cutezanța de a fi privit goliciunea Dianei, este sfîşiat de 
cîinii zeiței mînioase şi caste. Se ivește deci cazul când vi- 
nătorul însuși devine vînat sau, după cum spune Bruno, 
prădătorul se schimbă în pradă. Aceasta se întîmplă nu- 
mai atunci cînd cercetătorul urmăreşte adevărurile cele 
mai înalte, deoarece există două feluri de vînătoare a minţii 
noastre. În primul rînd, vînătorul aleargă după lucrurile 
particulare și multiple ale lumii, pe care el reușește să şi le 
supună, însușindu-și-le. Cînd însă se agită după vînarea 
adevărurilor divine, căutătorul cade pradă, fiindcă, în clipa 
miraculoasă de atingere a acestor adevăruri, este el însuși 
sorbit într-însele, schimbîndu-se din subiect în obiect. 

Un asemenea proces poate fi alăturat acelei intuiţii epis- 
temologice care a izvorît mai tîrziu din geniul poetic al lui 
Victor Hugo, însetat să cunoască misterul inaccesibil al 
morţii. Hugo întrebuințează pentru aceasta, în marele său 
poem intitulat Dieu, motivul abisului fără fund. Curiozi- 
tatea faţă de taina morţii n-ar fi decît o cursă, care ne atrage 
și ne consumă în profunzimi ameţitoare, de unde nu ne 
mai întoarcem acelaşi: 


Elle blêmit le bord du sans fin, du sans fond 
D’où Pon ne revient pas avec la même forme... 


Această schimbare a formei, închipuită tot ca o sancțiune 
dată nemăsuratei îndrăzneli omeneşti, corespunde unei 
schimbări a funcțiuni, analogă cu acea metamorfoză a vî- 
nătorului în vânat din viziunea bruniană. Însă între cele 
două concepții există, totuşi, o deosebire fundamentală. Pe 
cînd la Hugo această aventură are la capăt punctul final al 

unei înfrîngeri, pentru Bruno nu alcătuiește decât o simplă 
etapă în procesul neterminat, în goana continuă a inteli- 
genţei noastre. Abia cînd vînătorul sfișiat nu va mai fi el 
însuși și sufletul său se va integra în regiunea superioară 
urmărită de el mai înainte, i se va deschide și perspectiva 
adevărurilor divine. Acestea nu vor fi pătrunse nici acum 
în propria esenţă — pentru care lucru se cere nu numai 
atitudinea de „tăcere“ și de credinţă a primului fel de cu- 
noaștere —, dar vor fi surprinse prin răsfrîngerea lor în 
imaginea lumii create, cea deopotrivă cu ele. De aci dedu- 
cem că, pentru aflarea adevărului raţional, cercetătorul 
trebuie să părăsească starea sa empirică, cu care ia act de 
lucrurile particulare, și să se integreze în registrul mai înalt 
a] intelectului, ce depășește fiinţa obișnuită. 

Dar, o dată cu aceasta, acțiunea minţii noastre, neoprită 
niciodată din avîntul său, tot nu poate lua sfârșit. Domeniul 
care cuprinde esenţa ultimă a lucrurilor nefiind atins, min- 
tea își continuă căutările prin infinite reveniri și noi elanuri. 
Neobosita cursă a aspirațiilor noastre, indiferent de aflarea 
adevărului, devine un scop în sine, menit să întrețină dem- 
nitatea inteligenţei omeneşti. Aceste avînturi ale sufletului, 
numite de Bruno „eroici furori“, și care desemnează ape- 
tenţa valorilor intangibile, apar, astfel, suficiente lor însele: 


Destul ca sufletul să fie în chip nobil aprins... 


declară versul unui sonet al său, ce urmărește ideea men- 
tionată. 

Acest freamăt al căutărilor, comun întregii Renașteri, dar 
culminînd la Bruno, n-a rămas lipsit de urmări. El trebuie 
pus la baza întregului ethos cercetător și năzuitor al culturii 
moderne. Simbolul static al sferei neclintite, ce evocă spi- 
ritualitatea antică, este înlocuit acum prin simbolul dinamic 
al cercului.* Pe cînd sfera închipuie o realitate gata făcută, 


#3 Imaginea cercului ca simbol al filozofiei bruniene este co- 
mentată la noi de Nina Façon, „Activismul la gîndirea Renaşterii 
italiene“ în Concepţia omului activ, București, Torouțiu, 1946, p. 20. 

așa cum o concepeau anticii, cercul dezvăluie numai un 
parcurs, care, revenind de atîtea ori asupra sa, ca în gîndi- 
rea lui Bruno, nu se va termina niciodată. El figurează, în 
același timp, noua orientare către problema cunoașterii, 
nesocotită de lumea antică în folosul celeilalte probleme 
— a realităţii. Vestitele „avînturi“ ale Renașterii, printre care 
„i furori divini“ ai lui Marsilio Ficino, dar mai cu seamă 
„gli eroici furori“ ai lui Bruno, înseamnă primul început 
de emancipare $ şi de ipostaziere a epistemologiei, primul 
indiciu al neatîrnării sale faţă de obiectul realității ontolo- 
gice, ce o subjugase atîta vreme. Fără ca Bruno să găsească 
o metodă de cunoaștere, în sensul modern de mai tîrziu, 
și numai prin preferința pe care o dă el căutării asupra 
găsirii, apare ca un demn anticipator al lui Lessing și al lui 
Kant. Negreșit, sub raportul menţionat, filozoful italian 
poate că îi anunță numai pe acești doi cugetători în mod 
explicit, însă implicit el anticipă structura generală a gîn- 
dirii moderne și tot visul ei faustic. 


Antropologia şi Etica 


Capitolul precedent, care privește caracterul activist al 
minții omenești, ne face să presupunem și atitudinea ge- 
nerală a lui Bruno în faţa noțiunii de om. Această problemă 
apare cu atît mai interesantă, cu cît Giordano Bruno este 
recunoscut îndeobşte ca un filozof al naturii. Pentru pri- 
virile mai grăbite și mai puţin atente, trebuie să precizăm 
că nu întîmplător am așezat în lumina unui presupus con- 
trast termenii notiunilor de om şi natură, întrunite laolaltă 
în cugetarea bruniană. Fiindcă am procedat astfel, datorăm 
cititorului anumite deslușiri anticipatoare mai înainte de a 
aborda capitolului de faţă. 

O dată cu începutul Renașterii, spiritele cercetătoare 
abandonează, întrucâtva, problema lui Dumnezeu, pri- 
mordială în Evul Mediu, și încep să privească cele două 
mari probleme ale Antichității, natura și omul. Dar aceste 
deosebite domenii de cercetare nu aparţin în chip nedife- 
rențiat lumii antice. Pe cînd curiozitatea metafizică a minţii 
greceşti înclina mai mult către studiul naturii, romanii, care 

nu posedau sentimentul cosmic al grecilor, dar erau înzes- 
trai cu un superior talent politic, priveau mai cu osebire 
fenomenul uman individual. Antropomorfismul elenic nu 
trebuie să ne inducă în eroare, sub raportul de fată, fiind- 
că substratul chipului său omenesc se află atașat mai cu- 
rînd de structura upicului cosmoidal; el nu ţine de dome- 
niul psihicului realist și individual, ca la latini. Această 
îndoită moştenire a Antichității, care, după cum se vede, 
nu era contopită nici în acea epocă, ajunge cu timpul să-și 
pronunţe divergenţa pînă la punctul de a se desface în 
două orientări rivale. Tensiunea dintre ele culminează cu 
atitudinea adoptată de aderenţii filozofului arab Averroes; 
aceştia, care erau naturalisti pasionaţi, absorbiți de studiul 
animalelor și plantelor, îl defăimează cu înverșunare pe 
Cicero, autorul expresiei de „humanitas“, originea înde- 
părtată a termenului de „umanism“ din Renaștere. Dome- 
niile separate ale naturii și umanităţii ajung, astfel, să intre 
neconciliate complet pînă în limitele Renașterii, epocă ce 
începe să le cultive cu stăruinţă pe amîndouă. Încă și în 
această vreme se ivește, pe de o parte, curentul umanist, de- 
dicat unei exclusive „științe a omului“, iar pe de altă parte 
doctrinele unui Copernic sau Telesio, aplecate către dome- 
niul opus. Trebuie să recunoaştem, totuși, că Renașteriu îi 
revine meritul de a fi anulat vechiul divorţ între natură și 
umanitate, mai întîi în înfăptuirile artistice ale timpului, 
apoi în mintea marilor cugetători de factură panteistă, 
Cusanus și îndeosebi Bruno. De aceea, la începutul capi- 
tolului, am așezat în relaţie adversativă antropologia lui 
Giordano Bruno faţă cu faima sa de filozof al naturii. 
Am menţionat în treacăt că explicarea acestei concilieri 
poate fi aflată numai în fenomenul panteismului. Faptul 
este confirmat nu numai în coordonatele spirituale din acel 
timp, ci și în multe aspecte reprezentative ale culturii de 
după Renaștere. În personalitatea lui Goethe, bunăoară, 
se dezvoltă armonios curiozitatea asupra naturii alături de 


4 G. Toffanin, Che cosa fu l'umanesimo, Firenze, Sansoni, 
1928, p. 46. 

cultivarea cea mai vie a factorului uman. Panteismul, ca 
efect al unei viziuni de unitate desăvîrşită, anulează diver- 
genta dintre cele două domenii. Adesea diferitele elemen- 
te, funcțiuni și procese, ce aparţin fenomenului uman, se 
văd modelate după relațiile corespunzătoare atribuite unei 
naturi însufleţite. De aceea și trăsăturile principale din an- 
tropologia lui Bruno vor avea echivalente cunoscute în 
privirea sa asupra naturii. 

Îndumnezeirea întregului univers va aduce deci după 
sine și o îndumnezeire a omului. Aceasta se vede din dia- 
logul Spaccio de la bestia trionfante, unde omul se află 
înfățișat prin simbolul lui Jupiter însuși, care propune o re- 
formă morală în lumea zeilor. Reflecţiuile expuse de Jupiter 
sînt chiar cele ale lu: Bruno, privitoare la o stabilire de 
bunuri spirituale pentru ființa umană. Ideea despre eman- 
ciparea omului, care-și prescrie de la sine, din iniţiativa sa 
lăuntrică, anumite norme ce-i vor servi ca îndreptar î în 
viaţă, se desprinde din epistola esplicatoria, de la începutul 
dialogului, pe care filozoful o adresează poetului englez 
Sidney. În această epistolă cugetătorul italian își declară 
intenţia „de a trata filozofia morală potrivit luminii inte- 
rioare“. Tipul uman zeificat al lui Bruno își este, astfel, 
legislator sie însuși, fără să mai aștepte prescripţii provenite 
dintr-o regiune transcendentă, deoarece într-însul „a ira- 
diat și iradiază divinul soare intelectual“ 

Antropologia lui Bruno merge mînă în mînă cu etica sa, 
fiindcă icoana omului desăvârșit rezultă din conţinutul 
ideilor morale pe care și le însușește. Ca urmare la aceasta, 
e] stabilește o serie ierarhică de concepte, indicate pentru 
o reformă a conştiinţei omenești. Pe treapta cea mai înaltă a 
aspirației morale apare adevărul, care după cum s-a văzut 
în capitolul precedent, este de trei feluri, ideal, natural și 
raţional. Însă din punct de vedere etic și cognoscitiv, el 
comportă numai două modalități, adevărul ordinii divine 


4 Giordano Bruno, Spaccio de.la bestia trionfante în op. cit., 

— cel dinaintea lucrurilor și care sălășluiește în ele —, apoi 
adevărul posibilității omenești, adică cel rațional, urmând 
după lucruri. 

Imediat inferioară adevărului în seria ierarhiei morale 
inițiate de Bruno, este prevederea. Această însușire își des- 
făşoară iarăşi conţinutul pe două planuri; în ordinea divi- 
nă ea capătă numele de providenţă, iar în sfera de activitate 
umană se numește prudență. Acest prestigiu de care se 
bucură prudenta, calitatea situată în al doilea rînd după ade- 
văr, constituie o trăsătură caracteristică a epocii lui Bruno, 
adică a tranziţiei dintre Renaștere şi Baroc. Ceva mai târziu, 
după moartea filozofului, călugărul spaniol Baltasar Gracian 
concepe un adevărat tratat de artă a prudenței, lucrare 
intitulată Oraculo manual. Deși nu există nici o filiaţie 
între Bruno și Gracian, pot fi recunoscute, totuși, ingerin- 
tele comune ale aceleiași atmosfere, cînd factorul moral tin- 
de a se asocia cu cel politic. Cît privește noțiunea bruniană 
de providenţă, ea anunţă iarăși o trăsătură care își va dez- 
volta sensul mai mult în secolul următor. Renașterea pro- 
priu-zisă cultiva în special ideea de fatum și cea de fortuna, 
ce nu lipseau nici la Bruno. 

După prevedere urmează ceea ce filozoful italian nu- 
meşte Sofia, care, în același timp, este un personaj simbolic 
din dialogul Spaccio de la bestia trionfante. Sofia, după 
cum se vede, avînd sensul obișnuit de înțelepciune, apare 
tot în două feluri, asemenea adevărului şi prudenţei. Una 
este superioară „supracerească“, iar cealaltă e „consecutivă, 
lumească și inferioară“*%. Numai aceasta din urmă parti- 
cipă la prima, aşa cum ochiul se împărtăşeşte de la lumină. 
Conceptele morale ale lui Bruno se desfășoară, astfel, pe 
un plan dualist, ca și epistemologia sa, cu care ele se află, 
de altfel, într-o strînsă legătură. 

În sfârșit, din înțelepciune se dezvoltă legea, fiică a Sofiei, 
instrumentul ce o ajută pe aceasta să opereze. Legea se adre- 
sează îndeosebi principilor și conducătorilor de popoare, 
alcătuind adevăratul ferment legat de existenţa statelor. 


46 Idem, p. 86. 

Ea este menită să stirnească dorinţa de glorie, care în- 
deamnă la acte eroice şi formează îndeobşte aspiraţia către 
săvîrşirea de lucruri mari. Ideea de glorie rezumă una dintre 
tendințele cele mai specifice ale Renașterii. Ea apare ca un 
corolar al puternicului individualism pe care-l dezvoltă 
acea epocă, după atmosfera medievală, favorabilă mai cu- 
rînd cadrelor ecumenice, colective şi anonime. Toate cate- 
goriile reprezentative ale tipului uman din Renaștere, adică 
condottierul sau omul de acţiune practică, umanistul și ar- 
tistul, se află însufleţite în activitatea lor de mobilul comun 
al gloriei. Chiar în zorii acestei epoci, unul din Triumfurile 
lui Petrarca este închinat faimei. Bruno dovedește, atît 
prin gîndirea cît și prin fapta sa, că se integrează între acele 
suflete avîntate și căutătoare de glorie, care definesc atît de 
precis un aspect important al Renașterii. Îndumnezeirea 
omului din concepția sa filozofică aduce ca urmare logică 
tendinţa către cucerirea renumelui, prescrisă între idealurile 
de realizare umană. 

Toate treptele acestei table de valori morale se reduc însă, 
în esenţă, la prima dintre ele, adică la ideea de adevăr. Aici 
recunoaștem o răsfrîngere a filozofiei sale generale pe plan 
antropologic și etic. Adevărul nu este numai supremul scop 
al cunoașterii, ci și acela care decide o anumită atitudine 
morală. Dar, chiar luată în totalitatea sa, considerarea omu- 
lui și a comportării sale se constituie ca un ecou al întregii 
vederi bruniene, privitoare la natură, la univers și la proble- 
ma cunoașterii. Așa, bunăoară, vestita temă a coincidenţei 
opuselor îşi află şi ea un echivalent pe planul realităţii mo- 
rale. Ea constă din întrepătrunderea stărilor de bucurie și 
tristeţe, care nu pot sălășlui despărțite în sufletul omenesc. 
Conștiinţa umană săvîrşeşte, astfel, un fel de coincidenţă a 
afectelor opuse. „Nu există delectare fără tristeţe“ afirmă el 
odată, ceea ce evocă anticul vers al lui Lucretius: 


Saepe in medio leporum surget amari aliquid”. 
*Adesea în mijlocul desfătărilor apare o amărăciune. (N. ed.) 

Dar deopotrivă nu există nici tristeţe fără bucurie. În 
această privinţă, trebuie amintit un motto, pe care filozo- 
ful l-a pus în fruntea comediei sale Candelaio. Este vorba 
de vestita sentinţă „in tristitia hilaris, in hilaritate tristis“, 
ce ne-a rămas ca un fel de emblemă a întregii sale filozofii 
morale. Erminio Troilo, care a consacrat un studiu special 
acestei formule bruniene, o explică prin cele ce urmează: 
„Trebuie să se mai spună că rîsul, într-un moment extrem 
al său, este aproape semnul plînsului, al celui mai profund 
plîns; că şi unul și celălalt au cîteodată o comună rezoluţie 
tragică în nebunie — o enigmă de rîs și de plîns care izbuc- 
nește în om, și de la om se revarsă, cu înfiorare, asupra 
lumii.“ Prin urmare, întîlnim aici o stare cu mult mai com- 
plexă decît în pesimismul oarecum simplist al lu: Lucretius, 
care surprinde numai fundul de amărăciune din cupa des- 
fătărilor. La Bruno, chiar mai mult decît întrepătrundere, 
se vede un fel de contopire a bucuriei cu tristeţea, în tot ce 
au ele mai adînc. După cum, pe plan metafizic, materia al- 
cătuiește numai o faţă a spiritului, tot astfel, în domeniul 
moral, optimismul se identifică, în rădăcinile sale, cu pesi- 
mismul. Se obţine astfel, aceeași unitate desăvârșită, către 
care înclină cugetătorul Renașterii în toate ramurile filo- 
zofării sale. 

În sfârșit, filozoful mai transpune pe plan etic și relativis- 
mul său, amintit într-un capitol anterior. Această operaţie 
are loc o dată cu discutarea ideii de virtute. Independenţa și 
superioritatea morală a personalităţii umane se înfăptuiesc 
atunci cînd omul se poate înălța deasupra ingerinţelor jos- 
nice ale firii sale; de aceea el trebuie să-și făurească o a doua 
natură, după care să se călăuzească în viață. Acest act cons- 
tituie primul demers pentru cucerirea virtuții, noţiune sino- 
nimă la el cu stăpînirea de sine. Acolo însă unde nu există un 
material rebel, care să se ceară înfrînt, nu poate apărea vir- 
tutea. Bunăoară, animalele, necunoscînd viciul, nu sînt în 


+ Erminio Troilo, Prefazione la Giordano Bruno. În tristia 
hilaris, in hilaritate tristis, Roma, Farmiggini, 1922, p. VIII. 

măsură a deveni nici virtuoase. De asemenea, la naturile 
reci și flegmatice sau la persoanele bătrîne nu poate fi vor- 
ba de virtute numai prin faptul că ele nu sînt vicioase. În 
această privinţă, noţiunea ce ne preocupă depinde și de 
firea diferitelor popoare, după cum ele au mai multă sau mai 
puțină nevoie de a fi stăpînite. Același act care la seminţiile 
nordice abia lasă să se întrevadă o urmă de virtute, la cele 
africane, bunăoară la libieni, este semnul celei mai înalte 
virtuţi. Relativismul lui Bruno acţionează, astfel, și pe plan 
moral, în vreme ce aceleași fapte nu pot fi privite la fel pre- 
tutindeni, ci ele se cer raportate la gradul diferitelor rezis- 
tenţe, care a trebuit să fie îngenunchiate. 

Dar elementul cel mai important care, de pe planul ge- 
neral al filozofiei bruniene, se răsfrînge în etica sa, este di- 
namismul. Aceeaşi mișcare ce animă toate astrele din uni- 
vers și care îndeamnă mintea omului să alerge veșnic după 
vînarea cunoașterii agită și aspirația sa morală. Acei „eroici 
furori“, pe lîngă faţa lor de ordin cognoscitiv, mai au și 
una de ordin moral, de altfel înrudite între ele pînă la iden- 
tificare. Ei redau trăsăturile cele mai cunoscute din antro- 
pologia Renașterii — ale omului veșnic năzuitor. Dacă 
aceste avînturi, în funcțiunea lor măreaţă de împlinire a 
ordinii cosmice, au efectul unui optimism robust, rapor- 
tate la fiinţa care le poartă, ele dau loc unui sentiment de 
melancolie și restrişte. După cum afirmă Bruno într-un 
sonet al său, omul înzestrat cu asemenea elanuri este pîn- 
dit de aceleași primejdii ca și fluturele mistuit de lumina ce 
l-a atras. Pe lîngă aceasta, el se află supus stării chinuitoare 
a unei veşnice agitaţii şi dorinţe. „Iubirea eroică este o du- 
rere“, declară odată Bruno, „deoarece ea nu se bucură de 
prezent ca iubirea brutală; ea e a viitorului, a absentului. “48 
Ba mai mult, iubirea eroică trezește emulația potrivnicelor 
tendinţe degradante, care conspiră împotriva nobilei sale 
porniri. Ideea că un principiu advers ar putea să zdrobească 
avîntul către desăvârşire străbate cu o undă de îngrijorare 


48 Giordano Bruno, De gli eroici furori în op. cit., p. 350. 

întreaga fiinţă a lui Bruno. Trăsătura amintită se recunoaş- 
te într-un sonet din De gli eroici furori, unde parcă pre- 
simte trădarea ce-l va duce la moarte: 


Copil frumos, ţi-ai dezlegat luntrea de țărm 
Cu mîna neștiutoare, 
Ai apucat visla numai de dorul mării. 


Acum o ageră privire și ai văzut primejdia 
Căci trădătoarele și ucigătoarele valuri 
Îţi vor răsturna luntrea, sfărmînd-o. 


Tot acest zbucium este pătruns de o resemnare dure- 
roasă și senină, ca a omului conștient, în înfrîngere, de 
demnitatea țelului ales: 


Lasă vîsla în voia aprigului biruitor 
Şi nu te mai apăra. 

Cu cugetul liniștit așteaptă moartea, 
Ea îti închide ochii să n-o mai vezi. 


Aspiraţia morală către atingerea celor mai înalte țeluri 
poate fi o sursă de continue sfișieri pentru cel ce o poartă 
în suflet. Dar ea se compensează prin natura marilor ade- 
văruri pe care le servește, și care depășesc cu mult soarta 
fiinţei noastre izolate. 

Unui cercetător al lui Bruno i-a plăcut să descopere în 
această vedere, ce realizează tot o împăcare a opuselor pe 
plan moral, chiar principiile de bază ale sanctităţii. Potri- 
vit ideilor menţionate și felul cum a știut să moară autorul 
lor — consecvent unor asemenea convingeri — acel cercetă- 
tor identifică în Giordano Bruno un „sfint al ştiinţei“ ?. 
Pentru aceasta n-ar fi inutil să facem un moment abstracţie 
de „ceea ce credea“ filozoful Renaşterii, și să ne întrebăm 


4 Francesco de Sanctis, Storia della letteratura italiana, Ed. 
B. Croce, Bari, Laterza, 1925, vol. II, p. 238. 

numai „cum credea“ el ; ne-am opri, atunci, la fervoarea sa, 
la credinţa neclintită cu care-și apără convingerile, la ela- 
nurile sale mistice, la acceptarea renunţării, a sacrificiului 
și a martirajului; asemenea însușiri însumează coordona- 
tele dintotdeauna ce definesc tipul sanctității. 

Însă, cu toată ispita oferită nouă de această perspectivă, 
nu ne putem opri aici; fenomenul Bruno este cu mult mai 
complex, așa cum apar, de fapt, toate marile fenomene ale 
Renaşterii. Drept urmare, alte sinteze, mai încăpătoare, 
vor veni să-l definească. De aceea concluziile cu care ar 
trebui să încheiem discuţia de faţă se amînă pentru un ul- 
tim capitol. 


Bruno și Religia 


În cursul expunerii noastre de pînă acum am întîlnit u- 
nele trăsături ce pot fi grupate în aceeași familie de pre- 
ocupări. Relevăm dintre ele atitudinea lui Bruno faţă de 
dogmele Bisericii, sincretismul între creștinism și păgî- 
nism, cunoașterea lui Dumnezeu prin credinţă şi „tăcere“ 
sau structura sa morală, care aduce cu aceea a sfîntului. 
Ţinînd seama de aceste date și de altele ce le vom adăuga 
în momentul de faţă, am crezut că n-ar fi inoportun să dez- 
voltăm şi un capitol cu titlul de mai sus. Trebuie însă să re- 
cunoaștem, de la început, că încercarea este extrem de di- 
ficilă; pe lingă faptul că nu putem culege criterii unitare în 
această privinţă, se mai adaugă și dificultatea de a avea pînă 
în prezent numai semne de întrebare tocmai acolo unde ar 
trebui să aflăm răspunsurile cele mai importante. O ase- 
menea dificultate nu se ridică numai din expunerea in- 
trinsecă a filozofului, care dă la iveală diferite vederi near- 
monizate între ele, dar și din aceea că, sub raportul luării în 
discuţie a operei sale, Bruno este cel mai nou dintre vechii 
filozofi. Ținînd deci seama că această gîndire complexă și 
dificilă a început să se bucure de o privire sistematică abia 
către sfîrşitul veacului trecut, putem înțelege cum multe și 
variate articole din ea au rămas în parte neelucidate. Între 
asemenea puncte incomplet dezvoltate se află și unele pri- 

vitoare la atitudinea lui Bruno în faţa religiei, cu toate înţe- 
lesurile posibile pe care le cuprinde o atare noțiune. 

Din toate aceste relaţii obscure ceea ce putem da ca si- 
gur este numai rezonanţa gravă a unui timbru religios în 
gîndirea bruniană. Se ştie, de altfel, că panteismul acţio- 
nează deopotrivă ca atitudine filozofică și religioasă. Noi 
însă nu ne putem opri aici definitiv cu cercetarea noastră. 
Bruno însuși afirmă explicit că admite două feluri de reli- 
gii; dar din restul scrierilor sale rezultă, pentru el, și exis- 
tența unei terțe vederi religioase. Vom considera, în cele 
ce urmează, această tripartită accepţie a religiei, precum şi 
legăturile care se pot stabili între diferitele ei perspective. 
Pentru facilitarea comentării noastre ne vom lua îngăduința 
să dăm câte o nomenclatură ad-hoc deosebitelor conţinuturi 
religioase îmbrăţișate de Bruno. Mai întîi se află adînc în- 
tipărite, în vederile sale, liniile unei religii filozofice, dar 
pe lîngă aceasta se afirmă la el şi o religie supra-filozofică 
împreună cu una sub-filozofică. 

Prima dintre ele, religia filozofică, este cea mai importan- 
tă sub raportul de față; ea recomandă, îndeobşte, credinţa 
specifică panteismului: profesat de Bruno. Am văzut că 
Sufletul Lumii, care nu prezintă decât o înfățișare a acelui 
demiurg Unu originar, umple întreg universul. Fenome- 
nul se răsfrînge cu urmări însemnate pe planul antropolo- 
giei, fiindcă el aduce cu sine amintita îndumnezeire a omu- 
lui, care se călăuzește după lumina sa interioară. Totuși, 
nu trebuie să exagerăm un asemenea fapt pînă la punctul 
de a pronunţa o exclusivă antropolatrie în această direcţie 
a religiozităţii lui Bruno. 

Sub raportul de faţă, este necesar să menţionăm că pan- 
teismul său se află coroborat şi cu datele metempsihozei 
— străvechea doctrină privitoare la transmigrarea sufle- 
telor —, după cum reiese din dialogul său intitulat Cabala 
del cavallo pegaseo și din unele depoziţii făcute în faţa tri- 
bunalului venețian. Potrivit destăinuirii filozofului, el îşi 
sprijină ideile despre metempsihoză pe autoritatea „Pita- 
goricienilor“ și a „Druizilor“, întărindu-și convingerea cu 

unele citate din poeţii romani. În dialogul amintit afirmă 
Bruno că sufletul „...vine să se unească cînd cu o specie cor- 
porală, cînd cu alta“, putînd trece de la diferite animale la 
om și invers. În această privinţă sînt citate următoarele ver- 
suri ale lui Ovidiu: 


Spiritus eque feris humana in corpora transit, 
Inque feras noster, nec tempore deperit ullo' 


Acest spirit, despre care Ovidiu spune că „nu piere ni- 
ciodată“ în diferitele sale întrupări, este același la om ca și 
la orice apariție animată. Sufletul omenesc, declară Bruno, 
„este identic în esența sa specifică și generică cu acela al 
muștelor, al stridiilor marine, al plantelor și al oricărui lu- 
cru care se găsește însufleţit și are viață: căci nu există 
corp care să nu fie mai mult sau mai puţin viu și să nu aibă 
o perfectă comunicare a spiritului în el însuși“”!. Deși, în 
altă parte, el privește numai sufletele omenești ca niște 
efulgurații ale Sufletului universal, totuși acesta din urmă 
se manifestă pretutindeni cu o egală demnitate. 

Faptul poate fi complet prin ceea ce am remarcat în dis- 
cutarea sincretismului său. Acolo s-a văzut că multiplele 
zeități păgîne ar fi în fond doar diferitele numiri ale acele- 
lași divinităţi, chemată mereu altfel, după elementul pe 
care-l străbate. Pe de altă parte, studiind conceptul de ma- 
terie la Bruno, am recunoscut că ea este peste tot egală cu 
sine. Dar în panteismul brunian materia nu înseamnă decît 
tot o faţă a spiritului. Dacă, deci, elementul material este 
pretutindeni identic, substanţa spirituală — una cu materia 
— va împlini aceleași rosturi. Sufletul Lumii străbate totul 
la fel, determinînd mentionata „indiferenza della natura“ 


5 Giordano Bruno, Cabala del cavallo pegaseo con laggiun- 
ta dell'asino cillenico în Opere italiane II, Dialoghi moral, ed. 
cit, p. 275. 

* Și spiritul fiarelor trece în noi și al nostru trece în frare și nu 
piere nici o clipă. (N. ed.) 

51 Ibidem. 

nu numai în ordinea materială, ci și în cea spirituală. Pan- 
teismul lui Bruno înseamnă, negreșit, o religie a omului 
zeificat, dar cu nimic mai puţin el este și o religie a întregii 
naturi, deopotrivă de divină, fiindcă Dumnezeu există și 
acţionează, fără deosebire, în toate componentele ei. 

Sufletul Lumii poate fi însă numai dedus pe cale rațională 
ca sălășluind în lucruri. Ceea ce este el în esenţa sa — iden- 
tificat cu Intelectul Universal — mintea omenească înce- 
tează de a răspunde. Apare, astfel, acea religie pe care am 
numit-o supra-filozofică; Dumnezeu nu mai poate fi cu- 
noscut, în cazul de faţă, prin mijloacele raţiunii, ci numai 
prin credință și tăcere. După cum declară Bruno în faţa 
tribunalului venețian, această modalitate religioasă este 
înţeleasă „în felul inefabil prin care Dumnezeu în esența, 
prezenţa şi puterea sa, e în totul și deasupra totului, nu ca 
parte, nu ca suflet, ci în chip inexplicabil“. După Gentile 
o asemenea vedere asupra. Divinităţii s-ar apropia de ceea 
ce va fi mai târziu noumenul lui Kant, adică tot un concept 
limită”. Sîntem constrînși, totuși, să admitem numai cu 
oarecare rezerve ingenioasa apropiere făcută de acel inter- 
pret filozof; căci pe cînd noumenul kantian încuie orice 
altfel de ieșire pentru spiritul cunoscător, ideea echivalentă 
a lui Bruno deschide tocmai perspectiva celei mai înalte mo- 
dalităţi religioase, aceea a credinţei prin tăcere. Dar despre 
această idee nu mai este locul să discutăm aici, fiindcă ea a 
fost considerată, în trăsăturile ei esențiale, o dată cu epis- 
temologia lui Bruno. 

În sfârşit, mai rămîne ultimul fel de religie, aceea confe- 
sională, adică a diferitelor biserici recunoscute ca instituţii 
obşteşti. În dialogul Cena de le ceneri Bruno afirmă că 
Sfînta Scriptură nu are în vedere adevărurile fizice, ci doar 
pe cele morale. O dată ce ea dă răspunsuri numai la acestea 
din urmă, rămîne ca mintea omenească să completeze pre- 


52 Cit. în G. Gentile, op. cit. (cf. V. Spampanato, Documenti 


Veneti) pp. 196 şi urm. 
* Ibidem. 

ceptele biblice prin cercetarea celor dintii. Dar învăţătu- 
rile Sfintei Scripturi nu sînt integrate în sfera adevărului 
deopotrivă cu speculaţiile sale filozofice. Acele precepte 
aparţin mai curînd binelui şi folosului public, fără ca prin 
aceasta să li se scadă meritul. Ele se adresează, îndeosebi, 
maselor neiniţiate, ce nu și-au putut însuşi acea înţelegere 
asupra lucrurilor aflată la omul de știință. Accentuînd, 
astfel, caracterul practic și activ al religiilor confesionale, 
Bruno invocă autoritatea unui teolog musulman, Alhazel:*, 
care ar susține că binele obștesc trebuie prețuit deasupra 
adevărului ideal. Filozoful Renașterii își exprimă o admira- 
ție mai mult de ordin pragmatic decît teoretic asupra acestei 
modalităţi religioase, recunoscînd că toate operele de bi- 
nefacere, de asistenţă, de reglementare a vieţuirii în comun 
și de fericire a statelor se datoreşte numai ei. Religia confe- 
sională nu numai că este admisibilă, ci și necesară, trebuind 
să domnească exclusiv în educarea popoarelor. De aceea 
Bruno crede de cuviință ca orice alt fel de cultivare, cum ar 
fi cea ştiinţifică, să se interzică persoanelor ce nu ating un 
anumit nivel al intelectului; altminteri ea ar putea să le co- 
rupă sufletul și să le abată de la calea morală. A cere din par- 
tea religiei confesionale mai mult decît ceea ce ea dă efectiv, 
este ca şi cum s-ar pretinde miîlinii să poarte ochi, lucru ab- 
solut inutil pentru exclusiva ei funcţiune activă. 

Din toate confesiunile existente, aprobarea lui Bruno 
se îndreaptă în mod cu totul deosebit înspre catolicism, 
creatorul atîtor instituții măreţe, care solicită și suprave- 
ghează continuu progresul moral al omenirii. Dimpotrivă, 
protestantismul în general, dar mai ales calvinismul, este 
obiectul unor necruțătoare atacuri din partea filozofului. 
Religiile reformate ameninţă edificiul pe care catolicismul 
l-a ridicat cu atîta trudă în vederea unei capitale acțiuni 
practice, de perfecţionare morală a conștiinței umane. 


5 Nu se știe dacă nu este vorba aici de marele matematician 
arab Abu Ali al Hasan, mort la Cairo, puţin după anul 1000, 
pomenit și în comedia Candela:o sub numele de Hazez (p. 50). 

Protestantismul cultivă devoţiunea în opoziție cu faptele, 
luînd în răspăr armonia catolică între credinţă şi acte. Ac- 
ţiunea Reformei este menită să promoveze acea dezordine 
a conștiinţelor, ce va duce fatal la o nouă barbarie. După 
Bruno, teologii protestanți sînt niște funești orgolioși, 
care „voind să pară înţelepţi, au infectat atîtea popoare, 
făcîndu-le să devină mai barbare și mai scelerate decît erau 
la început, dispreţuitoare ale bunelor acțiuni, şi foarte si- 
gure pe ele în orice viciu și infamie, din cauza concluziilor 
ce le trag din asemenea premise“. Sub acest raport, dacă 
evenimentele nu s-ar fi precipitat cu denunţarea sa, perso- 
nalitatea lui Bruno, prin mult dorita conciliere cu catoli- 
cismul, ar fi rămas posterității poate în altă lumină decît 
cea cunoscută. 

Astfel, perspectiva filozofului asupra domeniului reli- 
gios cuprinde trei sectoare, împărțite între o religie misti- 
că-metafizică, una teoretică — aceea a panteismului său — 
şi una practică sau pragmatică. Mai rămîne deschisă între- 
barea dacă aceste religii deosebite sînt, fiecare din ele, impe- 
netrabile, sau prezintă punți de legătură între ele. Negreșit 
că răspunsul își va apăsa cumpăna asupra ultimei alterna- 
tive. Într-adevăr, între religia metafizică, supra-filozofică, 
și cea confesională, adică tocmai între conceptul cel mai înalt 
religios și cel mai uzual, nu poate exista nici o deosebire 
esenţială, deoarece reprezentanţii primei modalităţi sînt, în 
cele mai dese cazuri, și membrii ai bisericilor oficiale. Însuși 
Cusanus, de la care Bruno adoptă principiul unui Dum- 
nezeu inefabil și inaccesibil cunoașterii discursive, era car- 
dinal, făcînd deci să i se audă glasul și din altar, de unde se 
adresează fiintelor neștiutoare. Dar de asemenea nu poate 
exista vreo deosebire nici între Divinitatea concepută de 
filozoful italian ca inerentă naturii, şi esenţa primordială a 
aceleiași entități supreme, pînă la cuprinsul căreia nu se 
poate înălța mintea omenească. În sfîrșit, se pare că ar exista 
o certă legătură î între religia sa personală, teoretică, și cea 
practică, pe care prima numai O completează, Este ade- 
vărat că oricărei confesiuni oficiale Bruno îi înscrie un rol 

determinat numai înlăuntrul binelui și folosului obștesc. 
Însă este imposibil ca, în atmosfera platonică ş și neoplato- 
nică a cugetării bruniene, ceea ce este bun să nu fie, tot- 
odată, și adevărat, cel puţin parțial. Pe ultimul plan superi- 
or, unde Binele se identifică cu Adevărul, trebuie neapărat 
să se contopească și ambele vederi religioase. 

Aceste apropieri, pe care am încercat să le stabilim între 
cele trei sectoare, decurg din ordinea firească a lucrurilor. 
Un om este în măsură a se călăuzi după o pluralitate de 
criterii teoretice, dar el nu poate avea mai mult de o sin- 
gură religie, fiindcă orice sporire numerică în conștiința sa 
nu face decît să anuleze cu desăvîrșire orice noţiune religi- 
oasă. De aceea între cele trei religii nu este admisibil să 
existe vreo deosebire fundamentală de structură; ele dez- 
văluie numai variata înfățișare graduală a aceleiași reali- 
tăţi. De la primul grad al instituţiei practice confesionale, 
spiritele cultivate se pot ridica la gradul religiei concepute 
teoretic sau științific și de aici la acela al credinţei mistice. 
Ele aduc numai o sporire, pe aceeaşi linie, a conţinutului, 
care umple experienţa religioasă a omului. 

Desigur că stabilirea de grade în sensul indicat nu cu- 
prinde o realitate generală, fiindcă cele mai multe din 
cazuri vin să o infirme. Așa, bunăoară, în trăirile religioase 
tipice se face o trecere directă de la treapta practică, insti- 
tuțională, la cea mistică, fără intermediul etapei teoretice. 
Alteori procesul se oprește la aceasta din urmă, lipsindu-i 
adaosul gradului superior al revelaţiei. Evoluţia trăirii re- 
ligioase este, în primul rînd, un act ce ţine de variatul do- 
meniu individual, asupra căruia nu se poate stabili o unică 
lege generală. De aceea nu trebuie să privim stabilirea ce- 
lor trei grade ca pe o expresie valabilă teoretic, ci numai ca 
pe o realitate intim legată de fiinta lui Bruno. Ea are stricta va- 
loare a unei biografii religioase, care ne reproduce, pe planul 
unui limbaj de idei, mai întâi viaţa tînărului dominican, 
schimbată apoi cu existenţa filozofului ce- și făureşte o ve- 
dere proprie despre Dumnezeu, sporind-o la urmă cu aceea 
îndreptată către recunoașterea nepătrunselor mistere divine.. 

Din aceste relații, se poate deduce cert că Bruno nu este 
un cugetător căruia domeniul religios i-a rămas indiferent. 
Fl constituie unul din cazurile ce pun la îndoială prejude- 
cata că așa-zisul spirit laic al Renașterii ar fi devastat cu 
desăvârşire acel domeniu. Fenomenul religios dăinuie pu- 
ternic Și în acest timp, numai că adesea se vede altfel pro- 
blematizat şi altfel rezolvat ca mai înainte. Mișcările re- 
formate dezvăluie doar spiritul heterodox dar nu și anti- 
religios al Renaşterii. Spre deosebire de toate aceste miş- 
cări, Bruno îşi făurește o nouă religie personală, fără s-o 
nege, totuși, pe cea veche. Iar tribunalul din Roma, proba- 
bil numai dintr-o intransigenţă de ordin formal, a făcut să 
amuţească pentru totdeauna unul din glasurile adînc reli- 
gioase ale timpului. 


Idei estetice la Bruno 


Vom încheia privirea diferitelor aspecte ale operei bru- 
niene prin menționarea ideilor sale estetice. Am utilizat 
intenționat expresia modestă de „idei estetice“ deoarece la 
Bruno nu poate fi vorba de o estetică organic constituită, 
aşa cum am întîlnit în cazul celorlalte ramuri ale acestei 
bogate cugetări. Deşi reflecțiile sale despre frumos şi des- 
pre aspectele în legătură cu arta apar împrăștiate și nedez- 
voltate, ele merită totuși interesul pe care i-l vom con- 
sacra. Mărturisim însă că popasul de față, mai mult decît 
în el însuşi, este considerat de noi ca un fel de trecere către 
ultimul capitol al lucrării noastre. 

Sectorul acesta al gîndirii bruniene, în lumina unei anu- 
mite sistematizări, cuprinde două ramuri distincte. Mai 
întâi, există la Bruno o privire largă, filozofică, sau o meta- 
fizică a frumosului, iar în al doilea rînd, apar diverse obser- 
vaţii izolate de ordin critic, tehnic sau psihologic. Pe cînd 
importanţa primului domeniu este aproape inexistentă, 
aceea a ultimului cuprinde, uneori, intuiții de o surprinză- 
toare ascuțime. 

Metafizica frumosului la Bruno se prezintă complet lip- 
sită de originalitate, deoarece ea aparţine, în fond, lui Platon 

și mai cu seamă lui Plotin. Astfel, frumosul corporal nu 
este decît reflexul frumuseţii divine, către care ne deșteap- 
tă aspiraţia numai contemplarea celui dintîi. „De la fru- 
museţea materială“, afirmă Bruno, „care este o rază şi o 
strălucire a formei şi a actului spiritual, față de care prima 
este numai o urmă și o umbră, ajungem a ne înălța la con- 
siderarea şi cultul frumuseţii, luminii și majestăţii 
divine.“ 55 Dar dacă această vedere, în sine, nu aduce nici o 
nouă contribuţie de ordin teoretic, câștigă, totuși, în im- 
portanță ca o expresie organică a atmosferei timpului. Ea 
devine un exponent al acelui cult față de artă şi frumos care 
domina atât de fascinant spiritele Renașterii. Lucrurile fru- 
moase, după filozoful italian, „chiar dacă nu sînt Dum- 
nezeu, sînt lucruri divine, sînt imaginile sale vii, în care El 
nu se simte jignit dacă se vede adorat“. Prin aceste cu- 
vinte, Bruno se situează între acei oameni ai Renașterii 
care ne fac să recunoaştem, în fenomenul artistic al tim- 
pului, indiciile unei fervori religioase. Pe cînd reacţiunea 
inconoclastă, din punct de vedere estetic, a lui Savonarola 
vedea în opera de artă un îndemn diabolic de abatere din 
calea cerului — stigmatele demonice ale deșertăciunii şi 
corupției lumești — Giordano Bruno, asemenea multor 
artiști ai epocii, îl presimte și îl adoră pe Dumnezeu în lu- 
crurile frumoase, ca niște imagini sacre. După cum se vede, 
filozoful ne aduce, prin aceasta, unul din cele mai nobile 
mesaje ale conștiinței din Renaștere. 

Totuşi, nu aci se realizează ideile estetice ale lui Bruno, 
ci în sectorul mai modest al observaţiilor sau normelor de 
ordin empiric, critic şi psihologic. Una dintre cele mai mo- 
derne idei, în această privință, este aceea a principiului ori- 
ginalităţii în artă. Un critic italian din zilele noastre, G.A. 
Borgese, vede două criterii fundamentale, ce separă vechea 
artă de aceea ce începe o dată cu romantismul. Principiul 
celei dintîi dintre ele apreciază imitarea modelelor anteri- 


55 Giordano Bruno, De gli eroici furori în op. cit., p. 433. 
% Idem, p. 435. 

oare, pe cînd al ultimei promovează originalitatea ca mo- 
bil al creaţiei. Prin vechea artă, Borgese înţelege însă pe 
aceea care durează pînă la sfîrșitul veacului XVIII, înglo- 
bînd, cu alte cuvinte, și Renașterea. De aceea noutatea 
concepției despre originalitate a filozofului italian, expri- 
mată în epoca sa, merită să fie cu atît mai stăruitor accen- 
tuată. Marii poeți — și Bruno ilustrează cazul prin Homer 
— „nu depind de reguli, ci sînt cauza regulilor““t. Astfel, 
artistul remarcabil nu imită pe nimeni, iar cei ce-și fac un 
principiu din faptul de a imita, sînt cu totul lipsiţi de o 
flacără artistică proprie. Imitatorii, care se călăuzesc po- 
trivit regulilor — după expresia sarcastică a lui Bruno — 
neavînd o muză proprie, ar dori să facă amor cu muza lui 
Homer.” Despre această idee estetică bruniană, atît de 
precis formulată, Oskar Walzel afirmă următoarele: „Una 
dintre primele poziţii puternice în favoarea unicității şi 
incomparabilității unei opere poetice, ea apără dreptul 
geniului original cu mult înainte de Young și de mișcarea 
Sturm und Drang.“® Surprinzătoarea trăsătură modernă 
a vederii lui Bruno, ce respinge principiul imitaţiei, adop- 
tîndu-l pe acela al originalității, se leagă şi de noua ac- 
cepţie a ideii de normă, care abia în zilele noastre a fost 
pusă în lumină. Pe cînd, mai înainte, se credea că normele 
ar fi anterioare creaţiei artistice, acum s-a ajuns la convin- 
gerea că ele sînt, dimpotrivă, posterioare ei.S! Bruno, încă 
de pe atunci, formulează precis același lucru, afirmînd că 
„poezia nu se naște din reguli“ ci „regulile derivă din poe- 

. Potrivit acestui principiu, filozoful îşi îndreaptă tot 
sarcasmul î împotriva imitatorilor din Renaștere, î în fruntea 


57 A. Borgese, Personalità e stile în Poetica dell'unită, Milano, 
Treves, 1934. 
58 Giordano Bruno, op. cit., p. 336. 


5 Ibidem. 

0 Oskar Walzel, Gehalt und Gestalt im Kunstwerk des 
Dichters , Postdam, Athenâion, 1929, p. 156.. 

61 Alexandru Claudian, Rădăcinile istorice ale ideii de normă 
în Cunoastere și suflet, lași, Terek, 1940, p. 15. 

cărora se aflau așa-numiții poeţi petrarchiști, ce ajunseseră, 
prin maniera lor, la cele mai grave aberaţii de gust. 

Ideile lui Bruno, în această privinţă, aparent inexplica- 
bile pentru acel timp prin îndrăzneala concepţiei, pot fi 
totuși urmărite regresiv pînă la punctele lor de plecare. 
Ele își găsesc rădăcina și în temperamentul filozofului, dar 
mai cu seamă în generala sa atitudine anti-aristotelică. Ul- 
tima carte descoperită a lui Aristotel este tocmai Poetica 
sa, necunoscută în Evul Mediu. În această lucrare își ex- 
pune filozoful grec principiile sale privitoare la noţiunea 
de mimesis — adică la ideea imitaţiei în artă. Deși el nu are 
în vedere, prin principiul menţionat, numai imitarea ve- 
chilor modele, ci o extinde pe aceasta şi la imitarea naturii, 
se recunoaşte că Bruno îl uintește direct ca obiect al atacu- 
lui său. Faptul se află confirmat prin întrebarea ironică: „La 
ce servesc, deci, regulele lui Aristotel ?“6 Aici se află, cu 
alte cuvinte, cheia noii atitudini a lui Bruno privitoare la 
originalitate. Dar această idee, excepţional de importantă, 
n-a fost precizată de noi definitiv, pînă în momentul de 
față. Pentru a ajunge la deslușirea ei în amănunt, trebuie 
să trecem printr-o altă problemă, care, la prima vedere, nu 
depăşeşte nivelul obișnuit și mediocru al ideilor estetice 
din Renaștere. 

Este vorba de un început de schiţă, referitoare la clasi- 
ficarea artelor. Criteriul se prezintă asemănător aceluia pe 
care-l utilizează odată Leonardo da Vinci în al său „Tratat 
de pictură“. Acolo, artistul încearcă să dezvolte, sub toate 
raporturile, ideea de superioritate a picturii asupra celor- 
lalte arte. Ajungînd cu comparatiile sale la alăturarea dis- 
ciplinei picturale de cea sculpturală, Leonardo, con- 
secvent convingerilor sale, susţine că este cu mult mai de 
preţ prima decît ultima; pe cînd sculptura scade prin folo- 
sirea unui singur material, pictura adaugă printr-o multi- 
plicitate de materiale. Același criteriu îl întrebuinţează și 
Giordano Bruno, vorbind despre arte ale substracțiunii şi 


62 Giordano Bruno, op. cit., p. 336. 

arte ale adăugirii, fără să stabilească însă între ele, nici un 
raport ierarhic, aşa cum făcuse mai înainte pictorul flo- 
rentin: Expresia artistică a adăugirii, considerată generic, 
nu mai este la Bruno pictura, ca în cazul lui Leonardo, ci 
arhitectura. „Arta materiei“, afirmă el, „suscită formele 
sau printr-o scădere dintr-însele, ca atunci cînd din piatră 
se face statuia, sau prin adăugire, ca atunci cînd, unind pia- 
tră cu piatră și lemn și pămînt, se formează casa.“$ Aici se 
poate identifica la Bruno un ecou din acea estetică sim- 
plistă şi rudimentară de artizani ai materialului — iar nu 
de teoreticieni — atât de caracteristică Renașterii. 

Totuși, menţionata diviziune presupune unele stabiliri 
de date cu mult mai interesante decît ne-am aștepta. Fa ne 
poate aduce precizarea completă a atitudinii lui Bruno în 
faţa noţiunilor de imitație și originalitate, la care ne opri- 
serăm mai înainte în mod provizoriu. Într-adevăr, din cu- 
vintele citate, am văzut că atît operaţiile substracțiunu cît 
și ale adăugirii intră deopotrivă în ceea ce filozoful nu- 
mește „arta materiei“. Această expresie distinctivă şi limi- 
tativă ne face să bănuim că Bruno ar admite și o altfel de 
artă. Ceea ce el afirmă explicit pare a fi numai subdiviziu- 
nea dintr-o clasificare mai vastă, care deosebeşte artele ma- 
teriale de cele imateriale. Confirmarea și desluşirea acestui 
fapt nu pot fi aflate în nici una din căile majore ale cuge- 
tării bruniene, ci numai în ezoterismul său mnemotehnic. 
Deşi am afirmat, la începutul lucrării noastre, că preocu- 
pările îndreptate către „știința memoriei“ nu au nici o le- 
gătură mai temeinică cu miezul filozofiei lui Bruno, situația 
este acum de așa natură încât, pentru prima dată, ne obligă 
să apelăm la datele acelei științe. 

Filozoful deosebeşte un număr de semne sau grafii ale 
sufletului, ce corespund cu tot atîtea manifestări prin care: 
se revelează principiul lumii. Unele din aceste grafii se 
raportează la simţul exterior, cum sînt acelea reprezentate 


6% Giordano Bruno, De la causa, principio ed uno în op. cit., 
p. 242. 

de către pictură și îndeobşte de artele plastice. Altele, dim- 
potrivă, se adresează simțului interior și apar ca produse 
ale fanteziei. Trăsătura principală a celor dintii (extrinseca, 
forma, imago, exemplar) este imitarea naturii. Opuse aces- 
tora, grafule legate de simţul interior, avînd în vedere numai 
noţiunile de măsură, durată şi număr, ne dau certitudinea 
că este vorba, îndeosebi, de muzică şi poezie. Așadar, fe- 
nomenele substracţiunii și adăugiri alcătuiesc laolaltă artele 
plastice sau materiale, spre deosebire de cele materiale 
sau muzico-poetice. În vreme ce primele adoptă ca prin- 
cipiu tot imitaţia, conform vederilor aristotelice, ultimele 
s-ar călăuzi după ceea ce mai tîrziu perioada „Sturm und 
Drang“ consfinţește ca trăsături ale geniului original. Pe 
de altă parte, referindu-se îndeobşte la grafiile specifice 
artei (signa, notae, characteres et sigilii), Bruno afirmă că 
ele sînt atît de independente de natură, încît pot merge 
chiar împotriva cursului ei, lucru absolut inadmisibil la 
vechiul filozof grec.** Dar, folosind o asemenea idee, cu- 
getătorul Renașterii nu poate avea în minte decît artele 
imateriale, ce au ca vehicul fantezia, tot așa cum și tipul 
geniului original dinăuntrul mișcării „Sturm und Drang“ 
era exclusiv unul poetic. Prin urmare, numai în domeniul 
limitat al poeziei intră contribuţia efecuvă a lui Bruno, 
care cuprinde postulatul originalității. Artele plastice, adică 
ale materiei, se bucură de alt regim în consideraţiile filo- 
zofului, ce acceptă pentru ele tot vechiul principiu, de imi- 
tare a naturii. 

Deopotrivă de interesantă ca și discutarea raportului din- 
tre originalitate și imitație este stabilirea de criterii potrivit 
cărora deosebim lucrurile frumoase. În felul acesta, fru- 
museţea „nu consistă în dimensiuni mai mari Sau mal MICI, 
și nici în culori sau forme determinate, ci într-o anumită 
armonie şi consonanță a membrelor și a culorilor“6. Am 


6t Din comentariile asupra mnemotehnicii bruniene făcute 
de Buhle și Hegel, în Hegel, op. cit., p. 217. 
s Giordano Bruno, De gli eroici furori, ed. cit., pp. 363 și urm. 

accentuat cu stăruinţă însemnătatea unor atari consideratii, 
prin faptul că ele răsfrâng generala sa vedere organicistă şi 
pe planul preocupărilor în legătură cu arta. În această pri- 
vinţă, atitudinea lui Bruno prezintă și o deosebită impor- 
tanţă de ordin istoric, deoarece el este primul teoretician 
modern care privește arta sub raport organic, punct de 
vedere dezvoltat cu atîta succes în veacurile următoare, 
pînă în vremea de astăzi. Observaţia că arta ar cuprinde o 
dispoziţie echilibrată a „membrelor“, expresie sugerată din 
domeniul organicului, nu mai avusese loc în cultura euro- 
peană de pe la sfîrșitul Antichității. Evocarea unei analogii 
organice în cîmpul artistic ne amintește că ultimul ante- 
cedent, în această privinţă, poate fi aflat, departe în timp, 
tocmai la autorul anonim al „Tratatului despre Sublim“. 
Printre altele, acel autor afirmă următoarele: „Întocmai ca 
şi corpul omenesc, mai cu seamă legătura dintre membre, 
dă discursului frumusețe și măreție: un membru despărțit 
de altul nu are prin el însuși nici o însemnătate, toate însă 
împreună alcătuiesc un trup desăvîrșit. “6 Asemenea cu- 
vinte exprimă un sens identic cu „armonia și constanţa 
membrelor“ descoperite de filozoful italian într-o operă 
artistică perfectă. Prin aceasta Bruno reprezintă o etapă im- 
portantă a concepției organiciste în artă, care, în atmosfera 
veacurilor mai noi, va avea un răsunet deosebit de amplu. 
Dar vrednice de luare aminte nu sînt numai ideile sale 
despre artă, ci şi cele despre artist. Înspiraţiei artistice îi atri- 
buie el, ca punct de plecare, un „entuziasm melancolic“%. 
Primul termen al acestei formule — atît de stranie și adînc 
sugestivă — este împrumutat de la Platon, care întrebuin- 
tează cuvîntul entuziasm atunci cînd consideră starea ira- 
țională — de posesiune — a artistului în momentul creaţiei. 
Al doilea termen, adică atributul melancolic, chiar dacă nu 
prezintă contribuția exclusivă a Renașterii, apare totuși ca 


& Tratatul despre Sublim, trad. de C. Balmuș, Bucureşti, 


Adevărul, 1935, p. 91. 
s Giordano Bruno, De la causa, principio ed uno, pp. 215 și urm. 

o expresie ce s-a bucurat de un larg succes în acea vreme; 
avînd sensul apropiat, întrucâtva, celui de astăzi, la el se 
mai adaugă, în epoca menționată și conţinutul noţiunii de 
obsesie, chiar de manie, atît de răscolitor sugerate în „Me- 
Jancolia“ lui Dürer. Fervoarea sălbatecă pentru arta lor, 
pe care o manifestă un Michelangelo sau un Benvenuto 
Cellini$8, a produs fatal, în închipuirea Renașterii, icoana 
de obsedata artistului; iar chinul rezultat din aspiraţiile lor 
neobosite către un ţel inaccesibil le-a marcat ființa cu o 
neînţeleasă tristeţe, aşa cum se vede săpată în trăsăturile 
vestitului „Pensieroso“ al lui Michelangelo. 

Însă, în altă parte, tot Bruno declară că nu se poate ex- 
tinde o singură formulă asupra multiplei varietăți a atâtor 
tipuri de artiști, care se deosebesc între ei după felul senti- 
mentelor cărora s-au dedicat. „Cununi nu se fac poeţilor“, 
adaugă filozoful, „numai din mirt și lauri, ci şi din viţă 
pentru versurile fescenine, de iederă pentru bacanale, de 
măslin pentru sacrificii și legi, de plop, ulm și spice pentru 
agricultură, de chiparos pentru funeralii, și de alte nenu- 
mărate feluri pentru tot atîtea prilejuri.“% Pe tărîmul de 
cercetare al artei şi al artiştilor, Bruno renunță la satisfac- 
ţia pe care i-o dă o unică formulă cuprinzătoare, fiindcă își 
dă seama că a intrat în domeniul psihologiei individuale. 
Cugetarea de factură iraţională și individuală, ce începe să 
se profileze în veacurile următoare, îşi află unele anticipări 
și în alte idei bruniene — nu numai de ordin estetic — așa 
cum ar fi, bunăoară, valorificarea etică a prudenţei. 

Dar cu toate aceste perspective diverse, prin care pri- 
vește el pe artist, se pare că tonul dominant rămîne tot acela 
al melancoliei. Bruno, conștient că este și creator de artă, nu 
numai de idei, își dă, ca autor al comediei sale Candela:o, 
numele de Giordano Bruno din Nola detto il fastidito — 
zis și plictisitul sau întristatul. Atributul de melancolie, pe 


é Benvenuto Cellini, op. cit., (p. 51 : „essendo io per natura 


malinconico...“ ). 
6? Giordano Bruno, De gli eroici furori, ed. cit., p. 337. 

care îl acordă el artistului, se află întărit, negreșit, prin con- 
siderarea propriei sale fiinţe. 

Totuși, am văzut că tristeţea, de altfel ca și bucuria, nu 
pot să existe singure, ci fuzionează indisolubil. Pe aceeași 
pagină a copertei unde apare numele său 1l fastidito, se 
citeşte mai jos şi amintita apoftegmă: „In tristitia hilaris, 
in bilaritate tristis“. Repetăm aici ideile expuse în alt capi- 
tol fiindcă, după părerea noastră, tipul uman prin excelenţă 
unde se săvirșește continuu această cununie a tristeții cu 
bucuria, este tocmai artistul. Probabil că și filozoful italian 
recunoaște aceasta, fiindcă teza sa asupra contopirii afec- 
telor este exemplificată printr-o trăsătură adîncă, constitu- 
tivă, din psihologia artistului. „O muze şi fîntîni“, invocă 
poeţii, „schimbaţi moartea mea în viață, chiparoșii mei în 
lauri și infernurile mele în ceruri; adică ursiți-mă nemuri- 
tor, făceți-mă poet, înălțaţi-mă pe culmi, în vreme ce cînt 
moartea, chiparoșii şi infernul.“70 Aceasă veşnică îmbrăţi- 
sare a durerii cu bucuria este a artistului de totdeauna, care, 
suferind chinurile creaţiei, gustă, la orice cucerire în lucru, 
triumful său de creator. O asemenea relaţie, confirmată 
mai târziu de atîtea documente ale artiștilor, printre altele 
de „Corespondenţa“ lui Flaubert, arată ascuţimea și fineţea 
de om nou a lui Bruno, facultatea sa modernă de precizare 
a celor mai delicate adevăruri sufletești. În această privin- 
tă, poziţia filozofului italian rămîne o achiziţie de multă 
vreme câștigată în folosul psihologiei artistului. 

După cum se vede, ideile estetice ale lui Bruno nu pot 
fi reduse la o vedere generală. Ele rămîn simple reflecţii 
izolate, însă unele dintre ele prezintă o importanţă atît de 
evidentă încât a fost imposibil să le trecem sub tăcere. Dar 
ideile filozofului în legătură cu arta ne vor aduce un folos 
cu mult mai mare decît acela rezultat din considerarea lor 
intrinsecă; ele ne vor sluji să cuprindem sintetic întreaga 
filozofie a lui Bruno. 


70 Idem, p. 338. 

Viziunea artistă a lumii 

După considerarea diferitelor aspecte ale gîndirii lui 
Bruno, am ajuns la partea cea mai grea din expunerea noas- 
tră, aceea a vederii de ansamblu și a concluziilor. Dificul- 
tatea provine din faptul că acest filozof nu poate fi înţeles, 
în esenţa sa, numai prin interpretările și clasificările, oricît 
de riguroase, ale ideilor enunțate de el. Chiar dacă exegetul 
consumă toate încercările privitoare la luminarea acestor 
idei, în diferitele ramuri din gîndirea marelui cugetător, ele 
rămîn, totuși, numai sectoare de explicaţii izolate. Bruno, 
ca şi Nietzsche mai tîrziu, nu poate fi înțeles în unitatea și 
totalitatea perfectă a umanităţii și creaţiei sale decît printr-un 
fel de simpatie, prin acel ordo amoris, de care vorbeşte un 
cunoscut filozof contemporan, Max Scheller. 

Act la Bruno cât și la Nietzsche instrumentul realizării 
filozofice nu este rațiunea flegmatică şi răbdătoare, ci mai 
curînd niște aspirații pasionate — de mari proporții — care 
se luptă să întreacă limitele posibilităţilor umane. Pentru a 
înţelege că aici nu ne angajează în discuţie un caz absolut 
izolat, ci o întreagă familie de spirite, trebuie să amintim 
că acel freamăt, apropiat întrucîtva de celebrul „eroico 
furore“ brunian, poate fi descoperit și la filozoful contem- 
poran, menţionat în legătură cu Bruno. Următoarele cu- 
vinte ale lui Nietzsche vin să confirme acest fapt: „Un zbu- 
cium ce nu poate fi stîmpărat este în mine; îi vine să strige. 
O năzuinţă către iubire este în mine, care vorbeşte ea însăși 
graiul iubirii.“7! Această apropiere de Nietzsche, sub ra- 
portul elanurilor ce-i stăpînesc pe amîndoi, ni se află suge- 
rată şi de o caracterizare pe care Heinrich von Stein o face 
lui Bruno. El vede în cugetătorul Renașterii un filozof 
hrănit din viaţă, ce depășește simpla ştiinţă, deci coordo- 
natele stricte ale operaţiilor filozofice, tot așa cum și muzi- 
cianul autentic nu se mărginește numai la studiul contra- 
punctului. Asemenea lui Nietzsche, este și Bruno, după 


71 Fr. Nietzsche, Also sprach Zarathustra în Werke, Bd. 7, 
Leipzig, Kroner, 1925, p. 53. 


88 


‘termenul german consacrat, un Lebensphilosoph — un fi- 
Jlozof al vieții. 

Pentru a pătrunde în întregime unitatea armonioasă a 
acestei gîndiri, și exegetul său trebuie să privească dea- 
supra planului expozitiv al ideilor, fiindcă altfel el se vede 
constrîns a se opri la descoperirea unor contradicții insolu- 
bile, cînd nu ajunge, în cel mai bun caz, la rezultate parţiale 
și izolate. O idee similară pare să împărtășească și Francesco 
Flora cînd afirmă următoarele: „Cine îl citește pe Bruno 
cu dezinteresarea aridă care îndeamnă a descoperi i 1ZVOa- 
rele cutărui sau cutărui pasaj filozofic și îi descompune 
toate trăsăturile în opera gînditorilor și oamenilor de 
ştiinţă precedenţi, săvârşeşte și acela un lucru util și demn, 
dar cu siguranţă că nu-l înțelege pe Bruno.“72 De aceea nu 
interpretarea distantă și impersonală este, în cazul de faţă, 
metoda cea mai indicată. Dimpotrivă, în această împreju- 
rare se cere o anumită intuiție afectivă din partea noastră, 
fiindcă Bruno se atașază la aleasa stirpe de cugetători ce 
nu pot fi înțeleși în integritatea desăvârşită a structurii lor 
decît de aceia care li se alătură cordial. Și noi am încercat 
să facem cunoscut pînă acum pe gînditorul Renașterii, în 
cercetarea diferitelor aspecte ale filozofării sale, prin mij- 
loacele acestei apropieri sufletești. Cu atît mai mult pre- 
zența ei se vede reclamată în momentul de faţă, cînd este 
vorba nu de o cunoaștere definitivă, fiindcă termenul ni se 
părea prea pretențios pentru puterile noastre, dar, în orice 
caz, de o pătrundere mai temeinică a ansamblului pe care 
e] ni-l pune înainte. 

Într-o întreprindere atît de dificilă, sprijinul cel mai sub- 
stanțial ne vine, în mare măsură, din partea fenomenului 
artistic al timpului. În această privinţă, trebuie să repetăm 
ceea ce am mai afirmat în cursul expunerii noastre privitor 
la arta Renașterii, anume că ea alcătuiește adevăratul recep- 
tacul de sinteză a elementelor epocii. În primul rînd, în- 


72 Francesco Flora, „Introduzione“ la G. Bruno, De g/'heroici 
furori, Torino, Unione tipografica-editrice torinese, 1928, p. XX. 

făptuirea artistică împletește perfect îndoita accepţie ce se 
dă în Renaștere ideii de natură, privită pe de o parte în 

erspectiva ei materială, iar pe de alta în cea matematică. 
În al doilea rînd, ea duce la cel mai înalt grad împăcarea 
vechii vrajbe dintre natură și umanitate, polii problema- 
ticii din acea vreme. Aceste două contribuţii esenţiale ale 
artei o ridică pe aceasta cu mult deasupra celorlalte discipli- 
ne spirituale ale timpului. Cugetarea Renașterii nu ajunge 
nici pe departe la sinteza largă, desăvârșită, împlinită în 
chip neîntrecut de creaţia artistică; acea gîndire ocupă nu- 
mai sectoare izolate și înglobează numai frînturi din rela- 
tiile pe care arta izbutise să le unifice în întregime. O singură 
excepţie fericită ilustrează cugetarea Renașterii, și aceasta e 
reprezentată prin fenomenul Bruno; el rămîne singurul 
filozof care împlineşte ceea ce numai arta timpului re- 
ușise. De aceea Giordano Bruno, prin chipul definitiv de 
soluţionare a datelor epocii, prin structura elementelor de 
unde pleacă și prin forța sa reprezentativă pentru momentul 
Renașterii, se situează mai curînd alături de Michelangelo 
şi de Leonardo, de Rafael și Tizian, decît alături de Telesio, 
Pomponazzi şi alţi cugetători ai timpului. Dar o asemenea 
cucerire a putut avea loc în mod excepţional pe tărîm filo- 
zofic numai prin faptul că însăși viziunea, concepția și 
creația bruniană se află puternic contaminate de fenomenul 
artistic al acelui moment. Sentimentul estetic, determinan- 
tul fundamental al Renaşterii, după cum afirmă Dilthey, 
este înălțat de către Bruno la nivelul unei vederi teoretice 
despre lume şi viaţă. 

Prin aceasta, filozoful nu face decît să exprime tendinţa 
specifică a timpului, pe care însă numai el o realizează ple- 
nar. După cum afirmă tot Dilthey, pe cînd Evul Mediu este 
o epocă teologică, iar vremea mai nouă una științifică, Re- 
nașterea reprezintă o epocă artistică. Acest moment istoric 
se călăuzește în toate manifestările sale reprezentative după 
atitudinea estetică. Faptul poate fi confirmat, printre alții, 
şi de cugetătorul francez Petrus Ramus, adevăratul logician 
al Renașterii, de altfel detestat de Bruno. La acest gînditor 

se poate surprinde, fără niciun echivoc, tendinţa unei pre- 
ocupări de frumos deasupra adevărului. Definiţia dialec- 
ticii logice se confundă la el cu accepţia pe care a avut-o 
totdeauna numai disciplina artistică a retoricii: „Dialectica“, 
afirmă Ramus, „este arta de a vorbi bine; în acelaşi înţeles 
ea este numită logică.“ Totuşi valoarea dialecticianului 
francez apare cu mult prea modestă în proporții și reali- 
zări faţă de amploarea cugetării lui Bruno, care exprimă în 
chip neîntrecut tendinţele atitudinii estetice ale epocii. O 
imagine cuprinzătoare a gînditorului italian ne dă, în această 
privință, Dilthey prin următoarele cuvinte: „Au fost fo- 
lositi de el filozofii medievali ai Creştinătăţii, ai Islamului, 
precum și ai ludaismului, iar din largul fluviu neo-plato- 
nic și neo-pitagorician al timpului a putut de asemenea să 
culeagă destul. Toate acestea au căpătat suflu viu în spiri- 
tul său prin geniul artistic al Renașterii.“7* Dacă deci ideile 
despre frumos şi artă sînt mai răzlețe şi mai neînsemnate 
decît celelalte aspecte ale cugetări: sale, nu se poate contes- 
ta că întreaga sa concepție filozofică se înalță pe temeliile 
une! presupuse estetici. Aceasta n-a căpătat însă corp da- 
torită împrejurării că Bruno intuia atmosfera epocii ca 
fiind atît de elocventă, sub raportul de față, încît nici nu mai 
simţea nevoia să-i formuleze principiile; el a procedat ca în 


75 Pe cînd, după Aristotel, scopul logicii este de a discuta bine, 
după Ramus este de a vorbi bine. Această nuanţă despărţitoare a 
celor două definiţii nu trebuie trecută cu vederea. Ea implică 
pentru Aristotel o subordonare a cuvîntului la justeţea gîndirii; 
dimpotrivă definiţia lui Ramus presupune cultivarea cuvîntului 
în sine. De altfel, el însuși recomandă a nu ne sluji exclusiv de date- 
le aristotelice în gîndire, ci și de scrierile lui Cicero sau Quintilian; 
logicii trebuie să-i corespundă eleganța, care ajută la claritate, 
aşa cum ne indică scrierile poeţilor, oratorilor şi istoricilor. În 
acest sens estetizant se cere să înțelegem definiția logicii ca „arta 
de a vorbi bine“. (Petri Rami Dialecticae libr. duo Ex. ipsius 
disputationibus breviter explicati a Gulielmo Rodingo Hasse, 
Francofurti apud Andream Werhelum, 1576, p. 12.) 

74 W. Dilthey, op. cit., p. 326. 

fața unui lucru de la sine înţeles. Într-un asemenea sens cre- 
dem noi a descoperi esenţa filozofiei bruniene, care presu- 
pune coordonatele unei prealabile vederi pur estetice. 

Elementele convingerii noastre se găsesc, îndeosebi, în 
cea mai de seamă dintre operele lui Bruno, „De la causa, 
principio ed uno“. De aceea ne vom folosi îndeosebi de 
această lucrare pentru întărirea concluziilor la care am 
ajuns. Aici putem descoperi, bunăoară, că „efectele minu- 
nate“ ale primei cauze și ale primului principiu în univers 
se luminează, în mintea filozofului, prin compararea lor 
cu niște opere de artă, din contemplarea cărora urmează a 
fi cunoscut autorul lor. Acesta din urmă își găsește exem- 
plificarea în persoana lui Apelles.’ Dar pe cînd artistul este 
mai ușor de identificat după lucrările sale, care se prezintă 
toate limitate şi se lasă cercetate una cîte una, puterea divi- 
nă pare a se face cu mult mai greu cunoscută, din cauza 
efectului său „mare și infinit“. O dată ce imensa operă de 
artă a creației rămîne necuprinsă, nici făuritorul ei nu poate 
fi ajuns cu mintea. 

Acest creator am văzut că este numit de Bruno „artefice 
interno“, cu o expresie analogă sugestiei date de activitatea 
artistică. Mintea Demiurgului, ce născoceşte procesul 
creaţiei, se vede iarăși alăturată de mintea artistului, care-şi 
concepe opera de artă. Ca și în primul caz, singura deose- 
bire dintre domeniul realizării artistice şi acela al acţiunii 
divine este numai de potenţare cantitativă. Dacă reflectăm 
cu cîtă minte trebuie să fie înzestrat artistul ca să cioplească 
un lemn și să scoată, bunăoară, efigia unui cal/€, sîntem 
datori a atribui cu atît mai multă putere minţii divine ce a 
modelat toate lucrurile din univers. Dar atributul interno, 
pe care-l adaugă el cuvîntului artefice, vine să stabilească 
şi O distincție de natură calitativă între artistul- Dumnezeu 
și artistul-om. Pe cînd omul prelucrează materia din afară, 
aşa cum am văzut în exemplul chipului: de animal, Dum- 


75 Giordano Bruno, De la causa, principio ed uno, ed. cit., p. 176. 
7 Idem, pp. 180 şi urm. 

nezeu o plasticizează dinlăuntru. El nu cioplește exterior 
ca artistul, ci din dispoziţia intrinsecă a materiei seminale 
întăreşte oasele, ţese fibrele, ramifică nervii ş.a.m.d. În vreme 
ce omul apare ca un meşter extern, Dumnezeu este unul in- 
terior, care lucrează, plăsmuiește și combină materia din- 
lăuntru. Totuşi concepția organicistă despre artă, adop- 
tată de Bruno, anulează întrucâtva menţionata deosebire 
dintre „înlăuntru“ și „în afară“, ce ar delimita creaţia divină 
față de cea artistică. În orice caz, acest univers brunian, 
conceput ca o lucrătură plastică, îndreptățește afirmaţia 
lui Dilthey că Bruno ar căuta să surprindă o „tehnică a na- 
turii care în structurile vieţii se realizează artistic“77. În 
veacurile următoare se va recunoaște, de altfel, cît de apro- 
piată este o concepţie organicistă de una estetică a lumii. 

Totodată Bruno mai vorbeşte și de „frumoasa arhitec- 
tură “£ cu care intelectul divin scoate diferite înfățișări din 
potența materiei, actualizîndu-le — schimbîndu-le din 
simple posibilități în realităţi împlinite. Pentru aceasta, 
Giordano Bruno recurge iarăși la o apropiere cu artistul. 
La intelectul divin se presupune, în vederea unei atari ac- 
ţiuni, o rațiune formală, tot așa ca și la sculptorul ce nu-şi 
poate executa statuile dacă n-a reflectat, în prealabil, la di- 
verse forme. Dar pe lingă această rațiune, numită cauză 
formală, care este proprie și artistului, Dumnezeu mai 
prevede și o cauză finală. Prin ea Creatorul tinde să per- 
fecţioneze întregul univers, făcînd ca, în diferitele părți ale 
materiei cosmice, orice formă posibilă să-şi aibă existenţa 
ei actuală. Divinitatea urmăreşte, cu alte cuvinte, să con- 
sume toate prilejurile de înflorire a formelor din sînul ma- 
teriei. Cauza finală nu este deci decît tot o extindere canti- 
tativă a primei cauze formale, care duce la acea plăsmuire, 
asemănătoare cu lucrarea artistului. 

Dar nu numai raţiunea făuritoare a Divinităţii se dovedește 
apropiată de cea artistică, ci și calitatea efectului produs, 


77 W. Dilthey, op. cit., p. 336. 
73 Giordano Bruno, op. cit., p. 181. 

adică menţionata „arhitectură frumoasă“, apare înzestrată 
cu trăsături comune artei. Bruno pleacă de la ideea că ma- 
teria, care în sine nu este frumoasă, începe să participe la 
frumuseţe numai după ce i s-a dat o înfățișare sau formă. 
„Nu există frumuseţe“, adaugă el, „dacă nu consistă în vreo 
formă, și nu există nici o formă care să nu fie produsă de 
suflet.“7? Cu alte cuvinte, Divinitatea, prin acea cauză finală 
care scoate toate formele posibile din potenţa materiei, nu 
tinde la altceva decît la înfrumusețarea universului. Prin 
armonia lucrurilor sale cît și prin felul cum ele sînt create, 
întreaga natură se produce după asemănarea unei uriașe 
lucrări artistice. În felul acesta, filozofia lui Bruno apare, 
după cum observă Dilthey, ca o valorificare a măreției, pe 
care o dezvăluie frumuseţea firii.8 

Aici intervine însă întrebarea neliniștitoare dacă uni- 
versul, înţeles cu o asemenea accepție, nu ruinează însăși 
temelia oricărei concepţii de artă propriu-zisă. Într-ade- 
văr, o dată ce creatorul scoate toate formele posibile din 
materie, întregind, prin aceasta, totala icoană artistică a 
lumii, s-ar părea că artistul nu mai are nimic să adauge și 
că activitatea sa devine superfluă. Bruno vine să deslușească 
şi această neînțelegere a noastră. După filozoful italian există 
două grade ale materiei, dintre care numai primul este 
întruchipat de materia naturală, lipsită cu totul de formă. 
Divinitatea, plasticizînd-o în diferite înfățișări sau forme, 
îi schimbă aspectul în materie artificială, devenită o pastă 
cu mult mai sensibilă decît aceea a primului grad. Numai 
această materie artificială continuă a fi prelucrată mai de- 
parte de către artist. După cum apreciază Bruno, „arta nu 
poate opera decît în suprafaţa lucrurilor gata formate de 
către natură“!!, Cu alte cuvinte, activitatea artistică nu dă 
chip materiei ca atare, așa cum face Divinitatea, ci numai 
combină după alte relații tot niște forme preexistente; ea 


7? Giordano Bruno, op. cit., p. 185. 
8 W., Dilthey, op. cit., p. 297. 
81 Giordano Bruno, op. cit., p. 206. 

continuă natura în același sens al operaţiilor sale, fără să i 
se opună, ci sporindu-i efectele. Cu alte cuvinte şi natura 
este pînă la un moment dat artă, fiind plăsmuitoare de 
forme, deci de frumuseţe; iar lucrul artistic, care stabilește 
numai alte relații între aceste forme, fără a le crea, alcătu- 
iește un fel de artă de al doilea grad. Ultima, adică arta pro- 
priu-zisă, nu apare însă ca inuulă, în vreme ce ea este pro- 
dusă de către omul zeificat, cel care poartă lumina Divini- 
tăţii într-însul. Cu alte cuvinte, Dumnezeu își continuă 
opera prin lucrul uman, luînd numai o altă faţă în această 
prelungire a activității sale. Vedem deci cum se înalță, în 
scara creației, o linie omogenă, pe tirul căreia se conjugă 
natura cu arta. Ele prezintă numai două etape, cu aparenţe 
deosebite, ale aceleiași unice activităţi atotzămislitoare. 
Întregul tablou al lumii este închipuit, astfel, de către 
Bruno, după criteriile estetice ale unui filozof-artist. 

Dar această ultimă afirmaţie a noastră nu este încă destul 
de pătrunsă în datele sale esenţiale. Noi n-am făcut pînă 
acum decît să expunem formal ideile lui Bruno; însă, după 
cum am amintit, esența acestei cugetări nu poate fi atinsă 
numai printr-un procedeu atît de simplu. Mai trebuie, în 
clipa de faţă, să considerăm planul unde gîndirea sa se in- 
tegrează sau, cu o expresie şi mai potrivită, registrul căruia 
îi aparține. De aceea este nevoie să facem cunoscut, din 
primul moment, că motivul de cugetare considerat pînă în 
prezent, nu ne apare ca nou; el nici nu aparține de fapt lui 
Bruno, ci se datoreşte unei inițiative anterioare. Cu mult 
înainte, și anume în cazul neo-platonismului, se dezvoltă 
de asemenea ideea despre intervenţia demiurgică a unui 
Dumnezeu-artist în actul creaţiei cosmice. Totuși, și 
această temă de cugetare, deopotrivă cu atîtea altele, „a că- 
pătat suflu viu în spiritul brunian prin geniul artistic al 
Renașterii“. Într-adevăr, sistemul lui Plotin nu cuprinde 
propriu-zis o filozofie a naturii în sensul gîndirii de mai 
tîrziu a lui Bruno. Prin urmare, în cadrul neo-platonic acea 
analogie prezintă o simplă elaborare mentală lipsită cu to- 
tul de amploarea plastică pe care am văzut că i-o dă filo- 

zoful Renașterii. Bruno, fire mai impresionabilă la tabloul 
concret şi intuitiv al lumii, insuflă o altă viaţă acestei idei. 
El o adoptă ca temă sau, mai bine zis, ca principiu inițial, 
dar o transpune pe un plan cu totul străin de acela al reali- 
tăţii neo-platonice. Aici vom afla — dincolo de dezvoltarea 
formală a ideilor — însăşi cheia structurii artiste a filozofiei 
bruniene. 

Pentru urmărirea problemei noastre nu ni se pare ino- 
portun a semnala o interesantă reflecţie datorată unui cu- 
getător romîn. Această reflecţie, care poate fi considerată 
ca o obiecţie adusă atît lui Plotin cît și lui Bruno, sună în 
felul următor: „Opera de artă nu e o prelungire a creaţiei 
cosmice, pentru că această creaţie se mișcă în planul reali- 
tăţii și are ca produs opera în care toate componentele sînt 
reale, în timp ce la opera de artă elementul real, materi- 
alul, are o semnificaţie secundară, pe cînd elementul ireal, 
conţinutul, este esenţial.“£ Deși, aplicat la artă, am fi pre- 
ferat termenul areal în loc de ireal, care nu corespunde în- 
tocmai relaţiilor artistice, totuși ideea enunțată pare a fi 
perfect întemeiată. Ea reprezintă însă o expresie a tipului 
de cugetare modernă, bazat pe spiritul discriminărilor și al 
disocierilor. Plotin şi Bruno înfăţişează, dimpotrivă, un alt 
tip mai vechi de filozofare, unde accentul nu cade pe in- 
teresul disociativ, ci pe postulatul unificării. Însufleţiţi de 
un stil cu totul opus aceluia din cugetarea contemporană, 
era natural ca filozofii în discuţie să vadă altfel decît cum 
se vede acum. Dar nu aceasta ne interesează, ci altceva, şi 
anume faptul de a stabili că atît Plotin cît şi Bruno admit 
fără rezerve acea contestată continuitate de la natură la 
artă. Fi presupun, cu alte cuvinte, o anumită omogeneitate 
de structură între cele două planuri, o prelungire directă 
de la unul la altul. Însă tocmai conţinutul acestei omoge- 
neităţi îi separă fundamental pe filozofii ce ne preocupă. 
Pentru Plotin arta este deopotrivă de reală ca și natura — 


52 Mircea Florian, Metafizică și artă, Bucureşti, Casa Școa- 
lelor, 1945, p. 240. 

ba chiar mai reală decît aceasta din urmă; dimpotrivă, în 
accepţia lui Bruno, natura pare a fi împrumutat ceva din 
arealitatea artei. Pentru filozoful grec ambele regiuni sînt 
reale; pentru filozoful italian ele au mai curînd un colorit 
areal. Aci putem surprinde însuși nucleul atitudinii artis- 
tice a lui Bruno, inexistent la neo-platonici. 

Ideea unei deosebiri atît de pronunţate, din punctul nos- 
tru de vedere, între factura de cugetare a filozofului din 
Renaștere și menționatul curent filozofic al Antichității 
poate fi cu mule întărită prin considerarea cadrelor opuse în 
care se dezvoltă cele două fenomene spirituale. În această 
privință, facem apel la una din subtilele distincţii ale lui 
René Berthelot. „Grecii“, afirmă acel autor, „nu erau nici- 
decum ceea ce s-au numit în veacul XIX niște esteti; dim- 
potrivă, italienii din Renaștere erau într-o mare măsură 
astfel și noi atingem aici o diferenţă profundă între eleni 
și spiritele care s-au inspirat mai mult sau mai puţin din 
Renașterea italiană.““ Desigur, Bruno nu poate fi un re- 
prezentant al purului estetism, fiindcă pe această cale nu 
se ajunge, în nici un caz, la o adevărată construcţie filo- 
zofică. Se poate vorbi însă, în cazul nostru, de cultivarea 
atitudinii estetice, adică de subsumarea tuturor facultă- 
ților cognoscitive la felul cum se înţelege arta. O aseme- 
nea poziție spirituală pare a fi fost străină grecilor, după 
cum iarăși precizează René Berthelot, care, la cele amintite, 
mai adaugă următoarele: „Idealul grecesc este un ideal de 
eroism și de înțelepciune, un ideal de virtute interioară şi 
de acţiune nobilă, un ideal de frumuseţe morală și spiritu- 
ală; el nu este decît cu titlu secundar, un ideal de frumu- 
sețe materială, fie că este vorba de natură fie de artă.“34 
Asemenea coordonate spirituale, aparținătoare grecilor, 
pot fi apreciate în toată alcătuirea lor contrastantă faţă de 
viziunea și concepţia lui Bruno. În cazul filozofului ita- 


55 René Berthelot, La sagesse de Shakespeare et de Goethe, 
Paris, Gallimard, 1930, pp. 18 și urm. 
5 Idem, p. 19. 

lian, tocmai frumuseţea materială a universului dezvăluie 
principalul punct de plecare pentru a se ajunge la conce- 
perea lumii ca o înmiită operă de artă. La această realizare 
au contribuit doi factori deosebit de importanţi, mai întîi 
materialismul Renașterii, inexistent la Plotin, şi apoi tem- 
peramentul artistic al lui Bruno, iarăși străin de structura 
filozofului neo-platonic. 

Dar pentru a valorifica definitiv postulatul nostru fun- 
damental privitor la arealitatea artistică a viziuni bruni- 
ene despre lume, trebuie să atașăm la problema centrală alte 
două probleme secundare, pe care le vom rezolva treptat. 
Prima dintre ele este legată de un dezacord evident, asupra 
căruia nu putem trece cu ușurință. Așa, bunăoară, citi- 
torul ar înrîmpina o serioasă dificultate încercînd să ar- 
monizeze epistemologia bruniană cu icoana despre lume 
a filozofului. Ideile lui Bruno privitoare la cunoaștere ne 
sînt încă prezente în cuget. El vorbeşte de acea neobosită 
goană a minții omenești pentru vînarea adevărului, deschi- 
zîndu-ne, astfel, perspectiva unui parcurs fără oprire. Atunci 
cum se face că icoana sa despre lume apare atît de înche- 
gată încît exclude cu desăvîrșire ideea menționată a căută- 
rilor perpetue ? O asemenea trăsătură contradictorie nu poa- 
te fi explicată decît tot prin amintita apropiere spirituală a lui 
Bruno de artiștii timpului. O parte din aceștia, fiind deopo- 
trivă spirite cercetătoare, deveneau adesea victimele unui 
nesfârșit elan de cunoaștere. Însă la fel de puternic opera 
într-înșii o inexorabilă tendinţă constructivă, ce se opunea 
acelui elan. Acesta este cazul lui Leon Battista Alberti, al lui 
Leonardo, al lui Dürer. Virtutea constructivă oprea adesea 
procesele lor de cunoaștere, folosind numai datele cîştigate 
de ei pînă în momentul creaţiei. Dar aceste opriri au loc şi 
la Bruno în parcursul niciodată terminat către vînarea 
adevărului. Și într-însul — asemenea artiştilor din Renaș- 
tere — există o opusă tendinţă constructivă, care-l în- 
deamnă uneori să clădească pe baza elementelor găsite în 
goana căutărilor sale. Printre tablourile pe care le zugrăvește 
Bruno în aceste rare popasuri de reculegere, se află și a- 

mintita viziune artistă a lumii. Analogia lui Bruno cu marii 
pictori ai Renașterii, într-una din relațiile lor lăuntrice cele 
mai reprezentative, apare aici în plină lumină, contribuind 
temeinic la întărirea ideii ce ne-am făcut-o despre trăsătu- 
ra dominantă a naturii sale. 

Dar de aici derivă o a doua problemă, ce ne interesează 
în aceeași măsură. Trebuie să recunoaştem că artiștii Re- 
nașterii aveau tot dreptul să procedeze prin comportarea 
de care am amintit; la ei nu putea fi vorba de vreo incon- 
secvenţă vădită, fiindcă elanul lor cercetător nu era ridicat 
la rang de principiu, ca în cazul lui Bruno. Dimpotrivă, 
acesta din urmă, satisfăcînd o tendinţă opusă dintr-însul, 
ar părea că neagă tocmai fundamentul epistemologiei sale. 
Prin urmare, amintita analogie cu artiştii vremii sale îl poate, 
desigur, explica pe Bruno, dar o asemenea explicaţie nu este 
în măsură şi să-l justifice ca filozof. Totuși, în realitate, in- 
congruența marelui gînditor apare cu mult mai neînsem- 
nată decît cum o implică datele folosite de noi, care am 
pierdut pentru moment din vedere cadrul mai larg și mai 
complicat al acelei cugetări. În lumina acelui fapt, trebuie 
să precizăm că menţionata contradicţie de procedee se ma- 
nifestă ca atare numai pe un plan mai restrîns al ideilor 
bruniene, dar se pierde cu totul în ansamblul general al gîn- 
dirii sale. După cum am indicat la timpul potrivit, Bruno 
postulează un adevăr ideal, pînă unde nu poate ajunge 
mintea noastră, spre deosebire de adevărul raţional, acce- 
sibil intelectului uman și care determină acele veșnice 
căutări. Între aceste două regiuni nu există o simplă distinc- 
tie graduală, ci una cu mult mai radicală, menită să deschidă 
între ele un abis de netrecut. Impulsul neobosit al minții 
omeneşti, care descrie de nenumărate ori parcursul aceluiași 
cerc, nu va afla deci nici o portiță de trecere către contem- 
plarea prin tăcere a lucrurilor superioare. Atunci faptul că 
Bruno îşi întrerupe uneori activitatea căutării, variind-o 
printr-o altă activitate, aceea a construcţiei, nu aduce nici 
o schimbare relevantă faţă de forul suprem al adevărului 
ideal și inaccesibil. În raport cu aceasta din urmă, pro- 

cedeele contradictorii în discuție, care au loc numai în 
sectorul restrîns al adevărului rațional, desenează, ambele 
deopotrivă, indiciile aceleiaşi distanţe incomensurabile. 
Deși veşnica activitate a căutării este dată ca necesară de 
Bruno, totuși oricît s-ar desfășura ea de mult și oricît ar 
întrece punctul de oprire al viziunii sale despre lume, tot 
nu se poate apropia de adevărul ideal, rămînînd închisă în 
cercul aceluiași adevăr raţional, înlăuntrul căruia s-a dez- 
voltat și icoana sa asupra universului. Astfel, din perspec- 
tiva generală a cugetării sale, contradicţia menţionată de- 
vine prea particulară, și deci își pierde efectele. 

Din rezolvarea acestor două probleme secundare decurge 
și soluționarea problemei noastre centrale, privitoare la are- 
alitatea artistică a viziunii lui Bruno despre lume. Așadar, 
am stabilit că întregul ansamblu al filozofiei bruniene, cele 
două date contradictorii menţionate — adică principiul său 
dinamic epistemologic ș si momentul de oprire ce neagă acel 
principiu ș$ şi prin care se construiește imaginea universului: 
în concepţia sa — se află alăturate pe planul comun al ade- 
vărului rațional. Ele trebuie să aibă deci o distanţă iden- 
tică şi să dea loc la aceleași relații faţă de adevărul ideal și 
absolut. Rămîne acum să ne întrebăm cum apare, privit din 
perspectiva acelui ultim adevăr, tabloul lumii înfățișat de 
mintea lui Bruno. La această întrebare trebuie să evocăm, 
în primul rînd prăpasua de netrecut între cele două pla- 
nuri. Zonele fiind deci incomunicabile, urmează că ade- 
vărul raţional nu este, faţă de adevărul absolut, nici real, 
nici ireal, termeni care presupun posibilitatea stabilirii de 
relaţii. Am văzut că o asemenea posibilitate se află cu to- 
tul exclusă în cazul de faţă, ceea ce ne determină să apelăm 
la altă soluţie. Nu ne mai rămîne decît să deducem că ade- 
vărul raţional, singurul pe care-l poate cuprinde Bruno în 
receptaculul cugetării sale, este areal faţă de adevărul ul- 
tim. Acesta din urmă se bănuiește a fi atît de perfect, atât 
de îndestulător sieși, încît, devenind incomunicabil față de 
tot ceea ce aparţine unei ordini străine, nu mai are nici O ra- 
țiune de a privi orice altceva ca real sau ca ireal. Prin urma- 

re, în ansamblul filozofiei bruniene, elementele ataşate sfe- 
rei raționale, deci și icoana sa despre lume, se situează pe 
planul pe care noi îndeobște identificăm arta, alcătuire 
privită ca areală. Astfel, atitudinea estetică a lui Bruno se 
explică, în mare măsură, prin sectorul de cugetare pe care 
el și l-a ales să opereze. Un asemenea plan rezultă, bineîn- 
țeles, și ca o necesitate sistematică, dar totodată și ca efect 
al unei opțiuni libere, dictată de temperamentul său artistic. 
Viziunea artistă a lumii este consecinţa cea mai firească a 
locului unde se situează obiectul cugetării sale față de ade- 
vărul ideal și inaccesibil. Astfel, ceea ce s-a văzut la în- 
ceput numai postulat de noi — cu prilejul raportării la 
opusa poziţie neo-platonică — credem că și-a putut afla în 
momentul de faţă o întemeiere definitivă. 

Noi am tras numai ultimele consecințe, însă — după cum 
am arătat încă de la începutul capitolului — nu sîntem sin- 
gurii care proclamă caracterul artistic al filozofiei bruniene. 
Această trăsătură fundamentală la cugetătorul Renașterii 
a fost recunoscută și de alți studioși ai săi, ce i-au atribuit 
cu entuziasm unele însușiri mai rar acordate filozofilor 
fără să presupună un sens peiorativ. Bunăoară, Dilthey 
vorbește despre puternica sa imaginaţie, împletită, însă, cu 
O excepţională facultate a combinării științifice. De fapt 
și noi am relevat mai sus, în legătură cu sensul acestei afir- 
maţii, că filozoful Renașterii știe să împace necesitățile de 
sistem cu libera alegere datorită temperamentului său ar- 
tistic. Mai departe, același autor adaugă că la Bruno „trans- 
cendența însăși este senzualizată și supusă punctului de 
vedere al aparenţei simţurilor și al imaginaţiei. “8 Această 
idee poate fi iarăși pusă în acord cu reflecțiile noastre, după 
care filozoful italian, spre deosebire de Plotin și îndeobşte 
de greci, își întemeiază fondul cugetării pe intuiţia frumu- 
seții materiale a universului. În sfîrşit, Heinrich von Stein, 
pe lîngă imaginaţie, îi surprinde și o altă calitate funda- 


5 W. Dilthey, op. cit., p. 299. 
5 Idem, p. 304. 

mentală, însă tot atît de neobișnuit recunoscută filozofilor, 
şi anume sensibilitatea. Unitatea vederii bruniene, care înea- 
că înlăuntrul ei atîtea contraste de gîndire și adesea chiar 
unele contradicții, trebuie privită ca o „trăsătură artistică 
a cunoaşterii filozofice“ ce-și păstrează în orice caz „O Va- 
loare precisă pentru simțire“S. Heinrich von Stein vede 
aici un fel de sensibilitate (So-Empfinden)%, întocmai du- 
pă chipul cum se manifestă în structurile artiștilor. O ase- 
menea însușire poate fi dedusă chiar din analogia pe care 
am surprins-o noi anterior între discutata contradicție bru- 
niană şi una din relaţiile complexe care dictau activitatea 
anumitor pictori din Renaștere. 

De altfel, Bruno însuşi a recunoscut explicit că aparţine 
acestor firi legate de destinul artei, potrivit anumitor des- 
tăinuiri din Epistola esplicatoria, ce precedă dialogul Spaccio 
de la bestia trionfante. El mărturisește aici poetului Sidney 
că, intenţionînd să se ocupe de filozofia morală, crede 
potrivit „a începe cu anumite preludii asemenea muzicie- 
nilor, a schița anumite contururi și umbre ascunse, con- 
fuze, asemenea pictorilor“8. Această destăinuire sugerează 
lui Francesco Flora afirmaţia că „Bruno are nevoie să-și 
vadă ideile devenite corpuri și figuri“; iar mai departe, 
același comentator își precizează cuvintele în modul următor: 
„el şi-a văzut ideile făcîndu- -se, pentru a spune astfel, un 
corp alegoric, alcătuindu-se în forme picturale, sculptura- 
le, sensibile“?1. O dată cu această trăsătură, Bruno recunoaș- 
te, chiar în natura muncii sale filozofice, urmele însușirilor 
artistice ale emoţiei și combinației plăsmuitoare. Numai 
prin asemenea calităţi specifice a putut el să devină filozo- 
ful exemplar al veacului său, epocă în care calitatea geniului 
artistic a rămas fără egal şi s-a dezvoltat pe deasupra ori- 


* Heinrich von Stein, Giordano Bruno, München und Leipzig, 
Müler, 1912, p. 31. 

88 Ibidem. 

8 Giordano Bruno, Spaccio de la bestia trionfante, ed.cit., p. 7. 

% Francesco Flora, op. cit., p. XII. 

I Idem, p. XIII. 

cărei posibilități de perfectă explicare a fenomenului. Vi- 
ziunea acelui univers plastic, adînc expresiv, conceput în 
întregime ca operă de artă și aproape cîntat în ritmuri in- 
spirate, este singurul produs de gîndire al Renașterii aflat 
la înălțimea creaţiilor artistice ale timpului; el își regăseș- 
te, cu adevărat, măreaţa familie în sculpturile medicee ale 
lui Michelangelo sau în pictura lui Leonardo și Rafael. 
Imaginaţia și sensibilitatea filozofului-artist și-au aflat, 
astfel, în opera pe care au săvîrșit-o, una dintre cele mai fru- 
moase încununări. 

Dar aci mai trebuie să adăugăm o distincţie, ce o credem 
bine venită. Am amintit în treacăt că atitudinea estetică a 
lui Bruno nu trebuie să se confunde cu simplul estetism, 
ceea ce i-ar minimaliza creația și l-ar coborî deodată pe un 
plan minor. Însă asupra acestei idei n-am avut pînă acum 
prilejul să insistăm îndeajuns. De aceea, folosind momen- 
tul de față, se cuvine să precizăm că realizarea viziunii artiste 
a lui Bruno nu numai acceptă dar chiar cere stăruitor să-și 
exercite efectele și în domeniul altor valori. Gîndirea sa 
este prea bogată și prea adînc organică pentru a ne face să ne 
gîndim numai la un estetism exclusivist, deci la o formulă 
nerezistentă și exterioară. Ca în orice filozofie, nici aici nu 
este subestimată valoarea teoretică a adevărului, după cum 
a arătat însuși Dilthey; relevînd minunata imaginaţie a lui 
Bruno, acel autor o vede, totuși, asociată cu o neobișnuită 
putere de combinaţie științifică. Unul din rezultatele aces- 
tei fericite cooperări este concepţia universului infinit, 
după care ne călăuzim și noi astăzi. Pe cînd, însă, atîtea 
descoperiri ale științei au contribuit la prozaizarea reali- 
tății — la urîțirea ei —, ideea lui Bruno, dovedindu-se de o 
valabilitate științifică ce nici veacurile nu i-au putut-o con- 
testa, aduce totuși o sporire a frumuseții lumii, aruncă asu- 
pră-i un văl de poezie, inexistent anterior în rigida con- 
cepție ptolemaică. Dar atitudinea estetică a lui Bruno nu 
se întreţese numai cu valoarea teoretică, ci ea mai rechea- 
mă din adîncuri și fondul unei aprinse fervori religioase. 
Capitolul nostru ce tratează despre relațiile lui Bruno cu 

religia credem că a putut oferi unele temeiuri convingă- 
toare în această privinţă. Dar ceea ce îl definește permanent 
pe filozof, în eforturile sale, este o conștiință morală in- 
transigentă, fără de care nu se poate ridica nimic durabil. 
Teoreticul, religiosul, moralul, 1ată trinitatea de valori ce 
amplifică și umple de substanță atitudinea estetică a lui 
Bruno, străină de orice estetism indigent și exclusivist. 
Asupra terţei valori menționate, adică asupra celei mo- 
rale, mai intenționăm a stărui o ultimă clipă, care premerge 
încheierea expunerii noastre. Din unele amănunte ale 
lucrării de faţă se poate recunoaşte incontestabil că ome- 
nescul etic își află în personalitatea lui Bruno rezonanţa sa 
culminantă, aceea a registrului tragic. Nu putem lua act de 
următoarele cuvinte din poema latină De monade fără să 
le privim ca pe un testament moral de o inegalată gran- 
doare: „Am luptat, şi încă mult; am crezut că pot să înving, 
dar și soarta și natura mi-au zdrobit munca și străduinţele... 
Totuși este un merit să fi fost în luptă; fiindcă văd că vic- 
toria stă în mîinile destinului. Dar a fost în mine ceva ce 
s-a putut, pe care nici unul din veacurile viitoare nu mi-l 
va tăgădui ca al meu, și anume ceea ce un învingător poate 
să socotească drept al său: a nu mă fi temut de moarte în 
chip statornic, a nu fi cedat niciunuia dintre semeni, a fi 
preferat o moarte curajoasă unei vieți netrebnice.“”? Nu 
putem trece cu vederea acest pisc prometeic din ființa mult 


% Pugnavi, multum est; me vincere posse putavi... 
Et studium et nixus sors et natura repressit. 
Est aliquid prodisse tenus; quia vincere fati 
In manibus video esse situm. Fuit hoc tamen in me 
Quod potuit, quod et esse meum non ulla negabunt 
Secla futura, suum potuit quod victor habere 
Non timuisse mori, simili cessisse nec ulli 
Constanti forma, praelatam mortem animosam 
Imbelli vitae. 

(De monade, cap. 7 în Opera, Vol. I, p. H, Ed. F. Fiorentino, 

Napoli, 1884, p. 425) 

încercatului filozof, despre ale cărui opere cineva a spus că 
sînt toate scrise Și intonate în așteptarea morții. Rugul, ce 
i-a pus capăt zilelor, vine să dea mărturie de lealitatea ilus- 
trei victime, holocaust adus adevărului. Aici, în avînturile 
eroice ale sufletului și în disprețul fricii de moarte, pot fi 
bănuite rădăcinile de unde şi-a tras puterea cel mai mare 
filozof al Renașterii pentru a ne dărui strălucitoarea vizi- 
une a atitudinii sale artistice. 


Anexa 


Giordano Bruno Poet 


Nu putem considera deplin încheiată străduinţa noas- 
tră de pînă acum, dacă lăsăm deoparte tocmai unul din as- 
pectele cele mai importante ale operei bruniene. Este vorba 
de cercetarea lui Bruno ca poet. Însemnătatea cugetătoru- 
lui italian nu rămîne numai aceea de a fi deschis drumuri 
noi în gîndirea europeană; el mai este și primul filozof 
modern care întrebuinţează o formă artistică în scrierile 
sale. După cum am văzut că există o prolifică descendență 
a sa, enumerată de către Dilthey în seria ideologiei panteis- 
te, tot astfel se mai adaugă una, deopotrivă de importantă, 
şi în ordinea scrierilor de natură artistică, datorită filozofi- 
lor din veacurile ce i-au urmat. În linii foarte largi, acești 
cugetători artiști, din firul cărora, în lumea modernă, 
primul capăt îl formează Bruno, sînt un Galilei, un Pascal, 
un Rousseau şi un Buffon, un Schopenhauer, un Nietzsche 
și un Spengler. 

Dar marele gînditor italian nu ne înfățișează numai fi- 

ura filozofului-artist ci și pe aceia a poetului propriu-zis. 
Pn această privință, el a avut norocul, necunoscut lui Platon, 
de a nu întâlni în tinerețe un Socrate, care să-l convingă a 
distruge roadele inspiraţiei sale de pînă atunci și a-şi repri- 
ma înclinația înnăscută către plăsmuirea poetică. Cu toate 
acestea, două lucrări tinerești cu caracter literar au fost, 
din păcate, pierdute. Prima se intitula Arca lui Noe, operă, 

probabil, de natură satirică și alegorică, iar a doua, un 
poem scris în ottava rima din care nu ne-a rămas nici titlul, 
ne este cunoscut numai dintr-o singură octavă, reprodusă 
mai târziu, de către autor, în Candelaio. Totuşi, ne place 
să credem că pierderea acestor lucrări din tinerețe, cînd 
Bruno era departe de a-şi atinge maturitatea geniului, nu 
constituie o pagubă prea mare. Necunoașterea lor se află 
compensată cu prisosință prin ceea ce ne-a rămas de la el. 
Așa, bunăoară, cele trei mari poeme filozofice latine sînt 
recunoscute, îndeobște, ca demne de Lucretius. Dar pe 
cînd poetul roman expune numai vederile filozofice ale 
altei minți, Bruno este cîntărețul inspirat al propriilor sale 
idei. În orice caz, într-o eventuală istorie a momentelor 
culminante din poezia filozofică nu s-ar putea face abs- 
tracție de aceste poeme. Pe lîngă ele, comedia Candelaio şi 
mai cu seamă dialogurile sale mărturisesc despre o dotare 
artistică excepţională. Sulul său bogat, vioi, variat, plin de 
imaginație, culminează pe de o parte în ditirambii săi filo- 
zofici, iar pe de altă parte în satira, sarcasmul, pamfletul și 
invectiva autorului, unde el se dovedește un adevărat ma- 
estru. Ceea ce apare mai important pentru unitatea armo- 
nioasă a acestei personalităţi, este faptul că fiecare dintre 
principalele sale trăsături filozofice își găsește cîte un co- 
respondent stilistic pe planul realizării literare. Vom pro- 
ceda deci — pentru o înţelegere mai completă a lui Bruno ca 
poet — la considerarea acestor echivalenţe în diferitele 
sale domenii de creaţie. 

În primul rînd, noi am recunoscut că, deși miezul filo- 
zofiei sale este simplu și luminos, totuși ni se dă aparenţa 
unei gîndiri stufoase şi supra-abundente. Bruno ne solici- 
tă cu prea multe idei, face apel la prea multe curente și cu- 
noștinţe, așa cum am văzut, bunăoară, din exemplele citate 
în cazul sincretismului. Aceeași volubilă bogăție apare foar- 
te des și în expresia sa stilistică. Iar fiindcă supra-abundenţa 
formei literare are drept instrument îndeosebi figura de 
stil a enumeraţiei, o vom vedea întrebuințată de Bruno în 
uriașe respiraţii de frazare, asemenea unor fluvii fără oprire. 

O atare construcţie sintactică poate fi întîlnită, bunăoară, 
în epistola proeminală la Cena de le ceneri, adresată mar- 
chizului de Castelnau: „Iată, domnule, aci de faţă, nu un 
ospăț cu nectar al Din-înalt-tunătorului, pentru o măreție; 
nu unul protoplastic, pentru o dezolare omenească; nu 
acela a lui Asuerus, pentru un mister; nu al lui Lucullus 
pentru o bogăţie; nu al lui Licaon pentru un sacrilegiu; nu 
a] lui Tiest pentru o tragedie; nu al lui Tantal pentru un 
supliciu; nu al lui Platon pentru o filozofie; nu al lui Dio- 
gene pentru o mizerie; nu al lipitorilor pentru o nimica 
toată; nu al unui protopop din Pogliano pentru o poemă 
bernescă; nu al unui Bonifaciu sfeșnicul pentru o comedie; 
dar un ospăț atât de făcut pentru magiștri, atât de făcut pen- 
tru discipoli; atît de sacrileg, atît de religios; atît de vesel, 
atît de choleric; atît de aspru, atît de senin; atît de uscat 
florentin, atît de gras bolognez; atît de sărăcăcios, atît de 
sardanapalic; atât de glumet, atît de serios; atît de grav, atît 
de ușuratec; atît de tragic, atît de comic; încît negreşit, cred 
că nu vă va fi mic prilejul de a deveni eroic, renunţător; 
maestru, discipol; credincios, necredincios; vesel, trist; 
saturnian, jovial; ușor, împovărat; restrîns, risipitor; zvă- 
păiat, consular; sofist cu Aristotel, filozof cu Pitagora, rîză- 
tor cu Democrit, plîngător ca Heraclit.“ Această frază, 
extinsă pînă la dimensiunile grotescului, leagă laolaltă trei 
serii nesfîrșite de enumeraţii; începînd de la a doua serie, 
aceste forme stilistice se etajează prin contrastele lor, alcă- 
tuind o succesiune mai grea şi mai bogată de concepte- 
perechi. Enumeraţiile se amplifică şi variază în proporţii 
imense, atît prin întreita lor ordine succesivă, cât și prin 
dublarea simultană a componentelor contrastante." 


% Giordano Bruno, Cena de le ceneri, în op. cit., pp. 45 şi urm. 

%4 În cadrul literaturii universale numai rareori au putut fi în- 
tlnite exemplare stilistice similare. Pentru a evidenția prin con- 
trast calitățile lu: Bruno, redăm mai jos următoarea frază a lui 
Dickens, întocmită pe baza unei arhitecturi identice, însă lipsită 
de proporţiile, de strălucirea și suculenţa frazei bruniene: „Era 
cel mai bun dintre timpuri, era cel mai rău dintre timpuri, era 

Aceeași înnodare a unor serii diverse de enumeraţii se 
pot întâlni și în versurile sale, cum ar fi într-unul din so- 
netele proeminale la De la causa, principio ed uno, sonete 
intitulate colectiv De lamore: 


Cieco error, tempo avaro, ria fortuna, 
Sord'invidia, vil rabbia, iniquo zelo, 
Crudo cor, empio ingegno strano ardire 


Non bastaranno a farmi laria bruna, 
Non mi porran avanti gli occhi il velo, 
Non faran mai che il mio bel sol non mire.” 


O asemenea supra-abundenţă îi determină pe unii co- 
mentatori, cum ar fi De Sanctis, să vadă în Bruno un pre- 
cursor al barocului literar italian. Dar acest critic, afirmînd 
că Giordano Bruno „este în culori un înaintaș al mariniş- 
tilor“” (discipoli ai poetului italian Giambattista Marino, 
care au contribuit la coruperea gustului), scapă din vedere 


vârsta înţelepciunii, era vîrsta nebuniei, era epoca credinţei, era 
epoca incredulităţii, era anotimpul Luminii, era anotimpul în- 
tunericului, era primăvara speranţei, era iarna deznădejdu, noi 
aveam totul înaintea noastră, noi nu aveam nimic înaintea noas- 
tră, noi urma să plecăm cu toţii către ceruri, noi urma să plecăm 
cu toţii pe calea cealaltă“ (Charles Dickens, A zale of two cities, 
ed. Chesterton, London and New-York, 1914, p. 1.). După cum 
se poate ușor recunoaște, fraza lui Dickens atinge adesea un 
automatism convenţional, sec, abstract, spre deosebire de fraza 
lui Bruno, plină de originalitate și revărsîndu-se de substanţă. 


e 


“ Cruzime, zel nedrept, greşeală oarbă, 
curaj ciudat, timp scurt și stea nebună, 
invidii surde, furie prostească, 


nu vor putea seninul să mi-l soarbă, 
nici văl în fața ochilor să-mi pună, 
nici soarele frumos să mi-l răpească. 

”% Francesco de Sanctis, op. cit., p. 217. 

faptul că aceia sînt lipsiţi de substanţa filozofică ce dă o adîn- 
cime proprie numai literaturii bruniene. De aceea, L. Sal- 
vatorelli, corectînd teza lui De Sanctis, vede în abundența 
lui Bruno mai curînd o trăsătură apropiată de Rabelais.” 
Pe cînd desfrîul formal al mariniștilor sau al secentiștilor 
provine dintr-un vid iremediabil de idei și sentimente, la 
filozoful italian, ca şi la scriitorul francez care făcea de ase- 
menea uz de enumeraţii bogate, abundența formei decurge 
de la seva revărsată a prea plinului din spiritul lor. O aseme- 
nea punere la punct îl arată pe Bruno ca fiind puternic în- 
rădăcinat în solul Renașterii, deşi trăiește către sfîrșitul 
acestei epoci şi, în alte privinţe, manifestă vădit unele apro- 
pieri de vremile imediat următoare. 

A doua trăsătură din filozofia bruniană răsfrîntă pe plan 
literar este naturismul său; acesta se apreciază în intuiţiile 
și observaţiile sale veșnic deschise asupra unei naturi vii și 
expresive. Bruno arată cît de bine cunoaște firea omenească 
în comedia Candelaio și în multe reflecţii din dialogurile 
sale. Dar nu mai puţin prind viaţă și detaliile naturii exte- 
rioare, aşa cum apar în desăvîrșita descriere comică a acelei 
călătorii nocturne prin Londra, cuprinsă în Cena de le 
ceneri. lată un pasaj din ea: „Răspunseră, în sfârșit, de de- 
parte, doi luntrași; și încet încetișor, parcă veneau la spîn- 
zurătoare, ajunseră la mal; unde, după multe întrebări și 
răspunsuri, despre de unde și încotro şi pentru ce și cum şi 
cît, apropiară luntrea, de ultima treaptă a punţii. Și iată, unul 
dintr-înșii, ce părea străvechiul luntraș al împărăției Tar- 
tarului, întinse mîna Nolanului, iar celălalt, care cred că 
era fiul lui, deşi părea om de vreo şaizeci şi cinci de ani, ne 
primi pe noi ceilalți.“ Această savuroasă și atît de moder- 
nă evocare datorată unui scriitor care ştie să observe şi să 
pătrundă cu sarcasm aspectele ambianţei, se află completată 
prin imaginea luntrii ce-i purta pe Tamisa: „Părțile acestei 
luntri îţi răspundeau oriunde ai fi atins-o și, la cea mai mi- 


% Luigi Salvarorelli, Giordano Bruno în Le più belle pagine, 
p. Il. 

că mișcare, ele răsunau în întregime. — Acum cred, spuse 
Nolanul, a nu fi poveste faptul că zidurile, dacă-mi amintesc 
bine, ale Tebei erau cuvîntătoare, și că ele cîntau, cîteo- 
dată, în felul muzicii. Dacă nu credeţi, ascultați accentele 
acestei Juntrii, care ne par tot atîtea fluiere cu acele șuieră- 
turi, ce le fac valurile, cînd intră din toate părțile prin crăpă- 
turile și despicăturile sale.“ O asemenea descriere comică, 
demnă de un mare maestru, ne prezintă imaginea luntrii 
tot atît de vie ca și a oricărui lucru ce intră în universul în- 
suflețit al panteismului brunian. El dovedește aici că viaţa 
ce ştie să o imprime obiectelor atinge aproape același grad 
de intensitate realizat de către animismul poetic din zilele 
noastre. Și sub raportul naturalismului, filozoful şi scrii- 
torul din Bruno, care știu deopotrivă să observe, par a se 
dezvolta dintr-o rădăcină comună. 

Dar cea mai însemnată latură a echivalenţei dintre ex- 
presia sa filozofică și cea literară este vestita coincidenţă a 
opuselor. Toată supra-abundenţa amintită a lui Bruno tin- 
de să-şi adune în cele din urmă elementele în făgașul unei 
unităţi desăvîrşite. Această trăsătură, fiind atît de hotărî- 
toare pentru ambele valente ale geniului brunian, va fi su- 
pusă unui examen mai dezvoltat. 

Mai întîi, Bruno este primul mare filozof care, după 
Platon, întrebuinţează forma dialogului. Dar tot din acest 
fapt se pronunţă deosebirea structurală și stilistică dintre 
cei doi cugetători. Platon neglijează lumea sensibilă, abor- 
dînd direct sensul unităţii ce se desprinde din conceptele 
generale ale lucrurilor. Bruno, dimpotrivă, apare mai con- 
cret, mai senzual, complăcîndu-se în jocul intuițiilor infinite 
ale universului sensibil și stabilind chiar înlăuntrul variaţiei 
lor multiple acea căutată unitate. Așa se explică faptul că di- 
alogurile bruniene nu oferă simplitatea celor platonice. Este 
evident că și Platon, asemenea lui Bruno, are un punct de 
plecare polemic în scrierile sale, însă filozoful grec îl re- 
zolvă mult mai strîns, prin discuţia ce se întregeşte unitar 


7 Giordano Bruno, op. cit., p. 70. 

între nu mai mult de două persoane. La cugetătorul Renaș- 
terii, dimpotrivă, apare o pluralitate de participanţi activi — 
ceea ce l-a determinat să numească Cena de le ceneri tetra- 
log în loc de dialog — cu o mare abundență de episoade și 
cu nenumărate dezbateri de probleme lăuntrice din partea 
acelor personaje. Contrariu înlănţuirii închise a argumen- 
telor platonice, Bruno face evidentă multiplicarea intuiţiilor 
adesea opuse, pentru ca la urmă să aleagă sensul unității. 
Caracterul este mai nervos dramatic la filozoful italian, un- 
de se vede necontenit oscilarea și lupta dintre vechile idei și 
cele noi. El lasă contrastele să se desfăşoare în voie, în mul- 
tiplicitatea lor nedisciplinată, pentru a le învinge la urmă. 
Acest caracter determină şi stilul literar variat, colorat, în- 
viorat de accente satirice al dialogurilor bruniene, din care 
se degajă însă pecetea unică şi personală a gîndirii și ima- 
ginaţiei sale. După cum se vede, dialogul lui Platon cores- 
punde aceluia din tragedia grecească, pe cînd dialogul lui 
Bruno anunţă apropierea dramei shakespeariene. 

Această formă literară, dirijată în cele din urmă către 
armonizarea opuselor multiple, ne dă de gîndit și în altă 
privinţă. Impresia noastră se conjugă aici cu sugestia din 
domeniul muzical dată de Heinrich von Stein, care-l com- 
pară pe Bruno cu un compozitor ce depășește studiul con- 
trapunctului. Într-adevăr, ferma literatură bruniană, tin- 
zînd către împăcarea opuselor, se arată a fi un produs de cul- 
tură contemporan cu apogeul muzicii polifonice şi cu înce- 
putul operei cîntate, fenomene ce au avut loc în ultima ju- 
mătate a secolului XVI. Geniul comic al lui Bruno, mani- 
festat nu numai în Candela:o, ci şi în Dialogurile sale, așa 
cum am văzut în episodul citat din Cena de le ceneri, con- 
tribuie și mai mult la această apropiere. Alăturarea dintre 
factura comediei — îndeosebi a barocului — și muzica po- 
lifonică constituie unul din determinantele cele mai sugestive 
ce ne călăuzesc către stabilirea anumitor corespondențe în- 
tre diferite forme și produse de cultură. Apropierea menţio- 
nată se pronunţă mai convingător în contrast cu trăsăturile 
specifice ale tragediei. Într-adevăr, pe cînd statura colosa- 

lă a eroului tragic lasă un vid în jurul său și apare solitară în 
faţa spectatorului, personajul comic reclamă un veşnic acom- 
paniament, care să-i scoată caracterul specific în relief. În 
sfîrșit, pe cînd tensiunea supra-omenească a tragicului se 
rupe, în cele din urmă, într-o dureroasă discordanţă, diver- 
gențele multiple ale comediei tind să se împace unitar, ca și 
ale polifoniei. 

Printre alți autori, Oskar Walzel face o asemenea apro- 
piere, observînd că basul dă totdeauna o direcţie neasimila- 
bilă și protestatară faţă de celelalte registre muzicale, unde 
la urmă reuşeşte a fi înglobat, tot aşa cum și protagonistul 
comediei este constrîns la sfîrşit să iasă din ramificarea sa 
împietrită şi să intre în calea normală a vieții.’ În alt sens, 
o sugestie în cadrul aceleiași preocupări ne este dată de 
George Meredith, romancier englez din veacul trecut — 
considerat printre cei mai mari scriitori psihologici euro- 
peni — care ne arată iarăși nevoia spiritului comic de un 
acompaniament polifonic. Deşi lucrarea sa principală, The 
Egoist, este un roman, autorul declară că o concepe după 
indicaţiile Spiritului Comic, deoarece comedia ar fi cheia 
sau muzica marei Cărţi a Egoismului, scrisă în sufletul ome- 
nesc.* Despre protagonistul romanului, care, la un mo- 
ment dat, ţine în faţa unei femei o lungă tiradă patetică dar 
ușor ridicolă, Meredith scrie următoarele: „Căldura centru- 
lui dintr-însul i-a administrat confortarea ce o dorise, deşi 
notele acordante concluzive, pe care le-ar fi vrut din gura 
femeii, această armonie subordonată al unui alt instrument, 
dorit de muzicieni după ce și-au executat partea-solo, nu 
venea să termine performanţa: nici măcar o singură măsură 
muzicală.“1% Walzel făcuse aluzie la comedia barocului 
vienez, iar Meredith concepuse marea comedie a egoismu- 
lui uman tot pe complicate planuri baroce, cînd registrele 
și instrumentele diferite se condiţionează reciproc. 


% Oskar Walzel, op. cit. 
% George Meredith, The Egoist, vol. I, Ed. Tauchnitz, 1910, 


p.9. 
100 Idem, vol. II, pp. 74 și urm. 

Reîntorcîndu-ne la comedia polifonică a lui Bruno, nu 
ne gîndim atît la Candelaio, cît mai ales la dialogurile sale 
filozofice. În legătură cu aceasta De Sanctis afirmă urmă- 
toarele: „Speculaţia se dezvoltă în forma dialogului, unde 
pedantul reprezintă rolul bufonului, devenit mai picant 
prin solemnitatea sa magistrală.“10! Acest pedant aristote- 
lician din dialogurile bruniene, echivalent cu rolul bătrî- 
nului — al învechitului — din comedia obișnuită, este scos, 
la urmă, din poziţia sa, după ce a fost lăsat să-și manifeste 
ridicolul în toată amploarea. Dar, pe bună dreptate, Erminio 
Troilo nu vede spiritul filozofului mărginit numai la psi- 
hologia dogmaticului înţepenit în ideile sale, ci îl extinde 
pe plan metafizic, atribuindu-i un răsunet cosmic. După 
Troilo „rîsul aspru $ si violent“ al lui Bruno constituie „un 
fel de contrapoziţie la realitatea ontologică, aceea care, în 
schimb, e dată ca esenţial pură și bună“1!%2. În oricare din 
cazuri se surprinde, în dialogurile filozofului, concepţia co- 
micului baroc, a întregirii reciproce reclamate de cele mai 
opuse și variate glasuri, pentru a ajunge, în cele din urmă, 
la coincidenta lor într-o împăcare polifonică. 

Menţionînd însă structura comică din opera lui Bruno, 
n-am înţeles-o în sensul obștesc al cuvântului ci mai ales în 
accepţia ei adaptată la spiritualitatea italiană. Sub acest ra- 
port, însuși Dante își intitulează principala operă Commedia, 
avînd în vedere numai punctul final de conciliere a sufle- 
tului omenesc, după ce trecuse prin multiplele și feluritele 
sale încercări. Dar chiar renunţînd, pentru moment, a privi 
sensul atît de dilatat al noţiunii și mărginindu-ne numai la 
caracterul său teatral, dialogic, observăm că accepţia itali- 
ană a comicului diferă cu mult de cea obișnuită. Ne vom 
explica în cele ce urmează. 

După cum există unele literaturi bogate în dramă și tra- 
gedie, dar lipsite de lucrări comice, cum ar fi cea germană, 
deopotrivă se prezintă și cazul opus al literaturii italiene, 


101 Francesco De Sanctis, op. cit., p. 221. 
102 Ermino Troilo, op. cit., p. X. 

unde capitolul teatrului este reprezentat în tot ce are mai 
de preţ aproape numai prin comedie. Dar literatura italiană, 
neposedînd calităţile necesare de a realiza o mare tragedie, 
va căuta să transpună potentele acesteia tot în materia co- 
mediei, singurul gen dramatic cultivat de italieni cu forță 
ȘI cu măreție. 

Astfel se va naște o comedie amară, am putea spune tra- 
gică, și deci mai bogată în conţinut, oscilînd între opusele 
afectelor omenești, uneori topindu-le laolaltă în focul con- 
științei de deșertăciune a binelui și răului. Aici va domni 
pretutindeni puterea formulei bruniene, scrisă pe frontis- 
piciul lui Candela:o. Genul comic, care şi în accepţia sa 
obişnuită este considerat drept cea mai cerebrală formă a 
teatrului, se intelectualizează şi mai mult prin îmbogățirea 
cu reflecții adînci asupra sufletului, sintetizate în celebra 
sentinţă a cugetătorului renascentist. De aceea marile co- 
medii italiene sînt opere de filozofi, după cum ilustrează în 
primul rînd Mandragola lui Machiavelli, apoi Candelaro şi 
dialogurile satirice ale lui Bruno; în sfîrșit, nu mai puțin 
reprezentativ ne apare Galileo Galilei, care, deși nu s-a 
realizat ca autor comic, ne-a lăsat totuși schema și subiec- 
tul unei comedii la care începuse să lucreze. La aceste ilus- 
trări mai pot fi adăugate piesele contemporanului Pirandello, 
numite tot comedii de autorul lor, a cărui cultură și for- 
maţie adînc filozofică este cunoscută. Toate aceste creaţii 
se află legate laolaltă prin comunul principiu călăuzitor „in 
tristitia hilaris, in hilaritate tristis“. Dar după unii comen- 
tatori, cum ar fi L. Salvatorelli, această formulă se identifică 
cu însăși definiția genului umoristic. Caracterul mai bogat, 
întemeiat pe plenitudinea umorului, propriu marii come- 
dii italiene, apare și în ampla, variata operă a lui Bruno. 
Iar acel nou amestec al tragicului cu comicul din drama lui 
Shakespeare, care s-a crezut atîta vreme a fi o contribuţie 
exclusivă a geniului boreal în teatru, îşi are un precedent 
necontestat în concepţiile comediografice din Renașterea 
italiană; între ele Candelaio şi dialogurile bruniene par să 
ocupe un loc privilegiat. Opera lui Bruno, construită lite- 

rar după principiile comicului în sensul mai larg menţionat 
de noi, definește reprezentativele sale realizări, întemeiate 
pe ideea de coincidenţă a opuselor multiple. 

Dar, deși am extins noțiunea comicului în legătură cu 
Bruno și la categoria din care el face parte, dorim totuși să 
prevenim alte confuzii eventuale. În mod obișnuit această 
noţiune este menită să ne ducă cu gîndul numai la accepţia 
sa clasică sau la accesoriile legate de ea. S-ar părea, astfel, 
că singurele calități dominante pe portativul artei bruniene 
ar fi satira, invectiva, felul de a-şi face ridicoli adversarii, 
deformarea grotescă. Deşi aceste însușiri există efectiv în- 
tr-o largă măsură, trebuie să accentuăm ca o compensație — 
fiindcă am tot întrebuințat pînă acum termenul de comic 
— latura lor complementară în stilul sublim al lui Bruno. 
Nici nu putea lipsi acest acord adînc străbătător în plăs- 
muirea literară a filozofului care a visat un univers însu- 
fletit și infinit și a văzut sufletul omenesc mișcat de avîn- 
turi eroice. Cuvintele sale devin, în asemenea cazuri, de o 
solemnitate liturgică, aşa cum răsună în exemplul următor: 

„ din monada divină purcede această monadă, care este 
natura, universul, lumea; unde prima se contemplă și se 
oglindeşte ca soarele în lună...“1% În aceste cuvinte Bruno 
nu expune numai o idee filozofică, ci priveşte cu sufletul 
plin de fervoare religioasă viziunea unei faceri a Lumii, un 
mare eveniment cosmic. De aceea accentele lor simple, apli- 
cate însă la imagini titanice, ca aceea a soarelui ce-și priveşte 
chipul în icoana lunei, evocă stilul Genezei. 

Bruno mai dă curs și inspiraţiei simbolice, ca în anu- 
mite sonete din De gli eroici furori, învăluite în vraja me- 
taforelor obscure. Cîteodată sensul este numai alegoric, 
însă plin de acea reculegere rituală care conţine în ea pre- 
simurea inefabilă a unui miracol. Următoarele rînduri din 
Spaccio de la bestia trionfante vin să confirme acest lucru: 
„Dar un ospăț, adică după ce s-a gustat ambrozia rîvnei 
virtuoase şi s-a sorbit nectarul iubirii divine; către amiază 


1% Giordano Bruno, De gli eroici furori, p. 473. 

sau în faptul ei, atunci cînd ne vatămă mai puţin vrăjmașa 
rătăcire și mai mult ne susţine adevărul prieten, în clipa 
cea mai luminoasă a zilei, atunci se săvîrșeşte izgonirea 
bestiei triumfătoare...“104 Acelaşi sublim se află atins de fi- 
lozoful-artist și în evocarea unor mituri, cum este cel al lui 
Acteon, vînătorul de adevăr ce cade pradă cutezanţei sale. 
Toate aceste aspecte, în care dăinuie o undă de mister și de 
poezie, un suflu de inspiraţie gravă și maiestuoasă, se inte- 
grează în comedia cosmică a lui Bruno, după cum intră și 
clipele supremei revelații în comedia divină a lui Dante. 
Negreșit că este greu să se surprindă în totalitatea lor 
aspectele unui scriitor cu registre atît de variate şi atît de 
bogate, asemenea unei orgi cu multe tuburi de rezonanță. 
Credem însă a ne fi fost de folos surprinderea echivalen- 
telor filozofice în cîmpul complementar al poeziei. Din 
aceasta putem desprinde faptul că literatul împrumută filo- 
zofului vioiciune, imaginaţie, culoare, dar și filozoful dă 
literatului o adîncime tulburătoare, plină de farmec, care-l 
ridică pe Bruno ca poet cu mult deasupra contemporanilor 
săi. Asemenea relații par să deseneze cu limpezime armoni- 
oasa personalitate și operă a lui Giordano Bruno din Nola. 


EDGAR PAPU 


10 Giordano Bruno, Spaccio de la bestia trionfante, ed. cit., 
pp. 13 și urm. 

CRONOLOGIE 


1548 


Ianuarie sau februarie — se naște la San Giovanni del 
Cesco, tîrgușor în apropiere de Nola, în viceregatul Neapo- 
lelui, Filippo Bruno. Tatăl său, Giovanni Bruno, mic nobil 
de condiție modestă, este de profesie soldat; mama, Fraulissa 
Savolino este fiica unor mici proprietari agricoli. 

Își petrece anii copilăriei la Nola, unde începe să mear- 
gă și la școală. 


1562 


Pleacă la Neapole pentru a-și continua învăţătura. În 
colegiu studiază materiile umaniste cu Giovan Vincenzo 
Colle zis și Sarnezul (originar din Sarno), iar logica, sub 
îndrumarea călugărului augustinian Teofilo da Vairano. 
Respectul ș şi recunoștinţa pe care le va purta celui din ur- 
mă i-au determinat pe unii biografi să lege de numele 
acestui dascăl pseudonimul de Teofilo sub care Bruno se 
va prezenta în unele dialoguri filozofice de mai tîrziu. În 
aceeași perioadă citește lucrarea lui Pietro da Ravenna, 
care îi trezește interesul pentru mnemotehnică, interes 
care nu-l va mai părăsi pînă la sfîrșitul vieţi. 


1565 


Hotărăște să se călugărească și la 15 iunie devine novice 
al Ordinului Dominican, în mînăstirea San Domenico 
Maggiore din Neapole: cu acest prilej, după cum cere obi- 
ceiul, își schimbă numele din Filippo în Giordano. 


1566 

16 iunie: pronunţă jurământul solemn şi devine călugăr 
dominican în aceeași mînăstire unde, timp de cîţiva ani, 
ține slujbe religioase, îi spovedește și împărtăşeşte pe cre- 
dincioşi. 


1566-67 


În această perioadă, Bruno primeşte prima mustrare 
oficială, fund bănuit că ar împărtăși unele idei eretice; în- 
drumătorul novicilor, Eugenio Gagliardo din Neapole, 
redactează un denunţ împotriva lui (pe care totuși nu-l 
trimite mai departe), în care îl acuză de dispreţ faţă de Fe- 
cioara Maria și de sfinți pentru că dăduse afară din chilie 
icoana Sfintei Caterina din Siena și cea a Sfîntului Anto- 
nino și pentru că își sfătuise un coleg novice să nu mai ci- 
tească Istoria celor șapte bucurii ale Fecioarei, carte care, 
după el, nu avea nici o valoare. 


1568 


Face o scurtă călătorie în nord, trecînd și pe la Roma, 
pentru a-l vedea pe papa Pius al V-lea, căruia îi oferă o 
scurtă scriere cu caracter moral, numită Arca lui Noe, as- 
tăzi pierdută. Tot ce se știe despre aceasta este o scurtă 
referire tîrzie din Cabala calului pegasean în care se amin- 
tește cearta animalelor la intrarea în arcă și pericolul ca 
măgarul să-și piardă locul de onoare de la pupa navei. 


1572 


În ianuarie sau februarie, după ce în 1571 fusese uns di- 
acon, este hirotonisit preot și ţine prima sa slujbă ca preot 
în mînăstirea dominicană San Bartolomeo a Campagna, 
de lîngă Salerno. 

21 mai: revine la Napoli, în seminarul mînăstirii San Do- 
menico Maggiore, ca student la teologie. Aici urmează pro- 
grama de studii obișnuită, de patru ani: cursurile de teolo- 
gie, filozofie şi morală, toate pe textele Sfîntului Toma 


d' Aquino. 

1575 


În iulie obţine diploma în teologie după ce susţine exa- 
menele de licenţă și dezbaterea publică a tezelor „Verum 
est quicquid dicit D. Thomas in Summa contra gentiles“ și 
„Verum est quidquid dicit Magister Sententiarum“. În 
aceeaşi perioadă începe să fie atras de problemele filozo- 
fice propriu-zise și să se detașeze de „pedantismele Sco- 
lastice“ cum le va numi mai tîrziu. Între timp citește texte 
din afara programei, scrierile Sfîntului loan Gură de Aur, 
ale Sfîntului leronim, cu adnotările făcute de Erasm din 
Rotterdam, deși în 1569 acestea le fuseseră interzise frati- 
lor dominicani. Aceste lecturi îi alimenteză îndoielile cu 
privire la dogma trinitară şi îl îndeamnă să dea atenţie ana- 
lizei filologice la care supuneau Biblia protestanții și unii 
simpatizanți ai acestora, precum Erasmus. Așa cum va 
declara el însuși la proces, în acea perioadă trece treptat de 
la credinţa în trinitatea creştină la o filozofie monistă şi 
încearcă o variantă personală de conciliere între teologia 
catolică și neoplatonism: ambele considerate abateri grave 
de la dreapta credinţă dominicană ceea ce îl determină pe 
superiorul ordinului pe toată provincia să-l intenteze pro- 
ces de erezie. 


1576 


Februarie: conștient de gravitatea acuzaţiei, Bruno fuge 
la Roma, la mînăstirea Santa Maria sopra Minerva, sperînd 
probabil să treacă neobservat în haosul care domnește în 
capitală. Totuşi aici pare să se implice într-o întîmplare 
puţin limpede, fiind acuzat că ar fi aruncat un confrate în 
Tibru. Deși acuzaţia era probabil neîntemeiată, lui Bruno 
i se intentează un al doilea proces, în interiorul ordinului. 
Tot mai convins de direcţia filozofică pe care pornise — 
care punea în discuţie nu doar pasaje de importanţă mino- 
ră din Scriptură ci însăși esența dogmei, adică doctrina 
Sfintei Treimi și cea a Întrupării lui Cristos —, Bruno ajun- 
ge să fie acuzat nu numai de erezie ci și de ateism. Cînd, în 
martie, la Neapole, sînt descoperite comentariile erasmi- 

ene care îi aparținuseră, Bruno leapădă rasa călugărească 
și fuge în nordul Italiei, în Liguria. 

15 aprilie: după un scurt popas la Genova, se stabilește 
la Noli, oraș aflat în teritoriul liberei republici a Genove, 
unde timp de cinci sau șase luni predă gramatică unor copii. 


1577-1578 


Se mută de la Noli la Svona, apoi la Torino și, în sfîrşit 
la Veneţia, unde publică în italiană opusculul De” segni 
de” tempi (Despre semnele vremii), lucrare ulterior pier- 
dută despre care biografii presupun că s-ar fi ocupat de 
meteorologie. De la Veneţia, pleacă la Padova, unde câţi- 
va călugări îl conving să reîmbrace, din raţiuni pracuce, 
rasa dominicană. Își continuă peregrinările trecînd prin 
Brescia, unde se pare că ar fi exorcizat un călugăr posedat 
de diavol, apoi prin Bergamo, prin Milano şi ducatul Sa- 
voiei, oprindu-se în sfîrșit la Lyon. 


1578 


Petrece cîteva luni în mînăstirea de la Chambery, apoi 
se îndreaptă spre Geneva. Aici este întîmpinat de nobilul 
napolitan Gian Galeazzo Caracciolo, marchiz de Vico, 
care întemeiase acolo o comunitate evanghelică italiană. 
Se pare că Bruno aderă acum la calvinism și devine mem- 
bru al Bisericii Evanghelice italiene (deși la proces va nega 
această adeziune). Ajutat de exilați italieni, își procură 
haine civile și ocupă un post de corector, care îi asigură 
subzistenţa, şi se înscrie la universitate sub numele de 
„Philippus Brunus Nolanus, sacrae theologiae professor“. 

August: i se intentează proces pentru defăimarea titu- 
larului catedrei de filozofie, Antoine de la Faye, rectorul 
Academiei din Geneva (deoarece tipărise o listă a greșe- 
lilor făcute de acesta la curs) și a prelaţilor bisericii din 
Geneva pe care îi definise ca „pedagogi“. Excomunicat, 
arestat şi adus în faţa consistoriului, e obligat să retracteze. 
Această dovadă de intoleranţă a calviniștilor îl marchează 
profund și îl determină să părăsească Geneva. 


120 


Septembrie-octombrie: după un scurt popas la Lyon, 
se stabilește la Toulouse, oraș bogat și celebru pentru uni- 
versitatea lui. La această universitate ține o seamă de lecții 
de filozofie și de astronomie (comentează tratatul din se- 
colul al XIII-lea De sphaera mundi! al lui Sacrobosco) şi 
capătă titlul de „magister artium“ şi postul de „lector titu- 
lar“ de filozofie. Timp de douăzeci de luni ţine prelegeri 
publice comentînd tratatul lui Aristotel Despre suflet şi, 
probabil, predă în paralel și fizica, matematica și teoriile lui 
Raimundus Lullus. Acum scrie și lucrarea Clavis magna, 
inspirată de Lullus. Netipărită iar apoi pierdută, aceasta 
inaugurează seria operelor bruniene de mnemotehnică. 


1581 


La sfârşitul verii sau în toamnă părăsește Toulouse-ul, din 
cauza reluării luptelor dintre catolici și hughenoți. Pleacă la 
Paris, unde capătă un post de profesor și, spre a se face cu- 
noscut, ţine treizeci de prelegeri despre atributele divine 
în viziunea Sfîntului Toma d'Aquino, pe care apoi le va 
strînge în manuscrisul, astăzi pierdut, Despre categoriile 
divine. La Paris cîştigă admiraţia regelui Henric al III-lea 
de Valois, atras de teoriile lui mnemotehnice. Cu toate a- 
cestea, nu poate căpăta funcţia de lector, pentru că fiind 
excomunicat, nu-și poate respecta obligația academică de 
a fi prezent la slujbele religioase. Începe să-şi manifeste 
tot mai vădit ostilitatea faţă de îngustimea şi rigiditatea 
protestanților. 


1582 


Scrie şi publică primele opere importante: De umbris 
idearum, cu appendicele Ars memoriae, pe care le dedică 
regelui Henric al III-lea. Textul e alcătuit din două secti- 
uni, una teoretică (unde se înfățișează o serie de teme neo- 
platonice, plecînd de la Enneadele lui Plotin, și se arată în 
ce fel percep intelectul și celelalte facultăți cognitive um- 
brele ideilor) și alta practică (de strictă mnemotehnică). 
După Bruno arta memoriei e mult mai mult decît o tehni- 
că, este mijlocul prin care înţelegem dinamica complexă a 

universului. Printr-un alfabet de imagini, care exprimă 
cuvintele limbajului obișnuit și devin semne ale concep- 
telor, Bruno își propune să creeze un formidabil instru- 
ment de cunoaștere a întregii realităţii. 

Henric al III-lea acceptă dedicația și îl numește pe nolan 
„lector extraordinar și provizoriu“  incluzîndu-l în acest fel 
în grupul „lectorilor regali“ aflaţi în polemică cu aristote- 
lismul de la Sorbona. 

În această perioadă scrie și Cantus Circaeus, operă de- 
dicată lui Henri d'Angouleme, pair al Franţei, publicată 
de editorul Egide Gilles. Mult diferită de opera preceden- 
tă, aceasta tratează o temă etică legată de ideea decadenţei 
ȘI crizei prin care trece omenirea. Lucrarea e compusă din 
două dialoguri, primul denunță haosul și barbaria care au 
cuprins specia omenească și propune realcătuirea unei or- 
dini naturale care să constituie baza unei noi justiţii ome- 
nești. Descrierea acestei ordini suscită înșiruirea unor ima- 
gini care au și scopul de a potența capacităţile mnemoteh- 
nice. Cel de-al doilea descrie treizeci de tipuri de asocieri 
mentale și sugerează un model de funcţionare al memoriei 
bazat pe succesiunea: simţ, imaginaţie, judecată. 

Tot acum publică De compendiosa architectura et com- 
plemento Artis Lullu, care este o sinteză a teoriilor lui 
Lullus împărtășite și de Bruno: după ambii, arta memoriei 
este atît o metafizică cît și o logică, deoarece între struc- 
tura lumii și structura limbajului simbolic care exprimă 
lumea există o perfectă corespondenţă, iar obiectivul aces- 
tei arte este de a oferi un instrument de cunoaștere care să 
reflecte ordinea universală. 

În această vreme se apropie și i de cosmografia lui Copernic. 

În august termină unica sa comedie Candelaio (Lumi- 
nărarul), publicată în același an la tipografia lui Guillaume 
Jullien, cea mai filozofică și grotescă, mai complexă şi tot- 
odată rebelă ca stil și limbaj dintre comediile Renașterii. 


1583 


Probabil tot din cauza renăscutelor conflicte dintre 
catolici și protestanți, Bruno, ostracizat pe bună dreptate 

și de unii, și de ceilalți, pleacă în Anglia cu o scrisoare de re- 
comandare a lui Henric al III-lea însuși către ambasadorul 
său Michel de Castelneau. Bruno va rămîne aici aproxima- 
tiv doi ani, găzduit în reședința acestuia. 

10-13 iunie, făcînd parte din suita contelui palatin po- 
lonez Albert Laski, vizitează pentru prima dată Oxfor- 
dul, unde participă la o dezbatere publică împreună cu 
teologul John Underhill și alți doctori oxonieni. 

Publică trei noi scrieri în același timp: Ars reminiscendi 
(care reia, de fapt, ultima parte din Cantus Circaeus), Ex- 
plicatio triginta sigillorum (în care pune în relaţie „sigiliile“, 
adică „semnele“ cele mai importante, cu treizeci de asociaţii 
mentale și treizeci de imagini mnemonice) şi Sigillus sigi- 
llorum (unde combină asocierile logico-psihologice cu 
principiul neoplatonic al ideilor văzute ca umbre ale ade- 
vărului ideal). În prima parte a acesteia din urmă, este în- 
făuușată teoria gnoseologică după care mintea umană oglin- 
dește î însuși demersul, în patru trepte (simţ, fantezie, ima- 
ginație, intelect), al realităţii de la lumea sensibilă la idee. 
În cea de a doua parte, se vorbeşte de cele patru călăuze ale 
creaţiei intelectuale: iubirea, arta, matematica și magia. 

În cursul verii, după mărturia lui George Abbot, viitor 
arhiepiscop de Canterbury, Bruno revine la Oxford unde 
tine o serie de lecţii în care susţine tezele lui Copernic pri- 
vind mișcarea pămîntului. Cursul va fi î întrerupt, la suges- 
tia, se pare discretă, a cîtorva profesori, pentru că, aparent, 
Bruno plagiase De vita a lui Marsilio Ficino. Bruno revine 
la Londra plin de o ranchiună care îi va accentua și mai 
mult simțăminte antiaristotelice și antiacademice. 


1584 


Publică într-un singur an primele patru din cele şase 
dialoguri filozofice scrise în italiană, opere de căpătii ale 
„filozofiei nolane“: La cena de le Ceneri (Cina din Mier- 
curea Cenușii), De la causa, principio ed uno (Despre cauză, 
principiu și unu), De L'infinito, universo e mondi (Despre 
infinit, univers și lumi) şi Spaccio de la bestia trionfante 
(Alungarea bestiei triumfătoare). 

1585 


Publică celelalte două dialoguri italiene: Cabala del ca- 
vallo pegaseo con l'aggiunta dell'Asino Cillenico (Cabala 
calului pegasean și, în supliment, Măgarul cilenic) și De 
gli eroici furori (Despre eroicele avînturi). 

În octombrie îl urmează pe Castelneau în Franţa. Aici 
frecventează biblioteca abației Saint Victor (al cărui bi- 
bliotecar notează, spre fericirea biografilor, toate convor- 
birile avute cu Bruno). Intenţionează să publice o operă 
cu titlul Arbor Philosophorum, despre care apoi nu se mai 
știe nimic. Sub influenta și cu ajutorul ambasadorului Spaniei 
și a nunţiului papal și, poate, silit și de edictul lui Henric 
al III-lea privind expatrierea celor care nu trec la catoli- 
cism, Bruno încearcă în această perioadă să se reîntoarcă 
în sînul bisericii, dar fără succes. 


1586 

Îi dedică lui Piero Del Bene, abate de Belleville, perso- 
naj cu mare influenţă la curtea Franţei, dar simpatizant cu 
regele Navarei, o expunere mnemonico-mitologică a fizicii 
aristotelice intitulată Figuratio Aristotelici Physici Auditus, 
publicată de editorul Pierre Chevillot, în net contrast cu 
aristotelismul de la Sorbona. 

Îl cunoaște pe matematicianul din Salerno Fabrizio Mor- 
dente. Pentru a populariza invențiile tehnice ale acestuia 
publică, tot la Chevillot, Dialog: duo de Fabricii Mordentis 
Salernitani prope divina adinventione ad perfectam cos- 
mimetriae praxim. La reacția violentă a salernitanului la 
tonul ambiguu al dialogurilor, î în care, ca şi în operele pre- 
cedente, Bruno sugera că matematica, și cu ea matemati- 
cienii sînt incapabili de o cunoaștere autentică a realității, 
nolanul publică imediat Idiota triumphans seu de Mor- 
dentius inter geometras Deo dialogus şi Dialogus qui De 
somnii interpretatione seu Geometricae sylva inscribitur. 

Publică sub pseudonim opusculul antiaristotelic Cen- 
tum ct viginti articuli de natura et mundo adversus peri- 
pateticos şi participă la disputa filozofică ținută în mai la 

Colegiul din Cambrai. Reacţia negativă stîrnită îl îndeam- 
nă să părăsească Parisul. 

În iunie este deja în Germania, trecînd din Mainz la 
Wiesbaden apoi la Marburg unde apare în registrele uni- 
versității ca „theologiae doctor romanensis“, deși nu i se 
permite să țină prelegeri. 

Pe 25 august este înregistrat la universitatea din Wit- 
tenberg ca „doctor italicus“. Aici predă timp de doi ani 
filozofia, comentînd inclusiv Organon-ul lui Aristotel . 

Bruno publică De lampade combinatoria lulliana, co- 
mentariu la Ars magna a lui Lullus (precedată de o scri- 
soare adresată rectorului şi senatului academic din Wit- 
tenberg în care le mulțumește pentru faptul de a nu-i fi 
cenzurat niciodată ideile), precum şi De progressu et lam- 
pade venatoria logicorum, alt comentariu la Aristotel. Ține 
de asemeni un curs particular de retorică, Rhetorica ad 
Alexandrum, al cărui text scris va fi publicat de abia în 
1612 de Heinrich Alstedt sub titlul Artificium perorandi. 

Tot acum scrie Animadversationes circa Lampadem lul- 
lanam şi Lampas triginta statuarum (publicate postum, res- 
pectiv în 1890 și 1891). În cea din urmă, numărul hermetic 
30, care amintește de alte titluri bruniene şi se referă la 
umbre, la sigilii și la conexiuni, aici se aplică la statui care, 
deși imagini, permit, pe calea magiei, modificarea realităţii. 


1588 


Apare a doua ediţie la Centum et viginta articuli (pu- 
blicată cu doi ani înainte), scurtată și precedată de o apo- 
logie a lui Jean Hennequin. Tot acum scrie comentariile 
operelor aristotelice, publicate în 1591, sub titlul Libri 
physicorum Aristotelis explanati. 

Pe 8 martie îşi ia rămas bun de la universitatea din Wit- 
tenberg cu o Oratio valedictoria, publicată în același an de 
editorul Zacaria Cratone, în care mulțumește încă o dată 
pentru generozitatea cu care a fost primit. 

Atras poate de prietenia umanistului neamt Nicode- 
mus Frischlin, poate de faima universităţii sau de înclinați- 
ile catolice ale împăratului, pleacă la Praga unde rămîne 
timp de șase luni. În acest răstimp publică la editorul Ni- 
grinus De lampade combinatoria R.Lullu, precedată de 
De lulliano specierum scrutinio (comentarii la Ars magna 
a lui Lullus), pe care i le dedică ambasadorului Spaniei. Im- 
păratului Rudolf al II-lea îi dedică însă Articuli centum et 
sexaginta adversus huius tempestatis mathematicos atque 
philosophos, lucrare de matematică, editată de Raczicenus 
și recompensată de împărat cu trei sute de taleri. În scrisoa- 
rea dedicatorie care precedă opera, Bruno își formulează 
clar concepţia sa despre necesitatea toleranţei religioase. 

Cu banii primiţi de la împărat, pleacă la Tübingen iar apoi 
la Helmstedt, unde va rămîne aproape un an şi jumătate. 

La 13 iulie este trecut în registrul Universităţii din 
Helmstedt. 

Pe 1 iulie, cu ocazia mortii fondatorului „Academiei Iu- 
liene“ din acest oraş, rostește în fața acestei academii Oratio 
consolatoria (tipărită imediat în acelaşi oraş, de Iacobus 
Lucius) unde, printre altele, își descrie viața de pribeag, 
dedicată muzelor. 

Neînţelegerile cu biserica luterană se ascut: pastorul 
Gilbert Voet îl acuză de filocalvinism şi îl excomunică. 
Este a treia excomunicare, după cea catolică și cea calvinis- 
tă, ceea ce dovedește, dacă mai era nevoie, cît de refractar 
este Bruno la orice încadrare riguros confesională. 

În perioada petrecută la Helmstedt Bruno compune 
cea mai mare parte a lucrărilor dedicate magiei și publi- 
cate postum, în 1891: De magia (despre magia naturală, 
diferită de magia divină și matematică), Theses de magia 
(cincizeci de teze referitoare la magia naturală, cu respec- 
tivele comentarii), De magia mathematica (operă de com- 
pilaţie), De rerum principiis et elementis et causis și, ulti- 
ma, Medicina lulliana (aplicaţie a principiilor precedente 
care demonstrează posibilitatea folosirii magiei în scopuri 
practice, acţionînd asupra forţelor naturii). 

Îl cunoaște pe Besler, student neamt din Niirenberg, 
care îi slujeşte un timp drept secretar și copist. 


1590 


10-13 aprilie: ia parte la o dezbatere ţinută de doctorul 
Heidenreich și, primind o recompensă de la duce, proiectea- 
ză publicarea unui omagiu adresat acestuia, însă nerealizat. 

n iunie sosește la Frankfurt, cu intenţia de a-și publica 
trilogia de poeme filozofice latine. Deşi senatul orașului îi 
respinge cererea de a locui la tipograful Andrea Wechel, 
ceea ce echivala cu o expulzare, Bruno rămîne totuși în oraș, 
la colegiul carmeliţilor, și își publică amintitele poeme, 
însoţite de comentarii în proză. Ele sînt: De triplici mi- 
nimo et mensura ad trium speculativarum scientiarum et 
multarum activarum artium principia libri V (dedicat 
ducelui de Braunschweig), De monade, numero et figura 
liber consequens quinque De minimo magno și De innu- 
merabilibus, immenso et infigurabili, seu De universo et 
mundis libri octo. La toate Bruno realizează atît textul cît 
şi negativele xilogravurilor. Toate trei poartă însă data de 
1591 an în care sînt „lansate“ la tîrgul anual de carte de la 
Frankfurt. 

Poemele filozofice latine dezvoltă teoria atomistă pre- 
zentă și în dialogurile italiene: în primul (despre atomi, 
elemente originare, prime, nedeterminate şi nepieritoare), 
în sens matematic; în al doilea (unde se arată că nu există 
un principiu motor extern lucrurilor, ci doar unul intern, 
prin care atomismul și animismul se contopesc; și unde se 
caută îmbinarea revelației, credinței și divinației cu expe- 
rienţa și cu fundamentele opiniei), în sens metafizic; în cel 
de al treilea (unde se afirmă infinitatea universului și se în- 
fruntă problema ordinii lumilor, a unităţii universului într-un 
unic principiu revelat de ordinea naturală), în sens fizic. 

Februarie: senatul din Frankfurt emite ordin de expul- 
zare pentru Bruno. Nolanul pleacă la Zürich unde predă 
un timp filozofia scolastică. Printre studenţii săi se nu- 

mără şi Raphael Egli care în 1595 publică parte din textele 
acestor lecţii sub titlul Summa terminorum philosophico- 
rum, republicate apoi în 1608 la Marburg laolaltă cu 
Praxis descensus seu applicatio entis. 

Primăvara revine la Frankfurt unde publică De imagi- 
num, signorum, et idearum compositione ad omnia inven- 
tionum, dispositionum et memoriae genera libri tres, în 
care reelaborează materiale deja scrise în precedentele 
lucrări de mnemotehnică. 

Din relatarea unui editor care aflase, la tîrgul de carte 
de la Frankfurt, de faima lui Bruno, patricianul venețian 
Giovanni Mocenigo, interesat de mnemotehnică, îl invită 
pe Bruno la Veneţia. Îndemnat poate și de speranțele de 
relaxare politică aduse de urcarea pe tronul Franţei a lui 
Henric al IV-lea de Bourbon și de moartea papei Sixtus al 
V-lea, Bruno se întoarce în Italia. 

În august, după un scurt popas la Venetia, petrece trei 
luni la Padova, oraș de maximă deschidere culturală în 
acea vreme, atras de catedra de matematică a universității, 
vacantă de trei ani. Aici compune prelegerile Praelectiones 
geometricae, împărţite în trei secțiuni, Axiomata, Theore- 
mata şi Art deformationum. Printre studenţii săi germani 
de la Padova se numără și Besler care în această perioadă 
transcrie Lampas triginta statuarum, concepută în 1587, 
De vinculis, schițat cu un an înainte și publicat postum în 
1891, și De sigillis Hermetis et Ptolomaei et aliorum, lu- 
crare netipărită și pierdută. 

Catedra de matematică vacantă îi este atribuită, pe bună 
dreptate, lui Galilei, care se întilnește pare-se în acea perioa- 
dă cu nolanul; conștiinciosul Besler se întoarce în Germania. 
În acest context Bruno acceptă invitaţia lui Mocenigo și se 
mută la Veneţia — la vremea aceea cel mai liberal, mai bo- 
gat şi bine guvernat stat din Europa — în palatul (astăzi 
muzeu) de pe Canal Grande. 

Începînd din martie, locuiește la Mocenigo căruia îl 
predă — fără mare spor — teoria și tehnica memorizării. 

În mai, mărturiseşte unui vechi confrate dominican, in- 
tenția de a scrie o carte pentru a o dedica noului papă, 
Clement al VIII-lea, cu speranţa că i se va premite reîn- 
toarcerea la Roma. 

21-23 mai: Bruno îi cere permisiunea lui Mocenigo să 
plece la Frankfurt pentru a-și tipări lucrarea dedicată pa- 
pei, dar Mocenigo, minte limitată şi josnică, nemulțumit 
de lecţiile predate de nolan și scandalizat de lipsa acestuia 
de cucernicie și de libertatea în materie de religie, îl se- 
chestrează și îl denunţă ca eretic Inchizitorului venetian, 
fratele Gabriele da Saluzzo. În aceeași seară Bruno este 
arestat și închis la San Domenico di Castello. 

În cele trei denunţuri înaintate succesiv, Mocenigo îl 
acuză pe Bruno că arată dispreţ faţă de toate religiile, că 
nu recunoaşte dogma Sfintei Treimi, că spune blasfemii la 
adresa lui Cristos, că nu crede în transsubstanţiere, că sus- 
ține infinitatea şi eternitatea nu doar a lumii ci a lumilor, 
crede în metempsihoză, practică arta magică şi divinatorie; 
că neagă virginitatea Fecioarei, îi disprețuiește pe Părinţii 
Bisericii; că afirmă că preceptele moralei creștine sînt 
bune atîta vreme cît folosesc cui are puterea, că se dedă la 
păcate trupeşti, În baza acestor acuzaţii (ce-i drept, ade- 
vărate) începe lungul proces, în parte cunoscut în parte 
necunoscut, care îl va împinge treptat pe Bruno spre rug. 

26 mai-—23 iunie: sînt audiaţi martorii (librarii Giovan 
Battista Ciotti şi Giacomo Britano) care depun însă în fa- 
voarea acuzatului; i se iau și acestuia mai multe interoga- 
torii: din acestea, biografii au reconstituit mare parte din 
existenţa nolanului, în vreme ce inchizitorii venețieni (cei 
mai blînzi la vremea aceea) au adăugat acuzaţia de a fi um- 
blat prin ţările mînjite de erezie și a se fi conformat cre- 
dinţelor de acolo. Deși răspunde cu mare prudenţă, oco- 
lind pe cît posibil și estompiînd incriminările, totuși, pe 30 
iulie se pocăieşte public şi cere iertare tribunalului şi lui 
Dumnezeu. 

Inchizitorii venețieni, deși refractari la interesul pe care 
Roma îl manifestă față de acuzat, sînt obligați să trimită 

copia integrală a procesului cardinalului de Santa Severina, 
Inchizitor la Roma. 

12 septembrie: cardinalul de Santa Severina cere formal 
Venetiei strămutarea procesului la tribunalul central de la 
Roma. 

octombrie- decembrie: au loc discuții iritate între cele 
două tribunale şi state, în care intervine și nunțiul apos- 
tolic pe lîngă Serenissima Republică. 

9 ianuarie: Veneţia acceptă transferarea procesului la Roma. 

Februarie: Bruno este dus la Roma și închis în închi- 
soarea Sfîntului Oficiu. 

Pe perioada acestui an încep interogatoriile romane, prea 
puţin cunoscute. Acuzaţiile aduse lui Bruno sporesc nume- 
ric, se amplifică în gravitate, devenind chiar fantasmagorice, 
în urma depoziţiei unuia dintre martori, fra Celestino da 
Verona, coleg de celulă cu Bruno în închisoarea din 
Veneţia. Printre altele i se impută și faptul de a fi citat într-o 
zi un vers de Ariosto, poet „nelegiuit și necredincios“. 

Noi interogatorii îi înrăutăţesc situația, deși Bruno în- 
cearcă aceeași tactică a prudenţei, a ocolișurilor și nuan- 
țărilor, practicată la Veneţia. 

imp de cîteva luni pare a fi uitat, poate și pentru că în 

aceeași închisoare apar alte figuri proeminente care dau de 
furcă Inchiziției romane. Printre ele se numără un alt 
mare filozof și poet, Tommaso Campanella. 

Pe 20 decembrie, Bruno înaintează, în apărarea sa, un 
raport de 80 de pagini. Acesta, ca și restul actelor proce- 
sului par să fi dispărut din arhivele Vaticanului. 


1595 
Dosarul este din nou pus pe rol. 

18 septembrie: Congregația Sfîntului Oficiu decide să 
înainteze spre examinare operele scrise de Bruno unei co- 

misii de teologi asistați de doi experţi dominicani și unul 
iezuit, pentru a depista „propozițiile eretice“. 

16 decembrie: imputatul este interogat în legătură cu 
propoziţiile cenzurate. 

24 martie: se hotărăște ca imputatul să fie interogat 
„Stricte“ adică prin supunere la tortură. Este probabil că 
primește o listă a cenzurărilor care privesc, de astă dată, e- 
senţa teoriilor ontologice, cosmologice ș șI teologice expri- 
mate de nolan în dialogurile italiene şi în operele latine. 


1598 


13 aprilie—19 decembrie: cauza este suspendată din pri- 
cina absenței papei din Roma. 

12 ianuarie: la cererea cardinalului Bellarmino, teolog 
consilier al Sfîntului Oficiu — cea mai formidabilă și neîn- 
durătoare minte a Inchiziției romane, același care îl va in- 
teroga mai tîrziu şi pe Galilei —, lui Bruno i se prezintă o 
listă de opt propoziţii eretice (dintre care se cunosc doar 
două, extrase din Despre cauză) pe care trebuie să le abjure. 

15 februarie: Bruno se declară de acord cu abjurarea 
necondiționată. 

18 februarie: Bruno înaintează un nou raport prin care 
cere analizarea erorilor care apar atît în cărţi cît și în 
depoziții. 

5 aprilie: reconfirmă intenţia de a abjura, dar manifestă 
unele rezerve referitoare la două dintre cele opt propoziţii. 

10 și 16 septembrie: se declară din nou gata să abjure. 
Dar la dosar se adaugă o nouă delaţiune, din partea unui 
personaj rămas necunoscut, care îl acuză pe Bruno că în 
Anglia ar fi avut faimă de ateu, iar Alungarea bestiei tri- 
umfătoare ar fi o aluzie la papă. 

21 decembrie: ultima înfățișare: Bruno refuză să mai 
abjure și afirmă că nu are de ce să se căiască. Tribunalul 
face o ultimă încercare de a-l convinge, dar Bruno refuză 
din nou să recunoască a fi fost vreodată eretic. 

20 ianuarie: papa Clement al VIII-lea ordonă formula- 
rea sentinţei de erezie şi impenitență stăruitoare și pre- 
darea inculpatului braţului secular. 

8 februarie: în casa cardinalului Luigi Madruzzi din 
Piaţa Navona lui Bruno i se citeşte sentinţa, în prezenţa 
notarului, a martorilor şi a Congregaţiei Sfîntului Oficiu. 
Prin aceasta Bruno e decăzut din ordinele bisericeşti și 
alungat din rîndurile bisericii; cărțile lui trebuie arse în 
Piaţa Sfîntul Petru și toate operele sale trecute în Indexul 
Cărţilor Interzise (ceea ce explică absența cvasitotală a 
edițiilor şi cunoașterii operei lui timp de aproape trei se- 
cole). Bruno ascultă sentinţa în genunchi; apoi se ridică și 
rostește: „Tremuraţi mai mult voi pronunţind această 
sentinţă, decît eu ascultînd-o.“ 

17 februarie: este dus în Campo dei Fiori, una dintre 
pieţele cele mai mai vii şi vesele ale Romei, cu limba „in 
giova“, adică strivită într-o menghină de lemn; este dez- 
brăcat la piele, legat la stâlp și ars pe rug. 


S.B.E. 


CINA DIN MIERCUREA CENUȘII 


Traducere şi note de 
SMARANDA BRATU ELIAN 


NOTA TRADUCĂTORULUI 


Aceasta este cea dintii versiune românească a primului 
dintre dialogurile filozofice italiene ale lui Giordano Bruno, 
Cina din Miercurea Cenușii. 

Traducerea s-a făcut după fundamentala ediție critică în- 
grijită de Giovanni Aquilecchia: Giordano Bruno, La cena 
de le ceneri, Torino, UTET, 1955, dar avînd permanent ală- 
turi cele mai recente reeditări ale ei, îmbogăţite cu un sub- 
stanţial aparat critic: Giordano Bruno, Oeuvres complètes, 
II, Le souper des cendres (ediţie bilingvă), texte établi par 
Giovanni Aquilecchia, notes de Giovanni Aquilecchia, 
preface de Adi Ophir, traduction de Yves Hersant, Paris, 
Les Belles Lettres, 1994; și Giordano Bruno, Dialoghi tilo- 
sofici italiani, La cena de le ceneri, a cura e con un saggio 
introduttivo di Michele Ciliberto, note ai testi a cura di Ni- 
coletta Tirinnanzi, Milano, Arnoldo Mondadori Editore, 
„I Meridiani — Classici dello spirito“, 2000. 

Traducerea textelor latine s-a făcut nu după versiuni ro- 
mânești acreditate, deoarece comentariul lui Bruno nu s-ar 
fi potrivit întotdeauna cu nuanțele redate de traducătorii 
români, ci după versiunea italiană oferită de ultima dintre 
ediţiile citate, care ni s-a părut cea mai apropiată de inten- 
tile filozofului și totodată de originalul latin. 

Numele latinești sau grecești, fie ale gînditorilor, scrii- 
torilor etc., fie ale operelor lor, care în original erau italie- 
nizate, au fost transcrise după enciclopedia realizată de co- 
lectivul coordonat de N.I. Barbu și Adelina Piatkowski, 

Scriitori greci și latini, Bucureşti, Editura Ştiinţifică și En- 
ciclopedică, 1978. Citarea operelor nu face referire la o edi- 
ţie anume, Ci urmează numerotările tradiţionale: capitole sau 
cînturi cu cifre romane, strofe sau versete cu cifre arabe. 

Numele cărților din Sfintele Scripturi precum și nume- 
rotarea lor au urmat ediția bibliofilă Biblia Internațională de 
Studiu Inductiv (BISI) traducere de D. Cornilescu, Harvest 
House Publishers, Eugene, Oregon, 1993. Unica modifi- 
care priveşte numerele cu cifre arabe mari şi îngroșate, care 
au fost înlocuite în textul nostru cu cifre romane. 

Numele proprii de persoane şi denumirile geografice, 
în original italienizate, au fost readuse la forma acceptată 
de normele limbii române literare actuale. Singura excep- 
ţie — inspirată de alegerea făcută de versiunea franceză, su- 
pervizată de cea mai mare autoritate în materie, Giovanni 
Aquilecchia — o constituie numele personajelor care parti- 
cipă la dialog, care și-au păstrat forma din originalul italian. 

Eponimul „nolanul“ (însemnînd „din Nola“ localita- 
tea de baștină a filozofului) pe care Bruno și-l dă în toate 
operele sale, a fost lăsat, ca în original și ca în toate tradu- 
cerile serioase, cu majusculă. 

Cuvîntul italian „asino“ care are o frecvenţă și însem- 
nătate stilistică şi ideologică deosebită la Bruno, tocmai 
din cauza aceasta şi din aceea că, deoarece i s-au dedicat 
lucrări critice de substanţă, el trebuie să poată fi recunos- 
cut oriunde apare în text, a fost tradus pretutindeni prin 
cuvîntul românesc „măgar“. Cititorul însă trebuie să șue 
că în limba italiană conotaţiile specifice îl fac mai asemănă- 
tor calificativului românesc „bou“. 

Ilustraţiile originale care însoțesc demonstrațiile de geo- 
metrie, perspectivă, optică etc. ale lui Bruno prezintă două 
inconveniente: sînt în majoritate greșite, adică i imaginea 
nu corespunde cu explicaţia dată de Bruno în text; și sînt de 
cele mai multe ori exprimate — cel puţin pentru noi, cei de 
azi — cu termeni improprii sau în mod confuz. Am încer- 
cat să venim în ajutorul cititorului intervenind discret în 
text şi oferind în note imaginea corectată a figurii, fie lu- 

înd-o ca atare din ediţia Les Belles Lettres citată, fie, acolo 
unde și aceasta era greșită sau imprecisă, corectînd-o. 
Pentru aceasta țin să-i mulțumesc și pe această cale dnei 
prof. dr. arh. Anca Brătuleanu care a avut răbdarea de a 
descîlci alături de noi, în măsura posibilului, textul origi- 
nal, juxta franceză și cele două versiuni grafice. 

Notele au la bază un material bibliografic mai degrabă 
vast, Am recurs la citarea surselor numai acolo unde textul 

' Yniuer ale intentioned: 


ame Po am 


CINA 
DIN MIERCUREA 
CENUȘII! 


ÎNFĂȚIȘATĂ ÎN 
CINCI DIALOGURI 
A PATRU INTERLOCUTORI 
CU TREI CONSIDERAŢII 
ASUPRA A 
DOUĂ SUBIECTE 


Unicului liman? al Muzelor: 
Strălucitului Michel de Castelnau’, 
Senior de Mauvissitre, Concressault și Joinville, 
Cavaler al ordinului Regelui Preacreştin 
și Consilier în Consiliul său de taină; 
Căpitan peste cincizeci de ostași, 
Guvernator și Căpitan al Sfîntului Dezideriu 
și Ambasador pe lîngă Măria-Sa Regina Angliei. 


INTENŢIA GENERALĂ ESTE DECLARATĂ 
ÎN INTRODUCERE 


1584 


NEMULŢUMITULUI* 


De bunăoară-un dinte cîineşte te sfîșie 

Tu singur ești de vină, sălbatică potaie: 
Ciomagul tău sau ranga nu pot să mă-ncovoaie, 
Scutește-mă, mai bine, de orice bășcălie. 


Fiindcă m-ai înșelat pe față și cu obrăznicie, 
Te iau la tăbăceală şi-ţi dau şi la ţurloaie, 
Iar de mă vei izbi cu fruntea de pietroaie, 
În diamant grava-voi atare mîrșăvie. 


Nu merge după miere la stup în pielea goală. 
Și nu muşca de nu știi de-i pîine-ori bolovan. 
Desculţ tu nu te duce să sameni mărăcini. 


Ia seama la paianjen, tu, muscă acefală. 
Și nu căta la broaşte de eşti un şobolan’. 
Ia seama unde-i vulpea cînd stai printre găini. 


Și crede-n Cartea sfîntă€ 

Ce astfel ne cuvîntă: 

Cine sădește-n brazdă sămînţă de greșeală 
Culege ca recoltă pedeapsa infernală. 

EPISTOLĂ INTRODUCTIVĂ 


adresată 


PREASTRĂLUCITULUI ȘI MĂRITULUI 


SENIOR DE MAUVISSIERE 
Cavaler al Ordinului Regal 


și Consilier în Consiliul de taină; 
Căpitan peste cincizeci de ostași, 
Guvernator General al Sfîntului Dezideriu, 
și Ambasador al Franţei în Anglia. 


Ospăţul pe care vi-l ofer aici nu e împărătesc și de nec- 
tar, precum al Tunătorului Jupiter; nici originar”, spre 
a pricinui nenorocirea neamului omenesc; nici ritual, ca 
cel al lui Asuerus$; nici îmbelșugat ca cel al lui Lucullus?; 
nici sacrileg ca al lui Licaon!9; nici tragic ca al lui Tiest!!; 
nici chinuitor ca al lui Tantal!?; nici filozofic ca al lui Pla- 
ton!5; nici sărăntoc ca al lui Diogene'*. Nu este un fleac, 
precum prînzul lipitorilor; nici o zeflemea bernescă, 
precum chiolhanul arhiepiscopului de Polianof5; nici o 
comedie, ca banchetul lui Bonifacio Lumînărarul!€. Nu: 
este un ospăț măreț dar și mărunt; profesoral dar şi 
școlăresc; profanator dar și religios; vesel dar şi aprig; 
aspru dar şi vioi; slab ca la Florenţa dar și gras ca la Bo- 
logna, cinic dar și sardanapalic!” ; zeflemist dar și serios; 
grav dar și glumeţ; tragic dar şi comic: încît gîndesc că 
nu de puţine ori vă veți simţi ba un erou ba un pîrlit; 

ba maestru ba discipol; ba evlavios ba eretic; ba vesel ba 
trist; ba posac ba voios; ba uşor ba îngreunat; ba cîinos ba 
îngăduitor; ba hîtru ba solemn; cînd sofist cu Aristotel, 
cînd filozof cu Pitagora; cînd rîzînd cu Democrit, cînd 
plîngînd cu Heraclit. Vreau să spun că după ce aţi mi- 
rosit bucatele cu peripateticienii, după ce aţi îmbucat 
cu pitagoricienii și ați băut cu stoicii, puteţi linge bli- 
dele cu acela care, cînd î își arăta dinţii, avea un zîmbet 
atît de gingaș încît gura i se întindea pînă ce-și muşca 
urechile.!8 Căci dacă veţi rupe osul şi veţi ajunge la mă- 
duvă, veţi descoperi lucruri care l-ar desfăta şi l-ar îndem- 
na la desfrtu chiar și pe un schimnic!?; care ar amuţi 
mulțimea venită la târg, ar face maimuţele să se tăvă- 
lească de rîs şi ar scoate din tăcere chiar și morţii din 
morminte. Mă veţi întreba, firește: ce ospăț, ce praznic o fi 
ăsta? Ei bine, e o cină. Care cină? Cina Cenușii. Cum 
adică a Cenuşii? V-au pus dinainte o mîncare de-i zice 
„cenușă“ ? Se poate zice despre ea cinerem tamquam pa- 
nem manducabam2 ? Nu; este un ospăț care a avut loc 
după apusul soarelui, în prima zi a postului mare, de- 
numită de preoți dies cinerunr! sau, uneori, „ziua adu- 
cerii aminte “22, Despre ce vorbeşte ăst banchet, astă cină? 
Nu despre înalta consideraţie și alesele fapte ale prea 
nobilului și distinsului Sir Fulke Greville” în a cărui 
onorată locuinţă a avut loc. Nu despre obiceiurile rafi- 
nate ale preacinstitelor persoane care se aflau de faţă, ca 
spectatori sau ascultători; ci despre două fantastice vră- 
jitoare, două coșmare, două năluci, două boleşniţe care 
dovedesc de ce este în stare natura.?* Și pe măsură ce 
veţi cerne sensul istoric?” al poveștii, iar apoi veţi gusta 
și mesteca?ć, vi se vor dezvălui, unde își vor avea rostul, 
si descrieri de locuri, fie geografice, fie mentale, fie mo- 
rale, şi reflecţii fie fizice, fie metafizice, fie matematice. 

Subiectul primului dialog 


Aici, în primul dialog, veţi vedea, mai întâi, că vi se în- 
fățișează două personaje cu numele lor care au un tîlc 7, 
dacă veți vrea să-l pricepeţi; în al doilea rînd, veţi vedea 
că prin ele se celebrează scala numărului binar; în al trei- 
lea rînd, se lămuresc meritele adevăratei filozofii, regă- 
site și reîntronate?; în al patrulea, veţi afla cît de demn 
de laudă este Copernic; în al cincilea, sînt arătate roade- 
le? filozofiei Nolanului, reţinînd deosebirile ce există 
între acesta și ceilalți în ceea ce privește felul de a filozofa. 


Subiectul celui de-al doilea dialog 


În al doilea dialog veţi afla mai întîi care a fost cauza 
iniţială a cinei; apoi veţi găsi descrierea unui umblet și 
a unor drumuri, pe care mulţi o vor socoti mai degrabă 
poetică și tropologică*” decît narativă; după aceea veţi 
vedea o rapidă și nedeslușită alunecare într-o topogra- 
fie morală; şi, înaintînd, va trebui să priviţi jur împre- 
jur, cu ochiul pătrunzător al lui Linceu”!, fiece lucru în 
parte (dar fără a zăbovi prea mult); și chiar atunci cînd 
veţi avea dinainte mecanisme uriașe, nu va fi amănunt, 
chiţibuș ori fleac care să nu merite a fi băgat în seamă. 
Aici lucrurile se petrec întocmai ca în lucrarea unui pic- 
tor”: acesta nu poate zugrăvi numai tema principală, ci, 
pentru a umple tabloul și a imita prin artă natura, tre- 
buie să picteze în acelaşi tablou și pietre, munţi, copaci, 
izvoare, rîuri şi dealuri; așa că înfățișează ici un palat re- 
gesc, colo o pădure, dincolo un crîmpei de cer, într-un 
colţ un apus de soare, și, pe unde se potrivește mai bine, 
o pasăre, un porc, un cerb, un măgăruş, un cal; și e de 
ajuns ca unuia să-i picteze doar capul, altuia un corn, 
altuia o părticică din spate, celuilalt urechile, iar pe altul 

să-l facă pe de-a-ntregul, dîndu-i însă fiecăruia o expre- 
sie ori atitudine diferită de a celorlalți. Astfel, înfățișînd 
și subiectul principal, pictorul îl desfată mult mai mult 
pe cel ce privește şi judecă tabloul. Citind pasajul, veți 
pricepe ce vreau să spun. În sfîrșit, acest blagoslovit de 
dialog se încheie cu sosirea personajelor la locul ospăţu- 
lui, cu primirea lor politicoasă şi cu ceremonioasa lor 
așezare la masă. 


Subiectul celui de-al treilea dialog 


Cel de-al treilea dialog, după cum veţi vedea, se îm- 
parte (după numărul de subiecte propuse de doctorul 
Nundinio) în cinci părti. Prima dintre ele vorbește 
despre necesitatea celor două limbi”. Cea de-a doua ex- 
plică intențiile lui Copernic, rezolvă o problemă de 
mare însemnătate privind fenomenele cerești, dovedește 
deșertăciunea studiilor de perspectivă şi de optică pentru 
cercetarea cantităţii corpurilor luminoase și oferă în 
această privinţă o teorie nouă, sigură și adevărată. Partea 
a treia arată în ce fel se alcătuiesc corpurile care sînt lumi 
și declară că universul este infinit ca dimensiune și că 
zadarnic se caută centrul sau circumferința universului 
ca şi cum ar fi un corp anume.” Cea de a patra afirmă că 
lumea noastă, numită glob pămîntesc, este alcătuită din 
aceeași materie din care sînt alcătuite celelalte lumi, 
adică celelalte corpuri cerești, şi că este o copilărie a 
crede altminteri.** Se mai spune că acele lumi sînt fiinţe 
vii și dotate cu intelect.” Și că ele adăpostesc nenumărate 
existenţe individuale simple sau compuse, dotate cu 
viaţă vegetativă sau intelectivă, nu altfel decât cele pe care 
le vedem trăind sau vegetînd la suprafaţa lumii noastre. 
Partea a cincea, din pricina unui argument ridicat de 
Nundinio la sfîrșit, arată falsitatea a două mari teorii 

care, împreună cu variantele lor, i-au orbit într-atât pe 
Aristotel şi pe multi alții, încît i-au împiedicat să vadă 
adevărul şi necesitatea mișcării pămîntului; ba i-a împie- 
dicat s-o ia în considerare chiar și numai ca simplă ipo- 
teză; pe cînd, socotind-o posibilă, iată că se dezvăluie 
multe taine ale naturii rămase pînă acum nedeslușite. 


Subiectul celui de-al patrulea dialog 


Începutul celui de-al patrulea dialog vă dă prilejul de 
a răspunde tuturor argumentelor și dificultăților teolo- 
gice şi de a arăta că această filozofie este conformă cu 
adevărata teologie, meritînd să fie încurajată de ade- 
văratele religii. În ceea ce urmează, vă este înfățișat un 
personaj care nu ştie nici să ia parte la o controversă, nici 
să pună întrebări, dar, fiind obraznic şi arogant, e socotit 
de neștiutori drept mai învăţat decît doctorul Nundinio. 
Dar veţi vedea că nici toate teascurile de pe lume n-ar 
fi de ajuns pentru a stoarce din trăncăneala lui o fărîmă 
de miez pentru a hrăni întrebările lui Smitho și răspun- 
surile lui Teofilo; în schimb, el dă apă la moară vorbă- 
riei lui Prudenzio şi atacurilor lui Frulla.” Și vă încre- 
dinţez că-mi pare sincer rău că nu v-am putut scuti de 
această parte. 


Subiectul celui de-al cincilea dialog 


Al cincilea dialog vă jur că a fost adăugat nu din alt 
motiv decît pentru a nu încheia cina în chip searbăd. La 
început se prezintă perfecta așezare a corpurilor în re- 
giunea €terică și se arată că așa-pretinsa sferă „a opta“, 
„cerul stelelor fixe“ nu este cîtuși de puţin un cer unde 
corpurile pe care noi le vedem strălucind s-ar afla cu 


147 


toate la egală distanţă faţă de un centru; ci că acelea care 
par apropiate sînt, dimpotrivă, depărtate unele de altele, 
atât în lateral cât și în adîncime, mai mult decît sînt fiecare 
dintre ele de soare sau de pămînt. Apoi se arată că, dacă 
noi am descoperit șapte corpuri cerești mişcătoare, aceas- 
ta nu înseamnă că acestea sînt numai şapte, ci, din același 
motiv, mai există și altele, nenumărate, numite pe bună 
dreptate de filozofii adevăraţit! din Antichitate aethera, 
adică alergătoare, pentru că ele sînt cele care se mișcă 
iar nu sferele închipuite de oameni. În al treilea rînd se 
arată că această mișcare purcede de la un principiu in- 
tern și necesar ca de la o fire și un suflet proprii corpu- 
rilor înseși: adevăr care spulberă multe năluciri privi- 
toare atît la pretinsa atracţie mecanică exercitată de 
lună asupra apelor sau altor lichide, cât și la alte corpuri 
din natură al cărui principiu de mișcare pare să se afle 
în afara lor.“ În al patrulea rînd, se risipesc îndoielile 
pricinuite de argumentul prostesc legat de greutatea 
mai mare sau mai mică a corpurilor şi se demonstrează 
că orice mișcare în natură tinde să fie circulară fie în ra- 
port cu propriul său centru fie în raport cu un alt corp.® 
În al cincilea rînd se arată cît de necesar se dovedește a 
fi ca pămîntul nostru şi alte corpuri asemănătoare să se 
miște nu într-un singur fel ci în mai multe feluri 
diferite: mai precis, în nici mai mult nici mai puţin de 
patru mișcări simple care însă se împletesc într-o mișca- 
re compusă; Și se arată care sînt aceste mișcări în cazul 
pămîntului. În ultimul rând, se făgăduieşte a se adăuga, 
în alte dialoguri, ceea ce pare încă a lipsi acestei filozofii 
pentru a fi deplină și totul se încheie cu o rugăminte ex- 
primată de Prudenzio.*% 


Veţi rămîne uimit să constataţi cît de repede şi de cu- 
prinzător sînt expuse aici atît de multe și însemnate su- 
biecte. Iar dacă ici-colo veţi întîlni și unele mai puţin 

însemnate, care ar putea să se teamă de cenzura încrun- 
tată a unora precum Catof, ei bine, liniștiţi-vă: pentru 
că acești Cato ar trebui să fie de-a dreptul orbi şi smin- 
tiți ca să nu priceapă ceea ce se ascunde în spatele aces- 
tor Sileni*€. Pe de altă parte, dacă dinaintea mulțimii și 
varietăţii subiectelor ţesute laolaltă aici, veți crede că aveţi 
de-a face nu atît cu o ştiinţă unitară cât cu un amestec de 
comedie, tragedie, dialog, poezie, oratorie, de elogii şi 
reprobări, de demonstraţii și învățăminte, care ţin ba de 
fizică, ba de matematică, ba de morală, ba de logică; cu 
alte cuvinte dacă socotiți că-i un amestec de crîmpeie din 
toate științele“, luaţi aminte, seniore, că dialogul acesta 
povestește o întîmplare, unde, pe măsură ce se relatează 
prilejurile, mișcările, drumurile, întâlnirile, gesturile, sim- 
ţămintele, cuvintele, întrebările, răspunsurile, deșteptă- 
ciunile și prostiile, toate supuse judecății celor patru in- 
terlocutori, orice poate deveni pe drept subiect de dis- 
cuție. Și mai luaţi aminte că nici un cuvînt rostit în acest 
dialog nu e de prisos: căci fiecare plivește sau destele- 
nește domenii însemnate, poate tocmai acelea care par 
a nu avea nevoie de așa ceva. Cît priveşte suprafaţată, cei 
care ne-au oferit prilejul de a compune acest dialog, sau 
poate această satiră ori comedie, vor învăţa să fie mai cu 
băgare de seamă atunci cînd măsoară oamenii cu metrul 
de croitorie şi cîntăresc sufletele cu cîntarul de bucătă- 
rie. lar cei care în viitor vor citi sau vor judeca acest 
dialog, văzînd ce-au pățit ceștilalți, vor deveni poate 
mai atenţi și vor trage învățăminte din păţania altora. 
lar cei ce s-au simţit răniți sau împunși, vor căsca poate 
ochii și, dumirindu-se de sărăcia, de goliciunea și ne- 
vrednicia proprie, dacă nu le convine să se dea de gol, 
atunci, dacă nu din iubire, de rușine, vor încerca poate 
să se corecteze sau măcar să se ferească. 

De vi se pare că Teofilo sau Frulla scarpină cam prea 
cu rîvnă şi fără de cruţare spinarea unora, aflați atunci, 

seniore, că aceste lighioane au pielea groasă; iar împun- 
săturile chiar de-ar fi de două sute de ori mai vîrtoase, 
lor tot cît o atingere de fecioară le-ar părea. Totodată n-aş 
vrea să mă socotiți vrednic de dojană pentru că am pus 
în discuţie probleme atît de grave și de alese pornind de 
la neroziile şi palavrele acestor diaci; căci n-am îndoială 
că știți să faceţi deosebirea între a lua un lucru drept 
fundament sau a-l folosi ca prilej. Fundamentul trebuie 
într-adevăr să fie pe măsura mărimii, rostului și noble- 
ţii clădirii, în timp ce prilejurile pot fi de orice soi și pot 
avea orice urmări; motiv pentru care se întîmplă adesea 
ca prilejuri mărunte și fără însemnătate să conducă la 
rezultate măreţe şi minunate; prostii și țicneli provoacă 
adesea mari întruniri, cugetări și invenţii; ca să nu mai 
spun că este lucru știut că greşelile și delictele au condus 
adesea la adoptarea unor legi drepte și omenoase. 

Iar dacă, în această pictură, culorile nu vi se par aido- 
ma celor din realitate, iar trăsăturile nu vi se par tocmai 
exacte, cusurul vine de la faptul că pictorul nu și-a putut 
privi opera de la distanţa și din unghiul pe care şi le aleg 
de obicei meșterii acestei arte; şi nu doar pentru că 
pînza și fondul erau prea aproape de ochii lui, dar și 
pentru că el nu se putea trage nici un pas îndărăt ori în 
lături fără primejdia de a păţi ce a păţit fiul faimosului 
apărător al Troiei cînd a sărit în gol.*? Așadar luaţi ta- 
bloul așa cum e, cu puţinele, multele, cu toate cele pe care 
le cuprinde; căci nu vă e trimis pentru a vă plictisi cu lu- 
cruri deja știute nici pentru a aduce apă la moara nepo- 
tolită a judecății și minţii voastre; ci fiindcă, deşi lucru- 
rile se observă mai bine pe viu, totuși continuă să ne 
placă şi imaginea lor pictată. Și în afară de aceasta, sînt 
sigur că sufletul vostru mărinimos va lua în seamă nu 
atît valoarea darului, cît dragostea şi respectul cu care 
este oferit. Căci vă este dedicat dumneavoastră, pentru 
că sînteți cel mai darnic și mai binevoitor cu Nolanul 

nostru. Tocmai de aceea i-aţi cîştigat prețuirea mai mult 
decît oricine de pe aceste meleaguri unde fiece neguțător 
fără cinste şi conștiință poate deveni un Cresus”, iar orice 
înţelept fără arginți nu-i greu să ajungă un Diogene”l. 
Dumneavoastră vă e dedicat, deci, dumneavoastră care 
cu atîta mărinimie și măreție l-aţi primit pe Nolan sub 
acoperișul vostru şi în locul cel mai ales din casa voas- 
tră. lar dacă acest ţinut, în loc să dea naștere la mii de 
uriași scălîmbi, ar zămisli tot atâţia viteji ca Alexandru 
cel Mare, ați vedea că sute dintr-aceştia ar năvăli să-l 
măgulească pe acest Diogene căruia, după cum vrut-au 
stelele, numai voi îi puteţi lua lumina soarelui, deși, 
cînd și cînd (pentru a nu ajunge mai sărac decît peze- 
vengbhiul acela cinic), lui îi mai parvine totuși cîte o rază 
directă sau reflectată în cotlonul*? pe care-l ştiţi. Dum- 
neavoastră vă este închinat, dumneavoastră, ce repre- 
zentați în Britania fala acelui rege atît de mare, de puter- 
nic și de mărinimos, care dinspre generoasa inimă a Eu- 
ropei face să răsune glasul renumelui său în cele mai în- 
depărtate colţuri ale pămîntului; cel care, cînd freamătă 
de furie, asemeni leului în peșteră, le înspăimîntă de 
moarte pe toate celelalte fiare cumplite din aceste pă- 
duri; iar cînd se alină și află pace, răspîndește o iubire 
atît de nobilă, generoasă și fierbinte încât pîrjolește tro- 
picul cel mai apropiat, încălzește îngheţata Ursă mare și 
topește pustiul arctic ce-și urmează rotirea sub eterna 
ei veghere. 


VALE” 


DIALOGUL ÎNTÎI 


Interlocutorii: Smitho, Teofilo — un filozof, 
Prudenzio — un pedant, Frulla“* 


[SMITHO]: Vorbeau bine latineşte? 

TEOFILO: Da. 

SMITHO: Păreau oameni de calitate ? 

TEOFILO: Da. 

SMITHO: Onorabili ? 

“TEOFILO: Da. 

SMITHO: Învăţaţi? 

TEOFILO: Peste măsură. 

SMITHO: Bine crescuţi, curtenitori, politicoşi? 

TEOFILO: Oarecum. 

SMITHO: Belferi ? 

TEOFILO: Da, desigur, bineînţeles, neîndoielnic, ga- 
rantat: la Oxtord, cred. 

SMITHO: Cu patalama ? 

TEOFILO: Cum altfel? Oameni aleși, cu robă lungă, 
de catifea; unul avea la gît două colane strălucitoare de 
aur; celălalt ai fi zis că e un bijutier pricopsit (mă jur pe 
Dumnezeu), căci avea la o mînă douăsprezece inele pe 
două degete, care-ţi luau și ochii și mintile.” 

SMITHO: Păreau familiarizați cu greaca”? 

TEOFILO: Ba chiar şi cu berea! 

PRUDENZIO: Dezbară-te de acel „ba chiar“: e o ex- 
presie desuetă și perimată. 

FRULLA: Linişte, profesore, nu vorbeşte cu dumneata. 

SMITHO: Cum arătau ? 

TEOFILO: Unul ai fi zis că-i polcovnicul zmeilor și 
al Mumei Pădurii; celălalt că-i agă la zeiţa renumelui ne- 
pătat. 

SMITHO: Să înţeleg că erau doi? 

TEOFILO: Da, pentru că doi e un număr misterios.” 

PRUDENZIO: Ut essent duo testes.58 

FRULLA: Ce vreți să spuneţi cu acel „testes 

PRUDENZIO: Martori, examinatori al învăţăturii 
Nolanului: at me hercle®, de ce ai spus, Teofilo, că nu- 
mărul binar este misterios ? 

TEOFILO: Pentru că două sînt coordonatele prima- 
re, cum spune Pitagora: finit și infinit, curb și rectiliniu, 
drept şi stîng și așa mai departe. Două sînt tipurile de 
numere: pare și impare, dintre care unul e masculin, iar 
celălalt feminin. Două sînt înfățişările lui Cupidon: una 
elevată şi divină, alta josnică și vulgară. Două sînt actele 
vitale: cunoașterea și simţirea. Două sînt obiectele asu- 
pra cărora se exercită acestea: adevărul și binele. Două 
sînt tipurile de mișcare: rectilinie, prin care corpurile tind 
spre conservare, și circulare prin care se conservă. Două 
sînt principiile esențiale ale lucrurilor: materia și forma. 
Două sînt și diferenţele specifice ale substanţei: densi- 
tatea și rarefierea, simplul și compusul. Două sînt con- 
trariile primare și principiile active: căldura și frigul. Doi 
sînt părinţii lucrurilor din natură: soarele Și pămîntul 5! 

FRULLA: Urmiînd această serie de perechi, o să fac 
ȘI eu O scară binară. Animalele au intrat în arcă două cîte 
două și tot două cîte două au ieșit din ea. Doi sînt cori- 
feii semnelor cerești: Aries și Taurus. Două sînt spe- 
ciile de nolite fier”: calul şi cattrul. Două sînt animalele 
create după chipul și asemănarea omului: maimuța pe 

pămînt, cucuveaua în văzduh. Două sînt relicvele flo- 
rentine pe cît de false pe atît de venerate pe aceste me- 
leaguri: dinţii lui Sassetto şi barba lui Pietruccia.** Două 
sînt animalele despre care Domnul a zis că au mai multă 
minte decît poporul lui Israel: boul, fuindcă-și cunoaște 
stăpînul, și măgarul, pentru că știe să găsească ieslea de-a- 
casă. Două au fost încălecările misterioase ale Mîntui- 
torului nostru, una care-i semnifică pe vechii credin- 
cioşi evrei, cealaltă, pe noii credincioși păgâni: măgăriţa 
şi măgarul. Două sînt numele secretarului lui Augustus 
care derivă din acestea: Asinius și Pollio.” Două sînt spe- 
ciile de măgari: cea domestică şi cea sălbatică. Două sînt 
şi culorile lor cele mai obișnuite: cenușiul și căcăniul. 
Două sînt piramidele pe care trebuie gravate și încre- 
dinţate, astfel, eternității, numele acestor doi învăţaţi şi 
ale altora de teapa lor: urechea dreaptă a măgarului lui 
Silen și cea stîngă a animalului dușmănit de zeul zarza- 
vaturilor.6$ 

PRUDENZIO: Optimae indolis ingenium, enumera- 
tio minime contemnenda.” 

FRULLA: Sînt onorat, maestre Prudenzio, că te arăţi 
de acord cu vorbele mele, dumneata care ești mai prudent 
decît însăși prudenţa, ba, după cum se vede, ești prudenţa 
însăşi masculini generis.” 

PRUDENZIO: Neque id sine lepore et gratia. Hai însă 
isthaec mittamus encomia. Sedeamus quia, ut ait Peripa- 
tericorum princeps, sedendo et quiescendo sapimus$”: și 
astfel pînă la apusul soarelui vom prelungi tetralogul 
nostru, privind lucrurile discutate de Nolan cu doc- 
torul Torquato și cu doctorul Nundinio. 

FRULLA: Aș vrea să știu ce înțelegeți prin „tetralog“. 

PRUDENZIO: „Tetralog“ pot spune id est quatuorum 
sermo”, aşa după cum „dialog“ înseamnă duorum sermo’, 
„trilog“ trium sermo și aşa mai departe, „pentalog“ 
„heptalog“ şi toate celelalte care de mulți sînt numite 

abuziv „dialog“, ca diversorum logr?: dar nu este ve- 
rosimil ca grecii, care au inventat acest cuvînt, să soco- 
tească acea primă silabă „di“ pro capite illius latinae 
dictionis „diversarum“ .”? 

SMITHO: Ai milă, profesore, lasă-ne cu aceste con- 
strîngeri gramaticale! Mai bine să revenim la subiect. 

PRUDENZIO: O seclun?*, mi-e teamă că nu dai im- 
portanță exprimării corecte. Cum am putea efectua un 
bun tetralog, dacă nu știm ce înseamnă vocabula „tetra- 
log“ ? și quod peius est”, vom crede că efectuăm un dia- 
log? non ne a definitione et a nominis explicatione exor- 
diendun®, după cum ne învaţă nemuritorul arpinian” ? 

TEOFILO: Dumneata, maestre Prudenzio, ești prea 
prudent: rogu-te, hai să lăsăm asemenea dispute gra- 
maticale și să socotim că această discuţie a noastră este 
un dialog, căci, deși sîntem patru aici de faţă, în fapt 
vom fi ca şi doi: unul propune o temă iar altul răspun- 
de, unul vorbeşte, altul ascultă. Dar pentru a începe cu 
începutul, veniţi-mi în ajutor, voi Muze! Nu vă chem 
pe voi, cele de pe Helicon”, care vorbiţi în grai pom- 
pos și trufaș: pentru că tare mi-e teamă că la sfîrșit o să 
vă plîngeți de mine că, după o peregrinare atît de lungă 
şi anevoioasă, după ce aţi străbătut mări atît de primej- 
dioase, după ce aţi cunoscut obiceiuri atât de barbare, o 
să vă grăbiti să vă întoarceţi acasă, desculțe și despuiate, 
căci pe-aici nu veţi fi găsit nici încălțări, nici haine pe 
măsură. Las de-o parte că după toate mai sînteţi și ve- 
netice, din stirpea aceea despre care un poet zicea: 

N-a fost pe lume grec lipsit de viclenie.” 

Ca să nu mai spun că eu nu mă pot îndrăgosti de ci- 
neva invizibil. Altele decît voi mi-au înlănţuit inima. 
Deci vouă, cestorlalte, mă adresez; vouă, Muzelor ginga- 
şe, mlădii, fragede, tinere, frumoase, delicate, cu cosița 

blondă, cu chipul ca neaua, cu obrajii ca trandafirii, cu- 
buzele zemoase, cu ochi: divini, cu pieptul de smalţ şi 
cu inima de diamant; vouă pentru care îmi frămînt 
mintea, îmi umplu sufletul de simțăminte, mă las tîrît 
de pasiuni, pentru care ochii mei varsă şiroaie de lacrimi, 
pieptul meu e un izvor nesecat de suspine, iar inima îmi 
arde în vîlvătăi; vouă, muze englezoaice, vă cer să mă 
inspirați: umpleţi-mă de suflul vostru, încălziui-mă, 
aprindeți-mă, distilaţi-mă în alambic, prefăceţi-mă în 
licoare curată şi sugeţi-mi sevat!; nu mă siliți să mă în- 
făuşez în lume cu o mică, strâmtă, firavă, scurtă şi lapi- 
dară epigramă, ci cu o proză lungă, bogată și impunătoa- 
re, curgătoare, amplă și consistentă, care să-mi conducă 
șuvoiul nu ca o subtiratecă țevușcă ci ca un larg canal. 
Iar tu, Mnemosina mea??, ascunsă sub treizeci de sigilii” 
și ferecată în strîmta carceră a umbrelor ideilor, îngînă-mi 
ușor la ureche melodia ta. — Într-una din zilele trecute 
doi inși$*, trimiși de un scutier al reginei”, au venit la 
Nolan și i-au comunicat că acesta dorește peste măsură să 
aibă o discuţie cu el, pentru a se lămuri despre Copernic 
și despre o seamă de paradoxuri ale noii filozofii.8 No- 
lanul le-a răspuns că, pentru a formula judecăți și con- 
cluzii, el nu privește cu ochii lui Copernic, nici ai lui 
Ptolemeu, ci cu ai săi proprii”; şi că, totuși, în ceea ce 
privește observaţiile, consideră că datorează mult aces- 
tor matematicieni și altora care, de-a lungul timpului, 
adăugînd cunoaștere la cunoaștere, au oferit suficiente 
principii pentru ca astăzi să putem exprima o judecată 
corectă, care nu s-ar fi putut naște fără multe secole de 
trudă. Cu toate acestea, a adăugat el, aceşti învăţaţi 
sînt asemenea interpreților care traduc dintr-o limbă 
într-alta, lăsîndu-i însă pe alții să pătrundă în adîncul 
sensului. Sau sînt precum acei nepricepuţi care, pentru 
a explica desfășurarea și motivele unui război, dau vina 
pe un căpitan absent; ei nu înţeleg cauzele, tehnica și 

strategia care au condus la victorie, ceea ce în schimb 
înțelege cel ce are experienţă şi o bună cunoaștere a 
artei militare. Astfel Tirezias$, profetul orb, îi spunea 
tebanei Manto”, care deși avea ochi nu pricepea ceea ce 
vedea: 


Visu carentem magna pars veri latet, 

sed quo vocat me patria, quo Phoebus sequar: 
tu lucis í inopem gnata genitorem regens, 
manifesta sacri signa fatidici refer.”! 


Tot aşa, nici noi n-am putea judeca, dacă numeroase- 
le și diferitele manifestări concrete ale corpurilor supe- 
rioare sau înconjurătoare nu ar fi fost dezvăluite și puse 
dinaintea ochilor raţiunii noastre. N-am putea deloc. To- 
tuși, după ce am adus mulţumiri zeilor ce împart darurile 
hărăzite de nesfîrșita și atotputernica lumină primor- 
dială, şi după ce am elogiat efortul acestor minți nobile, 
am înţeles limpede că trebuie să deschidem ochii și să 
privim şi noi ce au privit ei, și nu să luăm drept bun 
ceea ce ei au înţeles, judecat și stabilit. 2 

SMITHO: Rogu-te, lămurește-mă ce părere ai despre 
Copernic. 

TEOFILO: Era o minte luminată, atentă, matură și 
profundă; un savant cu nimic în urma oricărul astronom 
de dinaintea lui, decît doar cronologic; un om care în 
ceea ce privește judecata a fost cu mult deasupra lui Pto- 
lemeu, Hiparh, Eudoxiu” şi toți ceilalți care s-au luat 
după aceştia: pe deasupra, s-a eliberat de anumite pre- 
judecăţi şi erori — ca să nu spun „inepţii“ — ale filo- 
zofiei comune și vulgare. Totuși nici el nu s-a îndepărtat 
prea mult de ea, pentru că, fiind mai degrabă matemati- 
cian decît cercetător al naturii, nu s-a putut adînci și nu 
a pătruns în străfunduri pentru a reuși să smulgă rădăci- 
nile greșelilor şi principiilor eronate, nici n-a izbutit să 

dezlege pe de-a-ntregul toate contradicţiile, să se elibe- 
reze pe sine şi pe alții de atâtea false probleme și să-şi o- 
prească ochii asupra lucrurilor neschimbătoare și sigure.” 
Cu toate acestea, nimeni n-ar putea lăuda îndeajuns spi- 
ritul acestui neamţ”” care n-a luat în seamă mulțimea 
năroadă și a opus atîta rezistenţă puhoiului de credință 
contrarie. Deşi aproape lipsit de argumente viabile, el a 
luat din nou la mînă frînturile jalnice şi ruginite moște- 
nite de la antici și le-a șlefuit, le-a alăturat și le-a lipit în- 
tre ele cu raţionamentele sale mai mult matematice de- 
cît fizice, făcînd dintr-o teorie înainte denigrată, dispre- 
țuită și înfierată, una respectată, preţuită și mai demnă 
de crezare decît cea contrară și, fără îndoială, mai rapi- 
dă şi mai potrivită cu teoria şi calculele matematice. Cu 
toate că n-a avut mijloace decît pentru a rezista și nu 
pentru a învinge, a smulge din rădăcini și a nimici gre- 
şeala, acest german s-a convins în cugetul său și a pro- 
clamat cu voce tare concluzia definitivă: este mai pro- 
babil că globul terestru se mișcă în raport cu universul 
decît că puzderia de corpuri cerești, dintre care, cum 
bine se ştie, unele sînt mai mari și mai grandioase decît 
pămîntul, ar avea drept centru și temei al rotirii și influ- 
entei lor globul nostru — ipoteză ce contrazice în mod 
izbitor natura şi raţiunea, care ne arată fățiș contrariul. 
Așa că, de aici înainte, cine s-ar mai putea arăta atît de 
încuiat și de mocofan încît să dea uitării lucrarea mă- 
reață a unui asemenea om, hărăzit de zei a fi zorii care 
vestesc răsăritul vechii și adevăratei filozofii”, atîtea 
veacuri îngropată în abisurile întunecate ale oarbei, hai- 
nei, fudulei și pizmașei ignorante? Cine, luînd seama 
numai la ceea ce el n-a izbutit, l-ar putea pune laolaltă 
cu gloata care turuie, se călăuzește și se ia mai degrabă 
după ureche și după o credință barbară şi mîrșavă? 
Cum să nu-l așezi printre cei care, hărăziţi cu o minte 
aleasă, s-au ridicat în slavă urmînd cu credinţă privirea 

inteligenței divine ? — Ce pot spune însă despre Nolan? 
Oare, fiind el atît de aproape de mine pe cît sînt eu 
însumi, n-ar fi potrivit să-l laud ? Obiecţia aceasta n-ar 
fi în cazul lui deloc justificată deoarece, uneori, o aseme- 
nea laudă e nu numai îngăduită ci de-a dreptul necesară, 
așa cum arată Tansillo, poetul cu vers cristalin și savant: 


Nicicui care rîvnește cinstire și renume 

nu-i e prielnic a vorbi de sine, 

căci teama Și iubirea în vorbe lasă urme 

ce nu sînt de crezare oricum o să le-mbine; 
totuşi e-ngăduit să-l spui chiar tu pe nume 
faimei care, desigur, pe drept ţi se cuvine, 
cînd ai a te-apăra de-o critică anume 

sau cînd doar altora ai vrea să faci un bine.” 


Dacă totuși cineva poate fi atît de urîcios încît să nu 
accepte, nici cînd e meritată, lauda de sine, afle atunci 
că uneori ea nu poate fi despărțită de efectele directe sau 
laterale ale faptelor înseși. Cine l-ar dojeni pe Apelles’? 
dacă, prezentîndu-și opera celor interesaţi, ar declara că 
e făcută de mîna lui? Cine l-ar condamna pe Fidias” 
dacă unuia care ar întreba cine este autorul acestei splen- 
dide statui, i-ar răspunde „eu“? Dar ca să înțelegeţi 
tema de față și însemnătatea ei, vă spun imediat o con- 
cluzie, care se va dovedi lesne și curînd justificată: anume 
că, dacă este preamărit Tiphys care în Antichitate a con- 
dus cea dintii corabie şi i-a traversat pe argonauți marea : 


Audax nimium, qui freta primus 
rate tam fragili perfida rupit; 

terrasque suas post terga videns, 
animam levibus credidit auris; 


şi dacă, în vremurile noastre, este slăvit Columb, pen- 
tru a fi împlinit o străveche profeție: 

Venient annis 
secula seris, quibus Oceanus 
vincula rerum laxet, et ingens 
pateat tellus, Tiphysque novos 
detegat orbes, nec sit terris 


ultima Thulejt0! 


cum să nu-l preamărim pe Nolan, care a redescoperit 
mijlocul de a se înălța la cer, de a parcurge circumferin- 
ta stelelor și de a lăsa în urmă suprafaţa boltită a firma- 
mentului ? Cei ca Tiphys au descoperit felul de a tul- 
bura liniștea altora, de a pîngări zeii protectori ai altor 
ţinuturi, de a învălmăși ceea ce natura prevăzătoare ți- 
nuse despărțit, de a dubla relele lumii prin puterea co- 
municării și a spori, de la o generaţie la alta, viciile; de 
a răspîndi cu forța noi sminteli și a semăna nebunii ne- 
maiauzite pe tărîmuri virgine, impunînd pînă la sfârșit 
învăţătura că cel mai puternic are întotdeauna dreptate; 
de a inventa noi științe, noi unelte şi meşteşuguri pentru 
a-i asupri și omori pe alții. De aceea va veni o zi cînd 
oamenii, după ce au învăţat, pe propria piele, cum merg 
lucrurile, vor avea destulă știință și putere să fructifice 
şi să sporească aceste invenții dăunătoare: 


Candida nostri secula patres 
videre procul fraude remota: 
sua quisque piger littora tangent, 
patrioque senex fractus in arvo 
parvo dives, nisi quas tulerat 
natale solum non norat opes. 
Bene dissepti faedera mundi 
traxit in unum thessala pinus, 
iussitque pati verbera pontum, 
partemque metus fieri nostri 
mare sepositum.!%? 

Nolanul, dimpotrivă: a eliberat cugetul uman și cu- 
noaşterea!%; încuiată în temnita strîmtă a aerului roti- 
tor, de unde doar cu mare greutate, ca prin gaura cheii, 
putea privi stelele foarte îndepărtate, cunoașterea avea 
aripile tăiate ca să nu poată să-și ia zborul și să sfîșie 
vălul de nori pentru a vedea ceea ce se află cu adevărat 
dincolo și a se elibera de himerele celor care, deşi ieșeau 
din noroiul și peșterile pămîntului, s-au crezut zei pogo- 
rîți din cer și, prin felurite șarlatanii, au umplut lumea cu 
aiureli, prostii și vicii pe care le-au înfățișat oamenilor 
drept virtuţi, idei divine şi științe adevărate. În felul aces- 
ta ei au stins lumina care îndumnezeia și umplea de ero- 
ism sufletul străbunilor noștri, încuviintînd și acceptînd 
ceturile tenebroase ale sofiștilor şi măgarilor. Din această 
pricină, mintea omenească de atîta vreme urgisită, cînd 
își recapătă uneori luciditatea şi deplînge starea jalnică 
în care se află, adresează inteligenţei divine, care nu în- 
cetează nicicînd să-i murmure lăuntric la ureche, la- 
mentaţii de genul acesta: 


Oh, doamnă, cine oare s-ar sui la cer 


Ca mintea-mi rătăcită s-aducă înapoi 2104 


lată-l însă pe cel care a străpuns văzduhul, a străbă- 
tut cerul, a cutreierat stelele, a pășit dincolo de hotarele 
lumii, a spulberat zidurile închipuite ale celei dintîi, de-a 
opta, a noua, a zecea sfere și a oricîtor altora, adăugate 
de matematicienii găunoși și de orbirea filozofilor de 
duzină. El este acela care, în conformitate cu simțurile 
și cu rațiunea, a deschis cu cheia sîrguinței şi priceperii 
sale acele uși ale adevărului care puteau fi deschise şi a 
despuiat natura, pînă atunci înveșmîntată și ascunsă. El 
le-a dăruit ochi cârtiţelor, a redat vederea orbilor, care 
nu puteau privi drept î înainte pentru a-și vedea propria 
imagine în nenumăratele oglinzi care-i înconjurau din 

toate părțile. El le-a dezlegat limba muulor, care nu știau 
şi nu îndrăzneau să-și deslușească gîndurile încâlcite; 1-a 
înzdrăvenit pe șchiopi, care cu spiritul nu puteau face 
acel pas înainte inaccesibil trupului becisnic și pieritor. 
Iar soarele, luna și ceilalți aștri care au un nume îi face 
atît de cunoscuţi oamenilor de parcă aceștia acolo şi nu 
pe pămînt şi-ar avea casa. El demonstrează cît sînt de 
asemănătoare sau de diferite, de mari sau de primej- 
dioase corpurile cerești pe care le vedem în depărtare 
fată de cele care ne sînt apropiate. El ne deschide ochii 
pentru a vedea această zeitate, această mumă, care ne 
poartă pe spinarea sa şi ne hrănește, după ce din pînte- 
cul ei ne-a născut şi tot în el ne primește la sfîrşit; tot el 
ne eliberează de convingerea că ea ar fi doar un corp 
neînsuflețit și lipsit de viaţă, drojdie a substanţelor ma- 
teriale.!% În felul acesta aflăm că luna și stelele nu sînt 
locuri mult diferite ori mai rele decît cel în care vieţuim 
noi; aflăm că alte corpuri pot fi foarte bune, poate chiar 
mai bune în sine şi mai generoase cu vietăţile care le 
locuiesc.1% Aşadar noi cunoaștem o mulțime de stele, de 
aştri, de divinităţi care, toate laolaltă, cu sutele de mii, 
participă la făurirea ordinii și la contemplarea cauzei ce- 
lei dintii, universale, infinite și veșnice. Rațiunea noastră 
este acum eliberată de lanţurile care o priponeau de în- 
chipuitele opt, nouă ori zece sfere rotitoare şi de mo- 
toarele lor. Am aflat că cerul este unul singur, o imensă 
întindere de văzduh, unde aceste minunate lumini res- 
pectă distanţa care le desparte, în folosul vieţii perpetue 
și a ordinii ei. Aceste corpuri scînteietoare sînt crainicii 
care vestesc perfecțiunea gloriei și măreției lui Dumne- 
zeu. În acest fel sîntem purtaţi spre descoperirea infini- 
tului efect al cauzei infinite, urma adevărată şi vie a 
puterii infinite. Și acum ştim să nu mai căutăm divini- 
tatea undeva în afara noastră, căci ea se află lîngă noi, ba 
chiar înăuntrul nostru, mai înăuntru decît ne sîntem 

noi înșine. Și la fel, locuitorii celorlalte lumi nu trebuie 
să o caute la noi, pentru că și ei o au la ei, înăuntrul lor 
înșiși (dat fiind că luna este pentru noi pe cer în aceeași 
măsură în care și noi sîntem pe cer pentru ea).!7 Din 
această pricină se cuvine să dăm un sens mai profund 
vorbelor spuse de 'Tansillo în glumă: 


De nu vă bucurati de ce-aveţi la-ndemînă 
Cum o veţi face cu ce vă e departe? 

A jindui după aceea ce altul ţine-n mînă 
Și a dispreţui ce ai e un păcat de moarte. 
Voi sînteţi cei ce v-aţi pierdut fiinţa 
umblînd bezmetici după umbra cioată; 
ori cîinele ce-n rîu se-neacă din dorinţa 
de-a-şi înhăţa doar prada în apă reflectată. 
Iubiţi deci adevărul, lăsaţi umbra în pace, 
Nu ocărîu prezentul gîndind la viitor. 

Eu trag nădejde astăzi că mîinele-mi va place 
Și traiul mi-e mai vesel şi mai fermecător. 
De două ori mă bucur: de ce trăiesc acum 
Și de a mea speranţă în ce-i de-abia pe drum.!% 

Și deși e singur!%, acest singur poate să învingă și va 
învinge, și va triumfa împotriva ignoranței generale; și 
este cert că nu mărturiile aduse de mulţimea oarbă și 
surdă, nici ocările şi vorbele goale nu vor lămuri chesti- 
unea, Ci puterea unei cugetări drepte. Căci toți orbii din 
lume împreună nu fac cît un văzător, nici toţi proștii 
laolaltă cît un înţelept. 

PRUDENZIO: 

Rebus et in sensu, si non est quod fuit ante, 

fac vivas contentus eo quod tempora praebent. 

Iudicium populi nonquam contempseris unus, 

ne nulli placeas dum vis contemnere multos.!!° 

TEOFILO: Asemenea învăţăminte sînt valabile în ca- 
zul conversaţiilor între prieteni și al comportării obişnu- 
ite, dar nu cînd este vorba despre cunoașterea adevărului 
șI rînduiala minții, despre care același înțelept spunea: 


Disce, sed a doctis; indoctos.ipse doceto.!!! 


Ce ziceai se potriveşte și crezului celor mulți și de 
aceea sfaturile acestea sînt bune tocmai pentru aceștia 
mulți; căci nu oricine se poate înhăma să care o aseme- 
nea povară, ci numai cei pe care-i țin puterile s-o ducă 
în spate, ca pe Nolan; iar dacă nu, măcar s-o mute, fără 
mari primejdii, mai aproape de ţintă, așa cum a făcut 
Copernic. Mai mult, cei care stăpînesc acest adevăr nu 
trebuie să-l împărtășească oricui s-o nimeri!!2, dacă nu 
vor (cum se spune) să strice orzul pe gâște!!? şi să arunce 
nestematele la porci și dacă nu doresc să culeagă drept 
roade ale muncii și caznei lor neștinţa nătîngă şi semea- 
tă, împreună cu tovarășa sa nedespărțită, fudula mojicie. 
Neştiutorii pe care îi putem învăţa, orbu pe care-i pu- 
tem lumina nu sînt orbii de la natură sau neştiutorii care 
n-au nici minte, nici știință, ci sînt cei care nu știu cum 
să privească şi cum să judece, care sînt lipsiți nu de în- 
sușirile naturale, ci de corecta lor folosinţă. Unii dintre 
aceștia sînt atît de răi şi de ticăloși încît, pentru că sînt 
socotiți și (ceea ce e mai rău) se socotesc atotștiutori, 
mînaţi de o invidie neputincioasă, se ridică cu furie şi 
trufie împotriva celui ce pare să vrea să-i înveţe, celui ce 
îndrăznește să arate că ştie ceea ce ei nu știu. Atunci îi 
vei vedea cum se aprind și turbează. 

FRULLA: Da, ca cei doi savanţi sirepi!!*, de care 
vom mai vorbi; unul dintre ei, nemaiștiind ce să răspun- 
dă și să argumenteze, s-a ridicat în picioare ca pentru a 
încheia disputa și a deșertat tolba de maxime erasmiene, 
ca tot atîtea săgeți, zbierînd: „Quid ? non ne Anticyram 

navigas? Tu ille philosophorum protoplastes, qui nec 
Ptolomeo, nec tot tantorumque philosophorum et as- 
tronomorum maiestati quippiam concedis? Tu ne no- 
dum in scirpo quaeritas : 7115; şi altele asemenea, demne 
de a-i fi măsurate pe spinare cu metrul acela dublu, nu- 
mit nuia, pe care-l folosesc cărăușii cînd croiesc samarul 
măgarilor. 

TEOFILO: Să lăsăm deocamdată la o parte această 
întîmplare. Mai sînt şi unii nebuni creduli care, temîn- 
du-se că vederea prea limpede le-ar dăuna, merg mai 
departe cu perseverenţă şi încăpăţinare în bezna greșe- 
lilor învăţate în trecut. Dar sînt și inşi cu minţile bine 
înzestrate din naștere şi care răsplătesc toate eforturile ce 
le sînt dedicate: judecata lor nu este nesăbuită, mintea 
lor rămîne liberă şi vederea limpede; pe aceștia cerul i-a 
hărăzit să fie, dacă nu inventatori, măcat observatori, 
investigatori, judecători şi martori ai adevărului. 
Acestora Nolanul le-a dobîndit, le dobîndește şi le va 
dobîndi consensul și dragostea. Acestea sînt spiritele 
nobile în stare să-l audă şi să discute cu el. Iar în această 
materie nu e cu putinţă ca vreunul dintre aceștia să i se 
împotrivească, deoarece, chiar de-ar avea mintea limi- 
tată și n-ar fi de acord cu el în toate privinţele, ar încuvi- 
inţa totuși cele mai multe, mai mari și mai însemnate 
convingeri ale lui și ar recunoaște măcar că ceea ce nu-i 
pare chiar adevărat, îi pare foarte probabil. 

PRUDENZIO: O fi cum zici, dar eu unul nu intenţio- 
nez să mă abat de la părerea celor din vechime, căci o vor- 
bă cuminte zice: „Înţelepciunea sporeşte o dată cu anii“. 

TEOFILO: Şi continuă: „iar prudenta, cu trecerea 
lor“. Dacă te-ai gîndi mai bine la vorbele astea ai vedea 
că pornind de la ele se ajunge exact la contrariul celor 
spuse de tine: vreau să zic că, în anumite privințe, ca 
aceea de fată, noi sîntem mai vârstnici și avem mai mulți 
ani decît înaintașii noștri. Fudoxiul16, care a trăit ime- 

diat după renașterea astronomiei, dacă nu cumva chiar 
el a făcut-o să renască, n-a putut avea gîndirea matură 
a lui Callipos!!7 care, trăind după treizeci de ani de la 
moartea lui Alexandru cel Mare, pe măsura acumulării 
anilor a acumulat şi observaţii. Și din aceeași pricină, 
Hiparh!!! avea să ştie mai multe decît Callpos, pentru că 
a văzut schimbările petrecute de-a lungul a o sută nouăzeci 
și șase de ani după moartea lui Alexandru. Menelaos!!?, 
geometru roman, care urmărește mișcările cereşti după 
patru sute șaizeci și doi de ani de la moartea lui Alexan- 
dru, firește că știe mai multe decît Hiparh. Și mai multe 
încă ştie Mahomed din Araca!2%, la o mie două sute doi 
ani după acea dată. Dar şi mai multe decît toți ştie Co- 
pernic, aproape în zilele noastre, la o mie opt sute patru 
zeci și nouă de ani de la aceeași dară. E adevărat însă că 
unii dintre cei care au trăit mai tîrziu n-au cunoscut 
nici atât cît cunoșteau cei de la începuturi și că marea 
majoritate a contemporanilor noștri a pierdut orice do- 
rinţă de cunoaștere: motivul este că nici aceia n-au trăit, 
precum nici aceștia de-acum nu trăiesc diferenţa de ani 
scursă; ba mai rău de atît, aceia și aceștia deopotrivă îşi 
trăiesc viaţa de parcă ar fi morți. 

PRUDENZIO: Spune ce vrei, trage ce concluzie pof- 
teşti, eu unul sînt prieten cu anticii; iar în ceea ce pri- 
veşte părerile sau paradoxurile dumitale, eu nu cred că 
atîția mari înţelepţi au fost neştiutori, cum susţii dum- 
neata şi alţii care se dau în vînt după noutăţi. 

TEOFILO: Fie, maestre Prudenzio. Dar dacă o păre- 
re de-a dumitale şi de-a multora e adevărată pentru că 
este antică, rezultă că fără îndoială ea era falsă atunci 
cînd era nouă. Înainte ca mintea dumitale să fie de acord 
cu această filozofie, mintea omenească a fost de acord cu 
filozofia caldeenilor, a egiptenilor, a magilor, orficilor, 
pitagoricienilor!?! și cu a atîtor altora încă mai dinainte. 
ȘI împotriva fiecăreia s-au revoltat logicienii și mate- 

maticienii vremii lor, fără rost ori noimă, nu pentru că i-ar 
fi socotit dușmanii vechiului ci pentru că ei înșiși nu ve- 
deau adevărul. Să dăm așadar la o parte argumentul ve- 
chimii şi al noutăţii: căci nu există nimic nou care să nu 
se învechească, și nu există nimic vechi care odată să nu fi 
fost nou, cum bine a observat marele vostru Aristote].122 
FRULLA: Simt că plesnesc: dacă nu mă lăsaţi să vor- 
besc acum, o să crăp! Vorbind cu maestrul Prudenzio, 
ai spus „marele vostru Aristotel“: știi cum văd eu că 
Aristotel e al lui, id esti? că el, Prudenzio, e peripateti- 
cian? (Rogu-vă să-mi acceptaţi, ca paranteză, o mică 
digresiune.) Așa ca în anecdota cu cei doi cerșetori orbi 
care stăteau la poarta arhiepiscopiei din Neapole; și 
cum unul se pretindea guelf, iar celălalt ghibelin!?*, s-au 
încăierat și s-au ciomăgit așa de zdravăn că dacă nu-i 
despărțeau alții, nu se ştie cum s-ar fii ISprăvit tărăşenia. 
Între timp se apropie de ei un om de treabă şi le spune: 
„Ia veniți încoace amîndoi, ticăloşilor! Ce-i aia guelf? 
Ce-i aia ghibelini ? Ce-o fi însemnînd după voi să fii guelf 
sau ghibelin: 2“ La care unul n-a ştiut să dea nici un răs- 
puns, iar celălalt s-a descurcat zicînd: „Senior Pietro Cos- 
tanzo, stăpînul meu, pentru care am o mare dragoste, e 
ghibelin“. Întocmai ca și aceştia, mulți sînt peripateticieni 
şi se mînie, se înfierbîntă ȘI se jau la hartă pentru Aristo- 
tel, vor să-i apere doctrina lui Aristotel, îi dușmănesc 
amarnic pe cei ce nu-s prieteni cu Aristotel, vor să tră- 
iască şi să moară pentru Aristotel, iar în fapt nu pricep 
nici măcar titlurile cărților lui Aristotel. Dacă vrei să 
vezi cum arată unul dintre aceștia, poftim! ÎL ai în faţa 
dumitale: ăsta căruia i-ai zis „marele vostru Aristotel“ și 
care cînd ţi-e lumea mai dragă trînteşte un Aristoteles nos- 
ter, Peripateticorum princeps, un Plato noster, et ultra!” 
PRUDENZIO: N-am nici o considerație pentru con- 
siderațiile dumitale, și nu-ţi apreciez aprecierile. 
TEOFILO: Fiţi amabili și nu mai întrerupeţi. 

SMITHO: Continuati, senior Teofilo. 

TEOFILO: Marele vostru Aristotel a observat că ceea 
ce se petrece cu toate lucrurile se petrece şi cu opiniile 
și cu efectele acestora: de aceea la fel de util este a apre- 
cia filozofiile după vechimea lor pe cît e de util să sta- 
bilim dacă ziua urmează nopții sau invers. Cu alte cu- 
vinte, ceea ce contează este care din doi, noi sau adver- 
sarii noştri de la antipozi, se află în plină zi sau vede lu- 
mina adevărului la orizont; care din doi bîjbîie în beznă, 
noi sau el; în concluzie, contează să aflăm dacă noi, care 
am pornit la primenirea vechii filozofii, ne aflăm în lu- 
mina care pune capăt nopţii sau în amurgul care încheie 
ziua. Iar concluzia nu e greu de aflat, judecînd chiar şi 
numai sumar roadele fiecăreia dintre aceste două gîn- 
diri. Și hai să vedem care sînt unele și care altele. Unele 
sînt cumpătate în felul de a trăi; sînt experte în medi- 
cină; exacte în cugetare; unice în divinaţie; miraculoase 
în magie; neîncrezătoare în superstiții; respectuoase cu 
legile; ireproşabile ca morală; divine în teologie și în 
toate privinţele eroice: o dovedesc longevitatea, rezis- 
tenţa la boli, invențiile ingenioase, prezicerile împlinite, 
substanţele transformate prin puterea lor, pacea adusă 
popoarelor lor, inviolabilitatea jurămintelor lor, juste- 
tea faptelor lor, prietenia cu spiritele tutelare benefice 
şi isprăvile lor minunate pe care timpul nu le-a șters. 
Celelalte, le las să fie judecate de oricine are judecată.176 

SMITHO: Dar ce ați zice dacă cei mai mulți, în vremea 
noastră, ar gîndi pe dos, mai ales în materie de filozofie? 

TEOFILO: Nu m-aş mira: căci îndeobşte cei care 
pricep puţine cred că știu multe, iar nebunii socotesc că 
le știu pe toate. 

SMITHO: Spune-mi: cum crezi că se pot corecta cei 
de soiul ăsta? 

FRULLA: Smulgîndu-le capul și înlocuindu-l cu altul 
nou. 

TEOFILO: Smulgîndu-le, printr-o argumentaţie po- 
trivită, siguranţa că stiu totul; și eliberîndu-i, pe cît se 
poate, prin raționamente iscusite, de această părere nă- 
roadă, ca să-i îndupleci să te asculte. Dar aceasta numai 
după ce omul care vrea să le deschidă ochii s-a convins 
că au ochi de văzut și urechi de auzit. Acestora, după 
modelul școlii pitagoriciene și al nostru, le-aș interzice 
să pună întrebări și să ridice obiecţii înainte de a fi as- 
cultat întregul curs de filozofie: căci dacă teoria e în 
sine perfectă și a fost ascultată pînă la capăt, ea alungă 
toate îndoielile și înlătură toate contradicţiile. De-abia 
după aceea, dacă se ivește un spirit mai luminat, acesta 
va putea vedea dacă e ceva de adăugat, de scos, de co- 
rectat sau schimbat. Abia atunci va putea compara 
principiile și concluziile acestea cu cele contrare; atunci 
își va putea cumpăni întrebările și răspunsurile, apro- 
barea ori dezaprobarea. Căci în materie de artă și 
știință, nu poţi să-ţi formulezi întrebările ori îndoiala, 
cu temei şi coerenţă, dacă mai întîi n-ai ascultat tot. Nu 
poţi fi un bun avocat sau judecător dacă nu ai toate in- 
formaţiile despre cazul respectiv. Dar dacă teoria se dez- 
văluie treptat, pornind de la principii și temelii solide și 
confirmate pentru a construi apoi o clădire desăvârșită 
prin elementele care o cumpun, ascultătorul trebuie să 
tacă și, mai înainte de a fi auzit și înțeles tot, să aibă în- 
credere că pe măsură ce teoria va înainta, ea va elimina 
toate greutăţile. Scepticii și pyrrhonienii! obişnuiesc 
să procedeze invers: ei declară că nici un lucru nu poate 
fi cunoscut și prin urmare, ei tot caută și întreabă fără a 
găsi vreodată un răspuns. La fel de jalnici ca aceștia sînt 
și ceilalţi, care despică în patru lucrurile cele mai lămu- 
rite, irosind neînchipuit de mult timp; și aceia care, do- 
rind să pară savanţi, sau din alte pricini demne de dis- 
preţ, nu vor nici să înveţe, nici să fie învățați, ci doar să 
contrazică şi să nege adevărul. 

SMITHO: Vorbele pe care le-ai rostit îmi trezesc o 
îndoială. O mulțime de oameni cred că ştiu totul și so- 
cotesc că merită în permanenţă să fie ascultați: lucrul 
poate fi constatat în mai toate universităţile și academi- 
ile, toate arhipline de acești Aristarhi!73 care n-ar ceda 
nici dinaintea tunătorului Jupiter; cine urmează învăţă- 
tura acestora n-are alt folos decât că trece de la neștiinţă 
(adică de la absenţa adevărului) la închipuirea şi fudu- 
lia că ştie totul, ceea ce este o nebunie și o falsitate de- 
ghizată. Pricepi, așadar, ce a cîştigat: a fost scăpat de o 
neștiinţă simplă și aruncat într-una prefăcută, care, cum 
bine se spune, îndeamnă la rău. Și atunci cine-mi garan- 
tează că, după ce voi irosi atîta timp și efort, care puteau 
fi folosite mai bine cu alte studii și ocupaţii, nu mi se va 
întîmpla și mie ce li se întîmplă multora, anume că în 
loc să dobîndesc o învățătură adevărată, îmi îmbol- 
năvesc mintea cu țicneli primejdioase. Cu alte cuvinte, 
cum poate cineva care nu ştie nimic să facă deosebirea 
dintre ce e demn de stimă și ce, dimpotrivă, trebuie dis- 
prețuit; dintre bogăţia și sărăcia minţii; dintre cei care 
se cred înţelepţi și cei care cu adevărat sînt? Eu ştiu că 
toți ne naștem neştiutori și ne e ușor s-o recunoaștem; 
apoi, crescînd, deprindem regulile şi obiceiurile celor 
apropiaţi nouă și, în aceeași măsură, ne deprindem să 
criticăm legile, riturile, credinţele şi obiceiurile adver- 
sarilor noştri sau ale străinilor, și la fel fac aceştia cu ale 
noastre. Astfel, hrănită în mod natural, prețuirea deo- 
sebită pentru ce-i al nostru prinde rădăcini în noi; şi la 
fel prinde în ceilalți, mulți și feluriţi, prețuirea pentru 
ce-i al lor. De aceea lesne s-a încetățenit printre noi con- 
vingerea că asuprindu-i, masacrîndu-i, răpunîndu-i, uci- 
gîndu-i pe dușmanii credinţei noastre, aducem o jertfă 
bine venită zeilor noștri; şi la fel cred și ei cînd fac ase- 
menea grozăvii. Fi îi mulţumesc lui Dumnezeu că le-a 
dăruit lumina care le promite viaţa veșnică, cu aceeași 


171 


înflăcărare și certitudine cu care noi îi mulţumim pen- 
tru că nu ne-a cufundat în bezna și orbirea în care se află 
ei. La aceste convingeri religioase și duhovnicești se 
adaugă cele ştiinţifice. Eu însumi, influențat fie de pă- 
rinții ori pedagogii care m-au crescut, fie de fanteziile 
mele, fie de renumele vreunui savant, fie îndrumat de 
1gnoranţa trufașă şi norocoasă a unui dobitoc, mă voi 
considera, plin de mine, la fel de ştiutor ca altul crescut 
de un ins mai puțin ignorant sau chiar învățat. Nici nu 
știi ce putere au obișnuinţa și convingerile sădite în minte 
încă din copilărie și cît ne împiedică să înţelegem lucruri 
dintre cele mai evidente. E ca și cum ai înghiţi mici can- 
tități de otravă care sfîrşește prin a nu-ţi mai face nici 
un rău, ba dimpotrivă, devine un soi de hrană naturală, 
încît antidotul însuși poate să-ţi devină periculos și uci- 
gător. Spune-mi deci: pe ce cale socotești că tu, și nu alţii, 
vei cîştiga atenţia celor mulți, înclinați să-i creadă pe cei- 
lalţi nenumărați ? 

TEOFILO: E un dar ceresc acesta, de a fi călăuzit de 
zei Şi de a avea şansa să întîlneşti un om care nu doar are 
reputaţia de călăuză, ci chiar este o călăuză, și de a primi 
lumina spirituală care te face să alegi ce e bun. 

SMITHO: În general însă oamenii se iau după opinia 
curentă, care, chiar dacă e greșită, îi protejează prin 
consensul și simpatia mulumii. 

TEOFILO: Iată o gîndire nedemnă de un om adevă- 
rat. lată de ce înţelepţi și cei dăruiţi de cer sînt atît de 
puţini. Dar aceasta a fost dorinţa zeilor, ca ceea ce e 
comun și general să nu fie nici preţios, nici prețuit. 

SMITHO: Sînt convins că puțini sînt cel ce cunosc 
adevărul şi încă și mai puţini cei care stăpînesc adevă- 
rurile de seamă. Dar mă descumpănește faptul că tot pu- 
tini pot fi și cei care susțin lucruri greșite, fără valoare, 
demne de dispreţ sau chiar vicii şi ţicneli de cea mai joasă 
speţă. 

TEOFILO: Ai dreptate. Și totuși adevărul și temeini- 
cia trebuie căutate printre cei puţini, căci gloata n-a 
produs nicicînd ceva demn și de preţ; iar perfecțiunea 
și valoarea aparțin întotdeauna celor puţini. Dacă însă 
numai ele ar fi rare și prea puţin răspîndite, oricine le-ar 
recunoaște dar nu le-ar putea dobîndi, iar atunci nu 
cunoaşterea ci posesiunea le-ar dicta însemnătatea, 

SMITHO: Hai să lăsăm aceste discuţii şi să cercetăm 
puţin gîndirea Nolanului. Căci nu-i lucru puţin că a 
cîştigat atîta renume încît să merite și atenția noastră. 

TEOFILO: El nici nu cere mai mult. Acum judecaţi 
voi înșivă cu câtă tărie rezistă filozofia lui, cum știe să se 
apere, să descopere și să arate lumii deșertăciunea și gre- 
șelile sofiștilor, dar şi orbirea mulțimii şi a filozofiei ei. 

SMITHO: Pentru aceasta (cum s-a făcut deja noapte), 
vom reveni aici mîine, la aceeaşi oră, și vom cîntări des- 
coperirile și filozofia Nolanului. 

PRUDENZIO: Sat prata biberunt: nam iam nox hu- 
mida caelo praecipitat”. 


Sfirsitul primului dialog 


DIALOGUL AL DOILEA 


TEOFILO: Atunci senior Fulke Greville!% i-a zis: 
„Vă rog, domnule Nolan, deslușiţi-mi motivele pentru 
care socotiți că pămîntul se mișcă.“ La care acesta i-a 
răspuns că nu-i poate desluși nici un motiv cîtă vreme 
nu-i cunoaște capacitățile; și neștiind în ce fel ar putea 
fi înţeles de el, teamă îi e să nu semene cu cei ce le ex- 
plică statuilor sau vorbesc morţilor. Şi de aceea să bine- 
voiască senior Greville să-i expună el mai întîi motivele 
pentru care crede contrariul. Căci doar în funcţie de 
puterea și pătrunderea minţii pe care le va dovedi în ex- 
plicaţiile sale, îi vor fi date apoi răspunsurile. Şi a mai 
adăugat că plăcerea de a demonstra șubrezenia păreri- 
lor contrare folosind chiar argumentele adversarului, îl 
face să-și dorescă din tot sufletul interlocutori de soi; și 
că el unul este oricînd gata să riposteze. Astfel, cu cît va 
fi mai mare oportunitatea de a răspunde și de a explica, 
cu atât va reieși mai bine temeinicia filozofiei sale faţă de 
cea comună.!”! Răspunsul i-a plăcut grozav lui senior 
Folco, care a replicat: „Mi-aţi face o mare favoare; accept 
provocarea și vreau să hotărîm o zi în care să vă con- 
fruntaţi cu adversari adevăraţi care să vă dea prilejul de 
a vă expune argumentele. De azi în opt zile cade Mier- 
curea Cenușii!*?: vă invit la mine, să luaţi masa împreună 
cu mai mulţi gentilomi şi învăţaţi, iar apoi să discutați 

multe și felurite subiecte.“ „Promit că nu voi lipsi, a spus 
Nolanul, nici atunci nici în orice ocazie asemănătoare: 
căci dorinţa mea este de a înţelege și a învăţa, și puţine 
lucruri m-ar putea sili să mă abat de la ea. Dar rogu-vă 
să nu mă confruntaţi cu nişte neisprăviţi, lipsiți de învă- 
ţătură și nepricepuţi la asemenea subiecte“ (și avea 
dreptate să aibă îndoieli căci, discutînd cu feluriți sa- 
vanti de prin locurile astea, pe mulți i-a descoperit mai 
ageamii decît se poate închipui). La acestea senior Folco 
i-a răspuns să nu se teamă, căci invitații lui sînt cu ade- 
vărat învăţaţi și au purtări alese. Drept care lucrul a 
rămas hotărît. Și iată că soseşte ziua cu pricina — Muze, 
veniţi-mi în ajutor! 

PRUDENZIO: Apostrophe, pathos, invocatio poe- 
tarum more.!% 

SMITHO: Ascultaţi, vă rog, maestre Prudenzio. 

PRUDENZIO: Lubentissime.!5+ 

TEOFILO: ...Nolanul, așteaptă el ce-așteaptă pînă du- 
pă-amiază și neprimind nici o veste, consideră că senior 
Greville, luat de alte treburi, a uitat sau n-a mai putut da 
curs invitaţiei, drept care își ia şi el gîndul de a întîlnire 
și pleacă să se plimbe şi să-și viziteze niște amici italieni; 
revenind acasă târziu, după apusul soarelui... 

PRUDENZIO: Cînd împurpuratul Febus, întorcînd 
spatele emisferei noastre, purcedea cu radiosu-i cap la 
iluminarea antipozilor. 

FRULLA: Că bine le mai zici, magister! Spune dum- 
neata mai departe, căci povestești de minune! 

PRUDENZIO: Dar nu știu povestea. 

FRULLA: Atunci taci, naibii, din gură! 

TEOFILO: ... seara tîrziu, cînd ajunge acasă, îi găseș- 
te în fața ușii pe messer Florio și pe doctorul Gwinne!”>, 
care îl căutaseră peste tot şi acum, văzîndu-l venind, strigă 
amîndoi: „Slavă Domnului! Haideţi repede că vă așteap- 
tă o mulţime de cavaleri, de gentilomi şi de savanţi, şi 

printre ei e unul pe care-l cheamă ca pe dumneavoastră! 


și care e nerăbdător să discute“; la care Nolanul zice: 
„Prin urmare trebuie să fim la înălțime. Singurul lucru 
care nu-mi place este că eu mă așteptam să port discuţia 
la lumina zilei, iar nu la cea a lumînării.“ Gwinne se 
scuză atunci că mai mulți cavaleri care doreau să parti- 
cipe la discuţie nu puteau veni la prînz așa că au venit la 
cină. „Hai să mergem, spuse Nolanul. Ne ajute Dum- 
nezeu să şi ajungem, cu atîta drum cît avem de făcut pe 
bezna asta și pe străzile astea nesigure!“ Dar, în loc s-o 
luăm noi drept înainte pe stradă!, am socotit că e mai 
scurt dacă o cotim spre Tamisa să căutăm vreun barcaz 
care să ne ducă direct la palat.!*8? Am ajuns la pontonul 
palatului Buckhurst!’ și aici am stat mult și bine stri- 
gînd „oares“ adică „hei, barcagiu“, irosind în acest fel tot 
atîta timp cît ne-ar fi luat dacă mergeam pînă la locul cu 
pricina pe jos, agale și chiar oprindu-ne din cînd în cînd 
pe drum. În sfârșit răspund hăt departe doi barcagii; și, 
iavaş iavaș, de parcă veneau la spînzurătoare, ajung în 
cele din urmă la mal. Apoi, după o sumedenie de între- 
bări și răspunsuri, că unde, de unde, de ce, cînd, cum și 
cît, trag în sfîrșit barca la scara pontonului; atunci unul 
dintre cei doi, care parcă era cîrmaciul Tartarului!%0 din 
Antichitate, îi întinde mîna Nolanului; iar al doilea, 
care trebuie să fi fost fiu-său, deși nu părea să aibă mai 
puţin de șaizeci și cinci de ani, ne ajută pe ceilalți să 
sărim în barcă. Și deși nu aveam cu noi un alde Hercule, 
Enea ori Rodomonte!f!, regele Sarzei, 


gemuit sub pondere cimba 


sutilis, et multam accepit limosa paludem. !* 


La auzul acestei muzici, Nolanul zice: „Dă Doamne 
ca ăsta să nu fie chiar Caron în persoană. Teamă mi-e 

că barca asta e în căutarea doritei lux perpetua!® ; ca ve- 
chime, poate concura cu succes cu arca lui Noe: pe legea 
mea dacă nu e o relicvă rămasă de la Potop.“ Și într-ade- 
văr, dacă o atingeai cîtuși de puţin începea să scîrțiie, iar 
dacă te mișcai, se pornea ditai corul de scîrțiituri. Zice 
Nolanul: „Uite cum se adevereşte legenda după care 
zidurile Tebei, dacă-mi amintesc bine, erau sonore şi 
uneori cîntau toate la unison!“*: dacă aveți îndoieli, as- 
cultați barca asta ce ţignale scoate cînd îi intră apa prin 
crăpături, de-i ditamai hărmălaia.“ Pe noi ne pufneşte 
rîsul, dar numai Dumnezeu știe cum, căci: 


„„„Atunci cînd vede singur în jur atîta jale 
șI soarta lumii schimbată în năpastă, 
Doar Hanibal zîmbește tristeţii generale.!% 


PRUDENZIO: Risus sardonicus.1% 

TEOFILO: Noi, ademeniţi de acea muzică armoni- 
oasă, așa cum e ademenită iubirea de dispreţ, de vreme și 
de anotimpuri, ca să ţinem isonul acelei muzici ne apucăm 
să cîntăm. Messer Florio (amintindu-și parcă de vechile 
amoruri) îngîna: „Unde-mi eşti, dulce iubită.“! Nola- 
nul și el: „Maurul plînge, femeie schimbătoare“! şi așa 
mai departe. În vremea asta, cătinel cătinel, înaintam și 
noi cît ne îngăduia barcazul care, după cât era de ciuruit 
de carii și de timp, ar fi trebuit să fie uşor ca pluta; el, cu 
toate astea, era dimpotrivă, greu ca plumbul, iar barcagii 
de-abia își mișcau braţele, care deși lungi ca două prăji- 
ni, visleau scurt, urmînd dictonul festina lente!%?. 

PRUDENZIO: Optime discriptum !!50 acel „festina“ 
sugerează bine contorsiunile dorsale ale matelotilor, iar 
„lente“ efectul limitat al acţiunii lor: asemeni lenei celor 
ce trudesc pentru zeul grădinilor.!”! 

TEOFILO: În felul acesta, înaintînd noi mult în timp 
și puţin în spaţiu, cînd nu făcusem nici a treia parte din 

drum, ceva mai încolo de locul numit „la templu“ 17, 
cel doi ipochimeni, în loc să se grăbească, trag barca la 
mal. Nolanul întreabă: „Ce fac ăștia ? vor să se oprească 
să-și tragă sufletul?“ La care aflăm că indivizii nu inten- 
ționau să meargă mai departe, fiindcă ajunseseră acasă. 
Atunci, dăi și roagă-i, dar nimic: pentru că ăștia sînt o 
speţă de ţărănoi la care săgețile zeului dragostei venera- 
te de gloată ajung gata tocite şi rupte.!"? 

PRUDENZIO: Principio omni rusticorum generi, 
hoc est a natura tributum, ut nihil virtutis amore faciant; 
et vix quicquam formidine poenae.!5* 

FRULLA: Şi ma! e un proverb despre țopîrlanii ăștia: 


Rogatus tumet 
pulsatus rogat 
pugnis concisus adorat.!5 

TEOFILO: În concluzie, ne-au zvîrlit acolo; și după 
ce le-am plătit și le-am mulțumit (căci prin locurile as- 
tea așa se obișnuiește cînd ești bruftuit de canalii), ne-au 
arătat pe unde să ieşim la drum. — Fi, aici am nevoie de 
tine, dulce Mafelina, muză a lui Merlin Cocai!!5 — 
Drumul de care spun începea cu o baltă de noroi impo- 
sibil de ocolit pe orişice vreme și cu oricît noroc. No- 
lanul, care e un învăţat și care a umblat prin mai multe 
școli decît noi, zice: „Îmi pare că zăresc o afurisită de tre- 
cere, veniți după mine“ ; şi nu termină bine de rostit, că-l 
vedem împotmolit în noroi de nu-și mai putea scoate 
picioarele; atunci, noi ceilalți, ajutîndu-ne unii pe alții 
şi sperînd că purgatoriul n-avea să dureze, facem ce fa- 
cem şi ne înglodăm și noi întocmai ca el; în acel mo- 
ment soarta nemiloasă vrea să descoperim că ne aflam, el 
cu noi şi noi cu el, într-un şanţ milos, închis la ambele 
capete de ditai zidul, asemeni grădinii geloziei sau gră- 
dinii desfătărilori* ; și cum nu era nici strop de lumină 

ca să ne arate calea, nu puteam deosebi drumul lăsat în 
urmă de cel care se afla înaintea noastră. Nădăjduind la 
fiecare pas să se termine coșmarul şi spintecînd zeama 
puturoasă, am ajuns să ne cufundăm pînă la genunchi în 
iadul acesta adînc şi tenebros. Nimeni nu știa ce să zică, 
nici unul nu putea da vreun sfat, ci fiecare în liniște și pe 
mutește, ba bombănea de furie, ba boscorodea mărunt, 
ba pufnea din buze, ba scotea un oftat şi se oprea să-și 
tragă sufletul, ba î înjura printre dinţi; și pentru că ochii 
nu ne erau de nici un folos, picioarele urmau pe dibuite 
alte picioare, orbi călăuziţi de alți orbi, într-o buimă- 
ceală desăvârșită. 


Ca omul care zace și plînge îndelung, 
ţeapăn în pat, orele lungi și-ncete 
și-aşteaptă vreun descîntec, licori ori amulete 
să-l mîntuie degrabă de chinul mult prea lung: 
cînd mai apoi pricepe că toate nu ajung 
să-l scape de durere, el fără de regrete 
acceptă moartea, ci nu vrea să repete 
nici leac de încercare nici alt remediu ciung;!58 
la fel și noi, după ce am încercat în fel și chip fără a găsi 
leac răului, am pierdut orice speranţă și, încetînd să ne 
mai străduim și să ne batem capul, am luat-o de-a drep- 
tul, cu pași hotăriţi, plescăind prin mocirla fără margini, 
al cărui şuvoi înainta alene dinspre Tamisa spre mal.. 
PRUDENZIO: Frumoasă clauzulă. 
TEOFILO: ...după ce luasem cu toţii hotărîrea tragică 
a orbului lui Epicuro care spune: 


Cînd fatalmente soarta orbește mă conduce, 
lasă-mă singur să merg unde voi vrea, 

nu-ţi fie milă, de mînă nu mă duce! 
Găsi-voi, poate, un lac, un șanț pietros, 

cu milă să mă scape şi scoaţă din belea, 
să mă înec îndată sau să m-arunc în jos.15? 


Dar, zeii fie lăudaţi (căci, după cum spune Aristotel, 
non datur infinitum in actu!%), am ajuns, în sfîrşit, fără 
alt necaz mai mare, la o mlaștină: aceasta, măcar că se 
zgîrcise și ea cu potecile, totuși ne-a arătat ceva mai 
multă bunăvoință, îngăduindu-ne să nu ne afundăm 
decît pînă la glezne. Luînd-o apoi în sus pe o cărăruie, 
ne-a onorat cu o văioagă care avea o latură pietroasă, 
uscată, unde puteam păşi fără să ne udăm, dar unde, să- 
rind din piatră în piatră, am ajuns curînd să ne clătinăm 
ca bețivii, nu fără pericol de a ne rupe vreun mădular. 

PRUDENZIO: Conclusio, conclusio.!€! 

TEOFILO: În concluzie, tandem laeta arva tenemus'®? 
cînd în sfîrșit am ieşit într-o stradă obișnuită şi lată, ni 
s-a părut că l-am apucat pe Dumnezeu de-un picior; 
aici, judecînd după configuraţia locului, încercăm să 
pricepem unde ne scosese ocolișul ticălos; şi descoperim 
că ne aflăm la vreo douăzeci și doi de pași de locul de 
unde plecasem după barcă şi la doi pași de locuinţa No- 
lanului. Oh, dialectici poliforme, oh, îndoieli încîlcite, 
oh, sofisme nepotrivite, oh, arguţii capţioase, oh, enigme 
obscure, oh, labirinturi întortocheate, oh, sfincși diabo- 
lici, deslușiți-vă sau îngăduiţi a fi deslușiți: 


Aci, l-astă răscruce, ăst îndoielnic pas, 
ce pot să fac și ce mi-a mai rămas ?16 


Tare ne îmbia dorința să ne întoarcem acasă: aşa de 
bine ne potcoviseră meșterul Noroi și cu meșterul Glod 
că de-abia mai puteam mișca picioarele. Pe lîngă asta, 
regulile odomanţiei!$* şi ale artei augurale!% ne sfătuiau 
şi ele, sîcîitoare, să nu continuăm călătoria. Aștrii, învă- 
luiţi într-o mantie întunecată și sumbră, care umplea 

văzduhul de piîclă, ne dădeau și ei ghes să ne întoarcem. 
Vremea rea ne îndemna să nu ne îndepărtăm mai mult, 
ci să facem câţiva pași îndărăt. Iar împrejurimile primi- 
toare îi țineau şi ele hangul. Prilejul, care cu o mînă ne 
readusese pînă aici, ne trăgea cu amîndouă să nu mai ple- 
căm. În sfîrșit, oboseala (ca un bolovan care, prin natura 
șI principiul său intrinsec, este atras spre centru), ne 
arăta aceeași direcție și ne împingea la dreapta. Din cea- 
laltă parte însă, ne îmboldeau truda, caznele şi chinurile 
îndurate care ar fi rămas fără nici un folos; dar viermele 
conștiinței răspundea: „Dacă numai bucata asta de drum, 
de nici douăzeci și cinci de pași, ne-a costat atâta, la ce tre- 
buie să ne-așteptăm de la ce urmează? „Me:or es perdere, 
che mas perdere!$.“ Dincolo ne ademenea dorinţa de a 
nu înșela așteptările atîtor cavaleri și persoane de soi; 
dincoace, rîca neiertătoare răspundea că, de vreme ce 
nu le trecuse prin cap și nu se obosiseră să ne trimeată 
cai sau barcă să ne aducă, așa cum li se cuvine unor oa- 
meni aleşi pe o asemenea vreme, la o asemenea oră, într-o 
asemenea ocazie, n-o să le pese prea mult nici dacă nu 
venim deloc. Pe de o parte riscam să fim acuzaţi de 
lipsă de politeţe sau de prea mare ţîfnă, ori să se creadă 
că preţuim stima și favorurile numai atunci cînd le pri- 
mim nu şi cînd trebuie să le dăruim, și, ca niște mîrlani 
neciopliți, preferăm să profităm de curtenie decît s-o 
practicăm. Pe de altă parte, aveam scuza de a îi fost 
forțați de împrejurări. Încolo ne trăgea promisiunea pe 
care o făcuse Nolanul și teama că, nevenind, puteau să-i 
iasă vorbe.!€7 Totodată ştiam cu toţii cît e el de dornic, 
oricînd se iveşte prilejul, să cunoască oameni de spirit, 
să afle, pe cît se poate, noi adevăruri, să-și manifeste do- 
rinţa de cunoaștere, să-şi îndrepte lipsurile. Încoace ne 
trăgea și ne întârzia un soi de lehamite, care ne șoptea la 
ureche motive, poate nu nobile, dar adevărate. Cum 
puteam rezolva atari contradicții ? Cum puteam trium- 

fa asupra liberului arbitru!68? De ce parte se afla drep- 
tatea ? Ce voia destinul? Or, iată că destinul, prin inter- 
mediul raţiunii, poate deschide poarta minţii, poate 
pătrunde înăuntru și porunci facultăţii de a alege să 
hotărască fără zăbavă continuarea călătoriei: „O passi 
graviora“ 1%, ne spune el, „oh, fiinţe laṣe, nestatornice, 
ușuratice, fără vlagă...“ 

PRUDENZIO: Exaggeratio concinna.!'9 

TEOFILO: ...oricît ar părea de grea, isprava nu e im- 
posibilă; iar greutatea e făcută tocmai pentru a-i speria 
pe mișei. Lucrurile obișnuite și ușoare sînt pentru cei 
mulți și obișnuiți. Oamenii rari, eroici şi divini străbat 
greutăţile, silind necesitatea să le acorde cununa nemu- 
ririi. Mai mult, chiar atunci cînd nu-i cu putinţă să atingi 
ținta și să cucereşti trofeul, nu ieși din cursă, luptă-te 
pentru un lucru de o asemenea importanţă și rezistă 
pînă la ultima suflare. Lauda nu-i revine numai învingă- 
torului ci și celui ce nu moare ca un laş și un fricos: el 
pune înfrîngerea și moartea pe seama sorții şi arată lumii 
că a pierdut nu dintr-o slăbiciune proprie ci din potriv- 
nicia norocului. Și demn de onoare e nu numai cel ce a 
cîştigat trofeul, ci și celălalt, care a alergat atît de bine și 
care e socotit demn de a-l primi chiar dacă nu l-a cucerit; 
de disprețuit sînt, dimpotrivă, aceia care își pierd nădej- 
dea, care se opresc la mijlocul drumului și nu duc cursa 
pînă la capăt — chiar cu riscul de-a ajunge ultimii — cu 
toată puterea care le mai rămîne și pînă în ultima clipă: 


Vidi ego lecta diu et multo spectata labore 
degenerare tamen, ni vis. Sic omnia fatis 

in peius ruere, ac retro sublata referri: 

non aliter quam qui adverso vix flumine lembum 
remigiis subigit, si brachia forte remissit, 


atque illum in perceps prono rapit alveus amne.!! 

Învingă deci stăruința! Căci dacă truda e mare, recom- 
pensa va fi pe măsură. Orice e valoros e greu de înfăp- 
tuit; calea spre fericirea înaltă este îngustă și presărată cu 
spini; iar cerul poate că ne va răsplăti și el, după cum 
spune poetul: 


Pater ipse colendi 
haud facilem esse viam voluit, primusque per artem 
movit agros: curis acuens mortalia corda, 
nec torpere gravi passus sua regna veterno.!”? 

PRUDENZIO: Iată un climax emfatic care s-ar po- 
trivi unei teme mult mai importante. 

FRULLA: Este îngăduit și stă în puterea principilor 
de a preamări lucruri umile: iar dacă ei le vor conferi 
demnitate, vor fi judecate și de alții demne și chiar vor 
deveni demne. Astfel ei fac o faptă mai strălucită și mai 
remarcabilă decît dacă i-ar preamări pe cei deja mari 
(căci cei mari socotesc că merită orice tocmai pentru că 
sînt mari) sau dacă ar afirma superioritatea celor superi- 
ori (care ar considera lauda justificată şi dreaptă, deci nu 
ar datora nimic amabilităui și mărinimiei principelui). 
Acum aplică această teorie la discursul lui Teofilo." 
Sau, dacă ţi se pare totuși anevoioasă, desprinde-o de 
subiectul nostru și aplic-o la ce subiect dorești. 

PRUDENZIO: Eu n-am pretins altceva decît că de- 
mersul părea prea emfatic pentru subiectul care se dis- 
cută aici. 

FRULLA: lar eu vroiam să adaug că Teofilo pare să 
aibă și el ceva din Prudenzio: nu i-o luați în nume de 
rău, pentru că, pare-mi-se, boala asta e molipsitoare. Dar 
nu vă fie teamă, căci Teofilo știe să transforme cusurul în 
calitate și boala în prevenire, vindecare şi sănătate. 
Continuă, deci, Teofilo. 

PRUDENZIO: Ultra, domine. !”* 

SMITHO: Hai, să ne grăbim, să nu treacă timpul. 

TEOFILO: Acum deschide-ţi larg aripile, Teofilo, 
pune-ţi ordine în gînduri și nu uita că nu acesta e prile- 
jul de a spune ce este mai important. În această discuţie 
nu vei putea vorbi despre acea divinitate pogorîtă pe pă- 
mînt, despre acea doamnă desăvârşită şi fără seamăn care, 
din acest cer înghețat, apropiat de cercul polar, răspîn- 
deşte o lumină nespus de strălucitoare asupra întregu- 
lui glob terestru: adică despre Elisabeta, al cărei titlu și 
demnitate regească nu sînt întrecute de nici un suveran 
din lume; a cărei dreaptă judecată, înțelepciune și artă a 
guvernării nu sînt mai prejos de ale nimănui care ţine în 
mînă un sceptru; care îi întrece pe toţi principii Euro- 
pei, fără putinţă de tăgadă, în cunoașterea artelor și ști- 
inţelor şi în stăpînirea tuturor limbilor populare sau 
culte vorbite în Europa. Iar slava ei este atît de mare încît, 
dacă norocul ar fi pe măsura nobleţii sufleteşti și inte- 
lectuale, s-ar cuveni ca ea să fie singura împărăteasă 
peste tot globul terestru, iar atunci cu şi mai mult rost 
mîna ei divină ar susține sfera acestei monarhii univer- 
sale. Nu vei avea prilejul aici de a evoca acest spirit eroic 
care, cu mai bine de douăzeci şi cinci de ani în urmă!?, 
în mijlocul furtunilor unei mări de ostuilități, doar ce a 
clipit din ochi și a instaurat pacea și liniștea; care a rămas 
neclintit în mijlocul atîtor talazuri şi al valurilor vrăj- 
mașe ale atîtor furtuni dezlănţuite împotriva ei de trufia 
și nebunia acestui Ocean care o înconjoară din toate 
părţile. Nu ai prilejul să vorbeşti aici de cea pe care, 
dacă ai vrea s-o asemeni cu vreo regină din vremurile 
străvechi, ai pîngări meritul ei de a fi unică și nease- 
muită; căci pe toate ea le întrece: pe unele prin marea ei 
autoritate, pe altele prin durata guvernării care continuă 
neştirbită și în deplinătate, iar pe toate, prin modestie, 
pudoare, talent și știință; pe toate prin ospitalitatea și 
curtenia arătate oricărui străin care nu se dovedeşte to- 

tal nedemn de dărnicie şi favoare. Nu ti se oferă nici 
ocazia de a vorbi despre generozitatea și omenia strălu- 
citului monsenior Robert Dudley, conte de Leicester!76 
etc., calităţi renumite în întreaga lume iar în regatele din 
jur menţionate alături de gloria regatului Angliei și a 
reginei sale; calități iubite cu deosebire de acei italieni, de 
acele spirite nobile, pe care el (laolaltă cu doamna sa!) 
le-a răsfățat și încă le răsfaţă cu favorurile sale. El îm- 
preună cu excelența sa sir Francis Walsingham!“$, mare 
secretar al Consiliului coroanei, stau alături de soarele 
luminii regale; strălucirea înaltei lor nobleți este de 
ajuns pentru a risipi și alunga întunericul, iar căldura 
afecțiunii lor generoase este de ajuns pentru a șlefui și 
a înlătura orice grosolănie și asprime nu doar a britanici- 
lor, ci și a sciților, arabilor, tătarilor, canibalilor și antro- 
pofagilor. Nu vei afla nici prilejul potrivit de a înfățișa 
conversaţia aleasă, manierele civilizate și frumoasa edu- 
caţie a atîtor cavaleri și atîtor înalte personaje din An- 
glia, printre care strălucește ilustrul și strălucitul cavaler 
Sir Philip Sidney!”?, pe care l-am cunoscut prea bine 
mai întîi ca renume, pe cînd mă aflam la Milano, și apoi 
în Franţa, după aceea și personal, de cînd locuiesc în 
patria sa: limpezimea spiritului său (alături de purtările 
sale demne de laudă) este atît de rară şi neîntîlnită încît 
greu i s-ar putea găsi egal printre oameni cei mai rari și 
cei mai neîntîlniţi din Italia ori din afara ei. Iată deci că 
nu voi avea prilejul de a aduce nici o laudă. În schimb, în 
mod cu totul supărător și spre neplăcerea generală, voi 
avea prilejul să vorbesc despre o plebe, care în calitatea 
ei de plebe nu e mai prejos de nici o altă plebe hrănită la 
sînul mult prea generosului nostru pămînt: pentru că, 
mai mult decît oricare alta întilnită de mine, ea dă må- 
sura întreagă a bădărăniei, lipsei de respect, a neciviliza- 
tiei Și proastei educaţii. Aceasta, cînd vede un străin, se 
preface (vai!) într-o haită de lupi, într-un buluc de urși 

care se zbirlesc și fac o mutră precum a porcului căruia i 
se ia troaca de dinainte.!% În ce priveşte subiectul nostru, 
plebea aceasta ticăloasă e de două spete... 

PRUDENZIO: Omnıs divisio debet esse bimembris, 
vel reducibil:s ad bimembrem.!8! 

TEOFILO: ...una este speța meșteșugarilor şi prăvă- 
liașilor care, recunoscîndu-te după anumite semne că 
nu ești din partea locului, se strîmbă la tine, rînjesc, se 
hlizesc, îți dau cu tifla, te strigă pe limba lor ba „javră“, 
ba „ticălosule“, ba „veneticule“, iar acesta din urmă e 
pentru ei un cuvînt de ocară, care îi îndreptățește să-i facă 
orice mirşăvie omului, fie el tînăr ori bătrîn, civil ori 
soldat, de rînd ori nobil. Această plebe e stârnită de do- 
rinţa de a nu scăpa nici o ocazie pentru a se încălera cu 
străinii ȘI, cunoscînd că aici treaba merge altfel decît în 
Italia, are şi mai multă siguranţă. În Italia, dacă cineva 
îi sparge capul unui asemenea ticălos, toată lumea se 
adună să vadă dacă nu trece cumva pe-acolo vreun sti- 
clete să-i pună cătușele; iar dacă eventual intervine alt- 
cineva, acesta încearcă întotdeauna să-i despartă și să-i 
potolească, să-l ajute pe cel mai neputincios și mai ales 
să ia apărarea străinului: și nimeni în afară de reprezen- 
tanţii sau împuterniciţii legii, id est!$2 sticleții, nu în- 
drăznește şi n-are căderea de a pune mîna pe infractor; 
iar dacă aceștia nu sînt în stare să-l prindă, oricine alt- 
cineva s-ar rușina să-i ajute; drept care de multe ori chiar 
și acolo ticălosul reușeşte să scape. Dar aici, dacă ghini- 
onul face să-l atingi pe vreunul sau să pui mîna pe armă, 
într-o clipită te trezești flancat cît e strada de lungă de o 
armată de mardeiași care răsar de pretutindeni ca din 
pămînt, mult mai repede decît (își închipuie poeţi!8%) 
au răsărit soldaţii din dinţii balaurului semănați de Iason; 
de fapt, ies din prăvălii și îți deschid dinainte frumoasa 
perspectivă a unei păduri de ciomege, de bite, toroipane, 
prăjini, halebarde și furci ruginite pe care le ţin totdea- 

una la îndemînă pentru asemenea ocazii, diferite, firește, 
de cele permise de principe. Îi vezi pe toti năpustindu- -se 
asupra ta cu o înverșunare mîrlănească, fără să țină seama 
cum, de ce, unde, ce și cînd, fără măcar să ţină seama unii 
de alţii; căci pentru a-și vărsa dușmănia înnăscută față 
de străini, fiecare vine (dacă nu cumva îl împiedică cei- 
alţi, care se înghesuie să facă același lucru) cu propriul 
ciomag să te croiască pe spinare, iar dacă nu eşti atent, 
să-ţi înfunde şi pălăria pe cap. lar dacă, din întîmplare, 
se nimerește prin preajmă vreun om cumsecade ori cu 
inimă bună care nu acceptă o asemenea ticăloșie și gîn- 
deşte, spre răul lui dar nu și spre binele tău, să te ajute, 
va fi silit (fie el chiar conte sau duce, fiindcă gloata, cînd 
se știe astfel înarmată, n-are respect pentru nimeni) să 
stea de o parte, să-și roadă ficaţii și să aștepte deznodă- 
mîntul. Tandem!$*, dacă îţi dă prin cap să te duci la băr- 
bier!& ca să-ți oblojești mădularele cotonogite și sleite, 
descoperi că printre agresorii tăi erau şi jandarmii și po- 
liţaii. Atunci, dacă pot pretinde că te-ai atins carecumva 
de vreunul din ei, chiar de-ai avea tu spinarea şi picioa- 
rele rupte, te fac ei să alergi sub o răpăială de lovituri — de 
parcă ai avea aripioare la picioare, ca Mercur, ori ai călări 
pe Pegas, ori ai sta pe spinarea armăsarului lui Perseu, 
ori te-ai sui pe hipogriful lui Astolfo, ori te-ai cocoţa în 
şaua dromaderului din Madian!*%, ori parcă ar tropăi sub 
tine una dintre girafele Regilor Magi — și te ajută ei să 
înaintezi cărîndu-ţi la pumni, de mai bine te-ar lua în co- 
pite un măgar, un catîr sau un taur; și nu te slăbesc pînă 
ce nu te văd la pușcărie: iar aici me tibi comendo!%. 

PRUDENZIO: A fulgore et tempestate, ab ira et in- 
dignatione, malitia, tentatione et furia rusticorum!®? ... 

FRULLA: ... libera nos domine!®. 

TEOFILO: La aceştia se adaugă speța servitorilor; nu 
vorbesc de cei de soi, majordomi ai nobililor și care de 
obicei nu poartă nici însemn, nici livrea (decît dacă 

stăpânii sînt prea ambiţioși sau servitorii prea slugarnici): 
aceștia se poartă îndeobște civilizat. 

PRUDENZIO: Omnis regula exceptionem patitur.!% 

TEOFILO: Vorbesc despre celelalte soiuri de slugi: 
unele sînt de mîna a doua: astea au livreaua lipită de 
ele; altele sînt de mîna a treia, fără livrea, fie pentru că 
stăpînii nu-și pot permite să le-o dea, fie pentru că ele 
nu sînt vrednice sau capabile să o poarte. Ultimele, cele 
de mîna a patra, se ţin după cele cu sau fără livrea, și 
sînt slugile slugilor. 

PRUDENZIO: Servus servorum non est malus titu- 
lus usquegquaque.!?! 

TEOFILO: Cei din prima categorie, sînt nobili săraci 
sau aflați la strîmtoare care, ca să facă faţă nevoilor sau să 
obțină favoruri, se așează sub aripa protectoare a celor 
mari; aceştia, în genere, nu-și schimbă locuinţa și stau 
cu demnitate în suita milordului lor care îi stimează și 
îi susține. Cei din speța a doua sînt negustori scăpătaţi, 
meșteri sau inși care au învăţat să citească ori ştiu o me- 
serie şi care au fost daţi afară sau au fugit de la vreo 
școală, prăvălie ori depozit. Din a treia categorie fac parte 
puturoșii care au părăsit o slujbă care le asigura libertatea 
pentru alta unde munceau mai puţin: iar aceștia sînt ori 
puturoşi acvatici, luaţi de pe corăbii, ori sînt puturoși 
tereștri, luaţi de la plug. Ultimii, din a patra categorie, 
sînt o adunătură de disperaţi, de împilați de către stăpîn, 
de scăpaţi de la naufragiu, de vagabonzi, de fiinţe amor- 
tite și fără rost, de pungași fără întrebuințare, de proas- 
păt scăpaţi din pușcărie, de escroci gata să-l înșele pe cel 
care vrea să-i ajute. Pe toţi ăștia îi găsești pe la colona- 
dele Bursei!” şi la poarta Sfîntului Paul“. Dar din spe- 
ta asta găsești câţi vrei și la Paris, la poarta Palatului!”$, 
la Neapole, pe treptele de la San Paoloi5, i iar la Veneţia, 
la Rialto!%. Din ultimele trei categorii fac parte cei care 
tin să arate lumii că sînt stăpîni la ei acasă, tari de inimă, 

bătăuși de soi, și că privesc toată lumea cu dispreţ: 
aceștia, dacă li se pare că vreun trecător le-o ia înainte, 
se reped în el cu umărul, ca şi o etravă de corabie, de-l 
răsucesc ca pe-un titirez, arătîndu-i astfel cît sînt ei de 
voinici, de ţapeni și de vînoși, şi dîndu-i a înțelege că la 
nevoie ar putea răpune o oaste întreagă. Iar dacă nefe- 
ricitul mai este și străin, degeaba ar încerca el să se dea 
la o parte și să le facă loc, căci ei ţin morţiș să-i dove- 
dească ce pot face la un loc Cezar, Hanibal, Hector și 
un bivol întărîtat. Și fac mai ceva ca măgarul, care (mai 
ales cînd duce o povară) se mulțumește să meargă îna- 
inte pe drumul lui; dacă nu te dai la o parte tu, nu se dă 
nici el, așa că unul din doi trebuie să-l împingă pe 
celălalt. La fel fac și sacagii pe-aici, încît dacă nu ești 
atent, te împung cu cîrligul de fier al ciubărului. La fel 
fac și cei de cară bere sau zaibăr!”: merg pe drumul lor 
și dacă nu bagi de seamă vin peste tine, cu povara lor cu 
tot. Și-atunci ai să simţi pe pielea ta cîtă putere au nu 
numai s-o care dar și să răstoarne orice le stă în cale iar, 
dacă e cazul, să împingă şi o căruță. Aceştia barem au 
scuza că poartă ditamai greutatea şi ca atare sînt mai 
mult cai, catîri sau măgari decît oameni. De acuzat sînt 
însă toţi ceilalţi, care par să aibă un dram de judecată și 
ai zice că sînt făcuți după chipul și asemănarea omului. 
Aceștia, după ce-ţi zîmbesc ca şi cînd te-ar cunoaște și 
ar vrea să te salute, în loc să-ți dea bună ziua sau bună 
seara, îți ard una de vezi stele verzi. Şi-i acuz și pe cei- 
alți, care prefăcîndu-se că aleargă, că urmăresc pe cine- 
va sau că, țîșnind dintr-o prăvălie, au o grabă arzătoare, 
dau buzna peste tine de la spate sau dintr-o parte cu 
năvala unui taur înfuriat. Asta i s-a întîmplat acum cî- 
teva luni unui italian cumsecade, care, spre hazul și dis- 
tracţia tuturor, a fost trîntit la pămînt de și-a zdrobit 
un picior; iar apoi, magistratul însărcinat cu anchetarea 
cazului, n-a putut dovedi nici măcar că în locul cu pri- 
cina S-ar fi petrecut ceva. Așa că fereşte-te să ieși din 

casă dacă nu ai neapărată nevoie şi alungă de la început 
ideea de a face o plimbare prin oraş; apoi roagă-te la 
Dumnezeu și înarmează-te cu o platoșă de răbdare — în 
care să poți trage și cu tunul — și pregătește-te,să înduri 
de bună voie un rău mai mic, decît cu forța unul mult 
mai mare. Poartă-te cu prudenţă și Și nu uita că nu ai nicio- 
dată de-a face numai cu unul, cu doi sau cu cincizeci, ci 
cu întreaga republică sau ţară a prosuimii, pentru care 
oricine, fie că are sau nu dreptate, trebuie să-și pună la 
bătaie chiar și viaţa. De aceea, frăţioare, cînd te vei simţi 
pălit în felul acesta, du frumos mîna la pălărie, salută-l 
pe agresor și socoate că ai fost tratat prietenește; iar da- 
că lovitura a fost prea de tot, cere-i iertare ca să nu se 
întoarcă și să ţi-o dea de două ori pe atît, asmuţindu-te 
ȘI pretinzînd că tu l-ai împins pe el sau că aveai intenția 
să-l împing. În asemenea ocazii și cu astfel de prilejuri 
ajungi să-i cunoști cel mai bine pe cei de teapa asta. No- 
lanul ne asigură că în zece luni de cînd trăia în Anglia 
n-a agonisit atîta smerenie și iertare de păcate cît în 
seara aceea de pomină: care seară i-a fost și început, și 
mijloc, şi sfîrșit pentru cea mai deplină pocăință. „Seara 
aceea“, mi-a zis, „O trec la răboj î în contul celor patruzeci 
de zile și patruzeci de nopţi pe care nu le-am postit. În 
seara aceea pot socoti c-am fost în pustiu ca schimnicii 
și-am îndurat nu una sau trei ispitiri, ci patruzeci, la 
care am rezistat şi mi-am agonosit patruzeci de mii de 
ani de indulgență plenară!%.,.“ 

PRUDENZIO: Per modum suffraggii.1% 

TEOFILO: „...care, pe legea mea, că ar trebui să-mi 
ajungă nu numai pentru toate păcatele pe care le-am 
făcut pînă acum, dar și pentru multe altele viitoare.“ 

PRUDENZIO: Supererogatorie.7% 

FRULLA: Mi-ar plăcea să ştiu dacă el a numărat fu- 
gărelile și ghionturile pe care le-ai socotit la patruzeci. 
Îmi vine în minte maestrul Mamifurio, pe care o ceată de 
derbedei l-a pus să le numere?!. 

TEOFILO: Dacă Nolanul ar fi știut că avea să pri- 
mească atîtea, poate că ar fi avut curiozitatea să le nu- 
mere: dar la fiecare credea că va fi ultima, pe cînd ea era 
doar ultima dintre cele deja încasate. Poate că socotind 
scatoalcele la patruzeci, el procedează ca un păcătos 
pocăit: dacă trebuie să-i mărturisească părintelui la spo- 
vedanie de cîte ori a păcătuit și nu-și mai aduce aminte 
numărul exact, spune mai degrabă mai multe decît mai 
puţine. Căci se teme că, mărturisind mai puţine, unele 
păcate ar putea rămîne neiertate, pe cînd, mărturisind 
mai multe, prisosul rămîne în mîna care-l împărtășește. 
Nu mai spun că asemenea izbituri, cotonogeli și stîlceli 
sînt mai plăcute de povestit decât de încasat, fiindcă tru- 
pul le îndură și se chinuie, pe cînd gurii îi e tot una dacă 
rostește doi, doisprezece, patruzeci ori o mie. Cîte au 
fost au fost: n-am putut să le număr pe-ale lui ci pe-ale 
mele. El mergea în urmă, cum fac cei care, cînd calea e 
nesigură, îşi poftesc tovarășul de drum s-o ia el înainte. 
Dar se înşela, căci ghionturile veneau și din spate, de la 
cei ce ne luaseră urma, și din faţă, de la ceilalți, care ne 
ieșeau în întîmpinare. Oricum, ca să mai reducă din nă- 
pastă, el făcea ca starețul cînd încheie alaiul călugărilor 
sau ca ostașul care se aşează în formaţie de luptă (de 
altfel, socotind după numărul beţelor care i se rupeau 
pe spinare, avea toate motivele să se creadă în bătălie); 
folosindu-ne pe noi drept scut, el rămînea la urmă ca 
orice căpitan bun care, știind că dacă moare el mor și 
ceilalți, pentru binele oastei sale, rămîne la urmă, la loc 
sigur şi ferit, ca la nevoie să dea fuga şi să ceară întăriri 
sau ca să anunţe el însuși înfrîngerea. Așadar, mergînd 
noi în ordinea arătată, nu aveam cum să-l vedem, căci 
ocupați fiind cu ceea ce ni se întîmpla nouă, n-aveam 
răgazul de a ne întoarce și privi înapoi, fără riscul de a 
fi zăriți și pedepsiţi și mai crunt. 

PRUDENZIO: Optime consultum.2%? 

TEOFILO: Cînd am ajuns la piramida de lîngă Palat?%, 
la întretăierea celor tre: străzi... 

PRUDENZIO: In trivio.” 

TEOFILO: ... ne ies înainte șase inși blajini conduși 
de un puști cu un felinar: unul îmi dă un brînci mie de 
mă răsucește în loc și astfel îmi dă prilejul să văd că altul 
îi dă Nolanului două, dar cu atîta amabilitate și mărini- 
mie, de făceau cît zece, izbindu-l și de perete, izbitură 
care făcea şi ea cît zece. 

PRUDENZIO: În silentio et spe erit fortitudo vestra. 
Si quis dederit tibi alapam, tribue illi et alteram.?® 

TEOFILO: Asta a fost ultima răpăială, căci, cu voia 
lui Dumnezeu, după ce am străbătut drumuri desfun- 
date, am parcurs ocolișurile nesigure, am traversat pî- 
raie învolburate, am lăsat în urmă maluri nisipoase, am 
trecut de bălți mocirloase, am tăiat de-a curmezișul 
mlaștina tulbure, după ce am parcurs văloage pietroase, 
cărări sălbatice, treceri alunecoase, după ce ne-am îm- 
piedicat în bolovani colţuroși, ne-am izbit de stînci, am 
ajuns, har Domnului, vii și întregi în port, id est?% la 
poartă care, de cum am atins-o, s-a deschis. Trecînd 
pragul, am dat la parter peste o multime pestriță, prin- 
tre care mișunau servitorii, care, fără a se întrerupe, fără 
a saluta măcar din cap şi fără a schiţa nici cel mai mic 
semn de bunăvoință — dimpotrivă, atitudinea lor sugera 
doar dispreţ — ne-au făcut hatîrul de a ne arăta ușa pe care 
trebuia să intrăm. Intrăm, suim la etaj, și descoperim că, 
după ce ne așteptaseră îndelung, își pierduseră speranţa 
și se aşezaseră la masă. După prezentări, salutări, ... 

PRUDENZIO: Saluturi. 

TEOFILO:... şi alte politeţuri (dintre care merită po- 
vestită una hazlie: unuia dintre noi i s-a oferit ultimul 
loc, adică cel din coada mesei; el, crezînd că, dimpotrivă, 
este capul mesei, insista din modestie să se așeze în ca- 

pătul celălalt, adică într-adevăr în capul mesei; drept 
care o bună bucată de vreme s-au contrazis cei care, din 
politețe, voiau să-l aşeze ultimul, și el care, din modestie, 
ținea să stea în fruntea mesei) ne-am așezat astfel: messer 
Florio, vizavi de un cavaler care şedea în capul mesei; se- 
nior Folco, la dreapta lui Messer Florio; eu şi Nolanul, 
la stînga lui messer Florio; doctorul Torquato, la stînga 
Nolanului, iar doctorul Nundinio, în faţa Nolanului. 

SMITHO: Bine, hai să-i lăsăm să cineze; să le dăm 
răgaz pînă mîine, ca să le tihnească și lor mîncarea. 

FRULLA: Eu unul sînt sigur că masa n-o să dureze 
cît drumul. 

SMITHO: Da, dar o s-o suplinească discuţiile. La re- 
vedere. 

TEOFILO: Pe curînd. 

PRUDENZIO: Valete.” 


Sfirșitul dialogului al doilea 


DIALOGUL AL TREILEA 


TEOFILO: Or, doctorul Nundinio, după ce s-a in- 
stalat comod, după ce a scuturat puţin din umeri, și-a așe- 
zat amîndouă mîinile pe masă, şi-a plimbat ochii circum 
circa?%, şi-a răsucit limba în gură, a ridicat ochii la cer, 
a schiţat un surîs din buze și a scuipat o dată, a început în 
felul următor:... 

PRUDENZIO: In haec verba, in hosce prorupit sensus.” 


Primul subiect 
al doctorului Nundinio 


TEOFILO: ... „Intelligis domine quae diximus 2210; 
și îl întreabă dacă pricepe limba engleză. Nolanul răs- 
punde că nu, ceea ce e adevărat. 

FRULLA: Cu atît mai bine pentru el: căci i-ar fi dat 
să priceapă lucruri neplăcute și scîrboase mult mai des 
decît invers. E de mare folos să fu surd cu adevărat cînd 
îti doreşti să nu fii în stare să auzi. Totuși eu unul cred 
mai degrabă că Nolanul pricepe engleza dar că se prefa- 
ce că nu o pricepe pentru a evita neplăcerile care decurg 
din întâlnirile neavenite și pentru a putea filozofa în voie 
asupra obiceiurilor celor pe care îi întîlnește. 

PRUDENZIO: Surdorum, alii natura, alii phisico ac- 
cidente, alii rationali voluntate.2!! 

TEOFILO: Să nu credeţi așa ceva: căci, deși locuiește 
în această ţară de mai bine de un an, nu știe mai mult de 
două-trei cuvinte uzuale; şi chiar și despre acestea, știe 
că sînt formule de politeţe, dar nu știe ce înseamnă cu 
adevărat. Iar dacă ar vrea să pronunţe vreunul din ele, ați 
vedea că n-ar reuși. 

SMITHO: De ce oare această lipsă de interes pentru 
limba noastră? 

TEOFILO: Pentru că nimic nu-l sileşte, nimic nu-i dă 
ghes s-o înveţe: căci persoanele alese și nobilii cu care 
are de obicei de a face știu toți ori latina, ori franceza, ori 
spaniola, ori italiana. 212 Aceştia, fiind conştienţi că engle- 
za nu se folosește decît pe această insulă, s-ar socoti 
niște sălbatici dacă n-ar vorbi decît limba lor de baștină. 

SMITHO: Remarca aceasta e general valabilă: ne- 
demn este nu numai pentru un englez de viţă nobilă, 
dar şi pentru orice om de orice speţă, să nu știe a vorbi 
decît o singură limbă. Ceea ce nu înseamnă că destui 
englezi (și sînt sigur că și destui francezi ori italieni) nu 
s-ar afla totuși în această situaţie: cu aceştia, dacă nu 
cunoşti limba ţării lor, nu e chip să stai de vorbă, fără a 
simţi neliniștea şi nesiguranța de a tălmăci și de a fi răs- 
tălmăcit.” 

TEOFILO: Adevărul este și că destui sînt nobili nu- 
mai după sînge; în ceea ce-i priveşte pe aceștia e în inte- 
resul tău dar mai ales în al lor să nu-i poţi pricepe, ba 
chiar să nu-i vezi la față. 


Al doilea subiect 


al doctorului Nundinio 


SMITHO: Și ce a răspuns Nundinio? 
TEOFILO: A răspuns în latinește: „Atunci vreau să 
vă lămuresc despre ce vorbeam noi. Despre Copernic: 

anume că, foarte probabil, el nu voia să spună că pă- 
mântul s-ar roti cu adevărat, pentru că acesta este un lu- 
cru imposibil și nelalocul lui; ci că a atribuit mișcarea, 
mai degrabă decît celei de a opta sfere, pămîntului, pen- 
tru că această ipoteză se potrivea mai bine cu calculele 
lui.“ Nolanul a răspuns că dacă doar acesta, și nu și 
celălalt2!+, ar fi fost motivul pentru care Copernic a sus- 
ținut că pămîntul se rotește, atunci înseamnă că însuși 
Copernic a înțeles ceva dar nu destul. Dar că nu încape 
îndoială că Copernic a vrut să spună despre mişcarea 
pămîntului exact ceea ce a spus, și că și-a dat toată silința 
de a o demonstra. 

SMITHO: Ce vrea să însemne superficialitatea inter- 
pretării date de ei teoriei lui Copernic, dacă ea nu re- 
zultă din niciuna dintre aserţiunile lui? 

TEOFILO: Află mai întîi că această cugetare a pornit 
de la doctorul Torquato, care sînt sigur că a întors car- 
tea lui Copernic pe toate părțile dar a reținut din ea doar 
numele autorului, numele cărții, al tipografului și al 
oraşului unde a fost publicată, anul, numărul de pagini 
ȘI de fascicole. ȘI, cum se pricepe la gramatică, a înţeles și 
epistola preliminară adăugată cărții de nu știu ce măgar 
ageamiu şi fudul.7!5 Acesta, mînat de credinţa că, scuzîn- 
du-l, îl ajută pe autor, sau de dorinţa de a le oferi altor 
măgari prilejul de a paşte și ei ceva iarbă sau salată și a 
nu pleca cu burta de tot goală, ne spune, înainte de a în- 
cepe noi să citim cartea și să-i cîntărim tezele, astfe]?1*: 
„Nu mă îndoiesc că, socotind celebritatea cîștigată deja 
de noile ipoteze avansate de această carte, care afirmă 
că pămîntul se mișcă și că soarele stă fix şi nemișcat în 
centrul universului, anumiţi erudiui“ (printre care se 
poate număra și el) „se vor simţi puternic jigniți și vor 
vedea în ea începutul unei mari zăpăceli în lumea ar- 
telor liberale, atît de ordonate şi de stabile din vechime. 
Dar dacă vor cumpăni mai bine lucrurile, aceşti erudiți 

vor descoperi că autorul acestei cărți nu este de con- 
damnat, căci este datoria astronomilor să culeagă cu hăr- 
nicie ȘI iscusință istoriile mișcărilor cerești; apoi, cum nu 
pot în nici un fel descoperi adevăratele cauze ale acestor 
mișcări, lor le e îngăduit să făurească și să plăsmuiască 
alte cauze în loc, urmînd principiile geometrice care le 
permit să calculeze atît mișcările trecute cît și pe cele 
viitoare: de aici decurge că nu e nevoie ca supoziţiile 
lor să fie adevărate, ba chiar nici verosimile. Astfel tre- 
buie să fie socotite și ipotezele acestui autor, doar dacă 
cititorul nu ar fi atît de naiv într-ale opticii și geome- 
triei încît să creadă că distanţa de patruzeci de grade și 
mai mult pe care o atinge Venus cînd se îndepărtează de 
soare fie într-o parte fie în cealaltă, s-ar putea datora 
mișcării ei pe epiciclu.2!7 Dacă acest lucru ar fi adevărat, 
chiar și un orb vedea că ceea ce ar decurge de aici este 
contrar oricărei experienţe: anume că diametrul stelei 
ar apărea de patru ori mai mare, iar volumul ei de șai- 
sprezece ori mai mare, cînd ea se află cel mai aproape 
de pămînt, în punctul opus apogeului?!$, decât atunci cînd 
se află cel mai departe și, cum se spune, atinge apogeul. Și 
mai există și alte ipoteze la fel de nepotrivite ca aceasta, 
pe care nu e cazul să le înfățișăm aici.“ Şi încheie astfel: 
„Să acceptăm așadar această comoară de ipoteze numai 

entru uşurinţa uimitoare și iscusită pe care o oferă cal- 
culelor: dar oricine va lua aceste lucruri închipuite 
drept adevărate va ieși din această învățătură mai prost 
decît a intrat.“ 

Vedeţi acum și voi ce paznic e acesta! Observaţi în 
ce fel vă deschide ușa pentru a vă lăsa să intraţi şi să vă 
împărtășiţi din această aleasă teorie, fără de care știința 
de a calcula, de a măsura, de a mînui geometria și pers- 
pectiva rămîne un simplu joc al unor smintiţi ingenioșşi. 
Socotiţi cît de bine îl serveşte pe stăpînul casei. — Co- 
pernic nu numai că a susţinut că pămîntul se mișcă, dar 

a şi declarat-o și confirmat-o într-o scrisoare adresată 
papei?!? unde spune că părerile filozofilor sînt foarte de- 
părtate de cele ale mulțimii și că acestea din urmă nu 
merită a fi urmate, ci dimpotrivă, izgonite, pentru că nu 
sînt conforme cu adevărul și cu dreptatea. Și mai oferă 
și alte numeroase indicii referitoare la poziţia sa — deși, 
la sfîrşit, pare să facă, atît celor care înțeleg această filo- 
zofie cît și matematicienilor puri care o înţeleg și nu prea, 
următoarea propunere: dacă ipoteza mișcării pămîntului, 
pentru o serie de aparente neajunsuri, nu le convine, să-i 
lase totuși lui libertatea de a o formula, pentru a-i îngă- 
dui să facă demonstraţii mai convingătoare decît cele 
ale anticilor, care au avut libertatea de a imagina atîtea 
feluri și modele de cercuri pentru a dovedi mișcarea aș- 
trilor. Aceste cuvinte nu înseamnă însă că el s-ar îndoi 
de ceea ce a declarat, lucru dovedit cu prisosinţă în car- 
tea întîi unde răspunde cu argumente celor ce susţin 
ideea contrară; în această carte el se plasează nu doar pe 
poziţia matematicianului care formulează ipoteze ci și 
pe cea a fizicianului care demonstrează mișcarea pămîn- 
tului. Dar pentru Nolan contează prea puțin că înaintea 
lui mișcarea pămîntului a fost afirmată de Copernic, de 
Nicetas din Siracuza, pitagoricianul, de Philolaos, de 
Heraclit din Pont, de Ecphantes pitagoricianul?2, de 
Platon în Timeos (deși timid?! și fără constanţă căci 
pentru el era mai degrabă o chestiune de intuiţie decît 
de știință) și de divinul Cusanus, în cea de a doua carte 
a lucrării sale Despre docta ignoranță”, sau alți puţini 
învăţaţi care au spus-o, au susţinut-072 şi propovăduit- -O 
înaintea lui: pentru că el, Nolanul, o deduce dintr-o se- 
rie de principii diferite și mai solide care îi aparțin și 
care îi permit ca, sprijinindu- se nu pe autoritate, ci pe 
dovada vie produsă de simţuri și de raţiune?2f, să consi- 
dere această mișcare certă, pe cît de cert poate fi ceva pe 
lumea asta. 

SMITHO: Asta-i un lucru bun. Dar, rogu-vă, ce e cu 
argumentul acela folosit de paznicul lui Copernic, pre- 
cum că este probabil, dacă nu chiar adevărat, că dimen- 
siunea planetei Venus ar trebui să varieze proporțional 
cu distanța?’ ? 

TEOFILO: Acest nebun, care se teme și se îngrijește 
ca alţii să nu înnebunească din pricina teoriei lui Coper- 
nic, nu știu, zău, dacă putea găsi vreun argument mai 
nepotrivit ca acela. El declară cu solemnitate că cine 
susține teoria lui Copernic se recunoaște neștiutor într- 
ale opticii și ale geometriei — și crede că declarația ţine 
loc de adevăr. Aș vrea să știu de care optică şi geome- 
trie vorbeşte acest dobitoc, care nu face decît să dove- 
dească cît de neștiutor într-ale opticii și geometriei este 
e] împreună cu cei care l-au învăţat pe el. Aș vrea să știu 
cum se poate deduce din mărimea corpurilor lumi- 
noase apropierea sau depărtarea lor în spaţiu; și invers, 
cum, din apropierea sau depărtarea unor asemenea cor- 
puri, se poate deduce vreo variaţie proporţională a mă- 
rimii lor. Aș vrea să aflu care principiu al perspectivei 
sau opticii ne permite nouă să deducem cu certitudine 
din variaţia diametrului unui corp luminos distanţa sau 
apropierea mai mare sau mai mică. Aș vrea să înțeleg 
dacă următoarea concluzie a noastră este greșită: că din 
mărimea aparentă a unui corp luminos nu se poate de- 
duce nici mărimea lui reală nici distanţa la care se află; 
căci, așa cum nu se poate vorbi în același fel despre un 
corp opac ca despre unul luminos, tot așa nu putem ju- 
deca mărimea sau distanţa unor corpuri de luminozitate 
diferită, adică a unuia puţin luminos și a altuia mult mai 
luminos sau foarte luminos. Mărimea capului unui om 
aflat la două mile nu se vede, dar aceea, mult mai mică, 
a unei făclii sau a unui alt fel de foc, se vede fără greu- 
tate (deși nu fără deosebire) şi de la șaizeci de mile: aşa 
cum de la capul Otranto din Puglia se văd adesea făcli- 

ile din Avelon?%, cu toate că aceste două localităţi sînt 
despărțite de Marea Ioniană. Orice om rațional şi cu 
bun simt știe că focurile care se văd la șaptezeci de mile 
depărtare, pentru a fi văzute la fel la o sută patruzeci de 
mile, trebuie să aibă o luminozitate dublă; la două sute 
zece mile, o luminozitate triplă; la două sute optzeci, o 
luminozitate quadruplă, și aşa mai departe, imaginea 
sporind proporţional nu cu dimensiunea ci cu intensi- 
tatea luminii. Căci menţinerea constantă a diametrului 
și volumului depinde mai degrabă de calitatea şi inten- 
sitatea luminii decît de dimensiunea corpului care emite 
lumina. Spuneți voi, opticieni înţelepţi și savanţi într-ale 
perspectivei: dacă eu văd o lumină de patru degete dia- 
metru la o distanţă de o sută de stadii”, asta înseamnă 
că dacă ea s-ar afla la cincizeci de stadii eu am s-o văd 
de opt degete diametru; că la douăzeci și cinci de stadii 
o să-mi apară de şaisprezece degete; și la douăsprezece 
mile și jumătate de treizeci și două de degete și tot așa 
mai departe, pînă ce, lîngă noi, va fi de mărimea pe care 
O vreţi voi? 

SMITHO: În felul în care spui nu s-ar putea dovedi 
pe cale geometrică falsitatea teoriei, fără îndoială greși- 
te, a lui Heraclit din Efes?2, după care soarele este de 
dimensiunea pe care o vedem noi cu ochii. La asemenea 
teorie a subscris şi Epicur”, după cum aflăm din Epistola 
către Sofocle şi din cartea a unsprezecea a lucrării De 
natura (după relatarea lui Diogenes Laertios?!). Epicur 
declară că, după judecata lui, „mărimea soarelui, a lunii și 
a celorlalte stele este aceea ce se arată simţurilor noastre“ ; 
căci, spune el „dacă și-ar micșora mărimea în raport cu 
distanţa, şi mai mult şi-ar micşora culoarea“; şi adaugă 
că „la fel trebuie să judecăm luminile, fie că sînt apropi- 
ate, fie că sînt depărtate de noi“.2%2 

PRUDENZIO: Illud quoque epicureus Lucretius 
testatur quinto „De natura“ libro: 

Nec nimio solis maior rota, nec minor ardor 

esse potest, nostris quam sensibus esse videtur. 
Nam quibus e spaciis cumque ignes lumina possunt 
adiicere et calidum membris adflare vaporem, 

illa ipsa intervalla nihil de corpore limant 
flammarum, nihilo ad speciem est contractior ignis. 
Luna quoque sive notho fertur, sive lumine lustrans, 
sive suam proprio iactat de corpore lucem, 
quicquid id est, nihilo fertur maiore figura. 
Postremo quoscunque vides hinc aetheris ignes, 
dum tremor est clarus, dum cernitur ardor eorum, 
scire licet perquam pauxillo posse minores 

esse, vel exigua maiores parte brevique, 

quando quidem quoscunque in terris cernimus Ignes, 
perparvum quiddam interdum mutare videntur, 
alterutram in partem filum, cum longius absint.” 


TEOFILO: Ai dreptate în ce spui: degeaba vin să-i 
contrazică pe epicurei, cu argumentele obișnuite și spe- 
cifice domeniilor lor, geometrii şi specialiştii într-ale pers- 
pectivei, chiar și cei înțelepți, și nu doar nebunii de soiul 
celui care scrie prefața la Copernic. Să vedem cum vor 
putea calcula ei, la uriașa distanţă care e epiciclul plane- 
tei Venus, diametrul corpului planetei și alte lucruri ase- 
mănătoare. — Mai mult, vreau să vă atrag atenția asupra 
încă unui lucru. Vedeţi cît e de mare corpul pămîntu- 
lui? Ştiţi că noi nu putem vedea decît ceea ce se întinde 
pînă la orizontul artificial?% ? 

SMITHO: Desigur. 

TEOFILO: Acum, presupunînd că v-aţi putea înde- 
părta de globul pămîntesc, într-un punct oarecare al 
ținutului eteric: de oriunde s-ar afla acest punct, ar fi cu 
putinţă ca pămîntul să ne apară mai mare? 

SMITHO: Cred că nu; pentru că nu văd nici o raţiu- 
ne pentru ca linia mea vizuală să crească şi să-şi lun- 

gească semidiametrul care măsoară diametrul orizon- 
tului. 

TEOFILO: Corectă judecată. Totuși, pe măsură ce 
ne îndepărtăm, orizontul se micșorează și, o dată cu mic- 
șorarea orizontului, se estompează ceea ce se găseşte din- 
colo de orizontul văzut mai înainte, ca în figura de faţă: 


(Fig. 1] 


aici 1-1 reprezintă orizontul artificial căruia îi corespunde 
arcul A-A al globului terestru; 2-2 este orizontul artifi- 
cial al unei prime micșorări a distanţei, căreia îi cores- 

punde arcul B-B; 3-3 este orizontul cele: de a treia? 
micşorări, căreia îi corespunde arcul C-C; orizontul 
celei de a patra” micșorări este 4-4, căreia îi cores- 
punde arcul D-D?* și așa mai departe: pe măsură ce 
orizontul artificial descrește, coarda arcului se lungește, 
pînă la linia emisferei și chiar dincolo de ea. Dacă ne-am 
plasa la aproximativ aceeași distanţă, am vedea pămîn- 
tul cum vedem acum luna, cu aceleași neregularități, cu 
zone mai strălucitoare și zone mai întunecate, după cum 
suprafaţa lui este în unele locuri de apă în alte locuri de 
pămînt. Astfel, cu cît descrește unghiul vizual, cu atît se 
lungeşte coarda care subîntinde arcul și cu atît se mic- 
șorează orizontul artificial (căruia îi păstrăm denu- 
mirea, deşi în limbajul curent termenul are doar o sem- 
nificaţie). Așadar, cu cît ne îndepărtăm mai mult, per- 
cepem o parte mai mare din emisferă și o intensitate mai 
mare a luminii. Cu cât diametrul se micșorează cu atât 
lumina devine mai uniformă; iar dacă ne îndepărtăm tot 
mai mult de lună, petele ei vor deveni mereu mai mici 
iar în cele din urmă nu vom mai vedea decît un corp mic 
în întregime luminos. 

SMITHO: Mi se pare că am înţeles acum un lucru 
nici obișnuit nici lipsit de importanţă. Dar să revenim, 
rogu-te, la opinia lui Heraclit și Epicur, despre care spui 
că rezistă în faţa argumentelor perspectivei, din cauza 
insuficientei principiilor acestei științe. Pentru a pricepe 
această insuficienţă şi pentru a culege roadele teoriei 
dumitale, aș vrea să aflu care sînt argumentele care de- 
monstrează, fără tăgadă, nu numai că soarele este mare, 
dar că este chiar mai mare decît pămîntul. Argumentul 
se bazează pe faptul următor: corpul luminos mai ma- 
re, luminînd un corp opac mai mic, dă naștere unui con 
de umbră ce pornește de la corpul mai mic și se întinde 
în spatele lui, ca în figura următoare: 

lumina corpului luminos M, întîlnind corpul opac C, 
delimitat de HI [HN și IN], aruncă conul de umbră cu 
vîrful în punctul N. Dar conul format de un corp lumi- 
nos mai mic, pornind de la un corp opac mai mare decât 
el, nu va întâlni nici un spaţiu care să poată să-i dese- 
neze baza. Se pare, de aceea, că el se prefigurează ca un 
conoid infinit. Iată de ce, în aceeași figură, corpul lumi- 
nos A proiectează un con de umbră pornind de la cor- 
pul opac C; iar cele două linii CD [AD] și CE [AE], di- 
latînd tot mai mult umbra conoidală, se pierd în infinit 
fără a putea găsi o bază care să le delimiteze. De aici se 
poate trage concluzia că soarele este mai mare decît pă- 
mîntul, pentru că el proiectează conul de umbră al aces- 
tuia pînă în preajma sferei lui Mercur și nu mai departe.”? 
Dacă soarele ar fi fost un corp luminos mai mic decît 
pămîntul, lucrurile ar fi trebuit să se petreacă altminteri; 
iar cînd corpul luminos s-ar găsi în emisfera inferioară, 
ar trebui ca în emisfera noastră cerul să fie mai mult 
întunecat decît luminos, dacă admitem că toate stelele 
își primesc lumina de la soare.2% 

TEOFILO: Aţi înţeles deci cum un corp luminos mai 
mic poate lumina mai mult de jumătate dintr-un corp 
opac mai mare. Observaţi cu atenţie datele oferite de ex- 
perienţă. Dacă avem două corpuri, unul mare și opac 
precum A, iar altul'mic și luminos precum ÎN?*!, și îl pla- 
săm pe cel luminos în imediata apropiere a celui mare și 
opac, ca în figura următoare, el va lumina în limitele ar- 
cului mic C-D, subîntins de coarda B,. Dacă îl plasăm 
la a doua distanţă, mai mare, el va lumina în limitele ar- 
cului mai mare E-F, subîntins de coarda B,. Dacă îl pla- 
săm la a treia distanţă, încă și mai mare, va lumina arcul 
G-H, subîntins de coarda B}. În concluzie, dacă lumina 
corpului luminos N are suficientă forță pentru a stră- 
bate tot spaţiul necesar, acest corp, îndepărtîndu-se, va 

sfîrşi prin a lumina un arc mai mare de o jumătate de 
cerc; căci dacă la o anumită distanţă a putut lumina o 
jumătate de cerc, nimic nu-l opreşte de a lumina un arc 
încă și mai mare dacă distanţa între el și celălalt corp spo- 
rește.2%2 Mai mult chiar. Să presupunem că, dintre cele 
două corpuri, cel luminos își pierde diametrul foarte 
încet şi greu, iar cel opac, oricît de mare va fi fost la în- 
ceput, şi-l pierde nemăsurat de repede, atunci, așa cum 
distanța progresiv mai mare a făcut să crească unghiul 
luminos de la coarda mică CD, la coarda EF mai mare, 
iar apoi la cea GH care e diametru?®, în același fel, dis- 
tanţa crescînd din nou progresiv, unghiul luminos va 
atinge coardele progresiv mai mici din spatele diame- 
trului pînă cînd corpul opac nu va mai împiedica vede- 
rea reciprocă a corpurilor diametral opuse. Explicaţia e 
că ecranul constituit de diametru nu încetează să se mic- 
şoreze o dată cu diametrul însuși, pe măsură ce unghiul 
B [IN] devine tot mai ascuţit. Pînă la urmă este necesar 
ca unghiul să devină atît de ascuţit încât să se confunde 
cu o linie (căci numai un nebun poate crede că divide- 
rea fizică a unui corp finit se poate face la infinit, fie că 
infinitul îl înțelegem ca potenţial sau în act?*) în lungul 
căreia două corpuri aflate faţă în faţă devin vizibile 
unul pentru altul, fără ca nimic din ce este plasat între 
ele să le împiedice vederea. — Căci acel ceva plasat la 
mijloc și-a pierdut proporționalitatea și diferența de 
diametru care în cazul corpurilor luminoase se păstrea- 
ză. Totuşi corpul opac aflat între celelalte, trebuie să se 
afle la o distanţă suficient de mare de ambele corpuri 
pentru a-și pierde dimensiunile și diferenţa de dia- 
metru: lucru ce se poate observa în cazul pămîntului al 
cărui diametru nu împiedică vederea reciprocă a două 
stele aflate de o parte și de alta a lui, la fel cum ochiul le 
vede fără nici o dificultate pe amîndouă din centrul emi- 
sferei ÎN şi din punctele aflate pe circumferința ANO 

(imaginînd, pentru aceasta, că pămîntul ar fi împărțit în 
două părți egale așa încît să se poată trasa toate liniile 
de perspectivă). Acest lucru reiese bine din figură: linia 
AN [AO] fiind diametru, [în N 1] formează un unghi 
drept în raport cu circumferința; dar în a doua poziţie 
a lui N, unghiul este ascuţit; iar în a treia poziţie, este 
încă și mai ascuţit; unghiul sfîrșește prin a deveni atît de 
ascuţit încît ajunge pînă la limita în care nu mai apare ca 
un unghi ci ca o dreaptă, ceea ce anulează relaţia insti- 
tuită de diferitele valori ale semidiametrului; prin ur- 
mare se anulează diferenţa produsă de întregul diame- 
tru AO. De aici decurge în mod necesar că nimic nu 
împiedică vederea reciprocă a două corpuri luminoase 
dacă ele nu îşi reduc prea repede diametrul — acesta ne- 
diminuîndu-se atît de repede ca cel al unui corp opac 
sau mai puţin luminos plasat între cele două. — De aici 
se poate trage concluzia că un corp de dimensiune mai 
mare, susceptibil de a-și micșora diametrul, deşi plasat 
în linie dreaptă între alte două corpuri —, nu va 

împiedica vederea în perspectivă a celor două, oricît de 
mici ar fi ele, cu condiţia ca ele să-și păstreze diametrul 
de vizibilitate pierdut de corpul cel mare plasat la mij- 
loc. Dacă vreţi să dați agerime unei minţi încete și s-o 
ajutați să priceapă fără trudă și să se convingă de rațio- 
namentul precedent, supuneţi-o la următoarea expe- 
rienţă: dacă își apropie de ochi un băț de lemn, îi este 
cu neputinţă să vadă lumina unei lumînări plasate la o 
oarecare distanţă; cu cât însă depărtează băţul de ochi 
și-l apropie de lumînare, lumina devine tot mai puter- 
nică; cînd băţul ajunge lîngă flacără, atât de aproape de 
ea pe cît era la î început de ochi, obstacolul pe care îl pu- 
ne el în calea luminii nu va fi nici măcar pe măsura mă- 
rimii lui. Să presupunem acum că băţul ar rămîne pe 
loc, dar lumina s-ar îndepărta de băț cît băţul de ochi: 
în acel caz băţul devine un obstacol nesemnificativ în 
calea luminii. Astfel, cînd ochiul și lumina vor fi plasate 
la distanţă egală faţă de băț, omul nostru va vedea nu- 
mai lumina, practic nemaipercepînd băţul. Cugetînd la 
acest exemplu, chiar şi mintea cea mai împiedicată va 
putea să priceapă cele explicate mai sus. 

SMITHO: În această privință mă declar deplin satis- 
făcut; dar mai am o nelămurire în legătură cu ce ai ex- 
plicat înainte: cum adică noi, dacă ne-am ridica de la pă- 
mînt tot mai sus, pierzînd din ochi orizontul care trep- 
tat se va tot micşora, ajungem să percepem acest corp ca 
pe o stea2%? Aș vrea așadar să adaugi la cele spuse unele 
lămuriri în această privință, știind că, după dumneata, 
în univers există multe sau chiar nenumărate alte pă- 
mînturi asemeni acestuia. Și îmi amintesc că am citit în 
Cusanus, pe care știu că nu îl conteşti, că și soarele s-ar 
compune din părţi diferite, la fel cum se compun luna 
şi pămîntul. Spune Cusanus2% că dacă privim cu atenţie 
corpul solar, vom vedea că strălucirea lui — mai vizibilă 
pe circumferință — are în mijloc o opacitate marcată. 

TEOFILO: Formularea şi gîndirea lui sînt divine, iar 
dumneata le-ai aplicat cu măiestrie. Dacă bine îmi 
amintesc, am spus mai devreme că — de vreme ce cor- 
purile opace își reduc diametrul repede, iar cele lumi- 
noase, încet — imaginea unui corp obscur se șterge și 
piere cu depărtarea, în vreme ce imaginea unui corp lu- 
minat diafan, sau a unui corp luminos în general, tinde 
să se închege şi din mai multe părți luminoase disper- 
sate se formează o unică lumină continuă și vizibilă. De 
aceea, dacă luna s-ar afla mai departe, ea n-ar mai eclip- 
sa soarele; şi orice om care pricepe asemenea lucruri va 
înţelege cu ușurință că, dacă ar fi mai departe, ea ar de- 
veni și mai luminoasă.” lar dacă ne-am afla chiar pe 
lună, ea nu ne-ar mai apărea luminoasă de loc: la fel cum, 
aflîndu-ne pe pămînt, noi nu percepem lumina pe care 
acesta o dăruiește celor ce se află pe lună?%, și care poate 
că este mai vie chiar decît razele soarelui, reflectată cum 
e de cristalul lichid al pămîntului. În ceea ce priveşte lu- 
mina soarelui, deocamdată nu știu dacă ea trebuie jude- 
cată în același fel. Dar ne-am îndepărtat prea mult de la 
subiect. E timpul să revenim la celelalte aspecte ale pro- 
blemei noastre. 

SMITHO: E bine să auzim și celelalte subiecte pro- 
puse de el. 


Al treilea subiect 
al doctorului Nundinio 


TEOFILO: Apo: Nundinio a spus că e neverosimil ca 
pămîntul să se miște, deoarece, fiind mijlocul și centrul 
universului, el trebuie să fie temeiul nemișcat și stabil al 
oricărei mișcări.2%? La care Nolanul a răspuns că același 
lucru îl poate spune și cine consideră că în centrul uni- 
versului s-ar afla soarele, care atunci ar sta el, iar nu 

pămîntul, fix şi nemișcat, așa cum susține Copernic și 
toți cei care atribuie universului o limită și o circumfe- 
rință.25 În acest chip argumentul lui Nundinio (dacă 
poate fi socotit un argument) n-are relevanță pentru 
aceştia, fiind doar o petiție de principiu. Dar argumen- 
tul n-are relevanţă nici în raport cu teoria Nolanului, 
care consideră universul infinit și, prin urmare, susține 
că despre nici un corp din univers nu se poate afirma în 
mod absolut că s-ar afla în centru sau la margine sau 
între acestea două, ci doar relativ la alte corpuri și repere 
stabilite cu bună știinţă.?! 

SMITHO: Și ce părere ai de asta? 

TEOFILO: Excelentă. Deoarece, așa cum nici un 
corp natural nu s-a dovedit a fi perfect rotund, și deci 
avînd un centru la modul absolut, la fel printre mișcările 
fizice sensibile pe care observăm că le au corpurile în 
natură, nu există niciuna care să nu se abată destul de la 
o traiectorie absolut circulară și regulată în jurul unui 
centru — în pofida celor care se căznesc să rotunjească 
și să dreagă cu tot dinadinsul orbitele neregulate și di- 
ferențele lor de diametru, născocind tot felul de remedii 
şi leacuri doar doar vor drege natura pentru a o pune în 
slujba lui jupîn Aristotel sau a altora și a trage con- 
cluzia că orice mișcare este continuă și regulată în jurul 
unui centru.25? Dar noi care privim nu nălucile fan- 
teziei ci chiar lucrurile în sine, noi care avem în vedere 
un corp aerian, eteric, spiritual, transparent, un rezer- 
vor vast de mișcare și repaos, chiar imens și infinit — 
putem s-o rostim fără teamă căci nici simţurile nici rați- 
unea nu ne arată că ar exista vreun sfîrșit, noi știm cu 
certitudine că el, fiind efectul și produsul unei cauze 
infinite şi al unui principiu infinit, el, în ceea ce privește 
capacitatea fizică şi modul de existenţă, trebuie să fie 
infinit de infinit.” Sînt sigur că nu numai Nundinio ci 

nimeni din cei care au capacitatea de a înţelege nu va 
putea dovedi vreodată, nici măcar pe jumătate, că uni- 
versul fizic ar avea o limită și, în consecinţă, că aștrii con- 
ținuți în spatiul lui ar fi în număr finit, nici că acest uni- 
vers ar avea un centru și un mijloc determinat natural. 

SMITHO: Și ce a răspuns Nundinio la asta? A adus 
vreun argument, vreo ipoteză posibilă în sprijinul afir- 
maţiei că: unu, universul ar fi finit; doi, că pămîntul ar sta 
în centrul universului; trei, că acest centru ar sta complet 
neclintit, fără să se miște nici pe loc? 

TEOFILO: Nundinio e genul de om care, dacă afirmă 
ceva, atunci aceea e ori o prejudecată ori o obișnuinţă, 
iar cînd infirmă, o face pentru că respinge din principiu 
tot ce e nou și neobişnuit —, comportare des întîlnită la cei 
ce gîndesc puţin și nu-și controlează nici gîndirea, nici 
reacţiile naturale. Drept care Nundinio a rămas năucit 
și cu gura căscată, de parcă i s-ar fi arătat o nălucă. Și 
cum din fire e ceva mai discret, mai puţin încrezut şi ră- 
utăcios decît tovarășul său, a tăcut milc și n-a mai în- 
cercat să cîrpească cu vorbe lipsa de argumente. 

FRULLA: Maestrul Torquato e dimpotrivă: fie că 
are sau nu dreptate, fie că-l apără pe Dumnezeu sau pe 
diavol, el vrea una și bună: să te înfrângă. Iar cînd nu 
mai are nici scut să se apere, nici spadă să atace, vreau 
să spun cînd nu mai are nici argumente, nici răspunsuri, 
loveşte cu copitele mîniei, ascute ghiarele jignirii, scriș- 
nește din dinţii injuriei, răcnește din gâtlejul sborșelii: 
după cîte am auzit, face orice ca să nu te lase să-ţi ros- 
teşti argumentele contrare și ca ele să nu ajungă la ure- 
chile ascultătorilor. 

SMITHO: Așadar n-a mai zis nimic. 

TEOFILO: N-a mai spus nimic despre subiectul în 
discuţie, dar a propus îndată altul. 

Al patrulea subiect 
al doctorului Nundinio 


Nolanul afirmase în treacăt că există nenumărate pă- 
mâînturi asemeni acestuia al nostru, iar maestrul Nundi- 
nio, neștiind ce-ar putea spune la asta, dar fiind meșter la 
sicîială, începe atunci să pună întrebări aiurea; sare de la 
chestiunea mișcării sau nemișcării globului pămîntesc 
la însușirile celorlalte globuri și întreabă din ce materie 
sînt făcute acele corpuri despre care se crede că sînt din 
a cincea esență’, dintr-o substanţă inalterabilă și ne- 
degradabilă care alcătuiește, în părțile ei cele mai dense, 
stelele.2*5 

FRULLA: Deşi nu mă pricep la logică, întrebarea asta 
mi se pare alăturea cu drumul. 

TEOFILO: Din politeţe, Nolanul n-a vrut să-i facă un 
asemenea reproş; dar, după ce şi-a exprimat dorinţa ca 
Nundinio să nu se abată de la subiect şi să pună între- 
bările în consecinţă, i-a răspuns totuși că celelalte glo- 
buri asemenea pămîntului nu sînt deloc diferite de aces- 
ta: decît doar că sînt mai mari sau mai mici, așa cum se 
întîmplă și cu celelalte specii de animale?%* care se deo- 
sebesc prin diferenţe individuale; dar că, în ceea ce pri- 
vește sferele de foc, precum soarele, el crede deocamdată 
că acestea se deosebesc între ele la fel cum se deosebeşte 
căldura de frig, unele avînd o luminozitate proprie, al- 
tele o luminozitate venită din afară. 

SMITHO: De ce a spus că așa crede el deocamdată și 
nu a afirmat-o în mod absolut? 

TEOFILO: De teamă ca Nundinio să nu părăsească 
iarăși subiectul, propus de ultima lui întrebare, pentru 
a Sări Și a se agăța de ceastălaltă. Las la o parte că pămîn- 
tul, deoarece este o fiinţă, aşadar un corp neomogen, tre- 
buie considerat în anumite porțiuni rece, îndeosebi în 
părţile exterioare ventilate de aer, iar în altele, mai nu- 

meroase și mai mari, trebuie considerat cald și chiar 
foarte cald. Şi mai las la o parte şi faptul că într-o dis- 
cutie în care accepţi în parte principiile adversarului, care 
se declară și vrea să treacă drept peripatetician?%, fără a 
te îndepărta totuși de proprule-ţi principii, neclintite și 
nu doar de circumstanţă, poţi admite ideea că, în anu- 
mite privinţe, pămîntul este la fel de cald ca soarele. 

SMITHO: Cum asta? 

TEOFILO: Pentru că, așa cum am arătat, cu cît un 
corp ceresc e mai departe cu atît părțile lui întunecate și 
opace dispar, iar cele cristaline și luminoase se unesc 
între ele; de aici rezultă întotdeauna o creştere a lumi- 
nozităţii o dată cu depărtarea. Ori, dacă lumina este ca- 
uza căldurii (aşa susțin unii, urmîndu-l pe Aristotel’: 
după ei, luna şi celelalte stele sînt şi ele mai mult sau 
mai puţin calde, în funcţie de cît de mare le este lumi- 
nozitatea; şi după ei, afirmaţia că unele planete sînt reci 
este relativă și doar în raport cu alte planete), atunci, ca 
o consecinţă a acestei proprietăţi, pămîntul, o dată cu 
lumina pe care o transmite departe în eter, va transmite 
și căldură. Dar noi nu avem nici o dovadă că lumina 
produce în mod necesar căldură: căci vedem în jurul 
nostru destule lucruri care răspîndesc lumină dar nu și 
căldură. Iar ca să revenim la Nundinio: iată că începe 
să-și arate coltii, să-și caște fălcile, să strîngă din ochi, 
să-şi încrunte sprîncenele, să-și umfle nările, să scoată 
din bojoci un cîrîit de clapon, dînd de înţeles în felul 
ăsta celor de față că el pricepe totul, că dreptatea e de 
partea lui şi că ce susține celălalt e ridicol. 

FROLLA: Și de-ar fi fost adevărat, n-ar fi rîs tot așa? 

TEOFILO: Iată ce se întîmplă cînd dai diamante la 
porci. Cînd l-au întrebat de ce ride, a răspuns că afirma- 
tia și închipuirea că ar exista alte pămînturi cu aceleași 
proprietăţi și neregularități ca și pămîntul acesta sînt 
născocirile lui Lucian din Istoria adevărată”. La aceas- 

ta, Nolanul a răspuns că Lucian, prezentînd luna ca un 
alt pămînt, locuit și cultivat ca şi al nostru, își bătea Joc 
de filozofii care susțineau că ar exista mai multe pămîn- 
turi (luna cu deosebire, pentru că, fiind mai aproape de 
pămînt, asemănarea ei cu acesta este mai vizibilă), dar 
că aici Lucian greșea, dovedindu-se la fel de ignorant și 
de orb ca ceilalți. Deoarece, dacă ne gîndim bine, vom 
constata că pămîntul împreună cu atîtea alte corpuri 
denumite astre, care sînt principalele mădulare ale uni- 
versului, dau viaţă și hrană celorlalte lucruri, luîndu-le 
ȘI în aceeaşi măsură restituindu-le materie, sînt ele înse- 
le și în măsură sporită vii; și fiind vii, ele, în mod volun- 
tar, ordonat, urmînd un principiu intrinsec şi natural, se 
mișcă înspre lucrurile și spaţiile care li se potrivesc mai 
bine. Nu există alte cauze externe care să pună în miş- 
care sferele închipuite de unii, în care aştrii ar sta ţintuiţi 
și ar fi transportaţi doar o dată cu și prin mişcarea aces- 
tor sfere imaginare; căci, dacă acestea ar fi adevărate, 
violenţa mișcării ar depăși natura corpului pus în miş- 
care, motorul ar fi mai puțin perfect decât este, iar mo- 
torul și mișcarea ar fi mai căznite și mai zbuciumate; şi 
s-ar mai ivi multe alte inconveniente.?*! Socotiţi că, așa 
cum bărbatul este atras de femeie și femeia de bărbat, 
orice plantă ori animal este atras, mai mult sau mai pu- 
țin vizibil, către principiul său vital, la fel ca soarele și 
ceilalți aștri; magnetul atrage fierul, chihlimbarul atra- 
ge paiul, pe scurt, orice lucru este atras de ceea ce i se 
potrivește și respins de ceea ce nu i se potrivește: totul 
se mișcă în temeiul unui principiu intern şi suficient 
care determină orice activitate naturală, și nu al unui 
principiu exterior — cum vedem că se întîmplă cu lucru- 
rile care sînt deplasate împotriva ori dinafara propriei 
naturi. Așadar pămîntul şi ceilalți aștri se mișcă, fiecare 
în spaţiul său specific, în virtutea unui principiu intrin- 
sec care este însuși sufletul fiecăruia.26 — „Și, după 

dumneata“, a spus Nundinio, „sufletul ăsta este senzi- 
tiv?“ — „Nu numai senzitiv“, a răspuns Nolanul, „ci și 
intelectiv; și intelectiv nu ca sufletul nostru ci, poate, 
într-o măsură şi mai mare.“ La asta Nundinio a tăcut și 
n-a mai rîs.262 

PRUDENZIO: Pare-mi-se că, dacă are suflet, pămîn- 
tul nu se bucură cînd 1 se sapă în spinare grote și caverne, 
după cum nici noi nu ne bucurăm ci suferim cînd ni se 
scoate un dinte sau ni se străpunge carnea. 

TEOFILO: Nundinio nu-i seamănă lui Prudenzio 
într-atât încît să emită, în cazul în care i-ar trece prin 
minte, un asemenea raționament: căci nu este atît de ig- 
norant într-ale filozofiei ca să nu ştie că, dacă pămîntul 
are simţăminte, ele nu sînt ca ale noastre; dacă are car- 
ne, sînge, nervi, oase și vene, ele nu seamănă cu ale noas- 
tre; dacă are inimă, nu o are asemenea nouă; şi la fel se 
poate spune despre toate mădularele tuturor acelor vie- 
țuitoare pe care noi le numim animale și care sînt 
socotite de toată lumea animale și nimic mai mult. Nun- 
dinio nu e un Prudenzio atît de bun, nici un medic26% 
atît de prost încât să nu știe că, dată fiind marea masă a 
pămîntului, acesta n-are cum să sufere de pe urma unor 
asemenea accidente, pe care noi, în prostia noastră, le 
socotim foarte supărătoare. Și mai cred că Nundinio 
poate pricepe că, asemeni animalelor recunoscute ca 
atare, la care părțile trupului se află în continuă schim- 
bare şi mișcare, într-un soi de flux şi de reflux, primind 
necontenit ceva din exterior și expulzînd necontenit 
ceva din interior (de unde și creşterea unghulor, hră- 
nirea părului, blănii sau lînii, cicatrizarea pielii, întărirea 
călcîielor), la fel și pămîntul se supune influxului și eflu- 
xului unor părți, care, la multe animale recunoscute ca 
atare, ne arată că sînt în viaţă. Și pare mai mult decît ve- 
rosimil că (de vreme ce orice pe lume este într-un anume 
fel viu) în noi trăiesc mai multi sau chiar nenumărați 

indivizi și nu doar în noi ci şi în toate celelalte corpuri 
compuse. lar cînd vedem că ceva anume „moare“, cum 
îndeobște se spune, nu trebuie să înțelegem că moare 
cu adevărat, ci că mai degrabă se transformă, adică își 
pierde alcătuirea și ordinea accidentală, dar părțile ce-o 
alcătuiau rămîn nemuritoare — lucru valabil pentru tot 
ce e material şi concret și încă mai mult pentru ce este 
spiritual, așa cum vom arăta mai departe.2* Dar să 
revenim la Nolan: văzîndu-l pe Nundinio că tace și fiind 
încă supărat de comparaţia în zeflemea cu Istoria ade- 
vărată a lui Lucian, atunci și-a vărsat și el o parte din 
fiere și i-a spus că într-o discuţie civilizată nu e bine să 
râzi și să-ţi baţi Joc de ce nu ești în stare să pricepi: 
„Dacă eu nu rîd de născocirile dumitale“, a spus Nola- 
nul, „nici dumneata nu trebuie să rîzi de afirmaţiile 
mele. Dacă eu discut politicos și cu respect, dumneata 
trebuie să faci cel puţin la fel, pentru că eu îți cunosc ca- 
pacitatea intelectuală și știu că dacă mi-aș pune în minte 
să susțin cu adevărat poveştile lui Lucian, n-ai fi în stare 
să mă contrazici.“ Așadar, dacă la întrebare răspunsese 
cu argumente, la batjocură a răspuns acum cu arţag. 


Al cincilea subiect 
al doctorului Nundinio 


Înghesuit atît de Nolan cît şi de ceilalți să înceteze de 
a mai întreba cum, de ce, cînd și unde, și să formuleze 
O temă... 

PRUDENZIO: Per quomodo et quare, quilibet asi- 
nus novit disputare. śś 

TEOFILO: ...Nundinio a propus una dintre cele mai 
răsuflate: anume că, dacă e adevărat că pămîntul se ro- 
teşte spre partea pe care noi o numim răsărit, atunci 
norii ar trebui neapărat să pară că se deplasează spre 

apus, din cauza marii repeziciuni şi viteze a globului 
nostru care în numai douăzeci și patru de ore ar trebui 
să facă o rotaţie completă. La aceasta, Nolanul a răs- 
puns că aerul prin care se mişcă norii și vîntul aparţin 
pămîntului: căci prin denumirea de „pămînt“ trebuie 
înțeles, după părerea lui (în această interpretare) 
întreaga mașinărie şi întreaga vietate luată cu toate 
părțile sale atît de diferite între ele: drept care rîurile, 
pietrele, mările, aerul agitat de vapori închis între 
munţii cei înalți, sînt părți alcătuitoare ale pămîntului la 
fel cum este, de pildă, aerul care umple plămînii și alte 
cavităţi ale unui animal, prin care acesta respiră și care 
dilată arterele și produce alte efecte necesare vieţii. 
Aşadar norii, puși în mișcare de neregularitățile corpu- 
lui terestru, se află înăuntrul lui, cum am spune, în vis- 
cerele lui, la fel ca apele. Lucrul acesta a fost înţeles și 
de Aristotel care, în prima carte din Meteorologicele?$8 
spune că: „aerul care înconjoară pămîntul, umed și cald 
din pricina emanaţiilor acestuia, este la rîndul lui în- 
conjurat de un alt aer, cald şi uscat, unde nu există nori: 
iar acest aer se află în afara circumferinței pămîntului, 
adică în afara suprafeţei care îl delimitează dîndu-i ast- 
fel forma perfect rotundă pe care o are; cît privește vîn- 
turile, acestea iau naștere nu altundeva decît în mărun- 
taiele pămîntului, în cavitățile lui: de aceea nici nori, 
nici vînturi nu apar deasupra munţilor foarte înalți, unde 
aerul are o mișcare circulară regulată ca și corpul uni- 
versului.“ Asta înţelegea poate și Platon cînd spunea că 
noi am locui în cavitățile și în părțile întunecoase ale 
pămîntului șI că raportul dintre noi și animalele care 
viețuiesc în aer este la fel cu cel dintre noi şi pești, care 
locuiesc într-un fluid mai dens.2% Aceasta înseamnă că 
aerul plin de vapori este un fel de apă; iar aerul pur, în 
care viețuiesc alte animale mai fericite, se află deasupra 
pămîntului: acolo unde aerul nostru este pentru ele 


apă, la fel cum este apă pentru noi Amfitrite”. Iată așadar 
ce trebuie răspuns la întrebarea lui Nundinio: așa cum 
marea nu se află la suprafaţa ci în pîntecul pămîntului și, 
ca ficatul pentru noi, este sursă de umori, la fel acest aer 
zbuciumat nu stă în afara pămîntului ci înăuntrul lui, ca în 
plămânii animalelor. 

SMITHO: Cum se face atunci că, deși locuim în mă- 
runtaiele pămîntului, noi vedem totuși emisfera întreagă. 

TEOFILO: Rotunjimea globului: terestru, ale cărui 
straturi interioare nu sînt mai puțin sferice decât cel ex- 
terior şi ultim, face ca orizontul?! să ni se arate ca o su- 
prapunere de convexităţi: astfel, în depărtare, un munte 
nu constituie un obstacol între ochii noștri și o parte a 
cerului, cum ar fi în apropiere, cînd ne-ar împiedica cu 
siguranţă să vedem cercul orizontului. Așadar depărta- 


[Fig. 5] 

rea la care se află asemenea munţi, care urmează și ei con- 
vexitatea pămîntului, care nu e plat ci sferic, ne împie- 
dică să-i percepem pe noi care ne aflăm în măruntaiele 
lui. Lucrul acesta se poate observa cu ușurință în figura 
următoare”/?: ABC este adevărata suprafaţă a pămîntu- 
lui, înăuntrul căreia se află lucruri numeroase și diferite 
precum mările și continentele, cum ar fi cel notat cu M 
de unde emisfera se vede întreagă și tot atât de bine ca şi 
din A sau din alte puncte aflate pe suprafaţa exterioară. 
Ceea ce se explică în două feluri: pe de o parte prin 
mărimea pămîntului, pe de alta, prin convexitatea cir- 
cumferinţei sale: de aceea în M nu există vreun obsta- 
col care să împiedice vederea orizontului, căci munţii 
chiar cei mai înalți nu se interpun în M după drepta MB 
(ceea ce s-ar întîmpla, cred, dacă pămîntul ar fi plat) ci 
“după linia MC, MD — care, după cum se vede, nu cons- 
tituie un impediment datorită curburii arcului. Mai 
mult, observați că punctul K se află faţă de M în același 
raport în care M se află faţă de C și D: prin urmare pă- 
rerea lui Platon depre uriașele scobituri și proeminențe 
ale pămîntului nu arată a fi o născocire. 

SMITHO: Aş vrea să știu dacă aflîndu-ne în apro- 
pierea unor munţi foarte înalţi întîlnim o asemenea 
piedică.” 

TEOFILO: Nu, dar în apropierea unor munți mai 
mici, da. Căci munţii sînt foarte înalți numai cînd sînt 
şi foarte întinși, așa încît privirea noastră nu poate per- 
cepe mărimea lor adevărată — ceea ce ne îngăduie să cu- 
prindem în afară de acest orizont, nenumărate alte ori- 
zonturi artificiale unde accidentele care le alterează pe 
unele nu le pot altera pe celelelalte. Prin „munţi înalți“ 
nu înțelegem însă niște înălțimi precum Alpii sau Piri- 
neii, ci precum Franţa întreagă, care se ridică între două 
mări, Oceanul la nord și Mediterana la sud: plecînd de la 
aceste două mări, mergînd spre Auvergne urci necon- 

tenit și la fel urci dinspre Alpi și dinspre Pirinei, care 
odinioară au fost creasta unui singur lanţ foarte înalt. 
Sfărîmat o dată cu trecerea timpului (căci, în virtutea 
continuei reînnoiri a pămîntului, iau naștere în același 
timp alți munţi în alte locuri), el formează mai multe 
creste separate pe care noi le numim munţi. Nundinio, 
aducînd exemplul unor munti din Scoţia, unde probabil 
a fost el, dovedește că nu a priceput ce anume înseamnă 
„munti foarte înalți“: căci în fapt întreaga insulă brita- 
nică este un munte care își înalță creștetul deasupra un- 
delor mării oceanice; piscul acestui munte trebuie să se 
afle în locul cel mai înalt al insulei; iar dacă înălțimea 
lui atinge altitudinea la care aerul e liniștit, atunci avem 
dovada că el este într-adevăr unul dintre acei munţi foar- 
te înalți unde locuiesc poate vieţuitoarele cele mai fericite. 
Alexandru din Afrodisia cugetă la fel despre Olimp unde 
cenușa sacrificulor dovedeşte înălțimea foarte mare a 
acestui munte precum și liniștea aerului care se află 
deasupra marginilor și mădularelor pămîntului.27* 
SMITHO: Mi-ai satisfăcut pe deplin curiozitatea și 
mi-ai dezvăluit cu măiestrie multe taine ale naturii, care 
stau ascunse sub această cheie. Răspunsul referitor la 
comportamentul norilor și vîntului oferă totodată altul, 
la obiecția ridicată de Aristotel în Despre cer și lume, 
cartea a doua: după el, [dacă pămîntul s-ar învîrti] ar fi 
cu neputinţă ca o piatră aruncată în sus să revină pe pă- 
mâînt urmînd aceeași traiectorie dreaptă și perpendicu- 
lară, ci, din cauza mișcării foarte rapide a pămîntului, ea 
ar cădea mult îndărăt, spre apus.” Căci această arun- 
care petrecîndu-se în interiorul pămîntului, o dată cu 
mișcarea acestuia se modifică în mod necesar relaţiile 
între liniile drepte și cele oblice, la fel cum există o di- 
ferenţă între mișcarea unei corăbii și mișcarea lucruri- 
lor din interiorul ei. Dacă lucrul acesta n-ar fi adevărat, 
atunci cîtă vreme o corabie se deplasează pe mare, ni- 

meni niciodată n-ar putea să miște vreun obiect de la 
un capăt la altul al ei în linie dreaptă, nici, sărind în sus, 
să cadă în același loc. 

TEOFILO: O dată cu pămîntul se mişcă toate lucru- 
rile care se găsesc pe pămînt; în vreme ce, dacă un obiect 
ar fi aruncat pe pămînt din afara pămîntului, din prici- 
na mişcării acestuia, el n-ar putea să urmeze o traiecto- 
rie dreaptă. Iată cum apare acest lucru în cazul corabiei 
ABS: dacă ea se deplasează pe cursul unui rîu, iar cine- 
va de pe mal aruncă o piatră drept în ea, cu cât viteza de 
deplasare a navei e mai mare, cu atât șansa dea o nimeri 
e mai mică. Dar dacă omul nu stă pe mal ci pe catargul 
corabiei, oricît de repede s-ar mișca aceasta, o va nimeri 
cu siguranţă. Nimic nu va împiedica piatra sau orice alt 
corp greu aruncat din punctul E, situat în vîrful catar- 
gului sau în gabie, să ajungă în linie dreaptă punctul D 
situat la baza catargului sau altundeva, în chila sau pe 
puntea corabiei. Astfel dacă cineva care se află în interi- 
orul corabiei aruncă o piatră în linie dreaptă din D spre 
E, piatra va cădea înapoi pe aceeași traiectorie, oricît de 
repede ar înainta corabia — cu condiţia totuşi ca ea să 
nu se legene. 

SMITHO: Dacă ţineam seama de această diferenţă, 
multe și importante secrete ale naturii și ale filozofiei 
profunde încep să ni se dezvăluie. Căci, deși se întîmplă 
foarte des, prea rar se ia în consideraţie ce mare dife- 
renţă există între a te vindeca singur şi a fi vindecat de 
altcineva. E lucru vădit că ne face mai multă plăcere și 
mai mare satisfacţie cînd ne hrănim cu mîna noastră 
decît atunci cînd ne bagă altul în gură. Chiar și copiii, de 
îndată ce pot folosi propriile instrumente pentru a apuca 
hrana, nu acceptă decît cu neplăcere să mai fie hrăniți de 
alții: ca și cum, natura într-un fel i-ar învăţa că o dată cu 
plăcerea scade și folosul. Pruncii care sug, nu vedeţi cum 
strîng în mînă tfta? lar în ceea ce mă privește pe mine 

Wera. 

personal, hoţia nu m-a înspăimântat nicicînd mai tare de- 
cît atunci cînd a fost comisă de un servitor de-al casei: căci 
întotdeauna o ființă apropiată îmi insuflă, mai mult decît 
cineva străin, un sentiment de mister şi de întunecime 
care acţionează ca un duh rău și ca o prevestire de temut. 

TEOFILO: Acum, ca să revenim la subiect, să ne în- 
chipuim că doi oameni aflaţi unul la bordul corabiei în 
mişcare, celălalt pe mal, ar ridica în același timp şi apro- 
ximativ la aceeași înălțime mîna și ar da drumul unei 
pietre, lăsînd-o pur și simplu să cadă fără a-i da vreun 
impuls. Piatra celui dintii va ajunge în punctul prestabilit, 
fără a se depărta nici abate de la traiectoria sa, în vreme ce 
piatra celui de al doilea, va rămîne în urmă. Și aceasta 
dintr-un singur motiv: piatra care cade din mîna celui 
aflat pe corabie și care, în consecinţă, se mișcă o dată cu 
corabia, capătă o virtute care lipsește pietrei din mîna 
omului aflat pe mal, chiar dacă pietrele au aceeași greutate, 
străbat același aer, pleacă (pe cît posibil) de la aceeași înăl- 
time și au același impuls iniţial. Această diferenţă nu se 

poate explica decît într-un singur fel: că lucrurile care 
sînt fixate sau cuprinse într-altfel de corabie se mișcă o 
dată cu ea, iar prima piatră este înzestrată cu virtutea mo- 
toare care mișcă corabia, în vreme ce a doua e înzes- 
trată cu o virtute motoare care nu participă la mișcarea 
corabiei. De aici reiese cu claritate că virtutea de a că- 
dea în linie dreaptă nu provine nici din poziţia punctu- 
lui de plecare, nici a punctului de sosire, nici din calitatea 
mediului pe care îl străbate, ci din eficienţa virtuţii im- 
primate la origine: diferenţa depinde numai de aceasta. 
Cred că explicaţiile acestea sînt de ajuns pentru a răs- 
punde la obiecțiile lui Nundinio. 

SMITHO: Atunci mîine ne reîntîlnim pentru a auzi 
observațiile lui Torquato. 

PRUDENZIO: Fiat.”? 


Sfîrșitul celui de al treilea dialog 


DIALOGUL AL PATRULEA 


SMITHO: Vreti să vă spun care e motivul??? 

TEOFILO: Da, spune-l. 

SMITHO: Motivul e că sfînta scriptură (al cărei sens, 
deoarece purcede de la inteligenţe superioare care nu 
greșesc, trebuie luat neapărat în seamă) susţine și pre- 
supune în mai multe locuri contrariul.7% 

TEOFILO: În această privinţă, vă rog să mă credeţi 
că dacă zeii ar fi catadicsit să ne dăruiască învăţătura 
lucrurilor existente în natură tot atît cît ne-au dăruit 
practica lucrurilor morale, aş prefera să mă încred în 
revelaţiile lor și pe acestea le-aș urma, în loc să mă iau 
după certitudinile oferite de raţionamentele și de 
simţurile mele. Dar (cum poate vedea cu claritate oricine) 
cărțile sfinte nu se ocupă cu demonstrațiile și interpretă- 
rile privitoare la lumea naturală în așa fel încât să ser- 
vească minţii noastre drept filozofie; ci mai degrabă se 
ocupă cu legile dăruite minţii şi simţămintelor noastre 
pentru a pune ordine în comportamentul nostru mo- 
ral.281 Aşadar, divinul legislator, avînd acest scop dina- 
intea ochilor, nu-și dă osteneala de a comunica acele ade- 
văruri care nu servesc norodului pentru a se îndepărta 
de rău și a îmbrăţișa binele; aceste adevăruri le lasă în 
seama minţilor contemplative, în vreme ce mulțimilor, 


224 


pentru ca ele să priceapă ce e mai însemnat, le vorbeşte 
pe limba și după înţelegerea lor.282 

SMITHO: Desigur, cineva care vrea să făurească is- 
toria ȘI să dea legi are dreptate să vorbească pe înţelesul 
mulțimii, și să nu se îngrijească de lucrurile care nu o 
privesc. Smintit ar fi acel istoric care, scriindu-și lucra- 
rea, ar vrea să impună cuvinte socotite noi și să le modi- 
fice pe cele vechi, în așa fel încît cititorul să fie obligat 
să-l perceapă şi să-l deslușească mai degrabă ca gramati- 
cian decât ca istoric. Și cu atît mai smitit ar fi cineva care, 
vrînd să dea tuturor noroadelor legea și orînduiala după 
care să trăiască, ar folosi o limbă pe care nu o înţelege 
decît el și alţi cîțiva, și s-ar apuca să vorbească cu insis- 
tență despre lucruri străine de scopul pentru care au 
fost date legile; el ar părea desigur că nu-și îndreaptă în- 
vățătura către ce mulți, pentru care a fost întocmită, ci 
către minţile înțelepte şi generoase, către cei care sînt cu 
adevărat oameni și care fac ce trebuie să facă fără a avea 
nevoie de legi.2% De aceea filozoful Al-Ghazili?5, mare 
preot și teolog mahomedan, spunea că scopul legilor nu 
e atîta cel de a afla adevărul și de a-l interpreta, cît cel de 
a îmblinzi obiceiurile, de a spori civilizația, de a aduce 
înţelegerea între popoare, de a face mai ușoară comuni- 
carea între oameni, de a menţine pacea și a dezvolta 
statele.” Așadar, de multe ori și în multe privinţe, poţi 
da dovadă de prostie şi necunoaștere dacă înfățişezi lu- 
crurile după adevăr și nu după circumstanţe și trebuin- 
te. Înțeleptul a spus: „Soarele răsare și apune, se înalță 
la miazăzi și coboară la miazănoapte“28; dacă ar fi spus 
„Pământul se rotește spre est şi lasă astfel în urmă soarele 
care apune; se înclină la cele două tropice, cel al Racului 
spre sud și cel al Capricornului spre nord“ ascultătorii 
s-ar fi crucit: „Ce tot îndrugă ăsta că pămîntul se mișcă ? 
ce bazaconii mai sînt și astea ?“ și l-ar fi socotit nebun, 
și chiar nebun ar fi fost.2% — Și totuși, de-ar fi să răs- 

pundem insistențelor unui rabin pisălog și nerăbdător, 
aș vrea să știu dacă pentru a ne confirma teoria nu ne-am 
putea totuși sprijini lesne pe însăși Sfînta Scriptură. 
TEOFILO: Cînd Moise a spus că între toţi aștrii Dum- 
nezeu a făcut doi mai mari, care sînt soarele și luna?85, 
afirmaţia trebuie socotită, după cum pretind sfunţiile 
lor, la modul absolut, anume că toţi ceilalți aștrii sînt 
mai mici decît luna? Sau trebuie luată în sensul concret 
și plebeu al vorbirii și înțelegerii comune? Nu există 
atîția aștri mai mari decît luna ? Nu pot fi alții mai mari 
decît soarele?%? Ce-i lipseşte pămîntului pentru a fi un 
astru mai mare și mai frumos decît luna, cînd şi el pri- 
mește în trupul oceanului și al altor mări interioare marea 
strălucire a soarelui și, de aceea, poate apărea ca un corp 
foarte luminos?” pentru celelalte lumi denumite aștri, 
la fel cum ele ne apar nouă ca niște torţe scînteietoare? 
Desigur, neprecizînd dacă pămîntul este un astru mare 
sau mic, ci păstrînd calificativul numai pentru soare și 
lună, Moise a spus ceea ce trebuia și, într-un anume fel, 
era şi adevărat: pentru că el trebuia să se facă înţeles prin 
cuvintele și sensurile lor obișnuite și nu să-și etaleze 
nebunește și prosteşte cunoștințele și înţelepciunea. A 
vorbi pe limba adevărului atunci cînd nu e nevoie în- 
seamnă a vrea ca gloata și mulțimea de proști, de la care 
nu se așteaptă decît fapte, să aibă o înţelegere subtilă a 
lucrurilor: este ca și cum ai vrea ca mîna să aibă ochi; dar 
mîna n-a fost făcută de natură ca să vadă, ci ca să făureas- 
că și să urmeze vederea. În această situaţie de ce ar fi 
vorbit Moise despre substanţele spirituale (a căror na- 
tură fără îndoială o cunoștea”, dacă nu doar pentru a 
aminti că unele dintre ele au o legătură și o comunicare 
cu oamenii, atunci cînd vin ca mesageri? El ştia desigur 
că luna și celelalte corpuri din univers, vizibile sau invi- 
zibile nouă, se comportă la fel sau asemănător cu lumea 
noastră; dar, după părerea voastră, și-ar mai fi îndepli- 

nit el misiunea lui de legislator intrînd în asemenea 
consideraţii și zăpăcind poporul? Ce legătură are punerea 
în practică a legilor ; ȘI exercitarea virtuții cu consideraţule 
amintite ? Prin urmare, atunci cînd sfinții vorbesc despre 
lucrurile naturii în accepțiunea lor populară, ei nu tre- 
buie priviţi ca o autoritate. Dar atunci cînd vorbesc 
într-alt fel care n-are neapărat legătură cu norodul, trebuie 
să se dea atenţie vorbelor lor, cum de altminteri trebuie 
să se dea și poeților care au vorbit dintr-o inspiraţie 
divină. Și pretind să nu se interpreteze ca metaforă ceea 
ce n-a fost spus ca metaforă şi, dimpotrivă, pretind să 
se ia drept adevăr ceea ce a fost spus prin comparaţie.2% 
Dar nu e dat oricui să priceapă, nici să vrea să priceapă 
diferenţa dintre metaforă și adevăr. — Acum, dacă vrem 
să ne îndreptăm ochii minţii către o carte contempla- 
tivă, naturală, morală și divină, noi vom găsi teoria noas- 
tră împărtășită și pusă la loc de cinste. Mă refer la Tov”, 
una dintre scrierile cele mai deosebite din cîte se pot citi, 
plină de teologie excelentă, de filozofie naturală și de 
doctrină morală, înțesată de subiecte savante, pe care 
Moise însuși a adăugat-o la tablele legii. Unul dintre 
personajele acelei cărui, vrînd să descrie providenta și 
puterea divină, spune că Dumnezeu instituie pacea 
între creaturile sale supreme, adică între sublimii săi fu 
care sînt aştrii, zeii, dintre care unii sînt de foc, alții de 
apă (noi spunem că unii sînt sori, ceilalți, pămînturi); în 
pofida faptului că sînt contrari, între ei domnește con- 
cordia, pentru că unul are nevoie de celălalt pentru a trăi, 
a se hrăni și a se dezvolta; fără a se amesteca nici încur- 
ca, ei se rotesc unii în jurul celorlalu păstrînd anumite 
distanţe.2” Astfel, universul se împarte în foc și apă, 
care sînt întruchiparea a două primè principii esenţiale ȘI 
active: căldura și frigul.2% Corpurile care degajă căldură 
sînt sorii, calzi şi luminoși prin ei înșiși. Corpurile care 
degajă frigul, sînt pămînturile: care, fiind corpuri ete- 

rogene, sînt numite mai degrabă ape, de vreme ce din 
pricina apei sînt ele vizibile, și deci, pe bună dreptate le 
numim după materia care le permite să fie percepute; 
ele adică sînt percepute nu prin natura lor, ci datorită 
luminii soarelui care se răspîndește pe suprafaţa lor. 
Această doctrină este conformă celei a lui Moise care 
denumește „firmament“ aerul în care sălășluiesc toate 
aceste corpuri, în spațiul căruia se face distincția și îm- 
părțirea între apele de jos (adică cele care se găsesc pe 
globul nostru) și apele de sus (cele ce se găsesc pe cele- 
lalte globuri): acolo, cum se mai spune, apele au fost 
despărțite de ape.2% Dacă citiţi cu atenţie Sfînta Scrip- 
tură, veţi vedea că în multe locuri zeii și slujitorii Atot- 
puternicului sînt numiţi „ape“, „abisuri“, „pămînturi“ 
și „flăcări arzătoare“ : cine îl împiedica pe Moise să le nu- 
mească „corpuri neutre, inalterabile, neschimbătoare“, 
„Chintesenţe“, „părţi dense ale sferelor“, „berili“, „car- 
bunculi“ și alte ciudățenii care, necunoscute mulțimii, ar 
fi împiedicat- O SĂ și le î însușească ? 

SMITHO: În ceea ce mă priveşte, eu pun mult temei 
pe autoritatea cărţii lui Iov și a lui Moise, și acest simţ 
al realităţii îmi dă mai multă încredere decît metaforele 
şi abstracţiunile: numai că anumiţi papagali ai lui Aris- 
totel, Platon și Averroes, care pornind de la filozofia 
acestora se cocoaţă apoi singuri la rangul de teologi, 
spun că textul cărții are un sens metaforic şi, din prea 
marele zel față de filozofia în care au crescut, plecînd de 
la ideea metaforei, îl fac să însemne tot ce le place lor.27 

TEOFILO: lar cât de constante sînt metaforele astea, 
puteți judeca după faptul că evreii, creștinii și musul- 
manii au în mînă aceeași scriptură; secte atît de diferite 
și de opuse încît dau mereu naștere altora nenumărate, 
încă şi mai diferite şi mai opuse, toate află în acest text 
ce le place să găsească și ce îi convine mai mult fiecăreia: 
tot soiul de sensuri nu doar numeroase și diferite, ci 

chiar de-a dreptul contradictorii, transformînd un „da“ 
în „nu“, și un „nu“ în „da“, cum s-a întîmplat spre exem- 
plu în unele pasaje în care se pretinde că Dumnezeu s-ar 
exprima ironic. 

SMITHO: Să nu ne pierdem timpul cu aceștia. Sînt 
sigur că puțin le pasă lor dacă sensul e sau nu meta- 
foric: nu de ei trebuie să ne temem că ar veni să ne tul- 
bure filozofia. 

TEOFILO: De cenzura spiritelor înalte, a adevăra- 
ților teologi, a oamenilor cu fire aleasă, prieteni cu dia- 
logul civilizat și cu adevărata ştiinţă, nu avem de ce să 
ne temem; căci de îndată ce vor considera cu atenţie fi- 
lozofia noastră, vor descoperi singuri nu numai că ea 
spune adevărul ci și că sprijină, mai mult decît oricare alta, 
religia2%: mai mult decît acelea care presupun că uni- 
versul este finit, că finite sînt puterea și eficacitatea pu- 
terii divine, că inteligenţele și naturile intelectului ar fi 
numai opt sau zece, că substanţa lucrurilor este corup- 
tibilă, că sufletul este muritor — ca şi cînd el ar consta 
mai degrabă într-o dispoziție accidentală rezultată 
dintr-o alcătuire, un temperament Și o armonie suscep- 
tibile de a dispărea —, că, prin urmare, dreptatea divină 
n-ar avea nici un efect asupra acţiunilor omenești; decît 
cele care consideră cunoașterea lucrurilor particulare 
complet independentă de cauzele prime și universale??, 
sau alte teorii aiurea care, fiind false, întunecă lumina 
intelectului, și, fiind lîncede și bicisnice, sting avîntul 
sentimentelor frumoase.3% 

SMITHO: Sînt bucuros c-am primit aceste lămuriri 
cu privire la filozofia Nolanului. Dar să ne întoarcem la 
discuţia lui cu doctorul Torquato care, dacă nu-l între- 
ce pe Nundinio în neștiinţă, sînt sigur că-l depășește în 
îngîmfare, în trufie şi neobrăzare. 

FRULLA: Îngîmfarea și neştiinţa fac casă bună una cu 
alta și stau laolaltă într-unul și același trup și suflet. 

TEOFILO: Torquato stătea ţanțoş precum divum 
pate’ descris în Metamorfoze® cînd, tronînd în mij- 
locul soborului zeilor, a tunat sentinţa-i nemiloasă îm- 
potriva sacrilegului Licaon”%, și a început prin a-și con- 
templa lanţul de aur ... 

PRUDENZIO: Torquem auream, aureum monile. 

TEOFILO: ... pentru a privi apoi cu insistenţă plep- 
tul Nolanului, unde ar fi putut vedea cel mult dacă nu 
lipseşte vreun nasture”; apoi, s-a îndreptat de spate, 
și-a luat coatele de pe masă, a scuturat puţin din umeri, 
a pufnit ușor din buze, și-a potrivit calpacul de catifea% 
pe cap, și-a răsucit mustaţa, și-a luat o expresie căutată 
pe chipul lui mirositor a parfum, a ridicat din sprîncene, 
şi-a umflat nările, și-a dat ochii peste cap, și-a proptit 
mîna stîngă în șoldul stîng și, începîndu-și exercițiul de 
scrimă, şi-a repezit înainte primele trei degete de la 
mîna dreaptă în atac frontal, declamînd cam așa: „Tune 
ille philosophorum protoplastes... 2“%%8 Nolanul, bă- 
nuind că discuţia riscă s-o ia pe alăturea, îl întrerupse 
zicîndu-i: „Quo vadis domine, quo vadis ? Quid si ego 
philosophorum protoplastes ? quid si nec Aristoteli nec 
cuiquam magis concedam, quam mihi ipsi concesserint ? 
ideo ne terra est centrum mundi inmobile 2*% Cu ase- 
menea imbolduri şi cu o răbdare îngerească îl îndemna 
să ofere argumente hotărîtoare sau măcar aproximative 
în favoarea celorlalți protoplaști sau împotriva proto- 
plastului nou venit. Şi, întorcîndu-se spre cei din Jur, 
Nolanul spuse, pe jumătate rîzînd: „Domnul acesta n-a 
venit înarmat cu argumente cît cu vorbe, iar snoavele lui 
mor de foame și clănțăne de frig.“ Atunci Torquato, 
rugat de toţi într-un glas să-și formuleze argumentele, iată 
ce a grăit: „Unde igitur stella Martis nunc maior, nunc 
vero minor apparet, si terra movetur ?“ 319 

SMITHO: O, seninătate arcadică ! e cu putinţă să existe 
in rerum natural! un medic și filozof... 

FRULLA: Şi doctor și purtător de colier.!2 

SMITHO: ... care să raționeze în felul ăsta ? Și ce a răs- 
puns Nolanul? 

TEOFILO: Nolanul nu s-a fisticit deloc, ci i-a răs- 
puns că unul dintre motivele principale pentru care 
steaua Marte ne apare periodic ba mai mare ba mai mică 
îl constituie mișcarea pămîntului și de asemeni a lui Marte 
pe propriile cercuri, de unde urmează că aceste planete 
sînt ba apropiate ba depărtate."!5 

SMITHO: Ce a răspuns Torquato la asta? 

TEOFILO: A întrebat imediat care e proporţia din- 
tre mișcarea planetelor şi cea a pămîntului. 

SMITHO: Și Nolanul, pus în faţa unei asemenea în- 
gimfări și neghiobiui, a avut răbdarea de a nu-i întoarce 
spatele și a nu pleca acasă, scuzîndu-se față de gazdă ... 

TEOFILO: Mai mult decît atît, a răspuns că nu venise 
acolo ca să ţină nici prelegeri, nici lecţii, ci ca să răspundă 
la întrebări; că simetria, ordinea şi măsura mişcărilor 
cerești se presupun a fi deja cunoscute cu exactitate atît 
de antici cît şi de moderni”!*; că el nu dezbate o aseme- 
nea chestiune și că nu se află acolo pentru a se certa cu 
matematicienii contestîndu-le teoriile și măsurătorile, în 
care are încredere și la care, de altfel, subscrie, şi că 
scopul său este să deslușească natura și să verifice su- 
biectul acestor mișcări."!5 Apoi a adăugat: „Dacă îmi 
voi irosi timpul pentru a răspunde la această întrebare, 
vom Sta aici toată noaptea fără să dezbatem nimic și fără 
să explicăm fundamentele împotrivirii noastre la fi- 
lozofia obişnuită. Și noi, şi voi admitem orice ipoteză 
cu condiţia de a ajunge la o concluzie adevărată privind 
cantitatea și calitatea mișcărilor cereşti; şi aici sîntem cu 
toţii de acord. Atunci de ce să ne mai stoarcem creierele 
depărtîndu-ne de subiect? E treaba voastră să cercetaţi 
dacă observaţiile și verificările noastre, cîte pot fi ele, vă 
îngăduie să ne contraziceţi; numai apoi vă e îngăduită 

libertatea de a pronunţa condamnarea.“ 

SMITHO: Era suficient să-l îndemne să nu se mai 
abată de la subiect. 

TEOFILO: Trebuie spus că nimeni din cei de faţă nu 
era atît de ignorant încît să nu arate, prin mimică au prin 
gesturi, că a priceput că individul era un dobitoc aurati 
ordinis*!€. 

FRULLA: Id est Lîna de aur" 

TEOFILO: Totuși, ca să încurce lucrurile, l-au rugat 
pe Nolan să-și explice poziţia, pentru ca astfel să-l deter- 
mine pe numitul doctor Torquato să-și prezinte argu- 
mentele. Nolanul a răspuns că el unul se explicase prea 
destul, iar dacă ceilalți duceau lipsă de argumente, pînă și 
un orb putea să vadă că vina nu era a subiectului. Cu 
toate acestea, a confirmat încă o dată că universul este 
infinit şi că el constă într-un imens ţinut eteric: el nu 
este altceva decît un cer denumit spațiu în sînul căruia 
îşi află sălaș, asemeni pămîntului, numeroase corpuri 
cerești. Luna, soarele și alte nenumărate corpuri stau 
asemenea pămîntului în acest ţinut eteric și nu trebuie 
să credem că ar exista un alt firmament, o altă temelie 
și un alt fundament pe care s-ar sprijini aceste mari fi- 
inte care intră în alcătuirea lumii: adevărat subiect și in- 
finită materie a infinitei puteri divine în act. Așa ne 
arată atît rațiunea și gîndirea discursivă cît şi revelaţiile 
divine care spun că fără de număr sînt slujbașii Atotpu- 
ternicului, care lucrează mii şi mii pentru el şi sute de 
mii i se supun.?!8 Aceștia sînt acele ființe uriaşe dintre 
care unele ne sînt în întregime vizibile, datorită luminii 
strălucitoare pe care o răspîndesc corpurile lor. Iar din- 
tre acestea unele sînt efectiv calde precum soarele și alți 
numeroși aștrii de foc; altele sînt reci, precum pămîntul, 
luna, Venus și alte nenumărate pămînturi. Pentru a co- 
munica una cu alta şi a-şi împărtăși una alteia principiul 
vital, ele se învârt unele în jurul altora, respectînd anu- 

mite spaţii şi distanţe, cum bine se poate vedea cu aces- 
tea şapte care se rotesc în jurul soarelui. Dintre acestea 
unul e pămîntul, care învârtindu-se în timp de 24 de ore 
dinspre partea numită occident spre orient, creează apa- 
renţa unei mișcări a universului în jurul său, numită 
mişcare universală sau diurnă.?!? Această aparenţă este 
însă imaginară și cu totul falsă, imposibilă și împotriva 
naturii, în vreme ce posibil, potrivit, necesar și adevărat 
este că pămîntul se mișcă în jurul propriului centru 
pentru a primi alternativ lumina și întunericul, ziua și 
noaptea, căldura și frigul; și se mișcă în jurul soarelui, 
pentru a avea parte de primăvară, vară, toamnă și iarnă și 
înspre așa numiții poli și puncte opuse ale emisferei, 
pentru ca să se reînnoiască veacurile și să se schimbe 
chipul pămîntului: în așa fel încît acolo unde odată era 
marea, să apară uscatul; unde era arșiţă să fie frig; unde 
era ţinutul tropicului să fie cel al echinocţiului şi ca, în 
cele din urmă, toate lucrurile să se perinde pe astrul nos- 
tru și pe toți ceilalți aștri nu întîmplător numiţi de ade- 
văraţii filozofi52 ai Antichității „lumi“. În vreme ce No- 
lanul spunea aceste lucruri, doctorul Torquato zbiera: 
„Ad rem, ad rem, ad rem.“?” În cele din urmă Nolanul a 
izbucnit în rîs şi i-a zis că el nici nu-i argumentează, nici 
nu-i răspunde, ci îi propune doar un subiect de gîndire; 
aşadar „ista sunt res, res, res“ 322; şi apoi, că era rîndul lui 
Torquato să vină el cu ceva ad rem”. 

SMITHO: Măgarul ăsta, crezîndu-i pe cei din jurul lui 
nătărăi şi gogomani, socotea că zbierătul „ad rem“ avea 
să treacă drept argument și că lumea se va mulțumi cu 
atît şi cu lanţul lui de aur. 

TEOFILO: Ascultaţi mai departe. În vreme ce toţi 
stăteau în așteptarea mult doritului subiect, numai ce se 
întoarce doctorul Torquato spre comeseni și, din stră- 
fundurile suficienței sale, zbîrlindu-și mustata, scoate 
la iveală un adagiu erasmian: „Anticiram navigat’, 

SMITHO: Ce altceva putea zice un măgar și ce putea 
aştepta s-audă cine umblă cu măgarii. 

TEOFILO: După mine, era o profeție (deși el unul 
habar n-avea de ea): că Nolanul se ducea să facă provizii 
de elebor ca să le dreagă mințile acestor barbari ţicniți. 

SMITHO: Dacă lumea din jur ar fi fost nu doar șle- 
fuită ci chiar cultivată, ar fi trebuit ca în locul colanului 
să-l pună căpăstru și să-i tragă şi patruzeci de ciomege 
numărate, din cuvioșenie faţă de postul cel mare." 

TEOFILO: Nolanul i-a răspuns că nu el, ci doctorul 
Torquato e nebun de vreme ce stă în lanţ”26 și că fără 
lanţul cu pricina, numitul doctor ar fi valorat tot atît cît 
hainele de pe el, haine care făceau puţine parale dacă nu 
erau luate la desprăfuit cu bătătorul. Şi zicînd asta, s-a 
ridicat de la masă, exprimîndu-și regretul că seniorul 
Fulke*2 nu făcuse rost de interlocutori mai de soi. 

FRULLA: Ăsta e soiul care rodeşte în Anglia: puteţi 
căuta mult și bine că tot de doctori în gramatică o să daţi: 
în ziua de azi, în patria aceasta ferice, domnește o igno- 
ranță sclifosită și o încăpăţinare trufașă amestecate cu o 
mitocănie care l-ar face și pe lov să-și piardă răbdarea. 
Dacă nu mă credeţi, mergeţi la Oxford şi aflau ce anume 
i s-a întîmplat acolo Nolanului cînd a avut disputa pu- 
blică cu doctorii în teologie, în prezenţa prinţului polo- 
nez Alasco [Laski] și a mai multor nobili englezi.2 O 
să vi se povestească cum a știut să răspundă la toate su- 
biectele, cum, la cincisprezece silogisme, sărmanul co- 
rifeu”2? pe care Academia îl scosese în față pentru această 
înfruntare, a rămas neajutorat ca un pui de găină jumulit. 
Cereti să vi se povestească cu cîtă aroganță și bădărănie 
i se adresa porcul ăla şi cu cîtă răbdare și bună-cuviinţă 
îi răspundea Nolanul, care se dovedea un adevărat na- 
politan, născut şi crescut sub un cer mai darnic. Cereți 
să vi se spună cum l-au silit să pună capăt lecturilor pu- 
blice, şi celor de immortalitate animae și celorlalte de 
quintuplici sphera*?. 

SMITHO: Cine aruncă nestemate la porci, să nu se 
mire că le vede călcate în picioare. Dar povestește mai 
departe ce a spus Torquato. 

TEOFILO: Pe cînd se ridicau cu toţii de la masă, unii 
îl acuzau în limba lor pe Nolan că n-ar fi avut răbdare, 
deși ar fi trebuit să acuze impoliteţea barbară și sălbatică 
a lui Torquato și a lor înșiși. Totuși Nolanul, care își face 
o ambiţie din a întrece în politeţe pe oricine l-ar depăși 
fără greutate într-altă privință, Și-a revenit îndată şi, 
uitînd parcă tot ce fusese înainte, i-a spus cu prietenie 
lui Torquato: „Te rog să nu crezi că din pricina opiniei 
dumitale, eu unul aș vrea sau aș putea să te dușmănesc. 
Dimpotrivă, î îţi sînt tot atît de prieten dumitale cât îmi 
sînt și mie. De aceea vreau să ştii că, înainte de a consi- 
dera această teză ca perfect sigură, ani de zile am consi- 
derat-o doar adevărată; iar, mai demult, cînd eram mai 
tînăr și mai puţin învăţat, o socoteam discutabilă; cînd 
însă eram începător într-ale filozofiei, îmi părea atît de 
greșită încît chiar mă miram că Aristotel a luat-o în 
considerare și că a irosit mai mult de jumătate din car- 
tea a doua din Despre cer și lume căznindu-se să de- 
monstreze că pămîntul nu se mișcă. Iar pe cînd eram un 
prunc total lipsit de cunoștințe filozofice, mi se părea de-a 
dreptul o nebunie ideea că pămîntul s-ar putea mișca şi 
credeam că ea a fost propusă doar ca un subiect sofistic 
și insidios, ca exerciţiu pentru minţile oțioase care fac 
din dispută un joc şi au ambitia de a argumenta $ și dovedi 
că albul este negru. Așadar nu te pot urî pentru aceasta 
pe dumneata mai mult decît m- aș urî pe mine însumi 
copil sau mai tînăr, mai puţin înțelept şi fără discernă- 
mînt. De aceea, în loc să mă înfurii pe dumneata, eu te 
compătimesc; și mă rog la Dumnezeu ca, așa cum mi-a 
dăruit mie această cunoaştere, să vă deschidă şi vouă 
ochii, iar de nu, măcar să vă convingă că sînteţi orbi: ceea 
ce v-ar ajuta nu puţin să deveniți mai civilizaţi, mai 
politicoși, mai puțin ignoranţi și temerari. lar dumnea- 

ta, la rîndul dumitale, trebuie să mă iubeşti, dacă nu 
pentru felul în care sînt acum, mai prudent și mai bătrîn, 
măcar pentru felul în care eram odată, mai neștiutor și 
mai tînăr: cînd, în anii mei cei mai fragezi, eram pre- 
cum ești dumneata la bătrînețe. Vreau să spun că, deși 
nu am fost niciodată atît de nărăvaș, de necivilizat şi 
prost-crescut în discuţii și dispute, am fost și eu, într-o 
vreme, neștiutor ca dumneata. Ca atare, dacă eu voi ţine 
seamă că dumneata eşti acum la fel cum eram eu odini- 
oară, iar dumneata vei lua în consideraţie că eu am fost 
odată cum eşti dumneata acum, eu te voi iubi, iar dum- 
neata nu mă vei mal uri. 

SMITHO: Şi ce au zis ceilalţi la această nouă întorsă- 
tură a disputei? 

TEOFILO: Pe scurt, au spus că ei sînt tovarăşi cu 
Aristotel, Ptolemeu și alți nenumărați prea docţi filo- 
zofi. lar Nolanul a adăugat că nenumărați sînt proștii, 
smintiţii, neghiobii și ageamii care sînt tovarăși nu 
numai cu Aristotel și Ptolemeu, ci cu toti cei care nu-s 
în stare să priceapă ce are în cap Nolanul; și că, dimpo- 
trivă, nu sînt și nu pot fi mulţi cei care pricep și sînt de 
acord cu el, ci sînt puțini, divini ȘI prea- înţelepţi, pre- 
cum Pitagora, Platon și alții. „În ceea ce priveşte vul- 
gul, care se împăunează că-i are de partea sa pe filozofi, 
aş vrea să afle că în măsura în care acei filozofi sînt ase- 
meni vulgului, ei au produs o filozofie vulgară. Iar în 
ceea ce vă priveşte pe voi, care vă aliniaţi în spatele lui 
Aristotel, vă sfătuiesc să nu vă umflati în pene ca și cum 
aţi fi înţeles ce a înțeles Aristotel și aţi fi pătruns unde a 
pătruns Aristotel. Căci este o uriașă diferenţă între a nu 
şti ce nu a ştiut el și a şti ce ela știut: căci în ceea ce acel 
filozof n-a ştiut, el vă are alături nu numai pe voi ci și pe 
toți cei asemeni vouă, laolaltă cu toţi barcagii și hamaliu 
din Londra; pe cînd în ceea ce omul acela respectabil s-a 
dovedit știutor și înțelept, cred, ba chiar sînt sigur, că 

voi toţi la un loc staţi hăt departe de el. De un singur 
lucru mă mir însă, din cale afară: că deși aţi fost invitaţi 
ȘI aţi venit pentru a dezbate, nu aţi avansat nici o teză, 
nu aţi propus nici o demonstraţie prin care să ajungeţi 
la o concluzie contrară mie sau contrară lui Copernic; 
ȘI totuși există destule argumente serioase și raţiuni con- 
trare.“ Atunci Torquato, ca și cum ar fi vrut să purceadă 
la o demonstraţie savantă, a pronunţat cu maiestoasă se- 
meţie: „Ubi est aux solis 7%! Nolanul a răspuns că e li- 
ber să și-l imagineze unde-i place și să tragă o concluzie. 
Deoarece apogeul nu se află mereu în același punct al 
elipticii ci se deplasează, iar el nu vede de ce i s-a pus 
această întrebare”? La care Torquato pune din nou ace- 
eași întrebare, ca și cum Nolanul n-ar fi ştiut să răspundă 
la ea. Atunci Nolanul a replicat: „Quot sunt sacramenta 
ecclesiae ? Est circa vigesimum Cancri; et oppositum circa 
decimum vel centesimum Capricorn, sau deasupra clo- 
potniţei de la Sfîntul Pavel:5.* 

SMITHO: De ce crezi că a pus Torquato această în- 
trebare? 

TEOFILO: Pentru a le arăta celor care nu pricepeau 
nimic că el, vezi Doamne, dezbate, adică spune şi el 
ceva; şi că, dînd-o înainte tot cu quomodo, quare, ubi5, 
o să găsească o întrebare la care Nolanul să spună că nu 
știe să răspundă. A mers pînă într-acolo încât a întrebat 
cîte sînt stelele de mărimea a patra. Dar Nolanul a spus 
că nu ştie decît ceea ce se referă la subiect. Întrebarea 
despre apogeul soarelui duce la concluzia definitivă că 
Torquato era cu totul incapabil de a purta o controver- 
să. A întreba pe cineva care susţine că pămîntul se mișcă 
în jurul soarelui şi că soarele stă nemișcat în mijlocul 
acestor aştrii rătăcitori, unde se află apogeul soarelui 
este la fel cum ai întreba pe cineva care susţine contrariul, 
unde se află apogeul pămîntului. Prima lecţie care tre- 
buie învățată de oricine vrea să deprindă arta argumen- 

tației, este de nu pleca de la propriile principii, ci de la 
cele pe care ţi le oferă adversarul. Dar pentru netotul 
ăsta era totuna: n-ar fi ştiut să argumenteze nici plecînd 
de la premisele potrivite, nici de la unele din afara 
subiectului. — 'Terminîndu-se discuţia, toţi s-au pornit 
să vorbească între ei în englezește și, după o oarecare 
vreme, numai ce apare pe masă o hîrtie și o călimară. 


PTOLEMAEVS. 


COPERNICVS. 
(Fig. 7] 


Doctorul Torquato aşterne ditamai foaia, ia pana, trage 
o linie dreaptă din margine pînă în margine, în mijloc 
desenează un cerc, linia dreaptă de mai înainte străbă- 
tîndu-l și trasîndu-i diametrul, apoi scrie într-unul din 
semicercuri Pământ și în celălalt semicerc, Soare. În par- 
tea cu pămîntul desenează opt semicercuri și în fiecare scrie 
caligrafic numele cîte unei planete, iar în cel de al op- 

tulea, scrie Octava Sphaera Mobulis**, iar pe margine scrie 
Ptolomaeus. Văzînd asta, Nolanul l-a întrebat ce are de 
gînd să facă cu desenul ăsta pe care-l cunoaște pînă şi un 
țînc. Iar Torquato de colo: „Vide, tace et disce: ego doce- 
bo te Ptolomeum et Copernicum.“5 

SMITHO: Sus quandoque Minervam.*% 

TEOFILO: Nolanul răspunde că cine de-abia învaţă 
alfabetul greșeşte dacă vrea să-l înveţe gramatică pe 
altul mai învăţat. Dar Torquato continuă să-și desăvîr- 
şească desenul. În jurul soarelui care stă la mijloc, tra- 
sează alte șapte semicercuri pe care scrie același lucru, iar 
în jurul ultimului scrie Sphera Immobilis Fixarum*?, iar 
pe margine, Copernicus.** Apoi revine la cel de al trei- 
lea cerc”! şi alege un punct de pe circumferința lui în 
care fixează centrul unui epiciclu unde, după ce-i tra- 
sează orbita, desenează pămîntul. Și ca nu cumva vre- 
unul din cei de faţă să se înșele și să creadă că n-o fi 
acolo pămîntul, scrie tot caligrafic: Terra; şi undeva pe 
circumferința epiciclului, departe de centru, desenează lu- 
na. Văzînd asta, Nolanul exclamă : „La te uită, cineva vrea 
să mă înveţe despre Copernic ceva ce nici Copernic n-a 
înțeles, ba mai degrabă și-ar fi tăiat gîtul decît să spună 
sau să scrie așa ceva. Pentru că pînă și cel mai măgar din- 
tre măgari ştie că din partea aceea diametrul soarelui s-ar 
vedea la fel, şi ar urma multe alte concluzii imposibil de 
verificat.“ Zice Torquato: „Tace, tace, tu vis me docere 
Copernicum 7"** „Nu de Copernic îmi e mie și nu-mi 
pasă dacă voi sau alţii ca voi îl înţelegeţi sau nu“, răs- 
punde Nolanul. „Vreau doar să vă atrag atenția că altă 
dată, dacă vreți să veniţi iar să mă învăţaţi, e bine să vă 
pregătiţi lecţia mai bine.“ Atunci cei prezenţi au fost 
cuprinși de o asemenea hărnicie încît au adus acolo car- 
tea lui Copernic”. Şi uitîndu-se în ea, au văzut că pă- 
mîntul nu era înfățișat pe circumferința epiciclului, ca 

luna. Dar Torquato o ţinea morţiș*** că punctul acela 
care se afla în mijlocul epiciclului pe circumferința celei 
de a treia sfere, era pămîntul. 

SMITHO: Greșeala vine dintr-aceea că Torquato 
privise desenele din carte, dar nu citise și capitolele cu 
pricina; sau dacă le citise, nu înţelesese o iotă. 

TEOFILO: Nolanul a început să rîdă şi i-a spus că 
punctul acela nu era altceva decît piciorul compasului 
cînd s-a trasat epiciclul pămîntului și al lunii, care e unul 
singur și același: „Dacă vreţi cu adevărat să știți unde se 
află pămîntul după Copernic, citiţi-i cuvintele.“ Atunci 
au citit și au descoperit că spunea astfel: „pămîntul și 
luna sînt ca și cuprinse într-un același epiciclu“*% etc. 
Atunci au mai stat o vreme rumegînd pe limba lor, pînă 
ce Nundinio și Torquato, după ce i-au salutat pe toţi 
cei de faţă cu excepţia Nolanului, au plecat: iar acesta a 
trimis pe cineva după ei ca să-i salute pe amîndoi din 
partea sa. Gentilomii rămași l-au rugat pe Nolan să nu 
se necăjească pentru vădita necuviinţă și obraznica ig- 
noranță a celor doi doctori, şi să aibă milă de sărăcia 
acestei ţări, care a rămas văduvă de cunoscători într-ale 
filozofiei și matematicii adevărate (unde apar asemenea 
măgari, toți deopotrivă de orbi, dar care se pretind vä- 
zători și iau băşicile drept lămpi) și, salutîndu-l cu 
curtenie, au plecat fiecare în drumul lui. Noi și Nolanul 
am luat-o și noi pe al nostru și ne-am întors acasă noaptea 
tîrziu, scăpînd de data asta de bruftuielile obişnuite, 
pentru că era întuneric beznă aşa că dobitoacele corno- 
rate și copitate nu ne-au mai vătămat la întoarcere ca la 


sosire. 
PRUDENZIO: 


Nox erat et placidum carpebant fessa soporem 
corpora per terras, salvaeque et saeva quierant 

aequora, cum medio volvuntur sidera lapsu 
cum tacet omnis ager, pecudes, etc. 3% 


SMITHO: Hai, gata. Am vorbit destul pentru azi. Ro- 
gu-te, Teofilo, vino și mîine pentru că mai vreau să înţe- 
leg unele lucruri din doctrina Nolanului; căci aceea a lui 
Copernic, deşi la îndemînă în ceea ce priveşte calculele, 
nu e foarte sigură nici convingătoare în privinţa cauze- 
lor naturale, care sînt cele mai importante." 

TEOFILO: Revin cu plăcere altădată. 

FRULLA: Și eu. 

PRUDENZIO: Ego quoque. Valete.‘ 


Sfîrşitul celui de al patrulea dialog 


DIALOGUL AL CINCILEA 


TEOFILO: De fapt, ceilalți aştri nu sînt nici mai tare, 
nici altfel fixati de cer decît e fixat astrul acesta, adică 
pămîntul, de cerul său care este aerul. Iar numele de a 
opta sferă, denumind locul unde se află coada Ursei, ar 
putea la fel de bine să să denumească locul unde ne aflăm 
noi şi pămîntul: căci aceste corpuri, distincte și îndepăr- 
tate unele de altele la anumite distanţe bine potrivite, îşi 
au cu toatele sălașul într-un același ţinut eteric, într-un 
același spaţiu întins sau cîmp. Gîndiţi-vă din ce cauză 
s-a socotit că ar exista şapte ceruri ale aștrilor rotitori și 
unul singur pentru toţi ceilalți la un loc. Pentru că cele 
șapte au mișcări diferite; celelalte, însă, părînd să aibă o 
singură și neschimbată mișcare regulată, unde distanţa 
dintre ele e mereu aceeași, s-a considerat că acestea ar fa- 
ce toate împreună o singură mișcare, fiind ţintuite într-o 
aceeași sferă, și că ar exista numai opt sfere perceptibile 
în care toţi aștrii stau ca bătuţi în cuie. Dar dacă noi do- 
bîndim destulă cunoaștere şi discernămînt pentru a înţe- 
lege că aparența mișcării universale se datorează mișcării 
pămîntului, dacă, prin similitudine cu situarea acestui 
corp ceresc înăuntrul aerului, socotim situarea tuturor 
celorlalte corpuri cerești, atunci o să credem și o să de- 
monstrăm contrariul credinței de pînă acum, rod al vi- 
sului și fanteziei. Acesta a fost primul impas din care 

apoi au izvorit ȘI sînt pe cale de a izvori altele nenumă- 
rate. Şi așa s-a născut greşeala. Dacă noi stăm în mijlocul 
orizontului şi ne rotim privirea în toate părţile, putem 
aprecia distanţa mai mare sau mai mică pînă la, de la și 
între lucrurile apropiate de noi, dar de la o anumită dis- 
tanţă încolo toate ne par la fel de depărtate; la fel, privind 
aştrii firmamentului, noi percepem distanțele și miş- 
cările diferite ale cîtorva aștrii care se află mai aproape 
de noi, dar cei aflaţi departe sau foarte departe ne par 
nemișcaţi şi, ca longitudine cerească, la aceeași distanţă 
faţă de pămînt. În același fel, un copac poate să ne apară 
mai apropiat de altul decît este în realitate dacă amîn- 
doi sînt aproape de aceeași rază vizuală, iar dacă sînt 
chiar pe aceasta, imaginea celor doi copaci se va supra- 
pune; și totuși, în realitate ei sînt cu mult mai distanțaţi 
decît alții pe care, din pricina diferenţei razelor, îi per- 
cepem ca foarte depărtaţi între ei. La fel se întîmplă și 
cu stelele dintre care unele sînt socotite mult mai mari, 
cînd de fapt sînt mai mici, sau mult mai depărtate, cînd 
în realitate sînt mai apropiate. Lucrul acesta se vede bine 
în figura următoare unde pentru ochiul O steaua A, 
deși identică cu steaua B şi distinctă de ea, va părea to- 
tuși foarte apropiată. lar steaua C, aflindu-se pe o rază 
[vizuală diferită și mult] distanţată, va apărea ca mult 
mai îndepărtată decît steaua B cînd de fapt ea se află 
mai aproape. Așadar, dacă noi nu vedem multe dintre 
mișcările stelelor iar ele nu par nici să se apropie nici să 
se depărteze unele de altele, asta nu înseamnă că ele nu 
s-ar roti întocmai cum se rotesc şi cele mai apropiate de 
noi: pentru că nu există motiv ca ceea ce se întîmplă cu 
acestea să nu se întîmple și cu acelea, iar un corp, ca să 
capete forţă de la altul, trebuie să se învârtă în jurul lui. 
De aceea stelele îndepărtate nu trebuie numite fixe în 
temeiul faptului că aparent ele își păstrează aceeaşi dis- 
tanţă faţă de noi, ci pentru că mișcarea lor nu e percep- 

O: vederea, ochiul 
OAB, OC, OD: lungimi, longitudini 
și linii vizuale 


AC, AD, CD: lățimi, longitudini 


(Fig. 8] 


tibilă pentru noi. Același lucru se poate constata și dacă 
privim o corabie foarte îndepărtată: dacă ea înaintează 
cu treizeci sau patruzeci de pași, nouă ni se va părea că 
stă pe loc, întocmai ca atunci cînd nu se mișcă deloc. La 
fel, proporțional, trebuie socotit și în cazul corpurilor 
foarte mari și luminoase, dintre care unele nenumărate 
trebuie să fie la fel de mari și de strălucitoare ca soarele 
și chiar mai mult: dar mișcările și revoluțiile lor, deşi mult 
mai mari, nu pot fi văzute de noi. De aceea, dacă între unii 
dintre acești aștri îndepărtați de noi se modifică dis- 

tanţa, această modificare nu poate fi percepută decît în 
urma unor observaţii nespus de îndelungate, care nu au 
fost începute, iar continuate nici atîta: pentru că nimeni 
nu a crezut, nu a cercetat nici presupus existenţa aces- 
tei mișcări. lar noi știm cu toţii că orice cercetare nu 
poate să pornească decît de la premisa sau certitudinea 
că obiectul său există sau că măcar este posibil și credi- 
bil, iar de la el, apoi, se pleacă mai departe. 

PRUDENZIO: Rem acu tangis.*%* 

TEOFILO: Această răspîndire a aștrilor în eter a fost 
afirmată de Heraclit, Democrit, Epicur, Pitagora, Par- 
menide și Melissos, cum dovedesc fragmentele rămase de 
la ei. De unde putem înţelege că ei au conceput un spaţiu 
infinit, un ţinut infinit, o pădure infinită, un recipient 
infinit de lumi nenumărate asemănătoare cu a noastră; 
că aceste lumi se rotesc la fel cum se rotește și pămîntul; 
de aceea, în Antichitate se numeau ethera adică alergătoa- 
re, curiere, ambasadoare, solii ale măreției singurului 
Atotputernic, care cu muzicală armonie asigură ordinea 
firească a naturii, oglindă vie a infinitei dumnezeiri. Dar 
oarba neștiinţă le-a sustras acest nume, ethera, pentru 
a-l da unor presupuse chintesenţe sferice în care acești 
licurici ori luminiţe ar sta înfipţi întocmai ca niște cuie. 
Principiul mișcărilor acestor aştrii alergători se află în 
însăși natura lor, în sufletul şi inteligenţa lor: căci lichi- 
dul și aerul ușor n-au destulă putere pentru a mișca alcă- 
tuiri atît de uriașe și de compacte. Pentru a face asta ar 
avea nevoie de o forţă care să le tragă ori să le împingă 
sau de altele asemenea, care nu poate exista în lipsa unui 
contact între cel puţin două corpuri, dintre care unul 
împinge, iar celălalt este împins. Și desigur, toate cor- 
purile care sînt mișcate în acest fel admit ca principiu al 
mișcării fie unul contrar, fie unul extern propriei naturi. 
Prin urmare, ca efect al cauzei supreme și perfecte, pen- 
tru ca lucrurile existente să funcţioneze cum trebuie, e 

necesar ca această mișcare să pornească dintr-un prin- 
cipiu intern și o propulsie proprie, care nu se lovește de 
nici O rezistenţă. Acest lucru se petrece cu toate corpurile 
care se mișcă fără vreun contact sensibil cu un alt corp 
care să le împingă sau să le tragă. Greșesc însă cei ce spun 
că magnetul atrage fierul, chihlhimbarul atrage paiele, 
smalţul atrage pana, soarele atrage heliotropul'*: căci 
înăuntrul fierului este un fel de simţ (care e deșteptat de 
o virtute spirituală pe care o răspîndeşte magnetul) care 
îl face să se deplaseze spre acela, face paiele să se miște 
spre chihlimbar; la fel tot ceea ce simte dorinţă și lipsă 
de ceva se mișcă înspre lucrul dorit și, pe cît posibil, se 
transformă în acel lucru, începînd cu voinţa de a sta în 
același loc. Nici un lucru nu se mișcă de la locul său 
dintr-un principiu exterior, dacă nu se află în contact 
cu o forță superioară rezistenţei obiectului: iată ceea ce 
trebuie înţeles pentru a înţelege apoi nărozia solemnă 
— inadmisibilă pentru o minte bine construită — că luna 
ar mișca apele mării, provocînd fluxul, că ar spori umo- 
rile, ar fecunda peştii, ar umple scoicile și ar mai avea 
tot felul de alte efecte, deoarece în toate aceste lucruri 
luna este de fapt un semn şi nu o cauză. Repet: este semn 
și indiciu, pentru că dacă noi observăm aceste lucruri 
concomitent cu anumite poziţii ale lunii, iar alte lucruri, 
diferite şi contrare acestora, cu alte poziţii, și ele dife- 
rite şi contrare, ale lunii, aceasta se datorește ordinii lu- 
crurilor din univers, corespondenţelor care există între 
ele și faptului că legile transformării sînt în conformi- 
tate și corespondenţă unele cu altele. 

SMITHO: Necunoașterea acestei deosebiri este pri- 
cina nenumăratelor greşeli care umplu hîrțoagele, care 
ne învaţă atîtea bazaconii filozofice, unde lucrurile care 
sînt semne, circumstanţe sau accidente, sînt numite cau- 
ze. Printre aceste inepţii, regină peste toate celelalte este 
aceea care spune că razele perpendiculare (ce cad în 

unghi drept) produc încălzirea, iar cele oblice (care cad 
după un unghi ascuţit) produc răcirea: ceea ce de fapt 
se petrece dintr-un accident al soarelui, care este adevă- 
rata cauză, în funcţie de timpul mai mare sau mai mic 
în care se menține deasupra pămîntului. Raza reflectată 
și perpendiculară, unghiul ascuţit sau obtuz, liniile per- 
pendiculare, incidente sau orizontale, arcul mai mare 
sau mai mic și alte multe aspecte sînt reprezentări ma- 
tematice şi nu cauze naturale. Una este să te joci de-a 
geometria, alta e să demonstrezi prin probe fizice. Nu 
liniile, nici unghiurile nu sînt cele care dau o căldură 
mai mare sau mai mică a focului, ci faptul că el este mai 
aproape sau mai departe de pămînt, că stă mai mult sau 
mai puţin timp deasupra lui. 

TEOFILO: Ai înţeles foarte bine; iată cum un adevăr 
lămurește un altul. Dar, ca să conchidem, aceste cor- 
puri mari, dacă ar fi mișcate de o forţă exterioară, alta 
decît binele după care tînjesc și ținta spre care tind, miş- 
carea lor ar fi violentă și accidentală; asta chiar și dacă 
ele ar avea acea putere despre care se spune că anulează 
rezistenţa, care în realitate este natura însăși; iar natu- 
ralul, vrei nu vrei, este principiu intrinsec, care conduce 
singur lucrul unde trebuie. În orice altă ipoteză, moto- 
rul extrinsec nu va putea să le miște decît cu mare greu- 
tate ori dacă nu, va fi complet nenecesar și superfluu. 
Dacă vrei să-l consideri necesar, atunci va trebuie să 
acuzi cauza eficientă ca fiind ineficientă în efectele sale 
și irosindu-și înalta noblețe a motoarelor sale aplicînd-o 
la niște mobile mult prea neînsemnate. Asta fac cei care 
atribuie organizarea perfectă a furnicilor sau păian- 
jenilor nu iscusinţei și prudenţei acestor vietăţ, ci unor 
inteligenţe divine infailibile de la care le-ar veni, verbi 
gratia”, niște impulsuri numite naturale sau alte denu- 
miri fără sens. Căci dacă îi întrebaţi pe ştiutorii aceștia 
ce anume înseamnă instinct, nu vă vor răspunde decît 

„instinct“ sau vreun alt cuvînt la fel de imprecis și de 
prostesc precum acest „instinct“ (care înseamnă princi- 
piu care instigă, expresie des folosită pentru a exprima 
cel de al şaselea simt sau rațiunea sau intelectul). 

PRUDENZIO: Nimis arduae quaestiones. 

SMITHO: Pentru cei ce nu vor să le înţeleagă și care 
se încăpăţinează să creadă în ceea ce e fals. Dar să ne în- 
toarcem la subiectul nostru. Eu aș şti cum să le răspund 
celor cărora le vine greu să creadă că pămîntul se învîr- 
tește pentru că este un corp atît de mare, atît de dens și 
atît de greu. Și totuși aș prefera să aud cum ai răspunde 
dumneata, deoarece te văd că argumentezi cu multă 
hotărîre. 

PRUDENZIO: Non talis mihi.55 

SMITHO: Pentru că dumneata eşti o cîrtiţă. 

TEOFILO: Aş răspunde în felul următor: că același 
lucru se poate spune despre lună, despre soare şi despre 
alte corpuri uriașe și nenumărate despre care adversarii 
noştri pretind că se învîrtesc cu toată viteza în jurul pă- 
mîntului pe orbite nemăsurat de mari. Și totuși li se 
pare neacceptabil că pămîntul s-ar învîrti în 24 de ore 
în jurul axei sale și într-un an de zile în jurul soarelui. 
Trebuie ştiut că nici pămîntul, nici vreun alt corp nu este 
greu sau ușor în mod absolut: nici un corp în locul în 
care se află nu este greu sau uşor. Aceste diferenţe și în- 
suşiri nu sînt specifice corpurilor principale, entităţilor 
individuale, particulare și perfecte din univers**; ci se 
potrivesc cu părţile care sînt despărțite de întreg, care 
sînt în afara lui, rătăcitoare: acestea își fac drum spre 
locul conservării lor nu altfel decît fierul care se în- 
dreaptă spre magnet, nu într-o singură direcţie, Jos, sus 
sau la dreapta, ci în orice poziţie și loc s-ar afla. Părțile 
pămîntului din aer se îndreaptă către noi, pentru că aceas- 
ta este sfera lor; dacă aceasta s-ar afla în partea opusă, ele 
ar pleca de la noi, ducîndu-se spre ea. La fel se întîmplă 

cu apele, la fel cu focul. Apa, în locul în care se află ea, 
nu e grea și nu-i apasă pe cei ce stau în adîncul mării. 
Braţele, capul și celelalte mădulare nu sînt grele pentru 
propriul trup şi nici un lucru din natură nu produce un 
act de violență dacă se află în locul său natural. Greu- 
tatea și ușurința nu se percep în act la lucrurile care se 
află în locul şi poziţia lor naturală, ci în lucrurile care 
au un anumit impuls şi care se străduiesc să ajungă în 
locul potrivit lor. Este, așadar, absurd să denumim ușor 
sau greu un lucru din natură, dat fiind că aceste însușiri 
nu privesc corpurile aflate în starea lor naturală, ci pe 
cele aflate în afara acesteia: ceea ce nu i se poate întîm- 
pla nicicînd unei sfere, dar se poate întîmpla unor părţi 
ale acesteia. Acestea, însă, nu se orientează spre un anu- 
me loc în funcție de noi, ci tind întotdeauna spre locul 
în care se află sfera lor și centrul conservării lor. În con- 
secinţă, dacă dedesubtul pămîntului s-ar afla un alt fel 
de corp, părțile de pămînt s-ar îndepărta în mod natu- 
ral de acesta și s-ar înălța spre pămînt; dacă (dau un 
exemplu obișnuit) o scînteie de foc s-ar afla pe concavi- 
tatea lunii, focul acesta s-ar îndrepta în jos cu aceeași 
viteză cu care s-ar ridica de pe convexitatea pămîntului. 
Astfel, apa coboară pînă în centrul pămîntului, dacă i se 
oferă spaţiu, în aceeași măsură în care din centrul pă- 
miîntului suie spre suprafaţă. Cu aceeași ușurință se 
mișcă aerul dintr-un loc într-altul. Ce înseamnă atunci 
greu și ușor? Nu vedem noi uneori că flacăra o ia în jos 
sau lateral, aprinzînd un corp făcut să o hrănească şi să-i 
asigure conservarea? Nici un lucru natural nu este difi- 
cil; orice poziție şi mișcare naturală este perfect adec- 
vată. Corpurile imobile stau nemişcate la locul lor la fel 
de ușor și de firesc pe cît se mișcă cele mobile în spaţi- 
ile potrivite lor. Și așa cum primele s-ar pune în mișcare 
numai în urma unei intervenţii violente și împotriva 
naturii lor, tot prin violenţă și împotriva naturii ceste- 

lalte ar putea fi oprite în loc. Este așadar sigur că dacă 
pămîntului i s-ar potrivi să stea nemișcat, urnirea lui din 
loc ar fi violentă, dificilă și contra naturii. Dar cine spune 
că stă nemișcat? Cine susține așa ceva? Ignoranţa gene- 
rală, lipsa de bun-simţ și de rațiune. 

SMITHO: Am înțeles prea bine că pămîntul în locul 
său firesc nu este mai greu decît soarele într-al său și 
mădularele corpurilor principale, precum apele, cînd se 
află în locurile proprii lor; şi că, despărțite de acestea, 
din orice loc şi în orice poziție s-ar afla, s-ar mișca spre 
ele. De aceea, din punctul nostru de vedere, le putem 
socoti la fel de bine grele ori ușoare, grele și totodată 
ușoare sau nici grele nici ușoare. Lucrul acesta îl ob- 
servăm la comete sau la alte corpuri aprinse, al căror 
corp, arzînd, își trimite flacăra cînd în urmă, și atunci sînt 
numite „cu coamă“, cînd spre noi, cînd sînt numite „cu 
barbă“, cînd spre laturi, cînd li se spune „cu coadă“*5. 
Aerul, care conţine totul și este firmament corpurilor 
sferice, iese sau intră pretutindeni, pătrunde şi se răs- 
pîndește în toate locurile; de aceea argumentul invocat 
de adversari că pămîntul ar sta nemișcat pentru că este 
un corp greu, dens și rece, este fals. 

TEOFILO: Mulţumesc lui Dumnezeu că înţelegi atît 
de repede. Mă scutești de o mare trudă pricepînd atît de 
bine principiul care-ţi va permite să răspunzi la argu- 
mentele cele mai puternice ale filozofilor de duzină și 
pătrunzînd multe și adînc: cugetări asupra naturii. 

SMITHO: Înainte să trecum la alte probleme, aș vrea 
să știu următorul lucru: cum putem noi spune că soa- 
rele este adevăratul element al focului, este cel dintîi 
dintre corpurile calde și că stă nemișcat în mijlocul aces- 
tor corpuri rotitoare printre care se numără și pămîntul ? 
Ideea care mi-a venit este că mișcarea soarelui este mai 
verosimilă decît mișcarea celorlalte corpuri vizibile nouă. 

TEOFILO: Explică de ce. 

SMITHO: Păruile pămîntului, ţinute pe loc fie prin 
violenţă fie pe cale naturală, stau nemișcate. Și la fel stau 
părțile apei, dacă se află în afara mării, a rîurilor sau a al- 
tor recipiente vii. Dar părțile focului, cînd nu sînt lăsate 
să se ridice în sus, ca atunci cînd sînt prizoniere în con- 
cavitatea cuptorului, se răsucesc și se învârtesc în cerc și 
nu e chip să fie oprite. Așadar dacă vrem să ne referim la 
părți şi să ne întemeiem afirmaţia pe ele, mișcarea este 
mai potrivită cu soarele și cu elementul focului decît cu 
pămîntul. 

TEOFILO: La aceasta răspund în primul rînd că soa- 
rele ar putea să se miște în jurul său, dar nu şi în jurul 
altui centru decît al său propriu'*$; căci e de-ajuns că 
toate corpurile din preajmă se rotesc în juru-i atât cît le 
trebuie lor și, poate, cît își doreşte și el de la ele. În al 
doilea rînd, trebuie luat în considerare că elementul 
focului ţine de primul dintre corpurile calde, care este 
şi el un corp dens și format din părți și mădulare felu- 
rite întocmai ca pămîntul. Însă focul pe care noi îl ve- 
dem mișcîndu-se în felul în care spuneai este numai ae- 
rul încins, care se numește „flacără“, la fel cum același 
aer schimbat de răceala pămîntului se numeşte „abur“. 

SMITHO: Asta îmi pare a veni ca o confirmare la ceea 
ce spuneam: căci aburul se mişcă încet și alene, în vreme 
ce flacăra şi fumul se mișcă extrem de repede. De aceea 
aerul mai asemănător focului apare mult mai mobil 
decît cel asemănător pămîntului. 

TEOFILO: Asta pentru că focul se căzneşte să fugă 
cît mai departe de zona caracteristică corpului cu însu- 
şiri opuse. La fel apa sau aburul, dacă s-ar afla în zona 
focului sau într-una asemănătoare, ar fugi mai repede 
decît fumul care ţine totuși de natura focului și are mai 
multe afinități şi potriviri cu acesta decît diferențe şi 
discordanţe. Multumește-te cu această explicaţie căci 
discursul Nolanului nu face precizări referitoare la mobi- 


251 


litatea sau imobilitatea soarelui. Așadar, mișcarea flăcă- 
rii prizoniere în cuptor vine de la faptul că puterea focu- 
lui chinuie, aprinde, alterează și preschimbă aerul aburos 
cu care vrea să se hrănească și să sporească, în vreme ce 
aburul, dimpotrivă, se retrage și fuge din fața dușma- 
nului său și a pedepsei pe care vrea să i-o aplice. 357 

SMITHO: Ai vorbit de aerul aburos: ce-ai zice de aer 
pur şi simplu? 

TEOFILO: Acela nu e supus căldurii mai mult decât 
frigului; tot așa primește ori absoarbe umezeala, cînd 
devine dens de frig, precum absoarbe aburii și fumul cînd 
căldura evaporă apa. 

SMITHO: Deoarece nu există nimic în natură care să 
nu asculte de providenţă și să nu aibă o cauză finală, aș 
vrea să-mi mai spui o dată (pentru că, din cîte ai spus pînă 
acum, s-a înțeles îndestul): de ce există mișcarea locală*58 
a pămîntului ? 

TEOFILO: Ea există pentru a reînnoi și a face să re- 
nască acest corp. Prin însăşi constituția sa, acesta nu se 
poate perpetua: toate lucrurile care nu se pot înmulț ca 
număr (cum se spune îndeobște), se perpetuează ca 
specie”; substanţele care nu se pot perpetua sub ace- 
eași înfățișare, se perpetuează totuși, dar schimbîndu-și 
chipul. Căci materia și substanţa lucrurilor fiind inco- 
ruptibilă, ea trebuie să poată lua toate formele tuturor 
corpurilor, dar în așa fel încît în toate, pe cît e cu putin- 
ță, ea să fie totul, să devină totul, dacă nu în același timp 
ȘI în aceeași clipă a eternității, în clipe de eternitate suc- 
cesive și periodice. Deși materia în întregimea ei conține 
în sine laolaltă toate formele, toate formele nu pot exista 
împreună și deodată în fiece parte a materiei. Cum nu 
este în firea lucrurilor ca întreaga masă în care constă 
acest glob, acest astru, să moară și să dispară, cum și na- 
turii, în întregul ei, îi este imposibil să se anihileze, de 
aceea cînd şi cînd, într-o anumită ordine, ea se reînno- 

1ește, modificînd, schimbînd, înlocuind părțile ei una cîte 
una. Iar această primenire trebuie să se facă în chip orga- 
nizat și cu o anume periodicitate, fiecare parte luînd locul 
alteia și așa toate pe rînd. Altminteri, aceste corpuri, 
care sînt pieritoare, la un moment dat chiar ar pieri, cum 
pierim noi, neînsemnate existente individuale.*% Dar 
acestorlalte (cum crede Platon în Timaios şi cum cre- 
dem şi noi) li s-a spus de la începutul începutului: „Voi 
sînteţi pieritoare, dar nu veți pieri.“ De aceea nu există 
parte din centrul şi dinăuntrul unei stele care să nu 
ajungă la suprafaţă sau în afara ei; și nu este porţiune 
din suprafaţă sau din exteriorul ei care la un moment 
dat să nu pătrundă înăuntru și să sălășluiască în interi- 
orul ei. Ne-o demonstrează experienţa zilnică: căci zil- 
nic anumite lucruri sînt primite în pîntecul și viscerele 
pămîntului, iar altele sînt scoase dinăuntru la suprafaţă. 
Noi înşine și tot ce ne aparţine plecăm și venim, ne 
ducem și ne întoarcem: şi nu există lucru de-al nostru 
care să nu se înstrăineze de noi, nici lucru străin care să 
nu devină al nostru. Și orice parte alcătuitoare din noi la 
un moment dat nu mai e a noastră și, la fel, orice parte 
care nu e a noastră la un moment dat poate veni să ne 
alcătuiască (într-un singur fel, dacă materia lucrurilor e 
una; în două feluri, dacă materiile sînt două: pentru că 
nu am stabilit încă dacă substanţa și materia numită 
spirituală se preschimbă sau nu în cea denumită corpo- 
rală, și invers). Astfel, toate lucrurile în felul lor cunosc 
perindarea domniei cu supușenia, a fericirii cu neferi- 
cirea, a stării aceleia denumite viaţă cu starea denumită 
moarte, a luminii cu întunericul, a binelui cu răul. Și, în 
rînduiala naturii, nu există lucru care să fie etern cu 
excepţia substanţei care este materia însăşi, căreia însă 
îi e rînduit să fie în perpetuă schimbare. Despre sub- 
stanta supra-substanţială nu vorbesc deocamdată aici, 
ci reiau discuţia despre această mare existenţă indivi- 

duală care este perpetua noastră doică și mumă, despre 
care voiai să ştii de ce are o mișcare locală. Îți răspund 
deci că pricina mișcării locale, atât a întregului ei corp, 
cît și a fiecăreia dintre părțile ei, este schimbarea: nu 
numai pentru ca toate lucrurile să ocupe pe rînd fiecare 
loc, dar și pentru ca, în acest fel, totul să capete toate dis- 
punerile și formele. De aceea, pe bună dreptate, mișcarea 
locală a fost socotită principiul nobil al tuturor celor- 
lalte schimbări și forme, iar în lipsa lui, nici o alta n-ar 
putea exista. Aristotel și-a dat seama că alcătuirea și 
însușirile tuturor părților pămîntului se află în continuă 
schimbare, dar nu a înţeles că principiul acestei schim- 
bări e mișcarea locală. Totuși, la sfîrșitul primei cărţi 
din Meteorologicele'*? el a vorbit ca un profet și ca un 
prezicător: şi deși uneori nu se înţelege el însuși pe sine, 
deși uneori șchioapătă şi amestecă mereu avîntul divin 
cu greşeala sa personală, totuși, în lucrurile esenţiale, el 
rostește cel mai adesea adevărul. Să ne amintim deci 
ceea ce în spusele lui e adevărat şi demn de luat în con- 
sideraţie; şi apoi să precizăm cauzele, pe care el nu le-a 
putut cunoaşte. „Nu întotdeauna“, spune el, „aceleași 
Jocuri de pe pămînt sînt mereu umede sau mereu uscate; 
ci ele se schimbă în funcţie de formarea sau dispariţia 
cursurilor de apă; din acest motiv ceea ce este acum 
ocean nu a fost şi nu va fi întotdeauna ocean; ceea ce va 
fi şi a fost pămînt, nu este şi nici nu a fost întotdeauna 
pămînt: ci cu o anumită perindare, cu o ordine și o în- 
toarcere ciclică, trebuie să credem că acolo unde acum 
este una va fi în viitor alta, și unde este alta, va fi una.“ 
Iar dacă îl întrebari pe Aristotel care este cauza și princi- 
piul acestui lucru, el vă va spune că „interiorul pămîntu- 
lui, asemeni corpului animalelor și plantelor, atinge per- 
fecţiunea iar apoi îmbătrînește. Dar există o diferență 
între pămînt și celelalte corpuri, anume că acestea în toate 
părțile lor alcătuitoare și în același timp se dezvoltă, 

ajung la perfecţiune și apoi decad (sau după expresia lui 
Aristotel, se maturizează și îmbătrînesc), pe cînd, în 
ceea ce privește pămîntul, lucrul acesta se petrece cu fie- 
care parte pe rînd, prin alternanta frig-cald care gene- 
rează creșterea și micşorarea, datorată soarelui şi mișcării 
circulare care conferă părților pămîntului diferitele lor 
alcătuiri şi virtuţi. În acest fel, apele sînt o anumită 
vreme ape, apoi seacă și îmbătrînesc, în vreme ce alte 
locuri seci revin la viaţă și unele din ele devin ape. De 
aceea vedem izvoare care pier, rîuri care devin fluvii sau 
care din fluvii devin pîrñaşe și pînă la urmă seacă. Și pen- 
tru că riurile dispar, dispar apoi și lacurile și se transfor- 
mă şi mările. Dar aceste schimbări ale pămîntului se 
petrec rînd pe rînd, într-un timp foarte lung și încet, și 
cu greu pot fi observate pe parcursul unei generații sau 
chiar al mai multora; căci neamuri întregi pier și cad în 
uitare și mari schimbări și măcinări se produc [în ome- 
nire] din pricina distrugerii, depopulării, a războaielor, 
epidemiilor și potopurilor, din pricina stricării limbilor 
și scrierilor, a transmigrării și sterilităţii locurilor, încât 
e aproape cu neputinţă să păstrăm, de la început și pînă 
la sfîrșit, timp de atîtea secole, lungi și zbuciumate, 
amintirea celorlalte transformări. Aceste mari schim- 
bări se văd totuși prea bine în vechiul Egipt, la porțile Ni- 
lului care toate (cu excepţia vărsării de la Canope“) sînt 
făcute de mîna omului; se văd în orașul Memfis, unde lo- 
curile joase au fost locuite mai tîrziu decît cele înalte; 
se văd în Argos și Micene: pe vremea troienilor, în pri- 
ma dintre aceste două cetăţi, care era mlăștinoasă, locuia 
puţină lume, în vreme ce a doua, mai fertilă, era mult mai 
populată, iar în zilele noastre lucrurile stau invers, 
Micene este stearpă, iar Argosul a devenit roditor şi a că- 
pătat o climă temperată. Or, ceea ce se petrece, în mic, 
cu asemenea zone limitate trebuie să ne gîndim că se pe- 
trece, în mare, cu ţinuturi întregi: drept care putem ve- 

dea că multe locuri odinioară acoperite de ape sînt acum 
continente, și peste multe regiuni odinioară uscate se în- 
tinde acum marea.“ Asemenea schimbări se produc 
însă încetul cu încetul, cum dovedesc exemplele pome- 
nite și cum ne arată și eroziunea munţilor foarte înalți 
care, deşi depărtaţi de apele mării, poartă urmele, parcă 
proaspete, ale talazurilor învolburate. Ştim, de ase- 
meni, din istoriile mucenicului nolan Felix36, că în vre- 
mea acestuia (adică aproximativ acum o mie de ani) 
marea ajungea pînă sub zidurile cetății, unde se înalță o 
biserică denumită încă „din port“*%, deşi acum ea se 
află la dousprezece mii de pași de mare. Şi oare nu ace- 
lași lucru se vede în toată Provența? Toţi bolovanii aceia 
risipiţi pe cîmpuri, nu arată că odinioară au fost tîrîți de 
ape? Cît credeţi că s-a schimbat clima Franţei din vre- 
mea lui Cezar și pînă astăzi? Pe vremea aceea nicăieri 
acolo nu se putea cultiva vița de vie“, pe cînd astăzi 
Franţa produce vinuri la fel de bune ca oricare altă ţară 
şi fructele acestei plante se obţin chiar și în regiunile ei 
cele mai din nord. Iar anul acesta eu am mîncat struguri 
cultivați chiar în grădinile din Londra, ce-i drept mai 
prejos decât cei mai puțini buni din Franţa, dar de o cali- 
tate (după cum spune lumea) niciodată atinsă pe pămînt 
englezesc. Aceasta deoarece Mediterana, cu cît își schim- 
bă direcția înspre Libia”, aduce tot mai mult uscăciune 
ȘI căldură în Franţa și prin părțile Italiei, ceea ce am putut 
vedea cu propriii mei ochi, și face ca Italia și Franţa să 
devină tot mai calde iar Britania mai temperată; la 
modul general, putem afirma, că regiunile globului își 
modifică clima răcindu-se treptat cu cît ne apropiem de 
polul arctic. Întrebaţi-l pe Aristotel: „De ce se întîmplă 
lucrul acesta ?“; el vă va răspunde: „Din cauza soarelui 
ȘI a mișcării circulare.“ Expresie nu confuză și obscură, 
ci divină, profundă și cît se poate de adevărată. Dar cine 
a rostit-o? Aristotel filozoful? Nu, ci mai degrabă un 

Aristotel profet; mai degrabă cineva care înţelegea, dar 
nu îndrăznea să vorbească, asemeni celui care vede și nu 
crede sau, dacă crede, n-are siguraţa că poate să afirme, 
temîndu-se să nu vină cineva care să-l oblige să dea o 
justificare care lui îi lipsește. Și atunci alege să poves- 
tească faptele în așa fel încît să închidă gura oricui ar 
dori să afle mai mult (asta dacă nu cumva avem de a face 
cu un fel de a vorbi moștenit de la vechii filozofi): şi 
atunci declară că frigul și căldura, umezeala și uscăciunea 
sporesc şi scad în toate regiunile pămîntului, unde toate 
lucrurile se reînnoiesc, capătă consistenţă, apoi îmbă- 
trînesc şi pier. Și, vrînd să explice cauza acestui lucru, 
spune: „propter solem et circumlationem“*58. Dar de 
ce nu spune „propter solis circulationem“ 3% ? Deoarece 
pentru el era lucru stabilit și recunoscut de toți filozofii 
timpului său şi asemeni lui, că soarele cu mișcarea sa nu 
putea pricinui aceste diferenţe. Într-adevăr, în măsura 
în care eliptica e înclinată faţă de planul echinocţial, soa- 
rele trebuie să se afle veșnic între cele două puncte ale 
tropicelor, iar de aici decurge că el nu poate încălzi vreo 
altă parte a pămîntului și că zonele și climele trebuie să 
se menţină mereu neschimbate. De ce nu a spus „din 
cauza rotirii celorlalte planete ? Pentru că se știa deja că 
acestea se deplasează toate în limitele zodiacului (unele 
depășindu-l puţin) care este numit „drumul obișnuit al 
aștrilor călători“. De ce nu a spus „din cauza rotirii pri- 
mului mobil“ ? Pentru că nu cunoştea altă mișcare decât 
cea diurnă și că în vremea lui prea puţini bănuiau exis- 
tenta unei mișcări de întîrziere, asemănătoare celei a pla- 
netelor.*70 De ce n-a spus: „din cauza rotației cerului“ ? 
Pentru că nu putea să explice care și cum era aceasta. De 
ce nu a spus „din cauza rotației pămîntului“ ? Pentru că 
socotea subînţeles principiul că pămîntul nu se mişcă. 
Atunci de ce a spus așa? Pentru că l-a constrîns adevă- 
rul faptelor, căci acesta vorbeşte prin efectele sale natu- 

rale. Mai rămîn, așadar, cauze posibile, soarele şi miş- 
carea: soarele, pentru că el este singurul care insuflă și 
răspîndește viaţa; mișcarea, pentru că dacă soarele nu s-ar 
mișca spre celelalte corpuri sau celelalte corpuri înspre 
soare, cum ar putea primi ceea ce nu are sau da ceea ce 
are ? Prin urmare este necesar să existe mișcare, iar Miș- 
carea nu poate fi parţială ci generală, și așa cum pro- 
duce reînnoirea unor părţi, ea vine să le înnoiască și pe 
celelalte, care au aceeași constituţie și natură și, prin 
aceasta, au aceeași putere pasivă căreia trebuie să-i cores- 
pundă (dacă natura nu greșește) o putere activă. — Dar, 
în acest caz, există încă și mai puţine motive pentru ca 
soarele și tot universul stelelor să se învârtă în jurul 
acestui glob și nu invers, ca pămîntul să se miște în 
raport cu universul, să facă o rotaţie anuală în jurul 
soarelui şi, într-o succesiune regulată, să se întoarcă și 
să se aplece î în toate chipurile spre el, ca spre elementul 
viu al focului. Nu există nici un motiv care să ne facă să 
credem că, fără un scop ori necesitate urgentă, aștrii ne- 
numărați care sînt tot atîtea lumi, unele chiar mai mari 
decît a noastră, au cu pămîntul și numai cu el o legătură 
atât de puternică. Nu avem nici o justificare să susţinem 
că polul vibrează, că axa lumii se clatină, că punctele 
cardinale ale universului îşi pierd echilibrul, că 
mulţimea nenumărată a globurilor — chiar și a celor mai 
mari și magnifice — se frămîntă, se întoarce, se răsu- 
cește, se realcătuiește, se fărîmițează într-atita, sfidînd 
natura, pentru ca pămîntul (într-un chip cu totul căznit, 
cum pot dovedi cei ce cunosc subtilităţile opticii și geo- 
metriei) să ajungă să ocupe locul central, sub pretextul 
că ar fi singurul corp greu și rece. Dar nimeni nu poate 
dovedi că pămîntul ar fi diferit de orice alt corp care 
străluceşte pe firmament, atît ca substanță și materie, cît 
Și ca poziţie; iar dacă acesta este îndrăgit de aerul în care 
șade, la fel de bine și celelalte pot fi îndrăgite de aerul 

care le înconjoară pe ele; iar dacă acelea, singure și 
îndemnate de propriul suflet și de propria natură pot să 
străbată aerul și să se rotească în jurul unui centru, la fel 
poate face și pămîntul. 

SMITHO: Ideea asta aș vrea s-o socotim acceptată: 
pentru că, în ceea ce mă privește, consider mult mai 
plauzibil să se miște pămîntul decît toată acea schelărie 
plină de lumini ţintuite în ea. Pe de altă parte, pentru 
cei care n-au înţeles încă treaba asta, e mai bine să o con- 
sidere un subiect principal, decît unul secundar, demn 
doar de o digresiune. Dacă vrei să-mi faci pe plac, expli- 
că-mi, rogu-te, care sînt mișcările pe care le face globul 
pămîntesc. 

TEOFILO: Cu cea mai mare plăcere: căci digresiu- 
nea mea ar fi amînat din cale afară de mult concluzia la 
care voiam să ajung, anume acea care decurge din fap- 
tul că este necesar și dovedit că toate părțile pămîntului 
ocupă, rînd pe rînd, toate poziţiile în raport cu soarele 
şi intră cu el în toate relaţiile, căpătînd astfel toate alcă- 
tuirile și toate felurile de a fi. Pentru acest scop anume 
este așadar potrivit şi necesar ca mișcarea pămîntului să 
fie astfel încît, permitînd o anumită perindare, marea să 
fie înlocuită de uscat iar uscatul de mare; frigul să fie 
înlocuit de căldură și invers; ca locurile cele mai tempe- 
rate şi prielnice locuirii să devină neprielnice și invers; 
în concluzie, ca fiecare parte a lui să aibă toate upurile 
de relaţie cu soarele pe care o au toate celelalte părţi, în 
aşa fel încât fiecare să împărtășească orice formă de viaţă, 
orice generare, orice fericire. Mai întîi deci, pentru a 
putea vieţui el și tot ceea ce conţine el, pentru a îngădui 
alternanţa zilnică între căldură şi frig, între lumină și 
întuneric, ca o expiraţie și o inspiraţie, pămîntul se miş- 
că în jurul propriului centru într-un răstimp de două- 
zeci și patru de ore egale, expunîndu-și pe cît posibil 
spinarea la soare.! În al doilea rînd, pentru regenera- 

rea lucrurilor care trăiesc și se mistuie pe spinarea lui, 
cu centrul său el se roteşte în jurul corpului strălucitor 
al soarelui în trei sute șaizeci și cinci de zile și aproxi- 
mativ un sfert; aici, din cele patru puncte ale elipticii, 
anunță nașterea, adolescenţa, maturitatea și declinul 
fiecărui lucru de pe el. În al treilea rînd, pentru regene- 
rarea secolelor, el participă la o altă mișcare pentru ca 
relaţia pe care o are acum cu universul emisfera superi- 
oară să o dobîndească la un moment dat și cea infe- 
rioară, și să-i urmeze celeilalte, preluîndu-i poziţia. În 
al patrulea rînd, pentru ca să se schimbe înfățișarea și 
alcătuirea pămîntului, el are nevoie neapărat de încă o 
mișcare astfel încît orientarea pe care o are polul nostru 
spre punctul din apropierea Arcticii să se schimbe ca 
orientare cu celălalt pol, spre punctul opus, al Antarc- 
ticii.%2 Prima dintre aceste mișcări se măsoară prin în- 
toarcerea în acelaşi loc, sau aproape, a unui punct aflat 
pe linia echinoxială a pămîntului. A doua mișcare se mă- 
soară pornind de la un punct imaginar de pe eliptică 
(adică de pe orbita pămîntului în jurul soarelui) pînă 
cînd pămîntul revine în același punct, sau aproape. Cea 
de a treia mișcare se măsoară după poziţia pe care o 
ocupă o linie emisferică a pămîntului, care are funcţie de 
orizont, cu diferitele sale poziţii în raport cu universul, 
pînă cînd aceeaşi linie sau o linie aproape identică re- 
vine în poziţia de la început. Cea de a patra mișcare se 
măsoară prin înaintarea unui punct polar al pămîntului 
care, urmînd unul dintre meridiane, trece prin celălalt 
pol pentru a reveni în locul pe care îl ocupa înainte sau 
pe-aproape. Trebuie observat însă că, deși noi vorbim 
de patru mişcări, ele toate se unesc într-o unică mișcare 
compusă. Trebuie de asemeni să remarcăm că, dintre 
aceste patru mișcări, prima se deduce din faptul că toți 
aştrii par să se învârtă în jurul pămîntului în răstimpul 
unei zile naturale, în jurul a ceea ce se numeşte polii 


260 


lumii. A doua se deduce din faptul că soarele pare să 
parcurgă într-un an tot cercul zodiacal, străbătînd în 
fiecare zi, după calculele lui Ptolemeu din cartea a treia 
a Almagest'%-ului său, 59 și nouă de minute, 8 secunde, 
17 treimi, 13 sferturi, 12 cincimi, 31 de şesimi; iar după 
Altfons*4, 59 de minute, 8 secunde, 11 treimi, 37 de pătri- 
mi, 19 cincimi, 13 şesimi și 56 de şeptimi; după Copernic, 
59 de minute, 8 secunde și 11 treimi. Cea de a treia 
mișcare se deduce din faptul că a opta sferă, urmînd or- 
dinea zodiilor, pare să se mişte atît de lent în jurul po- 
lor zodiacului, în sens contrar mișcării diurne, încât ea 
nu parcurge mai mult de un grad şi 28 de minute în două 
sute de ani: în așa fel încît e nevoie de 49 000% de ani 
pentru ca pămîntul să facă o asemenea rotaţie completă; 
principiul acestei mișcări este atribuit de unii unei a noua 
sfere. Cea de a patra mișcare se deduce din trepidația”, 
din mișcarea de înaintare și retragere, atribuită celei de 
a opta sfere faţă de două cercuri egale imaginate în conca- 
vitatea celei de a noua sfere, aflate, în zodiacul său, la 
începutul Berbecului și Balanţei. Ea provine din necesi- 
tatea ca eliptica celei de a opta sfere să nu taie cercul 
echinocţial mereu în aceleași puncte, ci ca intersecţia să 
fie cînd la începutul Berbecului cînd dincolo de el, cînd 
de o parte cînd de cealaltă a elipticii. Altă observaţie 
este că declinaţiile maxime ale zodiacului nu sînt mereu 
aceleași, de unde rezultă cu necesitate că echinoctiile şi 
solstițiile variază continuu, cum într-adevăr s-a observat 
de multă vreme. Apoi, nu trebuie uitat că deși noi spu- 
nem că aceste mișcări sînt patru la număr, ele se compun 
toate într-una singură. În al doilea rînd, că deși noi le 
numim circulare, nici una dintre ele nu este cu adevărat 
circulară. În al treilea, că deşi mulți s-au trudit să gă- 
sească adevărata regulă a acestor mișcări, cu toţii au fă- 
cut-o și o vor face degeaba: fiindcă nici una dintre aceste 
mișcări nu e absolut regulată și perfect șlefuită de pila 

geometriei. Așadar, aceste mișcări (vreau să spun dife- 
renţe de schimbare a poziţiei, ce afectează pămîntul) 
sînt și nu pot fi decît patru; iar dacă una dintre ele este 
neregulată le face pe toate celelalte să fie neregulate — 
aşa cum voi arăta îndată descriind mișcarea unei mingi 
aruncate în aer. Centrul mingii se deplasează mai întâi 
de la A la B.*77 Apoi, pe măsură ce se mișcă de sus în jos 
sau de jos in sus, mingea se rotește și în jurul propriului 
centru deplasînd punctul I în locul punctului K și punc- 
tul K în locul punctului L În al treilea rînd, răsucindu- 
se puţin cîte putin, în timp ce înaintează Și își mărește 
viteza de rotaţie, sau, dimpotrivă, şi-o reduce (ceea ce 
se petrece cu mingea care la început se ridică datorită 
vitezei sale superioare, apoi își încetinește mișcarea și 
face tocmai contrariul la coborâre, după ce a parcurs cu 
o viteză medie etapele intermediare ale ascensiunii și 
coboririi sale) ea va substitui poziţiei pe care o ocupă 
prima jumătate a circumferinței, notată cu 1,2,3,4, cea- 
laltă jumătate, notată cu 5,6,7,8. În al patrulea rînd, 
această conversie nefiind dreaptă (pentru că în loc să se 
comporte ca o roată care se învirtește în virtutea unui 
elan circular, în care constă momentul gravitaţiei, ea 
merge oblic pentru că este vorba de un glob care se 
poate înclina în toate felurile), punctele I și K nu se 
convertesc totdeauna unul în celălalt după o aceeași 
dreaptă; iar lucrul acesta face necesar ca, mai devreme 
sau mai tîrziu, în mod continuu sau discontinuu, să se 
împlinească acea mișcare prin care punctul O se duce să 
ocupe locul punctului V şi viceversa. Este suficient ca 
una singură dintre aceste mișcări să nu fie uniformă 
pentru ca toate celelalte să nu mai fie uniforme; dacă nu 
cunoaștem una atunci nu le cunoaștem pe toate. Totuși 
ele se apropie sau se depărtează de regularitate nu la în- 
tîmplare ci urmînd o anumită regulă : astfel, cea mai re- 
gulată dintre toate aceste mișcări, cea mai apropiată de 

[Fig. 9] 


o mișcare uniformă, este mișcarea centrului. Vine apoi 
mișcarea care se efectuează în jurul centrului, de-a lun- 
gul diametrului, cu mare viteză. A treia ca regularitate 
este mișcarea care, din cauza celei de a doua (constînd 
într-o viteză și o încetineală sporite), transformă puţin 
cîte puţin întreaga înfățișare a emisferei. Ultima, cea 
mai neregulată şi nesigură, este mișcarea care transformă 
laturile: căci se întîmplă ca în loc să meargă înainte, să 
dea înapoi, și doar cu mare lipsă de constantă reușește să 
permute locurile a două puncte opuse. Lucrul acesta, 

care se petrece cu mingea, se petrece și cu pămîntul: pri- 
ma dintre mișcările sale este cea efectuată anual de cen- 
trul său, care e cea mai regulată dintre toate și, mai mult 
decît celelalte, e asemănătoare cu sine. A doua mișcare, 
mai puţin regulată, este cea diurnă; cea de a treia, ne- 
regulată, noi o denumim mișcare emisferică; cea de a pa- 
tra, foarte neregulată, este mișcarea polară sau colurală.378 

SMITHO: Aș vrea să aflu în ce ordine și după ce re- 
gulă ne va explica Nolanul aceste mișcări. 

PRUDENZIO: Ecquis erit modus? novis usque et 
usque semper indigebimus theoriis?* 

TEOFILO: Nu-ti fie teamă, Prudenzio, căci nu ne 
vom atinge de ceea ce au bun anticii. Dumitale, Smitho, 
am să-ți trimit dialogul Nolanului intitulat Purgatoriul 
infernuluP8: acolo se arată roadele mîntuirii. Dumnea- 
ta, Frulla, păstrează secretul acestor discuţii ale noastre 
și ai grijă să nu ajungă la urechile celor pe care i-am 
ocărît, nu de-altceva dar ca să nu se înfurie pe noi ŞI să 
vină iar oferindu-ne astfel prilejul de a-i ocărî și mai tare 
și a le aplica o pedeapsă și mai necruțătoare. Dumneata, 
maestre Prudenzio, trage concluzia și fă-ne un epilog 
strict moral al tetralogului nostru: căci partea speculati- 
vă, prilejuită de cina din Miercurea Cenușii, s-a încheiat. 

PRUDENZIO: Nolanule“!, te conjur: pe speranţa 
pe care o ai în unitatea supremă și infinită, care-ţi dă viaţă 
și pe care o adori; pe divinităuile eminente care te prote- 
jează și pe care le onorezi; pe geniul tău divin care te 
apără şi în care ai încredere; te conjur deci să te ferești 
de discuţiile nedemne, josnice și barbare, pentru ca, în- 
demnat de furie și de supărare, să nu devii sarcastic ca 
Momos?’? printre zei și mizantrop ca Timon printre 
oameni. Și rămîi în preajma seniorului de Mauvissière, 
acest spirit strălucit şi nespus de generos (sub oblă- 
duirea căruia începi publicarea acestei mărețe filozofii): 
căci poate, cu ajutorul lui, se va ivi un mijloc pentru ca 

aştrii şi puternicele divinităţi să te conducă pînă la locul de 
unde vei putea privi de sus această șleahtă de neghiobi. 
lar pe voi ceilalți, nobili de viță aleasă, vă implor pe scep- 
trul tunătorului Jupiter, pe faimoasa bunăcuviinţă a 
neamului lui Priam, pe măreţia senatului și poporu- 
lui lui Quirinus?’®, pe nectarul pe care-l beau zeii dea- 
supra arzătoarei Etiopii: dacă se va mai întîmpla ca 
Nolanul, pentru a vă face o plăcere, o favoare sau un 
serviciu, să vină să mai petreacă o noapte în casele voas- 
tre, faceţi în așa fel încît să-l feriti de asemenea întâlniri; 
iar dacă ar mai trebui să se întoarcă acasă pe întuneric, 
dacă nu-l puteţi conduce cu cincizeci sau o sută de torte 
(care îl vor însoţi chiar și în plină zi dacă îi va fi dat să 
moară pe pămîntul catolic al Romei), conduceti-l măcar 
cu una; sau dacă asta vi se va părea prea mult, împru- 
mutaţi-i barem o lampă cu seu, cu fitilul aprins, pentru 
ca noi să puteam atunci comenta pe larg fericita sa în- 
toarcere acasă — despre care acum n-am vorbit nimic. 
— Adiuro vos, maestre Nundinio și Torquato, pe 
mâncarea antropofagilor, pe piuliţa lui Anaxarh’? ci- 
nicul, pe șerpii uriași ai lui Laocoon3, pe oribila plagă a 
sfîntului Roch%, să-l chemaţi (chiar de-ar fi în străfun- 
durile lumii, la judecata de apoi) pe mitocanul și necivi- 
lizatul pedagog care v-a învăţat cum să vă purtaţi și pe 
arhimăgarul și ageamiul care v-a învăţat cum se poartă 
o dispută, ca să vă despăgubească cu dobîndă pentru 
banii aruncaţi pe fereastră și pentru mintea pe care aţi 
pierdut-o. Adiuro vos, barcagii ai Londrei, care despi- 
caţi cu vîslele voastre valurile mîndrei Tamise: din res- 
pect pentru Evenus și Tiberinus*%, care şi-au dăruit 
numele acelor două mari și renumite rîuri, vă rog, pe fai- 
mosul şi vastul mormînt al lui Palinurus*!, ca pe banii 
noștri să ne duceți la destinaţie. Iar voi, simbriași neîm- 
blînziţi, vajnıci războinici ai prostimu, vă conjur pe mîn- 
gîierile cu care l-au alintat pe Orfeu Menadele*? trace, 

pe ultimul serviciu pe carei l-au făcut lui Diomede și fra- 
telui lui Semeles caii”, pe virtutea scutului lui Perseu?” 
care împietrea pe oricine îl privea: cînd vedeți sau întâl- 
niți un străin, un trecător, dacă nu vă puteţi abtine de a-l 
privi pieziș şi a vă strîmba precum Eriniile*”, încercaţi 
măcar să vă abţineţi de a-l lua la bătaie.” Ca încheiere, 
vă conjur pe toţi deopotrivă, pe unu pe scutul și lancia 
Minerve? ; pe alții pe generosul șir de urmași ai calu- 
lui troian; pe alții pe preacinstita barbă a lui Esculap*%*; 
pe alții pe tridentul lu: Neptun?” ; pe alţii pe sărutările 
pe care i le-au dăruit lui Glaucost% iepele: data viitoare 
cînd veţi mai veni să vă disecăm, discutaţi mai ca lumea 


sau tăceți din gură. 


Sfirsitul Cinei din Miercurea Cenușii 


NOTE 


1. Miercurea Cenușşii este, după tradiția catolică, prima zi a 
Postului mare denumit la noi și Păresimi. Titlul, deşi trimite la 
circumstanţele reale în care a avut loc disputa dintre Bruno şi cei 
doi doctori de la Oxford, pare totuși să facă aluzie și la Cina cea 
de Taină și la viile dispute din acei ani, din mediile protestante 
engleze, privitoare la misterul eucaristic. Această posibilă aluzie 
a fost luată în discuţie în timpul procesului lui Bruno de către 
inchizitorii venețieni. 

2. Cuvîntul sugerează, ca și cel original (rifugio), ostilitatea 
de care s-a înconjurat Bruno după disputele de la Oxford. 

3. Michel de Castelnau (1520-1592), senior de Mauvissiăre, 
Concressault și Joinville, diplomat francez, reprezentant al 
regilor Franţei Henric al II-lea și Henric al III-lea pe lîngă mai 
mulți suverani europeni, este ambasadorul Franţei la curtea Eli- 
sabetei I între 1574 și 1585. La sfîrșitul acestei perioade, la reco- 
mandarea regelui său, el îi oferă găzduire și protecţie lui Bruno 
la Londra. 

4. Sonetul pare să fie adresat adversarului de la Oxford pe care 
Bruno l-a înfruntat cu prilejul cinei pe care se pregăteşte să o po- 
vestească. Cuvîntul italian (malcontento), ca și echivalentul său 
englezesc (malcontent), era frecvent folosit în literatura vremii. 
Este de remarcat în acest poem reacţia violentă și agresivă a lui Bru- 
no faţă de ostilitatea cu care l-au întîmpinat savanții Oxfordului. 

5. Este probabil o aluzie la incompatibilitatea dintre șoareci 
și broaște moștenită de la Barrahomiomabia, poem antic atribuit 
lui Homer. 

6. Poate fi vorba de mai multe texte biblice: Iov, IV,8; Ecle- 
ziastul, VII, 3; Proverbele, XXII, 8. 

7. Aluzie ironică la păcatul lui Adam care, mîncînd din fruc- 
tul oprit, ar fi atras pedeapsa divină asupra neamului omenesc: 
Bruno crede, în realitate, că specia umană este una dintre nume- 
roasele specii naturale. 

8. Referire la sărbătoarea evreiască a Purim-ului, cînd se co- 
memorează banchetul în timpul căruia Esther l-a înduplecat pe 
regele Asuerus să retragă edictul împotriva evreilor. 

9. Senator roman celebru pentru fastul şi rafinamentul os- 
peţelor sale. 

10. Personaj din mitologia greacă, evocat și în Metamorfo- 
zele lui Ovidiu, care i-a sfidat pe zei, oferindu-le un ospăț din 
carne de om. 

11. Tiest, personaj din mitologia greacă, invitat la un ospăț de 
fratele său Atreu, mănîncă, fără să știe, carnea propriilor săi fii. 

12. Tantal, personaj mitologic, încearcă să răpească mîncarea 
zeilor spre a o dărui oamenilor și a-i face nemuritori. Este con- 
damnat să sufere pe veșnicie de foame în mijlocul poamelor na- 
turii. 

13. Aluzie la dialogul filozofic al lui Platon, Banchetul. 

14. Referire la filozoful care a împins la extrem principiul re- 
întoarcerii la natură, propovăduit de şcoala cinică, și care nu bea 
decît apă. 

15. Referire la poetul Francesco Berni (1497-1535) care, în- 
tr-unul din poemele sale burlești, își bate joc de zgîrcenia mesei 
oferite lui de către parohul din Povigliano. 

16. Aluzie la personajul principal al comediei Luminărarul, 
scrisă de Bruno în 1582. 

17. Cuplurile de epitete antinomice sugerează una dintre 
temele fundamentale ale gîndirii bruniene: unitatea, care presu- 
pune coincidentia oppositorum. Cîteva dintre calificativele înși- 
ruite aici erau impuse de tradiţia populară sau cultă, precum cele 
referitoare la grăsimea Bolognei și la slăbiciunea Florenței sau, 
mai departe, la veselia lui Democrit și tristețea lui Heraclit, la 
frugalitatea cinicilor și la dezmăţul lui Sardanapal etc. 

18. Aluzie la înfățișarea primului interlocutor al lui Bruno, 
doctorul Nundinio, descris la începutul dialogului al treilea din 
cartea de față. 

19. În original „și pe sfîntul Colombino, patriarh al ordinu- 
lui « Gesuati »“. 

20. „Cenușă era pîinea pe care o mîncam“, Psalmii, CII, 10. 

„Ziua cenușii“. 

22. În original : „di memento“. 

23. Sir Fulke Greville (1554-1628), prieten şi biograf al lui 
Philip Sidney, l-a protejat inițial pe Bruno, apoi, ca urmare a 
polemicilor stîrnite de publicarea Dialogurilor acestuia, a de- 
venit mult mai rezervat faţă de filozoful italian. Discutia relatată 
în Cina din Miercurea Cenușii este prezentată ca avînd loc în 
reședința acestuia de la curte, probabil chiar la White Hall, ținta 
faimoasei călătorii descrise în cel de al doilea dialog. Cu toate 
acestea, în timpul procesului de la Veneţia, Bruno va afirma că 
banchetul cu pricina s-a petrecut în locuinţa lui Michel de 
Castelnau. 

24. Parafrază a descrierii făcute de Francesco Berni în satira 
sa Sonet pentru descrierea arhiepiscopului de Florenta. 

25. Aluzie la exegeza tradiţională, în patru direcţii (diferită 
de cea luterană, sărăcită), a Bibliei, care, începînd cu Origene, por- 
nea de la premisa că sensul literal sau „istoric“ ascunde sensuri 
morale și spirituale mai adînci. 

26. Imaginea mâncării ca metaforă a procesului lent de asimi- 
lare a adevărului, sugerată de altfel şi de titlul dialogului, revine 
frecvent la Bruno. 

27. Este vorba de cei doi doctori de la Oxford cu care Bruno 
discută teoria lui Copernic. Unul se numește Nundinio (nume 
derivat din latinescul nundinae adică „tîrg, piaţă“ ) şi sugerează 
Că, așa cum în Antichitate tîrgoveţii erau recunoscuţi după inele, 
personajul î în cauză, care are degetele pline de inele, nu depăşeşte 
nivelul unui tîrgoveţ. Celălalt se numește Torquato (nume 
derivat din latinescul torques, „colier, colan“ ) și se caracterizea- 
ză prin strălucirea colanelor de aur pe care le poartă pe piept și 
nu prin cea a minții. 

28. Bruno are convingerea nezdruncinată că doctrina lui este 
un punct de cotitură în gîndirea filozofică a lumii și că el readu- 
ce la lumină un adevăr antic sub un chip nou. 

29. Necesitatea de a măsura valoarea unei filozofii prin efectele 
pe care ea le produce asupra ogranismului social este o constantă 
a gîndirii lui Bruno. 

30. » Tropologic“, care înseamnă „figurat“, face aluzie la aceeaşi 
interpretare în patru direcţi a Bibliei în Evul Mediu. 

31. În mitologia greacă, unul dintre argonauțţi care avea o pri- 
vire deosebit de pătrunzătoare. 

32. Substantivele „petruccia“ și „sassetto“, traduse aici cu „chi- 
ţibuș“ şi „fleac“ par să amintească numele a doi intelectuali itali- 

eni, Petruccio Ubaldini și Tommaso Sassetti, stabiliţi la Londra 
și cunoscuți de cercurile de la curte. Mai important ni se pare 
însă în această frază îndemnul lui Bruno de a nu neglija detaliile 
şi a căuta necontenit, sub aparenţă, un sens mai profund. 

33. Analogia între activitatea pictorului și cea a filozofului re- 
vine în repetate rînduri la Bruno. Și în comedia Lumînărarul, de 
altfel, personajul care înţelege și profită de toată situaţia este un 
pictor. Dar această analogie reflectă și concepţia specific bruniană 
a vieţii care este egală pretutindeni în tot universul şi care aboleşte 
ierarhiile tradiționale (adică și pe cea între subiect principal și 
detaliu). 

34. Deşi cunoaşterea mai multor limbi, dintre care una fiind 
obligatoriu latina, face parte din programul filozofiei lui Bruno, 
Bruno însuşi nu este un cunoscător de limbi străine și nu de 
puține ori, în cartea de fată, priveşte cu ironie o limbă din pers- 
pectiva alteia. 

35. Concepția după care Dumnezeu ar fi o sferă infinită cu cen- 
trul oriunde și circumferința nicăieri îi este atribuită lui Hermes 
Trismegist şi, în general, tradiției hermetice. Deplasarea descrierii 
dinspre imaginea divinității spre imaginea universului se petrece 
la Nicolaus Cusanus (De docta ignorantia), iar Bruno o adoptă 
Și, insistînd asupra caracterului material al universului, face din 
ea piatra de temelie a filozofiei sale naturale. 

36. Afirmația vizează direct unul dintre punctele centrale ale 
cosmologiei aristotelice care postula o diferenţă de esenţă între 
compoziția amestecată și impură a corpurilor de pe pămînt și cea 
pură, perfectă și incorupubilă a aștrilor. Considerînd că materia 
lumii „sublunare“ este aceeași cu a celei „supralunare“, Bruno 
conferă demnitate egală tuturor lucrurilor din natură, dărîmînd 
atât „scara naturală“ a aristotelicienilor (ierarhia fixă a lucrurilor 
în funcţie de gradul lor de perfecțiune) cît și teoria umanistă 
asupra omului ca ființă cu o alcătuire privilegiată. 

37. Teza aceasta, propusă de Platon, reluată de Plotin și intens 
comentată de Ficino și de şcoala neoplatonică florentină, este 
îmbinată în mod original de Bruno cu doctrina copernicană, din 
această îmbinare rezultînd cosmologia bruniană conform căreia 
viața impregnează întregul univers. 

38. Bruno face o distincție clară între teologie şi filozofie și 
consideră că ele urmăresc obiective diferite prin metode diferite 
și folosind limbaje diferite. Există însă o privinţă în care teolo- 
gia şi filozofia sînt, după Bruno, convergente: ambele lucrează 

spre binele comunităţii omeneşti, potențînd comunicarea dintre 
oameni Și a oamenilor cu natura. 

39. Sînt numele celor patru interlocutori care vor interveni în 
discuția imaginată de autor. 

40. Conform modelului cosmologic propus de Ptolemeu (as- 
tronom din Alexandria, din sec. II d.C.) universul are în centrul 
lui pămîntul în jurul căruia se rotesc șapte sfere în care sînt fixa- 
te cele șapte planete (în rîndul cărora se numărau și soarele și 
luna) cunoscute atunci, iar în exterior, o a opta sferă, în care sînt 
„încrustate“ stelele și care constituie și frontiera cosmosului. 

41. Eumologia aceasta apare la Platon și este preluată şi de 
Aristotel. 

42. Filozofii aristotelicieni explicau mișcarea corpurilor, con- 
cepute ca mase inerte și lipsite de viaţă, prin intervenţia unui 
agent exterior. Acestora li se opune ipoteza platonică, reluată de 
neoplatonicieni și de Bruno, conform căreia mișcarea s-ar dato- 
ra unui principiu vital lăuntric corpurilor, sursă a unei infinite 
transformări. Postularea existenţei acestui principiu vital care ani- 
mează materia îl face pe Bruno să respingă și teoria mareelor care 
presupunea acțiunea unei cauze exterioare mărilor și oceanelor. 

43. Şi aici Bruno neagă o temă importantă a aristotelicienilor, 
anume aceea care postulează existenţa unei diferențe ontologice 
între mișcarea circulară și perfectă a sferelor cereşti și mișcarea 
rectilinie a corpurilor de pe pămînt, semn al naturii lor limitate 
și imperfecte. 

44. În Cina din Miercurea Cenușii, Bruno, în polemică fron- 
tală cu imaginea cosmosului închis și finit al aristotelicienilor, 
avansează teza fundamentală a filozofiei sale privind existența 
unui univers infinit, fără centru și fără frontiere. Rămîne însă ne- 
dezbătută aici chestiunea substanţei care alcătuiește universul și 
care este sursa unei continue nașteri de lumi şi entităţi indivi- 
duale: tema aceasta va fi dezbătută în dialogul următor, Despre 
cauză, principiu ȘI unu. 

45. Bruno se referă probabil la Cato Cenzorul (243-149 î.C.), 
în Roma antică, exemplu de virtute și seriozitate. 

46. Apare aici un topos brunian care îşi are originea într-o 
imagine oferită de Platon și reluată în Renaștere de Cusanus, de 
Pico della Mirandola, Tasso, Rabelais, Erasm etc. Platon, în Ban- 
chetul, referindu-se la urîțenia chipului lui Socrate care ascundea 
o înțelepciune și o frumuseţe divină, face comparaţia cu statuile 
Silenilor (bătrîni și dizgrațioși satiri) care ascundeau în interi- 

orul lor chipul zeului. Imaginea sugera și la Platon, și la renas- 
centiști că valoarea autentică și excelența rămîn ascunse celor 
mulți și nepricepuţi. 

47. Bruno își dezvăluie aici intenția programatică de a nu sta- 
bili ierarhii și a respecta demnitatea oricărui detaliu. 

48. Se continuă opoziţia între ceea ce apare la suprafaţă și 
substanţa profundă și adevărată a lucrurilor. 

49. Este vorba de Astianax, fiul lui Hector, care, după cuce- 
rirea Troiei de către ahei, a fost aruncat de pe zidurile cetăţii. 
Este limpede din această comparaţie că Bruno înţelegea riscurile 
pe care şi le atrăgea cu această dispută în Londra acelor ani. 

50. Nobil roman, vestit pentru bogățiile sale. 

51. V. nota 14. În continuare Bruno reia legenda după care 
Alexandru Macedon, admirator al filozofului cinic, se oferă să-i 
împlinească o dorinţă, la care filozoful îl roagă pe marele împărat 
să se dea la o parte și să nu-i ia soarele la care se încălzea. Legenda, 
reluată și de Erasm, povestește că admiraţia lui Alexandru ar fi 
crescut atunci într-atâta încât ar fi spus că dacă el însuşi nu ar fi 
fost Alexandru, ar fi vrut să fie Diogene. Bruno insistă asupra pa- 
ralelismului celor două cupluri (Diogene — Alexandru, Bruno — 
Michel de Castelnau) nu numai pentru a-și flata mecenatul, dar 
şi pentru a repeta toposul silenic. 

52. Cum am mai spus, la Londra Bruno a locuit într-o aripă 
a reședinței lui Castelnau. 

53. Salut latin de rămas bun şi totodată formulă tipică de 
încheiere a unei scrisori. 

54. Continuînd interpretarea propusă de Bruno în epistola 
introductivă, numele interlocutorilor dezvăluie natura lor 
„silenică“, adică semnificaţia mai profundă a poziţiei lor în dez- 
baterea relatată. Teofilo (care înseamnă „iubitorul de Dum- 
nezeu“) este personajul care înfățișează filozofia lui Bruno, fiind 
nu întîmplător o variantă inversată a numelui Filoteo, pe care 
Bruno și-l atribuie adesea și care se voia și un omagiu adus pro- 
fesorului său , călugărul augustinian Teofilo di Vairano. Smitho 
își ia numele după nobilul englez John Smith, iubitor al limbii și 
culturii italiene, cunoscut de Bruno la Londra. Prudenzro 
reprezintă figura intelectualului, desigur prudent, dar și pedant 
și preţios, numele lui fiind inspirat din comedia Pedantul a lui 
Francesco Belo (1538). Frulla, nume probabil inventat de Bruno, 
are oarecum sensul de „aiuritul, zurliul“ și vine de la verbul 
frullare, „a învîrti, a bate albuşul“ etc. Într-adevăr, intervenţiile 
lui Frulla vor fi tăioase şi dezinvolte. 

55. Bruno folosește aici roposul silenic răsturnat, despre care 
vorbea și Erasmus în Adaguile sale, insistînd asupra fastului exte- 
rior Şi goliciunii interioare a celor doi profesori de la Oxford. 

56. Joc de cuvinte intraductibil: sapere di înseamnă atât „a ști“ 
cît şi „a mirosi a ceva“, așadar fraza lui Smitho dacă cei doi știau 
grecește este ironic decodată de Teofilo ca întrebare dacă miro- 
seau a vin grecesc. 

57. Cu o turnură specific bruniană, frecventă și în comedia 
Luminărarul, filozoful face aici o aluzie ironică la natura miste- 
rioasă a diadei pitagoriciene, pe care însă o va lua în serios în 
tratatul său De monade. 

58. „Pentru că e nevoie de doi martori“. Prudenzio, care pe 
tot parcursul dialogului nu pare să perceapă decît învelișul ling- 
vistic al problemelor tratate, face o referire erudită dar anapoda 
la un articol al codului civil roman. 

59. Frulla confundă voit cele două sensuri ale cuvîntului latin 
testis, adică „martor“ şi „testicul“. Este încă o sugestie ironică 
cu privire la incompetenţa celor doi adversari de la Oxford în a 
înţelege și dezbate filozofia nouă propusă de Bruno. 

60. „Pe Hercule!“, interjectie latină. 

61. Teofilo cumulează aici, în spirit sincretic, interpretarea 
pitagoreică a semnificației numerelor, distincția platonică între 
cele două feluri de iubiri, termenii fizicii calitative a lui Platon şi 
Aristotel, principiile active ale lumii naturale după Bernardino 
Telesio. 

62. „Berbecul și Taurul“, numiţi aici „corife:“ pentru că ocupă 
primele două Case ale zodiacului la echinocțiul de primăvară.. 

63. „Nu fiți precum“ (Psalmii, XXXI, 9). Frulla parodiază o 
serie de teme creștine, în intenţia de a sugera, prin referiri la arca 
lui Noe, la semnele zodiacale etc., apartenenţa adversarilor lui 
Bruno la regnul animal și, în cele din urmă, caracterizarea lor 
drept măgari. 

64. Este vorba despre deja amintiţii Pietruccio Ubaldini și 
Tommaso Sassetto, italieni stabiliți în Anglia, care nu erau de 
origine din Florenţa. 

65. Frulla reia în cheie sarcastică numele secretarului împăra- 
tului roman Augustus, Asinius Pollio, care derivă, într-adevăr, 
de la cuvintele latinești însemnînd „măgar“ și „mînz“. 

66. Silen era, în genere, reprezentat ca un bătrîn călare pe un 
măgar. Zeul protector al grădinilor și livezilor era Priap, simbol 
al fertilităţii și copulării, care, urmărind-o pe nimfa Lotis, și-a 

văzut planurile dejucate de un măgar care cu răgetul lui a aver- 
tizat-o pe nimfă de primejdia care o ameninţa. 

67. „Iată un spirit reușit, iată o enumerare deloc de dis- 
prețuit!“ 

68. „La genul masculin“. 

69. „Iată ceva care nu este lipsit nici de farmec, nici de graţie“ 
dar „să lăsăm la o parte aceste laude. Să luăm însă loc, căci, așa 
cum spune principele peripateticienilor, șezînd și odihnindu-ne, 
căpătăm înţelepciune“. 

70. „Adică o discutie între patru (persoane)“. 

71. „Discuţie între doi“ etc. 

72. „Discuţie purtată între mai multe persoane“. 

73. „Ca începutul cuvîntului latinesc « divers »“. 

74. „Oh, vremuri (vitrege) !“ 

75. „Ce e mai rău“. 

76. „Nu trebuie să plecăm de la o definiţie și explicaţie a cu- 
vîntului 2“ 

77. Referire ironică la preceptele lui Cicero (născut la Arpi- 
nium), folosite în exces de profesorii de la Oxford. 

78. Aici, ca și în alte opere ale sale, Bruno face o declaraţie de 
poetică anticlasică, refuzînd formulele erudite ale tradiţiei poe- 
tice. Invocarea aceasta trebuie însă legată și de reforma lingvis- 
tică preconizată de Bruno în Alungarea bestiei triumfătoare, care 
își propune să restabilească legătura între „lucruri“ şi „cuvinte“. 

79. Șiretenia grecească este un loc comun în literatura Renaș- 
terii. Versul combină însă două citate din poemul Morgante de 
toscanul Luigi Pulci. 

80. Sînt imagini frecvente în lirica de inspiraţie petrarchescă 
a Renașterii. Dar Bruno sugerează prin ele că renunţă la abstrac- 
ţiunile mitologice pentru femeile în carne și oase. 

81. Metaforă erotică, folosită şi de alți poeţi ai Renaşterii, 
care subliniază caracterul concret și prezent al inspiratoarelor 
feminine. 

82. Mnemosina, mama muzelor și zeiţă a memoriei. Această 
invocaţie afectuoasă face o trimitere directă la operele de mne- 
motehnică scrise de Bruno la Paris și la Londra, pomenite în 
continuare, Triginta sigillorum explicatio şi De umbris idearum. 

83. Bruno foloseşte aici doi termeni care fac aluzie la două 
dintre lucrările sale publicate înainte de șederea la Londra: 
Sigillus sigillorum şi De umbris idearum. 

84. Este vorba de John Florio și de Matthew Gwinne. 

85. Sir Fulke Greville, amintit mai sus. 

86. Copernic sublimiase el însuşi caracterul „paradoxal“ al des- 
coperirilor sale. 

87. Este o afirmaţie importantă, prin care Bruno respinge ra- 
portul genetic al doctrinei sale față de teoria copernicană. 
Pentru Bruno filozofia sa este profund originală și nu trebuie 
socotită a fi o prelungire a noii viziuni despre cosmos. Teoria 
copernicană are numai o valoare funcțională și de verificare 
pentru Bruno. Extrapolînd motivul silenic, adică tema deosebirii 
între înveliş și esenţă, la domeniul cunoașterii științifice, Bruno 
explică diferenţa între matematician, care se ocupă de aspectul 
cantitativ și exterior al lucrurilor, și filozof, care pătrunde sen- 
sul profund și calitativ al lor, folosind comparaţia cu diferența 
dintre un traducător și un comentator — diferenţă pe care de alt- 
minteri o va aprofunda în Despre cauză, principiu și unu. 

88. Este o afirmaţie fundamentală care propune istoria cu- 
noașterii ca acumulare progresivă și ascendentă, opunîndu-se 
concepţiei curente a umaniștilor care priveau spre trecutul antic 
ca spre o „epocă de aur“. 

89. Celebru profet pomenit în miturile grecești, Tirezias or- 
bise pentru că o ofensase pe zeița Atena, dar primise în schimb 
darul profenei. Era tatăl lui Manto. 

90. Fiica lui Tirezias, ea însăși înzestrată cu darul profetiei. 
Legenda spune că ar fi întemeiat orașul Mantova. 

91, „Celui lipsit de vedere, îi rămîne ascunsă o mare parte din 
adevăr; mă voi duce totuși acolo unde mă cheamă patria și 
Phoebus. Tu, fiica mea, călăuză a unui tată lipsit de lumina ochi- 
lor, înfățişează-mi semnele exterioare ale acestui oracol sacru“ 
— citat din tragedia lui Seneca, Oedip. 

92. Declaraţia aceasta, întărită în rîndurile următoare, expri- 
mă convingerile bruniene privitoare la libertatea gîndirii filo- 
zofice faţă de orice autoritate ori dogmă și obligaţia filozofului 
de a gîndi cu mintea proprie. 

93. Eudoxiu din Cnid (aprox. 408 - 355 î.C.), Hiparh din 
Nicea (aprox. 161 — 126 î.C.), autorul primului catalog stelar, 
Claudiu Ptolemeu (aprox. 100 — 175 d.C.), înșiruiți de Bruno în 
ordine inversă, sînt principalii astronomi greci susţinători ai 
teoriei geocentrice. 

94. Bruno nu este singurul filozof din Renaștere care-l pri- 
vește pe Copernic ca pe un matematician divin, neînstare însă 
să-şi interpreteze filozofic propriile teorii matematice. Filozof 


275 


al naturii, Bruno subliniază de altminteri, în mai multe rînduri, 
limitele gnoseologice ale matematicii. Teoria heliocentrică a lui 
Copernic, în multe privințe revoluționară, menținuse totuși te- 
zele aristotelice şi ptolemaice privind existenţa sferelor cereşti și 
a universului finit delimitat de sfera a opta, a stelelor fixe. 

95, Copernic, născut la Torun, în Prusia occidentală, aflată 
atunci sub stăpînirea regelui Poloniei, a fost socotit în epocă fie 
polonez, fie german, fie polonez de limbă germană, drept care 
adesea era calificat drept Germanus. 

96. Cum se va vedea mai departe, prin „vechea şi adevărata fi- 
lozofie“ Bruno se referă la Pitagora, care nu accepta geocentrismul. 

97. Este strofa XXIX din poemul T] vendemmuatore (Cule- 
gătorul) de Luigi Tansillo (1510 — 1568), poet, curtean și mili- 
tar în slujba mai multor familii aristocratice napoletane. 

98. Celebru pictor grec (sec.IV î.C.) , portretist oficial al lui 
Alexandru Mecedon. 

99. Ilustru sculptor atenian (sec.V î.C.). 

100. „Prea îndrăzneţ a fost cel care întîiul, cu o șubredă bar- 
că, a străbătut apele perfide și, în timp ce lăsa în urmă ţărmul na- 
tal, se dăruia voiei vînturilor“ (Seneca, Medeea, v. 301 — 304). 

101. „Peste un număr de ani, va veni timpul cînd Oceanul va 
deschide barierele lumii, iar omul va descoperi un pămînt 
imens: atunci Typhis va dezvălui o lume nouă, iar Thule nu va 
mai fi ultimul țărm“ (ibid., v. 375 — 379). În antichitate Thule 
era considerat un ţinut misterios și neexplorat în nordul Euro- 
pei care ar fi constituit una dintre frontierele lumii. 

102. „Părinţii noştri au trăit vremi nevinovate, străine de ori- 
ce hotie: fiecare trăia, tihnit, în ţara sa, îmbătrînea pe pămîntul 
strămoșilor săi, mulțumindu-se cu puţin și fără a cunoaşte altă 
bogăţie decît produsele pămîntului său natal. Dar locurile care, 
conform legilor universului, trebuiau să rămînă separate, au fost 
unite de barca tesalică: lemnul de pin (din care era făcută) a silit 
undele să simtă loviturile vislelor, iar marea care desparte 
pămînturile a devenit pentru noi de temut“ (ibid., v. 329 — 339). 
Bruno este unul dintre puținii italieni din Renaștere care înfie- 
rează metodele crude de colonizare folosite mai ales de spanioli 
în Lumea Nouă. Dar această critică se datorează la Bruno și ma- 
tricei biologice de la care pleacă în interpretarea istoriei; con- 
form acesteia, societățile omenești, ca și indivizii, cunosc o tine- 
reţe, o maturitate și o bătrînețe, iar cuceririle geografice din vremea 
sa nu fac decît să transporte spre o lume tînără viciile și deca- 
denţa bătrîneţii care chinuie Europa. 

103. Autoelogiul lui Bruno se inspiră din lauda pe care Lucre- 
tius în De rerum natura (1, 72 — 80) i-o aduce lui Epicur. Afirmarea 
orgolioasă a misiunii care îi revine Nolanului în „roata timpului“ 
este reluată şi în alte opere bruniene. 

104. Ariosto, Orlando furioso, XXV, 1, 1-12. 

105. În această imagine, concepţia aristotelică după care pă- 
mîntul este, dintre elemente, cel mai josnic se întilnește cu o 
antropologie negativă creștină, prin care viața omului este o 
vană ȘI trecătoare mizerie. Este interesant că Renașterea, prin 
Nicolaus Cusanus, Leonardo da Vinci și mai ales prin Giordano 
Bruno, tocmai cînd teoria geocentrică este pusă în dubiu, 
încearcă să redea demnitate cosmică pămîntului socotindu-l un 
astru nobil. 

106. Ideea că în cosmos, pe alți aştri, ar exista viaţă, apare din 
Antichitate și este, după cum se vede, reluată și în Renaștere. 
Kepler va fi unul dintre susținătorii ei. 

107. Universul unitar, infinit și omogen, populat de nenumă- 
rate lumi asemenea cu lumea noastră, căruia Dumnezeu îi este 
imanent, este viziunea fundamentală a gîndirii bruniene, de care 
filozoful va da seama, de altfel, și în faţa Inchiziției. 

108. Luigi Tansillo, op.cit., XVIII şi XIX. Versurile lui Tan- 
sillo erau o invitație optimistă la un anume hedonism cultivat în 
Renaștere. Bruno le atribuie, evident, un sens filozofic mai pro- 
fund. 

109. Este vorba tot de Nolan, adică de Bruno însuși. 

110. „Dacă afacerile şi sentimentele tale nu mai sînt cele de 
odinioară, fă în așa fel încît să te bucuri de ce îți oferă prezentul. 
Ai grijă să nu fi singurul care disprețuiește opinia gloatei: căci dis- 
preţuindu-i pe toți, nu vei plăcea nimănui“ (Disticha Catonis, II, 
2 şi 29). 

111. „Învață de la cei învăţaţi; pe cei neînvăţaţi, învaţă-i tu“ 
(ibid., IV, 23). 

112. Este un îndemn pe care Bruno îl repetă în mai multe 
opere și care își are originea, pe de o parte, în elitismul culturii 
Renașterii (pe care îl înfiera Iorga), pe de alta, în doctrina herme- 
ticilor, a vechilor curente magico-astrologice orientale şi mai ales 
a gnosticilor, care făceau parte din bagajul cultural al lui Bruno. 

113. În original „lavar il capo a Pasino“ (a spăla creierul mă- 
garului): este o expresie italiană curentă, folosită și astăzi. Cu toate 
acestea, comentatorii lui Bruno au socotit-o un ecou al expresiei 
identice folosită în latină de Erasm în Adagii, III, 3, 39. Mai 

departe, expresia „a arunca nestematele la porci“, și ea acum de 
uz curent, provine neîndoielnic din Evanghelie (Matei, VII, 6). 

114. Adică „barbari“ — calificativ pe care Bruno îl repetă 
adesea în dialogurile lui, cu referire la englezi. 

115. „Ce-i asta? Tu navighezi spre Anticyra? Te crezi primul 
dintre filozofi ca să nu-l iei în seamă pe Ptolemeu și să nu res- 
pecți măreţia atâtor iluștrii filozofi şi astronomi? Cauti nod în 
papură?“ Anticyra era una dintre localităţile în care, în Antichi- 
tate, se cultiva eleborul, plantă reputată că ar fi lecuit nebunia. De 
aceea expresia „navighezi spre Anticyra“, folosită cu adevărat în 
Adagiile lui Erasm, are sensul de „ţi-ai pierdut mințile“. 

116. Eudoxiu din Cnid, v. nota 93 . Este pomenit și de Co- 
pernic în De revolutionibus, III, 2. 

117. Callipos din Cizicos, discipol al lui Polemarh, a trăit în 
a doua jumătate a secolului IV î.C. E] a reluat și corectat siste- 
mul sferelor concentrice propus de Eudoxiu. 

118. V. nota 93. Și el este citat de Copernic în op.cit., III, 2. 

119. Menelaos din Alexandria, astronom din sec. I d.C., a trăit 
un timp la Roma, motiv pentru care atît Copernic cît și Bruno îl 
denumesc „romanul“. 

120. Muhammed Al-Battini (aproximativ 858-929), astro- 
nom arab a cărui lucrare Rudimenta astronomica fusese publi- 
cată în latină, în 1537, la Nurenberg. Araca este transcripţia de- 
numirii arabe „ar Raqgah“ a localităţii unde se născuse savantul. 

121. Este succesiunea marilor etape ale filozofiei propusă în 
Renaștere de Marsilio Ficino. 

122. Aristotel, Mereorologicele, 1, 3, 339b. 

123. Adică. 

124. „Guelf“ și „ghibelin“ sînt, respectiv, membrii celor două 
partide politice omonime, existente în orașele italiene în perioa- 
da civilizației comunale (cu precădere în secolele XII și XIII). 
Denumirile lor continuă însă să fie frecvent folosite în Italia 
pînă în secolul al XVII-lea, adică mult după dispariţia efectivă a 
partidelor în cauză. 

125. „Aristotel al nostru, principele peripateticienilor“; un 
„Platon al nostru“ şi așa mai departe. 

126. În gîndirea lui Bruno raportul organic, sfînt pentru 
umaniști, între Antichitate și adevăr, nu are valabilitate. Valoarea 
unei filozofii, după Bruno, trebuie socotită după efectele pe care 
ea le produce, la toate nivelurile, asupra societății omenești. 

127. Pyrrhon din Elida (365-275 î.C.), fondatorul școlii filo- 
zofice sceptice. Bruno face aluzie la una dintre ideile scepticilor 
care afirma suspendarea judecății în faţa a două teze contrare. 

128. Aristarh din Samotrace (217-145 î.C.), gramatician 
grec, autor al mai multor lucrări de critică a gramaticii, etimolo- 
giei, ortografiei și textului. Specialist și în filologie homerică, el 
este autorul așa-numitului „canon alexandrin“. Lăudar de 
Horaţiu, în Arta poetica, Aristarh este, dimpotrivă, transformat 
de Bruno în emblemă a tuturor acelora care se opun filozofiei 
sale în numele unei erudiţii sterile și neputincioase. 

129. „Păşunile au băut îndestul; pogoară deja din cer noaptea 
umedă“ (Vergiliu, Ecloge, III, 111). 

130. Scena evocată acum de Teofilo se petrece acasă la Gre- 
ville, v. nota 23. 

131. Teofilo califică astfel doctrina cosmologică ptolemaică, 
curent acceptată în vremea sa. 

132. Unii biografi ai lui Bruno au calculat că în acel an, 1584, 
această sărbătoare cădea pe 15 februarie 1584; totuși Bruno în- 
suși o plasează pe 25 februarie. 

133. „Apostrofă, patos, invocaţie în stilul poeţilor.“ 

134. „Cu mare plăcere.“ 

135. Este vorba de John Florio (1553-1625), italian natura- 
lizat englez care trăiește la Londra unde devine cunoscut ca tra- 
ducător al lui Montaigne, ca autor de dicţionare, de manuale 
precum și ca profesor de limba italiană. Cînd are loc întîlnirea 
evocată de Bruno, Florio locuia şi el la reședința ambasadorului 
Franţei, Michel de Castelnau, unde îi preda italiana fiicei acestu- 
ia. Celălalt personaj este Matthew Gwinne (1558-1627), medic, 
filozof şi poet galez, prieten cu Florio. 

136. Este vorba probabil de un anume Brown, rămas neiden- 
tificat de biografi. 

137. E vorba de Strand, paralelă cu Tamisa, care mergea 
direct de la Temple la Charing Cross, de unde apoi se putea 
continua drumul spre Whitehall, unde se afla pe atunci curtea și 
unde își avea reședința de serviciu și Fulke Greville. 

138. Adică la palatul regal de la Whitehall. Cum se va vedea 
și mai departe, comunicațiile fluviale în acea vreme la Londra 
erau mai rapide și mai sigure decît cele terestre. 

139. Thomas Sackville, Lord Buckhurst (1536-1608), per- 
sonaj politic influent și intelectual apreciat la curtea Elisabetei I. 

140, Caron care, în mitologie, transporta cu barca sufletele mor- 
ților în regatul lui Hades. Prin acestă referire și prin nenu- 
măratele aluzii care urmează, călătoria nocturnă a lui Bruno spre 
Whitehall sugerează o coborîre în infern. 

141. Personaj din Orlando Furioso de Ludovico Ariosto. 

142. „Barca șubredă geme sub această greutate și multă apă 
mîloasă pătrunde în ea“ (Vergiliu, Eneida, VI, 412-413). 

143. „Lumină veșnică“. Bruno face aluzie la rugăciunea cato- 
lică rostită la slujba de înmormîntare. Se confirmă încă o dată 
aluzia la călătoria pe tărîmul morţilor. 

144. După legenda mitologică, zidurile Tebei — ridicate de 
Anfion cu sunetul muzicii sale — emiteau uneori sunete armo- 
nioase. 

145. Citat dintr-un sonet al lui Petrarca (Canţonierul, 102, 
v. 5-7). 

146. „Riîs sardonic“. Prudenzio citează din Erasm, Adagiile, 
MI, 5,1. 

147. Citat aproximativ din Ariosto, Orlando Furioso, VIII, 
76, v. 1-2. 

148. Ibid., XXVII, 117, v.1-2. 

149. „Grăbeşte-te încet“. 

150. „Excelentă descriere“. 

151. Priap — v. nota 66. 

152. Fleet Street, unde, în trecut, fusese sediul londonez al 
Ordinului Cavalerilor Templieri. 

153. Bruno se face ecoul unei lungi tradiţii de dispreţuire și 
denigrare a țăranilor, foarte vie în Renaștere. 

154. „Natura a orînduit încă de la început ca ţărănoiu, de 
orice fel ar fi ei, să nu facă niciodată nimic de dragul virtuţii, și 
prea puţin de frica pedepsei“. 

155. „Se revoltă cînd e rugat, se roagă cînd e bătut și adoră pe 
cine îl ţine în pumni“, citat din luvenal, Satire, III, v. 298-300. 

156. Mafelina este o variantă ironică a Melpomenei, muza 
tragediei, invocată de Teofilo Folengo (1491-1544), poet man- 
tovan care, sub pseudonimul Merlin Cocai, a scris poemul satiric 
și burlesc Baldus. Este o indicație clară că întîmplările ce vor ur- 
ma au pentru Bruno o latură tragică și alta grotescă. 

157. Imagine recurentă în poemele cavalerești ca și în icono- 
grafia Renașterii. După Giovanni Gentile, unul dintre cei mai 
autorizaţi comentatori ai lui Bruno, noroiul fără ieșire trebuie 
interpretat ca o alegorie a filozofiei din vremea lui Bruno, pe care 

Bruno trebuie să o cunoască, printr-o experiență de tip dantesc, 
pentru a ieși la liman, adică la noua lui filozofie. 

158. Tansillo (v. nota 97), Canţonierul, sonetul Ca omul care 
zace şi plînge, v. 1-8. 

159. Marco Antonio Epicuro, Cecaria, terținele I şi IH. 

160. „Nu există infinitul în act“, Aristotel, Fizica, III, 5. 

161. „Concluzia, concluzia“. 

162. „În sfîrșit păşim pe o cîmpie încîntătoare“, Vergiliu, 
Eneida, VI, 744. Citatul prin care Enea este înfățișat pășind pe 
Cîmpiile Elizee marchează și sfîrșitul „coborîrii în infern“ a lui 
Bruno şi a tovarășilor săi. 

163. Citat din Petrarca, sonetul Ce trebuie să fac. 

164. Tehnică divinatorie care se bazează pe interpretarea 
drumului care urmează a fi făcut. 

165. Interpretarea obișnuită a auspiciilor. 

166. „Mai bine să pierzi ceva, decît să pierzi mai mult“, pro- 
verb spaniol. 

167. Bruno își propune, într-adevăr, să continue dialogul 
compromis prin întreruperea bruscă a prelegerilor lui de la Ox- 
ford, căutînd noi interlocutori printre intelectualii de la curtea 
Elisabetei I. 

168. Prin referirea ironică la liberul arbitru și prin celelalte 
cuvinte cu rezonanţă scripturală, Bruno sugerează tot mai des- 
chis că „barbaria“ de care suferă societatea engleză porneşte de 
la o rădăcină religioasă. 

169. „Voi care aţi îndurat încercări atît de mari“, Vergiliu, 
Eneida, I, 199. 

170. „FEleganră dezvoltare“. 

171. „Am văzut putrezind seminţe îndelung observate și ale- 
se cu mare grijă, dacă mîna omului nu le tria an de an una cîte 
una. Astfel toate lucrurile fatalmente se degradează și sînt pe ne- 
simţite silite să se stingă. La fel se întîmplă cu cel care vislește 
împotriva curentului: de îndată ce-și lasă braţele în jos, îndată 
curentul îl tîrăște în abis împreună cu barca“, citat ușor modifi- 
cat din Vergiliu, Georgicele, I, 197 — 203. 

172. „Însuşi părintele zeilor a vrut ca agricultura să fie trud- 
nică, şi a fost primul care a răsturnat cu meșteșug brazda: el a 
ascuţit, prin griji, mintea muritorilor şi nu a permis ca împărăția 
sa să lîncezească într-o nedemnă trîndăvie“, citat ușor modificat 
din Vergiliu, op.cit., I, 121—124. Ambele citate din Georgice, ca 
şi întreg pasajul, evocă o temă prețioasă a lui Bruno, dezvoltată și 

la începutul operei sale Sigi/lus sigillorum, anume elogiul muncii. 
Contrar motivului clasic și umanist al epocii de aur a lui Saturn, 
urmată de decăderea în epoca de trudă a lui Jupiter, Bruno 
interpretează grijile și dificultăţile ca instrumente ale civilizaţiei, 
ca pe un dar divin care îl obligă pe om să se ridice, prin muncă 
(și nu doar prin contemplatie), deasupra condiţiei animale. 

173. Intervenţia lui Frulla pune în relief demersul silenic al 
discursului, subliniind că Bruno prin stilul său dorește să înno- 
bileze și să exalte ceea ce este în aparență mic și neînsemnat. Este 
o temă recurentă, care aici se îmbogățește cu o cugetare politică. 

174. „Continuă, maestre!“ 

175. Elisabeta i-a urmat la tron surorii sale, din 17 noiembrie 
1558 şi a fost încoronată la 1 ianuarie 1559. 

176. Robert Dudley (1532 2-1588), conte de Leicester și can- 
celar al universității din Oxford, era unul dintre principalii 
exponenți ai curentului puritan. 

177. Este vorba de a doua soţie a contelui de Leicester, 
Lettice Knollys, contesă de Essex. 

178. Sir Francis Walsingham (1532 ?-1590), prim secretar al 
reginei începînd din 1573, era, împreună cu Lordul trezorier 
Burghley, cel mai înalt responsabil al administraţiei regatului. 
Răspunzînd și de serviciile secrete, unii biografi ai lui Bruno 
(John Bossy în Giordano Bruno and the Embassy Affair, New 
Haven-Londres, Yale University Press, 1991, urmat de Dan 
Grigorescu în Necunoscutul de la Ambasada Franţei - Un 
episod din viaţa lui Giordano Bruno, Editura 100+1 Gramar, 
Bucureşti, 1996) au formulat ipoteza, greu de verificat, că în 
timpul șederii sale la Londra Bruno ar fi spionat, din însărci- 
narea lui Walsingham, ambasada Franței unde-şi avea locuința 
şi pe gazda sa, ambasadorul Michel de Castelnau. 

179. Poet și critic englez renumit (1554- 1586), Philip Sidney 
își petrecuse trei ani (1572-1575) pe continent, în Franţa şi Ita- 
lia. Avea relaţii de prietenie sau rudenie cu Dudley, Walsingham, 
Greville, acesta din urmă devenindu-i ulterior și biograf. Bruno 
îi dedică două importante dialoguri filozofice: Alungarea bestiei 
triumfătoare (1584) şi Despre eroicele avînturi (1585). 

180. Xenofobia londonezilor în acea epocă este confirmată 
de mai multe documente ale vremii. Dar este limpede că Bruno 
vrea să despartă două categorii de interlocutori: o aristocrație 
rafinată și, în aparenţă, deschisă filozofiei noi, la care dorește să 
aibă acces, şi o plebe necioplită căreia, cum se va vedea, îi va adău- 
ga intelectualitatea cu minte îngustă și comportare necivilizată a 

mediilor academice engleze. Acestora, în urma eșecului său de 
la Oxford, Bruno le poartă o ranchiună prea puţin disimulată. 

181. „Orice împărțire trebuie să aibă doi termeni sau să fie 
reductibilă la doi termeni“. Principiu teoretizat în manualul de 
logică al lui Pierre de la Ramée, folosit în toate universităţile 
engleze din vremea lui Bruno . 

182. „Adică“. 

183. Probabilă referire la Ovidiu care, în Metamorfoze, VII, 
121, evocă una dintre legendele legate de Iason, căpetenia mito- 
logică a Argonauţilor. 

184. „În sfîrşit“. 

185. Bărbierul era în mod curent și chirurg. 

186. Conform tradiţiei mitologice, zeul Mercur avea aripioa- 
re la picioare; Pegas era calul înaripat al eroului Belerofon; 
printr-o contaminare a miturilor, și Perseu ar fi avut un cal înari- 
pat, confundat de la un anumit moment cu Pegas; Astolfo este 
personajul din Orlando Furioso de Ariosto care zboară pe lună 
cu ajutorul unui hipogrif; Madian este amintit în cartea profe- 
tului Isaia (LX, 6). 

187. „Mă dau pe mîna ta“, parafrază a unui citat din Evan- 
ghelia după Luca, XXII, 46. Nu este o ironie inocentă, deoa- 
rece, cum s-a mai văzut şi se va mai vedea, pentru Bruno com- 
portarea „barbară“ a englezilor este legată în mod direct de noua 
religie protestantă. 

188. Bruno modifică ironic textul liturgic Litania pro roga- 
tionibus adăugînd la textul canonic: „de fulger şi de furtună, de 
mânie și de indignare, de rău și de tentaţie“ invocaţia finală: „de 
mânia mitocanilor“. 

189. „Scapă-ne, Doamne“. 

190. „Fiecare regulă cu excepţia ei“. 

191. „Nu este niciodată degradant să fii servitorul servitoru- 
lui“, dar Bruno face probabil aluzie și la unul dintre titlurile pur- 
tate de papă: servus servorum Del. 

192. „Exchange“ construită în 1566 de Thomas Gresham, va 
dispărea în incendiul din 1666. 

193. Este vorba de vechea catedrală Sfîntul Pavel, distrusă în 
același incendiu din 1666. 

194. „Le Châtelet“, sediul tribunalului. 

195. Catedrala San Paolo Maggiore. 

196. Podul Rialto, principalul pod al Veneţiei. 

197. În original „ala“, formă italienizată pentru ale, bere tare, 
specific englezească. 

198. Indulgenţa plenară era iertarea tuturor păcatelor: fireşte 
că expresia este aici folosită ironic. 

199. „Ca sufragiu“, expresie folosită în Biserica Catolică pen- 
tru a denumi operele de caritate făcute ca pomană pentru morţi. 

200. „E o plată prea generoasă“. 

201. Este vorba de personajul Mafurio din comedia lui 
Bruno Candelario. 

202. „Excelentă decizie“. 

203. La Charing Cross, Strand-ul întâlnea străzile care duc spre 
Hay Market şi Whitehall. În acest loc, se găsea pe atunci un monu- 
ment ridicat de regele Eduard I în memoria sotiei sale Eleonora. 

204. „La intersecția a trei străzi“. 

205. „În tăcere și speranţă se află forţa voastră“, citat din 
Evanghelia după Matei, 5, 39, pe care Prudenzio îl răstălmă- 
ceşte, adăugîndu-i „cui îţi dă o palmă, tu dă-i două“. 

206. „Adică“. 

207. „Rămas-bun“. 

208. „De jur-împrejur“. 

209. „Și-a dat drumul cu aceste cuvinte, cu aceste fraze“. 

210. „Maestre, înţelegi ceea ce spunem?“ 

211. „Unii sînt surzi din natură, alții dintr-un cusur fizic, alții 
prin proprie alegere şi în mod deliberat“. 

212. În Anglia elisabetană limba italiană este mult studiată și 
răspîndită în mediile intelectuale și politice. John Florio, per- 
sonaj pomenit în aceste dialoguri și italian de origine, se plînge 
în scrisorile lui că, la Londra, lumea de pe stradă nu vorbește ita- 
lienește — ceea ce înseamnă că el, obişnuit cu aristocrația, se aş- 
tepta la contrariul. În aceeași vreme, ambasadorul Veneţiei la Lon- 
dra, în rapoartele sale, specifică faptul că toți consilierii coroanei 
engleze vorbeau sau înțelegeau italiana. 

213. Această observaţie a lui Smitho, referitoare la o pro- 
blemă aparent empirică, anunţă în realitate întorsătura pe care o 
va lua ulterior discuţia, cînd cei doi doctori, surzi la argumen- 
tele adversarului, încearcă constant să mute centrul dezbaterii 
dinspre observațiile asupra existenţei naturale spre analiza ter- 
menilor și cuvintelor. 

214. Cele două interpretări posibile ale ipotezei heliocen- 
triste, la care se referă Bruno, pun în discuţie o temă a cunoaș- 
terii fundamentală pentru momentul respectiv, în care lua 
naștere gîndirea științifică: pe de o parte, concepţia tradiţională, 
datînd din Antichitate, prin care matematica oferă ipoteze func- 
tionale de explicare a observaţiilor astronomice directe, fără o 

legătură necesară cu structura efectivă a cosmosului — cu alte 
cuvinte, oferă o comodă ficțiune; pe de altă parte, concepția 
nouă și acreditată ulterior de științele exacte, prin care ipoteza 
copernicană este o teză cosmologică care pretinde să descrie 
adevărata structură a universului. Confuzia între cele două in- 
terpretări a fost și rămîne posibilă chiar datorită textului lui 
Copernic, care în demonstraţia sa sugerează a doua interpretare 
— care va fi receptată și răspîndită de Galilei, în vreme ce în in- 
croducerea la demonstraţie (care nu îi aparţine, se pare, lui 
Copernic) își ia precauţia (față de astronomi, dar mai ales faţă 
de Biserică) de a o propune pe cea dintii — care va fi preluată şi 
accentuată mai ales de teologi, atît catolici cât și protestanți. 

215. Este vorba tocmai de celebra prefață la tratatul lui 
Copernic De revolutionibus orbium coelestium, care este atri- 
buită de diverși critici unor diverși autori, în general teologi (cel 
mai probabil pastorului luteran Andreas Hosemann, cunoscut 
sub numele latinizat Osiander), dar pe care toți înclină să o con- 
sidere un fals care a substituit, încă de la început, introducerea 
scrisă de Copernic însuși. Imaginea măgarului autor al acestei 
prefețe va fi preluată de la Bruno şi de Kepler în a sa Astrono- 
mia nova, publicată la Frankfurt în 1609. Introducerea sustine 
caracterul pur ipotetic al teoriei copernicane și în general al 
tuturor doctrinelor astronomice. 

216. Citatul dat de Bruno în continuare este, probabil, prima 
traducere din latină a unui fragment din tratatul lui Copernic, 
mai exact din prefața incriminată Ad lectorem de hypothesibus 
huius operis. Bruno se pare că era în posesia unui exemplar al 
ediţiei din 1566 a tratatului copernican. Este simptomatic faptul 
că în citatul său Bruno omite deliberat un pasaj în care autorul 
prefeței insistă asupra raportului organic existent între „Cunoaș- 
tere“ și „revelatie“ și, implicit, asupra limitelor teoriilor astrono- 
mice și filozofice. 

217. Este vorba de orbita descrisă de o planetă care se mișcă 
circular în jurul unui centru mobil, care execută la rîndul său o 
mișcare circulară. Teoria epiciclurilor fusese acreditată încă din 
Antichitate pentru a rezolva o problemă spinoasă a cosmografiei 
ptolemaice care postula că toate complexele deplasări ale aș- 
trilor urmează traiectorii perfect circulare. Prin combinarea ce- 
lor două rotații se explicau aparentele neregularități ale mișcării 
unora dintre planete — precum Venus — care se apropie şi înde- 
părtează de pămînt în mod alternativ. 

218. Apogeul este punctul de maximă depărtare a unei plane- 
te de pămînt. Termenul folosit de Bruno este „auge“, frecvent 
în astronomia medievală, și nu cel de apogeu și perigeu, între- 
buințat de Prolemeu ca și de Copernic. 

219. Este vorba de epistola-dedicaţie a tratatului său De re- 
volutionibus, adresată de Copernic papei Paul III, în care savan- 
tul susţine — în vădit contrast cu interpretarea lui Osiander — 
că sarcina expresă a astronomului este de a descrie structura 
reală a cosmosului. 

220. Primii doi astronomi citați sînt cei indicaţi de însuși 
Copernic ca precursori ai teoriei sale: Nicetas din Siracusa con- 
sidera că pămîntul ar fi singurul corp ceresc care se mișcă, idee 
reluată de neopitagoricianul Philolaos din Crotona (sec.V î.C). 
Heraclid din Pont (sec.IV î.C.), discipol al lui Platon, era con- 
siderat autorul unui sistem cosmografic în care soarele era centrul 
mișcării lui Venus şi Mercur. Ecphantes, astronom siracuzan, 
dezvoltă teoria lui Philolaos, susținînd că pămîntul se învârtește 
în jurul propriului centru, de la vest la est. 

221. De fapt, afirmația făcută de Platon în Timaios (40 b-c) 
este ambiguă și a fost interpretată diferit de diferiţi filozofi. E 
mai probabil că Bruno are în minte lectura aristotelică a acestei 
afirmaţii: în Despre cer (II, 13, 293 b, 30-32) Aristotel spune 
explicit că în Timaios se susține mișcarea pămîntului în jurul său. 

222. Nikolaus Cryffs (Krebs) (1401-1464), născut la Cues 
(în latină Cusa), de unde numele latinizat de „Cusanus“ — filo- 
zof, matematician și astronom german, a fost episcop de Bressa- 
none, cardinal și legat al papilor Eugeniu IV şi Pius II. În opera 
sa fundamentală, De docta ignorantia, el îmbină neoplatonismul 
medieval și tradiţia mistică germană cu noua cultură umanistă, 
făcînd astfel trecerea de la gîndirea medievală la cea a Renașterii. 
El accentuează conceptul de infinit, pe care îl extinde de la 
Dumnezeu la univers, refuzînd din această cauză tradiționala 
cosmologie aristotelică. Închipuindu-l pe Dumnezeu ca Unu 
infinit și coincidentia oppositorum, iar universul — desfășurare 
a Unu-lui în multiplu — ca infinit și lipsit de centru, el este unul 
dintre principalii precursori ai metafizicii (dacă nu ai fizicii) lui 
Bruno. Nu întîmplător, așadar, și nu numai aici, Bruno îl cali- 
fică drept „divin“. 

223. În realitate Bruno, în această enumerare, alătură astro- 
nomi Care au susţinut și care nu au susţinut ipoteza mișcării 
pămîntului, printre aceştia din urmă numărîndu-se Platon și 
Cusanus. 

224. Această afirmaţie, aparent revoluționară, pentru că 
poate crea impresia unei abordări de tip științific a astronomiei, 
se referă, în realitate la premisa bruniană că universul ar fi o mare 
fiinţă animată și deci mișcătoare. În calea de abordare a teoriei 
copernicane, așadar, între Bruno și contemporanul său Galilei se 
cască o prăpastie de netrecut. 

225. Pentru a demonstra imposibilitatea fizică a sistemului 
copernican, Osiander pornea de la o consecinţă a modelului as- 
tronomic ptolemaic, anume că Venus ar avea un epiciclu enorm, 
disproporție ce dispare în modelul lui Copernic, şi de la premisa 
optică, combătută şi de Galilei, că, din pricina aceasta, dimensi- 
unea vizibilă a planetei la apogeu ar fi mult diferită de cea de la 
perigeu. Bruno opune consideraţiilor teologului german princi- 
piile opticii lui Epicur, conform căreia diametrul aparent al unui 
corp luminos, spre diferenţă de al unuia opac, nu se modifică 
esenţial în raport cu distanţa. Dacă s-ar modifica atît de mult, 
făcliile de la Valona, vizibile într-adevăr de pe coastele Pugliei, 
ar trebui să fie în realitate uriașe. 

226. Probabil Valona, pe coasta dalmată. 

227. Măsură de lungime specifică Greciei antice, corespun- 
zînd cu 600 de picioare, și care în Antichitate varia ușor de la un 
stat la altul, în funcţie de unitatea de bază, piciorul. Mărimea lui 
se poate totuși aproxima între 177 şi 185 de metri. 

228. Heraclit din Efes (sec.VI î.C.), filozof grec, înteme- 
ietorul dialecticii — teoria perpetuei deveniri a tot ceea ce există, 
generată de lupta contrariilor. Consideră focul elementul de 
bază al naturii. 

229. Epicur din Samos (341-270 î.C.), mare filozof grec, înte- 
meietorul şcolii filozofice omonime. În materie de fizică, el reia 
în cea mai mare parte teoria atomistă a lui Democrit; în episte- 
mologie, susține că la baza cunoașterii se află simţurile şi senza- 
țiile; în etică socotește că unicul bine este plăcerea (înţeleasă ca 
aponia, adică absenţa durerii și ca ataraxia, perfecta detaşare și 
seninătate). Concepţia sa despre fenomenele cerești ne este cu- 
noscută cu precădere din epistola scrisă de el lu: Phitocles. 

230. În realitate este vorba despre Scrisoarea către Phitocles 
(Diogenes Laertios, X, 91, v. nota următoare). 

231. Diogenes Laertios (sec.III d.C.), Viețile și doctrinele fi- 
lozofilor celebri, IX, 3. Referirea la teoriile lui Epicur dorește să 
infirme unul dintre postulatele fundamentale ale fizicii lui Aris- 
totel, după care ar exista o diferență ontologică între substanța 
uniformă și incoruptibilă din care se compun aștrii și materia 

amestecată și coruptibilă din care se compun corpurile „sublunare“ 
adică pământești. Infirmînd această teză, se ajunge la ideea că strălu- 
cirea aștrilor nu dovedeşte o mai mare demnitate sau perfecțiune a 
acestora în raport cu pămîntul, ci este un simplu efect optic. 

232. Replicile lui Smitho subliniază unul dintre aparentele 
impasuri ale metodei de cercetare adoptate de Bruno: relația 
înșelătoare pentru ochi dintre intensitatea luminii și mărimea 
aparentă a corpului luminos poate mina perspectiva gnoseologi- 
că de up epicureu propusă de Bruno, bazată pe centralitatea 
simțurilor în procesul cunoașterii. Răspunsul lui Teofilo, de 
aceea, pune în discuţie tocmai primatul cognitiv al simţurilor. În 
materie de luminozitate, spune Bruno, ochiul singur nu poate 
aprecia corect distanţa și mărimea aștrilor, de aceea este nevoie 
de un ochi al minții. 

233. „Lucrul acesta este atestat și de epicureul Lucrețiu în 
cartea a cincea din De rerum natura: « Nici roata nici căldura 
Soarelui nu pot fi mult mai mari sau mai mici decît apar ele sim- 
țurilor noastre. Într- adevăr, la orice distanță s-ar afla, focurile 
pot să-și trimită lumina și suflul lor cald asupra trupului nostru, 
fără ca, străbătînd spaţiul, ele să-și micșoreze de vreun fel 
mărimea flăcării și să o înfățișeze ochilor noştri ca mai mică. 
[...] Iar luna, fie că rătăcește prin spațiu strălucind de o lumină 
reflectată, fie că emană raze din chiar substanţa corpului ei, în 
amîndouă cazurile, ea își păstrează în drumul ei aceeași mărime 
pe care noi o observăm cu ochiul. [...] În sfîrşit, toate acele fo- 
curi din eter, pe care le vedem de aici de la noi — ca şi toți aștrii 
vizibili de pe pămînt, pînă cînd limba lor de foc rămîne distinc- 
tă, ce uneori par a-și mări sau micșora într-o oarecare măsură 
dimensiunea în raport cu distanța — pot să ne dea convingerea 
că doar cu foarte puțin sînt mai mari sau mai mici decît ne apar 
ele nouă »“ (Lucrețiu, De rerum natura, V, 564—569; 575-579; 
585-589). Principiile gnoseologice ale senzației și evidenţei îl 
conduceau pe Epicur la afirmaţia că dimensiunile efective ale aș- 
trilor nu pot fi mult diferite de cele percepute de om cu ochiul li- 
ber. Folosite pentru a-l combate pe Aristotel, la Bruno ele capătă 
altă direcție: el afirmă explicit necesitatea de a integra datul sensi- 
bil în interiorul unu: sistem de cunoaştere elaborat de intelect. 

234. „Orizontul artificial“ era o noţiune relativ folosită de 
astronomi. De exemplu, în tratatul lui Clavius, în In Sphaeram, 
publicat la Roma în 1596, se afirma că de demult fusese stabilită 
existenţa a două orizonturi: unul perceput pe cale raţională și de 
aceea numit rațional și natural; celălalt, perceput prin simţuri, 

numit sensibil sau aparent. Acesta din urmă este un plan tangent 
la suprafața globului. Cel rațional — care trece prin centrul pă- 
mîntului și împarte tot cerul în două emisfere, separînd partea 
vizibilă de cea invizibilă — nu poate fi perceput ci numai con- 
ceput de astronomi și, de aceea, mai este denumit și artificial. 
(G.A. 358) 

235. Bruno sau tipograful său greșește adesea cînd execută sau 
descrie figurile geometrice. Aici este vorba de a doua micșorare. 

236. Idem: a treia micșorare. 

237. În ilustraţia originală, preluată din ediția pe care lucrăm, 
notațiile 4 — 4 și D — D nu sînt reprezentate în figură. De aceea 
reproducem aici figura cu notaţiile corectate, preluată din ediția 
bilingvă Giordano Bruno, Oeuvres complètes, II, Le Souper 
des Cendres, Paris, Les Belles Lettres, 1994, care, la rîndul său 
se foloseşte de desenele corectate și comentate de R.Armerio în 
ediția Guzzo-Armerio (Opere di Giordano Bruno, La Cena 
delle Ceneri, 1973): 


TERKA - (/ 

[FrG. 1'] 

238. Din nou notaţiile din figură nu corespund celor din text: 
M (din text) corespunde cu A (din figură), A (din text) cores- 
punde cu B (din figură), N (din text) corespunde cu ] (din figu- 
ră), H (din text) este punctul de intersecție al dreptelor HN și 
AD (din text) sau al dreptelor IH și DB (din figură). Repetăm 


în continuare figura, cu notaţiile corectate de noi: 


[FIG. 2'] 


239. Smitho își propune să demonstreze că teza epicureană, 
conform căreia dimensiunile efective ale corpurilor luminoase 
nu diferă prea mult de cele vizibile omului, este greșită și că gre- 
şeala — relevată de unii astronomi atît din Antichitate cît și din 
Evul Mediu — se poate dovedi geometric, prin raportul existent 
între dimensiunile unui corp ceresc şi forma umbrei pe care, în 
diferite circumstanţe, el o proiectează. Bruno studiase și predase 
astronomia la Noli, între 1576 şi 1577, apoi la Toulouse, între 
1578 şi 1591. Totuși, ultima afirmaţie, referitoare la proiecția 
umbrei pămîntului luminat de soare asupra lui Mercur, nu poate 
fi verificată prin calcule nici în sistemul ptolemaic nici în cel 
copernican. Nu se ştie în baza căror calcule face Bruno această 
afirmaţie. (G.A. 359) 

240. Deşi răspîndită, ideea că stelele şi-ar primi toate lumina 
de la soare nu era totuși, în epocă, unanim împărtășită. 

241. Figura originală are, din nou, notaţiile greşite. Dăm în 
continuare varianta refăcută (preluată din ed. Les Belles Lettres, 
1994, cut.). 

242. Fizic nu există nici o distanţă, oricît de mare, din care 
sursa N să poată lumina jumătatea opacă a emisferei. După 
R. Armerio (ed. cit.) afirmaţia lui Bruno ar putea avea sens nu- 
mai într-un context metafizic. 

243. Este vorba de linia IK din fig. 3. 


RAONO > 


Ne 

N 


[Frc. 3'] 


244. După Aristotel (Fizica, III), infinitul în act este o im- 
posibilitate, dar există două posibilităţi de infinit în potență: cel 
al numerelor și cel al mărimilor. Bruno va mai polemiza și în 
alte dialoguri cu matematicienii care susțin divizibilitatea la in- 
finit a continuului. 

245. Observaţia este preluată de Bruno de la Cusanus (De 
docta ignorantia, IÍ, 12), care derivă de aici și afirmaţia că pă- 
mîntul, arătînd în depărtare ca o stea, este la fel de nobil ca 
stelele. (N.T. 1002) 

246, Cusanus ( De docta ignorantia, II, 12) presupune că soa- 
rele ar avea un miez terestru și un înveliș exterior strălucitor de 
foc, dar nu afirmă că lucrul acesta s-ar putea observa cu ochiul 
liber. Bruno aclamă aici intuiţia genială a lui Cusanus privind 

petele solare care urmau a fi descoperite mult mai tîrziu de 
Galilei. 

247. Bruno are dreptate în ceea ce priveşte dispariţia eclip- 
selor de soare în cazul unei luni foarte îndepărtate de pămînt; 
greșește însă cînd afirmă că o lună mai îndepărtată de pămînt ar 
deveni mai luminoasă văzută de pe el. 

248. Bruno, ca și Cusanus, ia în calcul posibilitatea ca și cei- 
lalți aştri să fie locuiţi asemeni pămîntului. Dar ideea locuirii 
lunii străbate, mai în glumă mai în serios, și literatura Renașterii. 

249. Nundinio citează practic din Aristotel, Despre Cer, II, 14. 

250. Într- adevăr, sistemul copernican păstrează imaginea 
universului finit şi delimitat de sfera stelelor fixe, în centrul că- 
ruia se află, nemișcat, soarele, în jurul lui învîrtindu-se pe orbite 
perfect circulare cele șapte planete. Sub acest aspect, teoria lui 
Copernic nu introduce elemente noi faţă de cea prolemaică. 
Bruno însă, preluînd de la Cusanus ideea legăturii organice exis- 
tente între cauza infinită și efectul infinit, deplasează raționa- 
mentul lui Copernic din planul fizicii în cel al metafizicii și trece 
de la teza heliocentristă la cea a universului infinit și fără centru. 

251. Ca și la Cusanus, la Bruno noţiunea de „centru“ sau 
„margine“ dispare în ipoteza unui univers infinit, menţinîndu-se 
numai în sens relativ, pentru a indica poziția unor corpuri în 
raport cu altele. 

252. Într-adevăr, încă de dinainte de Ptolemeu, urmînd teza 
exprimată de Aristotel în Fizica, după care toate corpurile 
cerești au orbite perfect circulare, astronomii încercaseră diverse 
corectii impuse de observaţiile empirice, introducînd, de pildă, 
teoria epiciclurilor. 

253. Această teză este amplu dezbătută de Bruno în dialogul 
Despre infinit, univers şi lumi. 

254. „A cincea esenţă“ era, după Aristotel, „primul corp“ sau 
„eterul“ care alcătuiește lumea „supralunară“. 

255. Conform interpretării medievale a fizicii aristotelice, 
planetele nu erau decît părți mai dense ale aceleiaşi substanţe 
care alcătuiau sferele cerești. 

256. A nu se pierde din vedere că, așa cum spune imediat Teo- 
filo, pentru Bruno universul este un mare animal și toate părțile 
sale componente sînt de asemeni vii. Teza era destul de răspîndită 
în Renaștere, fiind împărtășită de Marsilio Ficino, Leonardo da 
Vinci sau Girolamo Fracastoro. 

257. Adică aristotelician. 

258. Aristotel lega căldura de lumină deoarece considera că 
amîndouă provin din frecarea aerului de sfera care transportă 
soarele. Unii comentatori ai Stagiritului (precum Simplicius sau 
Averroes) au abordat cu destulă dificultate și reţinere această 
teză. Dimpotrivă, teoria că lumina ar fi generatoare de căldură va 
fi sprijintă mai degrabă de gînditori antiaristotelicieni, precum 
Francesco Patrizi, Bernardino 'Telesio sau Tommaso Campanella, 
care neagă existenţa „celei de a cincea esențe“ și atribuie lumina și 
căldura direct aștrilor şi cerului. Bruno se servește aici de această 
teză pentru a nega orice deosebire dintre lumea „sublunară“ și 
cea „supralunară“ și a investi pămîntul cu o demnitate egală cu 
a celorlalți aştri. 

259. Este vorba despre Lucian din Samosata (sec.I d.C.), so- 
fist și scriitor satiric grec. Lucian de fapt afirmă explicit intenţia 
parodică a născocirilor sale privitoare la locuitorii altor planete. 

260. Teza, provenită din comentariile la dialogul platonic Ti- 
maios, după care aştrii ar fi „animale divine“, este reluată de Plo- 
tin iar apoi, în Renaștere, de Marsilio Ficino. În operele lui Bruno 
această temă este dezbătută în conexiune cu conceptia privitoare 
la primatul vieţii. 

261. Bruno aduce aici o critică directă doctrinei aristotelice 
(Metatizica, XII) privitoare la sferele cereşti și la motoarele lor 
separate. 

262. Această temă fusese deja dezvoltată de Bruno în Sigillus 
Sigillorum, în legătură cu doctrina vieţii unice care animă orice 
existenţă din univers, și va fi reluată și în dialogul Despre infinit, 
univers și lumi. 

263. Giovanni Aquilecchia, ilustru comentator al lui Bruno, 
se întreabă aici dacă tăcerea lui Nundimio este semnul admiraţiei 
pe care i-o trezeşte Nolanul sau al spaimei în faţa unei atari ere- 
zii (ed. cit., p. 362). 

264. Cei doi doctori de la Oxford cu care polemizează Bruno 
trebuie să fi fost într-adevăr licenţiați în medicină, căci facultatea 
de medicină era, pe vremea aceea, singura de la Oxford unde se 
preda și astronomia. De altminteri, Bruno spune explicit de mai 
multe ori că sînt medici și la fel va repeta la proces. (L.F. 303) 

265. În Despre cauză, principiu șI unu. 

266. „Cu « de ce » şi « cum », orice măgar ştie să ducă discuţia 
mai departe“. 

267. Obiecţia fusese deja respinsă de Copernic, care le-o atri- 
buise lu: Aristotel şi Ptolemeu. 


293 


268. Aristotel, Meteora, 340 b — 341 a. 

269. Platon, Fedon, 109 b-e. Bruno preia mitul povestit de 
Platon pentru a înfățișa care este soarta sufletelor după moarte, 
și îl privește în lumina teoriei copernicane. 

270. Adică marea. În mitologie, Anfitrite era nimfa marină, 
fiică a lui Okeanos și Tetis şi soţie a lui Neptun. 

271. Bruno vrea să spună că oricât ar fi de adînci, depresiunile 
existente pe suprafața pămîntului sînt întotdeauna îndeajuns de 
întinse pentru a permite omului să vadă toată emisfera. Nolanul 
se situează și aici pe o poziţie critică faţă de gnoseologia epicu- 
reică, susținînd necesitatea ca datele oferite de simțuri să fie in- 
tegrate într-un sistem de gîndire mai general, elaborat de in- 
telect. 

272. În figura originală, linia MD nu e trasată corect. Dăm 
aici figura corectată, conform ediţiei citate anterior. 


[Fic. 5'] 


273. Obiecţia înălțimii munților apărea mai totdeauna în dis- 
putele pe tema rotunjimii pămîntului. Este prezentă și la Galilei, 
în Sidereus nuncius. 

274. Legenda, care apare nu numai la Alexandru din Afrodisia 
ci şi la Plutarh, Philopon etc., povestește că semnele trasate în 
cenușa animalelor sacrificate pe vîrful acestui munte ar fi fost des- 
coperite intacte după un an de zile: de aici concluzia că la ase- 
menea altitudini aerul ar fi întotdeauna nemișcat și senin. (N.T. 
1014) 

275. Aristotel, Despre cer, II, 14. 
276. Figura 6, care logic ar trebui să ilustreze această demon- 
straţie, pare însă total desprinsă de argumentaţia bruniană și nu 
poartă nici o notație. Unii exegeți, înclinați spre o lectură herme- 
tizantă Și mistică a oricărui text brunian, au întrevăzut în această 
necorespondenţă între figurile şi descrierile matematice ale lui 
Bruno diferite sensuri ascunse. Nu împărtășim această scuză. 

277. A.Koyr€ (Etudes galilsennes, 1939, reed. Paris, 1966) a 
subliniat originalitatea și gîndirea pătrunzătoare a lui Bruno do- 
vedite de acest exemplu al corabiei, care depășește gîndirea lui 
Copernic și care, chiar dacă lacunar din punctul de vedere al 
unei explicaţii științifice suficiente, îi va servi şi lui Galilei care 
cu siguranţă a avut cunoștință de el. 

278. „Așa să fie“. 

279. Care este motivul adevărat al obiecției ridicate de Nun- 
dinio la teoria mișcării pămîntului. Merită însă subliniat pro- 
cedeul naratologic șocant al lui Bruno, întîlnit și în alte dialo- 
guri, dar îndeosebi în comedia sa Candela:o, de a-l introduce pe 
cititor într-o discuţie deja începută, și deci pentru el eliptică. 

280. Pasajul cel mai citat în epocă drept argument împotriva 
doctrinei copernicane era Ecleziastul, I, 5-6. 

281. Bruno face o delimitare clară, discutată deja în Renaștere 
și grea de semnificaţii ulterioare, între teologie pe de o parte și 
filozofie şi ştiinţă, pe de altă parte. La scurtă vreme după el, 
Galilei va face distincţie și între ultimele două. Aici Bruno pro- 
pune interpretarea, reluată puţin altfel și de Galilei, după care 
Sfînta Scriptură ar avea finalităui practice şi nu teoretice; prin 
urmare ea nu-i poate ajuta pe filozofii naturii, dar poate învăţa 
mulțimile neștiutoare și necivilizate cum trebuie să trăiască 
omul în comunitate. Interpretarea aceasta se opunea pe faţă opi- 
niei teologilor din acea vreme care, aproape toți, apărau ideea că 
Dumnezeu i-ar fi dat lui Adam, iar apoi profeților, cunoașterea 
lucrurilor naturale. 

282. Transpare din acest pasaj ideea lui Bruno, importantă 
pentru toată creația sa, privitoare la interpretarea unui text și a 
limitelor de valabilitate specifice fiecărui limbaj. După Bruno, 
înțelegerea unui text începe cu depistarea scopurilor și destina- 
tarilor săi. De aceea și o interpretare corectă a Scripturii trebuie 
să ţină seama de scopul eminamente moral urmărit de profeți 
care, acționînd la nivelul comunicării cu masele, luminează mul- 
timile scoțîndu-le din starea de „barbarie“ și educîndu-le întru 

o viaţă armonios asociată. Profetul părăsește deliberat cerce- 
tarea adevărului naturii pentru a-și dedica discursul educării 
mulțimilor. Și tot de aceea, limbajul folosit de profet (idee dez- 
voltată minunat de Galilei) nu poate să fie decît simplu, concret, 
sugestiv și eficient în raport cu capacitatea și interesul decodării 
de către destinatarii săi. Filozoful, dimpotrivă, caută să comu- 
nice adevăruri puțin vizibile sau total inaccesibile celor multi și, 
pentru a o face, trebuie să opereze o profundă transformare şi 
resemantizare a limbajului comun. Limbajul filozofului poate 
de aceea părea obscur neiniţiaţilor. 

283. Reîntîlnim și aici concepția elitistă a lui Bruno, specifică 
gîndirii Renașterii, ale cărei origini le-am mai pomenit. 

284. Teolog arab, Al-Ghazâlt (1058-1111), tradus în latină 
doar parțial și deci parţial cunoscut în Evul Mediu și Renaștere, 
a fost în realitate un critic acerb al filozofiei, care ar aspira să con- 
cureze certitudinile absolute oferite de Coran. Bruno îi atribuie 
acestuia, greșit dar poate cu intenţie, interpretarea în cheie civilă 
pragmatică a religiei care, de fapt, îi aparţine lui Averroes. 

285. Găsim aici una dintre temele fundamentale ale lui Bruno, 
anume legătura strînsă care unește legea, religia și viaţa în soci- 
etate. Eficacitatea legilor și valoarea religiei trebuie necontenit 
măsurate după efectele pe care le produc la nivelul vieții sociale. 

286. Ecleziastul, 1, 5-6. 

287. Bruno insistă din nou asupra necesităţii de a înțelege ca- 
racterul specific al limbii scripturilor. A confunda limbajul legii 
cu limbajul adevărului este, aşadar, „o nebunie“ care riscă să 
compromită ambele discipline. 

288. Genesa, |, 16. 

289. Observă Aquilecchia (ed. cit., p 366) că pînă aici întrebă- 
rile puse de Bruno nu diferă de cele ale interpreților tradiționali 
ai Bibliei. De aici încolo însă, ele (imaginarea pămîntului ca un 
astru strălucitor și presupunerea că Moise cunoștea adevărul na- 
turii, dar l-a ascuns pentru a rămîne la nivelul de înţelegere al 
norodului) sînt noi şi tulburătoare. 

290. Bruno reia aici ipoteza că, din pricina marilor suprafeţe 
de apă care reflectă lumina, pămîntul ar putea apărea, la mare 
distanţă, ca un astru strălucitor. Ideea va fi contrazisă curînd de 
Kepler și de Galilei. 

291. Tăcerea lui Moise asupra creării îngerilor a preocupat pe mai 
mulți dintre marii exegeți ai Bibliei, printre care Sfîntul Augustin și 


Sfîntul Toma d'Aquino. 

292. Bruno refuză orice interpretare literală a textului biblic, 
dar prin chiar aceasta, el îi atribuie o pluralitate de sensuri şi re- 
gistre stilistice. Dintre ele, valoarea filozofică iese la lumină, 
după opinia lui, numai acolo unde intenţia moralizatoare și civică 
a textului trece în planul al doilea. Interpreţi „pedanţi“, care ac- 
ceptă sensul literal al Scripturii, nu pot diferenția, după Bruno, 
ceea ce în el este metaforă de ceea ce este adevăr. 

293. Profunzimea și complexitatea cărţii lui Iov sînt afirmate 
de Bruno și în De magia și în De monade. 

294. Iov, XXV, 2. 

295. Căldura și frigul sînt cele două principii active ale lumii 
fizice în concepția lui Bernardino Telesio, a cărui operă îi era si- 
gur cunoscută lui Bruno. Dar Bruno, prin viziunea universului 
infinit populat de pământuri și de sori, se îndepărtează funda- 
mental atît de cea ptolemaică a lui Telesio, cît și de cea biblică. 

296. Genesa, I, 7. În textul biblic, „firmamentul“ (termen fo- 
losit în Vulgata) denumește cupola solidă şi aparentă a cerului, și 
nu stratul infinit de aer pe care îl închipuie Bruno. De asemeni, 
interpretarea pe care o dă Nolanul apelor superioare și inferioare 
este cu totul originală. 

297. Bruno, cu aceeași energie cu care combate interpretarea 
literală a Bibliei, combate și îngîmfarea acelora care își închipuie că 
pot să răstălmăcească sensul cărţii sfinte cum le trece lor prin cap. 

298. Această convingere, cu specificaţiile imediat următoare, 
Bruno o reia şi în Despre cauză, principiu și unu și O va susține 
neclintit și la proces. 

299. Așa cum se va vedea și în Despre cauză, principiu și unu, 
pentru Bruno, adevărul, deși greu de întrevăzut, nu dispare ni- 
ciodată din orizontul cunoașterii omenești. 

300. În această expresie se întrevede una dintre caracteristi- 
cile constitutive ale filozofiei bruniene: tensiunea înspre efectul 
practic. 

301. Jupiter, părintele zeilor. 

302. Ovidiu, Metamorfoze, 1, 177-181. 

303. În mitologie, Licaon, regele Arcadiei, îi oferă lui Zeus ca 
mîncare carnea unui copil ucis, drept care este fulgerat, laolaltă 
cu cei cincizeci de fii ai săi, de către acesta. 

304. „Lanţul său de aur, colierul său aurit“. 

305. Imaginea, sarcastică și nu lipsită de amărăciune, nu este 
doar o simplă opoziţie între modestia şi sărăcia Nolanului și bo- 
găţia trufașă a interlocutorului său, ci este și o temă platonică și 

neoplatonică, reluată de Bruno în parabola silenică: aspectul 
exterior, sărăcăcios și şleampăt al lui Socrate ascunde în interior 
un spirit divin. 

306. Însemn al celor care obțineau, în Anglia, diploma acade- 
mică de doctor. 

307. Insistenţa ironică a lui Bruno asupra gesturilor studiate 
ale adversarului are rostul de a scoate în evidenţă și mai mult 
grosolănia comportării și raționamentului acestuia, prezentate 
în continuare. 

308. „Te crezi cumva primul dintre filozofi ?“ 

309. „Unde mergi, Doamne, unde mergi?“ (reluare ironică a 
întrebării puse, în Evanghelie, lui Isus). „Și dacă aș fi primul din- 
tre filozofi? Și dacă eu n-aş vrea să mă înclin în fața lui Aristotel 
și a altor filozofi, mai mult decît se înclină ei în fața mea? Rezultă 
cumva de aici că pămîntul este centrul imobil al lumii ?“ 

310. „ De ce, dacă pămîntul este cel care se mișcă, steaua Marte 
apare cînd mai mare cînd mai mică ?“ 

311. „În natură“ 

312. În latină torquatus înseamnă purtător de colier. 

313. Exemplul este ales tocmai pentru că, în sistemul geocen- 
tric, această problemă, a schimbării aparente a dimensiunii plane- 
tei Marte, era deosebit de spinoasă: Ptolemeu, pentru a o rezol- 
va, atribuise sferei cerești a lui Marte o grosime mult mai mare 
decît a celorlalte ceruri. Sistemul copernican, susținut de Bruno, 
explica mai bine asemenea variaţii. 

314. Bruno, conform ideii sale că, spre deosebire de filozofi, 
matematicienii nu pot ajunge la o cunoaștere adevărată a naturii, 
pentru că ei închid complexa viaţă a universului în modele rigi- 
de și abstracte, se consideră dispensat de obligaţia de a verifica 
calculele despre care vorbește şi aşadar ignoră că între calculele 
astronomilor ptolemeici și cele ale lui Copernic, continuate de 
Kepler, exista o mare neconcordanță. (N.T.1034) 

315. Sarcina filozofului este, după Bruno, aceea de a studia 
fenomenele în specificitatea lor individuală. 

316. „Decorat cu aur“. 

317. „Adică“ Lîna de aur: Ordinul „Lîna de aur“, înaltă dis- 
tincţie cavalerească, fondat în 1429. Referirea este ironică și face 
evident aluzie la cele două colane de aur pe care le poartă 
Torquato. 

318. Urmînd Scriptura (Daniel, VII, 10), îngerii ar fi aștrii fă- 
ră de număr, slujitori ai lui Dumnezeu, pentru unii vizibili, pen- 
tru alții nu. 

319. Bruno descrie aici, dintr-o perspectivă „finalistă“ absen- 
tă la Copernic, mișcările pămîntului: mișcarea de rotaţie, cea de 
revoluţie şi cea de declinaţie căreia îi atribuie transformările 
geologice. 

320. Nu este limpede la cine se referă Bruno, poate la școala 
epicureică, dar este sigur că fraza conţine o polemică la adresa 
lui Aristotel. 

321. „La fapte, la fapte, la fapte“. 

322. „Acestea sînt fapte, fapte, fapte“. 

323. Cu ceva „concret“. 

324. „Navighează spre Anticyra“ (v. nota 115), ceea ce în- 
seamnă „a luat-o razna“. Torquato, opunînd argumentelor No- 
lanului: o replică erudită de sorginte umanistă, încearcă de fapt 
să devieze raţionamentul dinspre fapte înspre cuvinte. 

325. Violenţa acestei fraze precum și referirea la sărbătorile 
creştine sînt ecoul unei situaţii culturale și religioase precise: 
discuţia se poartă în perioada în care doctorii de la Oxford — 
aripa cea mai radicală a protestantismului englez și cea mai rigu- 
ros aristotelică — întreprind o drastică epurare ideologică a bi- 
bliotecilor şi colegiilor de textele și comentariile catolice „pa- 
pistașe“. (F.A.Y.11-28) 

326. Joc de cuvinte: Torquato purta două lanţuri sau colane 
de aur. 

327. Aceste cuvinte ale lui Bruno l-au supărat pe Fulke Gre- 
ville care, după publicarea Ciner i-a retras Nolanului prietenia sa. 

328. Prima prezentare la o dispută publică a lui Bruno în 
Anglia are loc la Oxford, în iunie 1583, unde Nolanul sosea în 
suita prinţului polonez Albert Laski. La recomandarea Elisabe- 
tei I, acestuia i se face o primire fastuoasă, în care erau prevăzute 
și dispute teologice. Atunci i se oferă și lui Bruno posibilitatea 
de a ţine un ciclu de lecţii, care se vor întrerupe însă brusc, în lu- 
na august a aceluiași an. 

329. Personajul a fost identificat de biografii lui Bruno ca 
fund John Underhill. 

330. „Despre nemurirea sufletului“ și despre „a cincea sferă“. 
În tratarea acestor două teme, Bruno relua în lecţiile sale de la 
Oxford terminologia hermetică folosită de Marsilio Ficino în 
De vita coelitus comparanda, de aceea prelegerile sale au fost lu- 
ate drept un plagiat și autorul obligat să plece. Deşi Bruno folo- 
sea cu generozitate materialul ficinian, ținta lui însă, care viza 
susținerea cosmografiei copernicane, era diferită de a lui Ficino 

şi, de fapt, această susţinere stîrnise opoziția neechivocă a doc- 
torilor de la Oxford. 

331. „Unde este apogeul soarelui ?“ 

332. Întrebarea este, într-adevăr lipsită de sens, deoarece în 
sistemul copernican, apogeul și perigeul (respectiv distanţa 
maximă și minimă faţă de pămînt a unui corp ceresc) nu au nici 
un rol în determinarea poziţiei aștrilor, căci orbitele lor au ca 
centru soarele și nu pămîntul. 

333. „Cite sînt Sfintele Taine ale Bisericii? [Apogeul] se află 
în dreptul celui de al douăzecilea grad al Cancerului, iar contra- 
rul său [perigeul] în dreptul celui de al zecelea sau o sutălea grad 
al Capricornului.“ Răspunsul Nolanului este ironic și intenţio- 
nează să le facă evidentă celorlalți prostia interlocutorului său. 

334. Clopotnița catedralei Saint Paul din Londra pierise în 
incendiul din 1561. 

335. „Cum, de ce și unde.“ 

336. „A opta sferă mobilă.“ 

337. „Priveşte, taci și învaţă: eu am să ţi-i explic pe Ptolemeu 
şi pe Copernic.“ 

338. „Uneori şi porcii se adresează Minervei“: proverb antic 
comentat de Erasm în Adagii, I, 1, 40. 

339. „Sfera nemișcată a stelelor fixe.“ 

340. Figura oferită în textul original nu coincide din nou cu 
descrierea făcută de Teofilo. Lipsesc denumirile aştrilor și, în 
partea de jos, care ar trebui să ilustreze sistemul copernican, po- 
ziţia pămâînt-lună este defectuoasă. Reproducem alăturat (fig. 7') 
desenul parţial corectat, cf. ed.cit. 

341. Indicaţie greşită: de sus în jos este al cincilea cerc, de sus 
în jos al patrulea cel pe care Torquato desenează un punct pe 
care îl denumește centru al unui epiciclu. În acest punct însă fi- 
gura nu are nici o notație. 

342. „Taci, taci: vrei oare să mi-l explici mie pe Copernic?“ 

343. De revolutionibus orbium caelestium, probabil ediţia 
princeps din 1543. 

344. Torquato îl interpretează corect pe Copernic. Nu este 
vorba de al treilea cerc ci de a treia sferă, delimitată de cercul al 
treilea şi al cincilea socotind de la soare. Cercul al patrulea este 
orbita mișcării de revoluţie a Pămîntului, reprezentat ca un 
punct înconjurat de epiciclul lunii. Reproducem alăturat (fig. 
7", p. 286) desenul lui Copernic. (G.A. 372-373) 

PTOLEMAEVS 


COPERNICVS 
(FIG. 7'] 


345. Textul lui Copernic nu spune ce crede Bruno, că pămîn- 
tul și luna ar avea același epiciclu, ci că sfera revoluţiei pămîntu- 
lui conține atît pămîntul cît și luna şi epiciclul acesteia. 

346. Virgiliu, Eneida, IV, 522-525: „Era noapte şi trupurile 
obosite de trudă se cufundaseră pretutindeni în somn, se odih- 
neau și pădurile și cumplitele mări, la ceasul cînd astrele ajung 
în punctul cel mai înalt al drumului lor, cînd întreg pămîntul și 
animalele tac“. 

347. Din nou Bruno îl apreciază pe Copernic ca matemati- 
cian, dar nu ca filozof. 

348. „Și eu la fel. Vă salut.“ 

349. „Bine zis.“ 

350. Floarea soarelui. 

351. De exemplu. 

352. „Sînt chestiuni prea grele.“ 

353. „Nu şi după mine.“ 

[(FiG.7"] 


354. În perspectiva unică a animației universale, Bruno face 
totuși aici o deosebire esenţială între soarta existenţelor indivi- 
duale mici sau a părților, pe de o parte, şi soarta corpurilor ce- 
reşti, pe de alta. Primele, cuprinse în mișcarea continuă de rege- 
nerare cosmică, mor transformându-se în alte existente individuale. 
La nivelul aștrilor, primenirea are loc continuu, dar pe rînd, prin 
moartea și transformarea părților, dar nu a corpului astrului în 
totalitatea sa. Această fază a gîndirii lui Bruno, în care „lumile“ s-ar 
bucura de o poziţie ontologic privilegiată în raport cu părțile sau 
existenţele individuale, va fi depășită mai tîrziu. 

355. Apariţia cometei din 1577 reaprinsese vechea dezbatere 
referitoare la natura și mișcarea acestor corpuri cerești. Bruno 

reia aici numai trei dintre numeroasele specii de comete catalo- 
gate pînă în vremea lui. 

356. Rotaţia soarelui fusese avansată ca ipoteză și de Platon 
și de Bernardino Telesio. 

357. Ideea soarelui alcătuit din foc apărea la Bernardino 
Telesio, dar nu la Copernic. În schimb teoria expusă aici de Bruno 
cu referire la flacăra și aburul terestru este asemănătoare cu pasajul 
copernican din De revolutionibus, 1, 8. 

358. Prin mișcare locală Bruno înţelege aici, cum se va vedea 
mai departe, continua primenire din interiorul fiecărui lucru 
existent, prin moartea sau modificarea părților sale alcătuitoare. 

359. Teoria perpetuării ca specie acolo unde nu e posibilă 
perpetuarea ca individ se găsește şi la Aristotel (Generația ani- 
malelor, 11,1). 

360. Ideea va fi reluată și în De P'infinito, universo e mondi, 
dar mai tîrziu, în operele latine, Bruno va admite și perisabilita- 
tea lumilor, deci și a pămîntului, care se pot dizolva sau pre- 
schimba înăuntrul unui univers infinit care el este, însă, indes- 
tructibil. 

361. Tema va fi dezvoltată și în Despre cauză, principiu și 
unu. Bruno rezumă aici două teze fundamentale ale ontologiei 
sale: una este distincţia între o materie absolută, eternă și uni- 
versală, care stă la baza a tot ceea ce există, și materia care este 
constituită ca părţi alcătuitoare ale corpurilor compuse, care 
este într-o continuă transformare; a doua, că mișcarea, ca per- 
petuă reînnoire, este un aspect constitutiv al materiei și nu poate 
fi disociată de aceasta. 

362. Aristotel, Mereorologicele, 1, 14, 351a — 352b. În De 
rerum principiis, N III, Bruno leagă afirmaţiile lui Aristotel pri- 
vitoare la mișcare de un raţionament astrologic care dorește să 
găsească o ordine ciclică în perpetua schimbare a lucrurilor. 

363. Oraș din vechiul Egipt. 

364. Există doi sfinți din Nola cu acest nume. Bruno se referă 
probabil la San Felice, episcop de Nola, mort în 483. 

365. Santa Maria del Porto, în apropiere de Nola. 

366. Bruno se înşeală: cultura viței de vie este atestată de 
istoricii latini și pe vremea lui Cezar. 

367. Bruno foloseşte terminologia ptolemaică unde Libia 
denumește generic nordul Africii. 

368. „Din cauza soarelui și a mișcării circulare.“ 

369. „Din cauza mișcării circulare a soarelui.“ 

370. Se pare că Bruno se referă la mișcarea de precesie, care 
are loc foarte lent în sens contrar mișcării de rotaţie. Această 
mișcare era într-adevăr necunoscută pe vremea lui Aristotel. Nu 
se știe însă la cine face aluzie Bruno prin verbul „a bănui“. 

371. Bruno dă aici o interpretare liberă și personală teoriei lui 
Copernic. Teoria mişcării universale legîndu- -se strîns la Bruno 
cu cea a animației universale, el consideră că mișcările pămîntu- 
lui există și trebuie să existe pentru că el este un organism viu. 

372. Mai tîrziu, în operele latine, Bruno renunţă la ultimele 
două mișcări. 

373. Denumirea sub care traducătorii arabi au răspîndit tra- 
tatul de astronomie al lui Ptolemeu. 

374. Este vorba de astronomii lui Alfons al X-lea al Castiliei, 
care la mijlocul secolului al XII-lea au adus o serie de modificări 
și îmbunătăţiri sistemului ptolemaic. 

375. Durata anului cosmic este probabil luată de Bruno din 
Tablele alfonsine. Mai târziu (în Alungarea bestiei triumfătoare) 

el o va calcula la 36 000 de ani, în vreme ce Copernic o socotea 
de 25 816 ani. 

376. Teoria trepidației apare încă la astronomii din Antichitate. 

377. Figura 9, care ar trebui să ilustreze exemplul din text, di- 
feră din nou de litera textului, B din text corespunzînd cu E din 
figură. Dăm, ca mai sus, imaginea corectată cf. ed.cit. 

378. Colurii sînt cele două cercuri maxime ale sferei cerești, 
care trec pe la pol: şi pin punctele echinocţiale. 

379. „Nu există deci o regulă? Va trebui să recurgem mereu 
la noi teorii?“ 

380. Fie este vorba de un dialog brunian dispărut sau nescris, 
fie Bruno se gîndeşte la Alungarea bestiei triumfătoare (1584) 
unde, în dialogul al treilea se face aluzie la Purgatoriu. 

381. Nu întîmplător Prudenzio adresează echivoc invocaţia 
sa atît personajului Teofilo cît și lui Bruno însuși, care în acest 
moment se contopesc. 

382. Momos este zeul satirei, care are privilegiul de a-i criti- 
ca și batjocori pe zei. 

383. Conform legendei, Timon din Atena, ruinîndu-se, își pier- 
de toți prietenii. Redevenind bogat, el rămîne însă fără încredere în 
oameni. 

384. Regele Troiei. 

385. A poporului: roman. 

386. „Vă conjur.“ 

387. Filozoful cinic, Anaxarh (sec. IV î.C.) a murit strivit în- 
tr-o mare piuliță, din ordinul tiranului Nicocreon. 

388. Laocoon, erou troian, sacerdot al lui Apolo, i-a îndem- 
nat pe troieni să nu bage în cetate calul troian. Pentru a-l pedepsi, 
zeiţa Atena, care ţinea partea grecilor, a trimis doi șerpi care l-au 
strangulat și pe el și pe cei doi fii ai săi. Episodul este povestit de 
Vergiliu (Eneida, II). 

389. Roch din Montpellier (1295-1327), sfînt tămăduitor, pa- 
tronul ciumatţilor, este înfățișat cu o plagă pe coapsă. 

390. Primul, este fiul zeulu: Marte, dă numele rîului în care s-a 
aruncat din disperare; al doilea este divinitatea eponimă a Tibrului. 

391. Cîrmaciul lui Enea: a fost îngropat pe un promontoriu 
care a primit numele său, în Lucania (sudul Italiei). 

392. În mitologie, Menadele (numite și bacante, slujitoarele 
zeului Bachus) l-au sfîșiat în bucăţi pe cîntăreţul și poetul Orfeu. 

393. Diomede, regele Traciei, este devorat de proprii cai, pe 
care obișnuia să-i hrănească cu carne de om. Polidor, fratele lui 

Semeles: Bruno pare că face o confuzie cu o altă legendă privind 
devorarea unui om de către cai. 

394. Pe scutul lui Perseu se afla capul Meduzei care împietrea 
pe oricine o privea în ochi. 

395. Divinităţi infernale înfricoşătoare, cu părul făcut din 
șerpi, care îi persecutau pe păcătoși. 

396. Prudenzio pronunţă de fapt aici un blestem. 

397. Zeița înţelepciunii. 

398. Zeul medicinei. 

399. Zeul mărilor. 

400. Personaj din mitologie care a fost mîncat de iepe. 


CUPRINS 


Notă asupra ediției integrale a operelor italiene 
ale lui Giordano Bruno ....mcce eee eee eaoocazeee 
GIORDANO BRUNO. VIAŢA ȘI OPERA 
de EDGAR PAPU .....sc nenea en eeneeeenne aan eenaa era 
Cronologie „cecene nenea eee ena nenea ana eana ee ae enanaaneeaane 
Nota traducătorului „cn anee e en enae nene eeoesaeaaeenoe aa eooeea 


CINA DIN MIERCUREA CENUȘII 


Nemulţumitului ....mccaeneceeeeeeeeneeneneaaeneaneee La neanaaaae 
Epistolă introductivă „mccain eee ca 
Dialogul întâi ......sesesesesesesensnosereorsonrerneseseeesssoseseseses 
Dialogul al doilea .........ccn nenea eee en 
Dialogul al treilea ..........ee nenea eeaeeneee 
Dialogul al patrulea .......cmee nenea nenea aan 
Dialogul al cincilea .......cne nenea nene eza eee 


O dată cu arderea pe rug, în anul 1600, a lui Giordano 
Bruno, în istorie se stinge acea epocă a gîndirii în care 
cunoașterea cra inseparabilă de eros și magie, în locul 
ei instaurîndu-se epoca ştiinţelor exacte şi a tehnologiei 
moderne. Forţa şi originalitatea ultimului mare filozof 
al Renașterii italiene se regăseşte din plin în stilul 
operei sale italiene, şi în special în mustoasele și 
provocatoarele sale dialoguri filozofice, considerate o 
culme a ingeniozităţii verbale şi o piatră de încercare 
pentru traducători. Ediţia de faţă oferă pentru prima 
dată cititorului român seria completă a operei italiene 
a lui Bruno, alcătuită din şase dialoguri, împărțite de 
tradiţia exegctică în dialoguri cosmologice: Cina din 
miercurea cenusii, Despre cauză, principiu şi unu, 
Despre infinit, univers și lumi, şi dialoguri morale: 
Alungarea bestiei triumfătoare, Cabala calului pegasian, 
Despre eroicele avînturi, cărora li se adaugă piesa de 


teatru Luminăvarul. 


| 145,000 


ISBN 973-50-0286-8 
ISBN 973-50-0287-6 


A 


948353 001549 


